ישיבת מליאה, כנסת 16, פרוטוקול מספר הישיבה המאתיים-וארבעים-ואחת של הכנסת השש-עשרה, 2005-03-30 00:00

אמנון כהן: הודעת יושב-ראש הכנסת 55

מאיר שטרית: הצעת חוק לתיקון פקודת התעבורה (מס' 64), התשס"ה-2005 62

דניאל בנלולו: הצעת חוק הסעה בטיחותית לילדים ולפעוטות עם מוגבלות (תיקון מס' 3), התשס"ה-2005 80

אמנון כהן: הצעת חוק מיסוי מקרקעין (שבח, מכירה ורכישה) (תיקון מס' 55), התשס"ה-2005 83

משה גפני: הצעת חוק לעידוד מחקר ופיתוח בתעשייה (תיקון מס' 3), התשס"ה-2005 87

יעקב ליצמן: הצעת חוק הגבלת שימוש במקום לשם מניעת ביצוע עבירות, התשס"ה-2005 90

מיכאל איתן: הצעת חוק דיווח על תרומות מחוץ לישראל (תיקוני חקיקה), התשס"ה-2005 95

חיים אורון: הצעת חוק התכנון והבנייה (תיקון מס' 73,) התשס"ה-2005 112

רשף חן: הצעת חוק ביטוח בריאות ממלכתי (תיקון מס' 30), התשס"ה-2005 114

יעקב מרגי: החלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005 122

שאול יהלום: הצעת חוק סדר-הדין הפלילי (תיקון מס' 33 והוראת שעה) (תיקון מס' 3), התשס"ה-2005 124

ציפי לבני: הודעת הממשלה על שינויים בחלוקת התפקידים בממשלה, על צירוף שרים לממשלה, על הפסקת כהונתם של סגני שרים ועל מינוי סגני שרים 130

עמיר פרץ: מאיר פרוש (אגודת ישראל - יהדות התורה והשבת): 157

יצחק לוי: יעקב ליצמן (אגודת ישראל - יהדות התורה והשבת): 182

רשף חן: מסמכים שהונחו על שולחן הכנסת 202

סגן מזכיר הכנסת דוד לב: דברי יושב-ראש הכנסת 204

ראובן ריבלין: רבותי השרים, חברי הכנסת, היום יום רביעי, י"ט באדר ב' התשס"ה, 30 במרס 2005.

ראובן ריבלין: הייתי מבקש לפתוח את הישיבה ולומר כמה הערות בקשר לאמש.

ראובן ריבלין: קודם כול, אני מבקש להביע את התנצלותי בפני נשות הפרוטוקול, הקצרניות, העושות במלאכה במסירות רבה, מבצעות עבודה לתפארת, ומאפשרות לנו ולדורות הבאים לרשום כל מלה הנאמרת כאן, ואשר יכולה לשמש גם לפרשנות חוקים וגם לציון דברים שאמרו מנהיגים כאלה ואחרים, וחברי הכנסת לדורותיהם על מנהיגותם.

ראובן ריבלין: אני מאוד מודה להן.

ראובן ריבלין: גם כאשר אנחנו מדברים על חוק ההסדרים במשק וחוק התקציב היום, גם כשאנעל את כנס החורף של המושב השלישי של הכנסת השש-עשרה, אציין את כל אלה העושים במלאכה, ויבואו על הברכה.

ראובן ריבלין: אתמול בירכתי מספר לא מועט של אנשים העושים במלאכה בכנסת, ושכחתי, למגינת לבי, לציין את העושים במלאכה הנאמנים, אנשי הפרוטוקול, הקצרניות וכל אותם מפענחים של הדברים הנאמרים בכנסת.

ראובן ריבלין: כמו כן, חבר הכנסת טלב אלסאנע ביקש להודיע, כי סיעת רע"ם נמנעה במהלך ההצבעה על חוק ההסדרים וחוק התקציב, אך בהצבעה השלישית על חוק התקציב לא נקלטה הצבעתו של חבר הכנסת אלסאנע.

ראובן ריבלין: אומנם, הדבר לא משנה את התוצאה, אבל אני רואה לנכון להודיע זאת ולבקש שבפרוטוקול יצוין שחבר הכנסת אלסאנע הצביע כפי שהצביע גם בקריאה שלישית על חוק התקציב.

ראובן ריבלין: רבותי חברי הכנסת, אדוני השר הנכבד, נתבקשתי על-ידי הממשלה להוסיף לסדר-יומה של הכנסת שינוי בחלוקת תפקידים בממשלה, צירוף שרים לממשלה, הפסקת כהונתם של סגני שרים ומינוי סגני שרים.

ראובן ריבלין: סדר-היום של הכנסת נקבע בעוד מועד.

ראובן ריבלין: אני קובע אותו בכל יום ראשון יחד עם מזכיר הכנסת הנכבד, אריה האן, ומביא אותו בפני מרכז הקואליציה ומרכז האופוזיציה, חבר הכנסת רשף חן, המייצג את כל סיעות האופוזיציה.

ראובן ריבלין: שקלנו השבוע, כפי שאנחנו עושים זאת כל שבוע, אם לקיים היום בכלל דיונים, שכן היה חשש בלבנו שהדיונים על התקציב יסתיימו רק סמוך לשעות הבוקר של יום זה.

ראובן ריבלין: בכל זאת החלטתי לקיים את הדיונים, וגם קיבלתי את הסכמתם, אבל נקבע מראש שביום רביעי, כאשר רבים מחברי הכנסת יהיו עייפים מליל השימורים, וגם רבים מהם יוצאים לשליחויות כאלה או אחרות, והם כבר ביום פגרה כמעט, הסכמנו שסדר-היום לא יהיה כזה שיהיו בו ויכוחים פוליטיים, ונהיה מחויבים בהכרעות ובהצבעות שנושאיהם פוליטיים.

ראובן ריבלין: לכן, החלטנו שכל נושא שהוא קונטרברסלי, שהוא לא מוסכם גם על חבר הכנסת רשף חן מטעם האופוזיציה וגם על חבר הכנסת גדעון סער מטעם הקואליציה, לא יבוא לסדר-היום.

ראובן ריבלין: אתמול, למשל, כאשר ניסחתי את סדר-היום להיום, עלתה הצעת חוק שעברה הכנה לקריאה שנייה ושלישית בוועדת החוקה, חוק ומשפט, והתנגדותם של חבר הכנסת רשף חן וחבר הכנסת גדעון סער אילצה אותי להוריד זאת מסדר-היום, שכן הדבר היה כרוך במחלוקת פוליטית בין חרדים לאנשים ששומרים פחות מצוות.

ראובן ריבלין: זה מה שעשיתי, וכאשר קיבלתי היום לפנות בוקר את בקשתה של הממשלה, הודעתי לה שלא אוכל לעשות זאת בשלב זה.

ראובן ריבלין: סיעות אופוזיציה, כמו ש"ס, הודיעו לי שהן מתנגדות להבאת נושא חילוף השרים בממשלה.

ראובן ריבלין: אני רוצה לציין, שכל הודעה על מינוי סגני שרים אינה מחייבת את הצבעת הכנסת, ולכן אם הממשלה תביא בפנינו היום מינוי כזה, מובן שהמינוי, שמחייב רק הכרזה, לא ייתקל בסירוב מטעמי, שכן אין פה שום עניין במחלוקת או שום עניין שמחייב הצבעה, ואידך זיל גמור.

ראובן ריבלין: אני מתנצל בפני חברים, שרואים את עצמם אישית אולי נדחים לארבעה ימים עד אשר הם יאושרו, שכן אם הממשלה תבקש ממני לקיים ישיבה בשבוע הבא או לכנס את הכנסת, לא רק שאיענה לבקשתה - אין לי אפשרות שלא להיענות לבקשתה.

ראובן ריבלין: הרי כתוב שבפגרה אנחנו יכולים לקיים ישיבה אם הממשלה מבקשת או 20 חברי כנסת דורשים לכנסה.

ראובן ריבלין: חבר הכנסת אריה אלדד, בבקשה.

אריה אלדד: תודה, אדוני היושב-ראש, רק שאלה.

אריה אלדד: כאשר סיעת האופוזיציה הגדולה ביותר תומכת בתקציב הממשלה ומקבלת ממנה 700 מיליון שקלים, איך נדע מהו קונטרברסלי?

ראובן ריבלין: שאלתך היא שאלה פוליטית טובה.

ראובן ריבלין: אני לא אחראי מי הוא יושב-ראש האופוזיציה של חברי הכנסת, הם האחראים.

ראובן ריבלין: האופוזיציה היא במספר חברים מוגדר, המגדירים את עצמם כאופוזיציה.

ראובן ריבלין: ראש האופוזיציה הוא יושב-ראש הסיעה הגדולה ביותר באופוזיציה, אלא אם כן למעלה מ-50% מחברי האופוזיציה מבקשים למנות אחר.

ראובן ריבלין: לכן, חבר הכנסת אלדד, שמעתי את הערתך והיא גם נרשמה, אבל אין לי אפשרות אפילו להגיב עליה, שכן החוק נותן תשובות.

ראובן ריבלין: חבר הכנסת ברכה, בבקשה.

ראובן ריבלין: תאמר את דבריך לרמקול, כי פשוט לא שומעים אותך.

מוחמד ברכה: לא הייתי מעלה על דעתי שהממשלה תביא היום לאישור מינוי של שרים חדשים, כי הדבר צריך להיות בנוכחות ראש הממשלה.

מוחמד ברכה: ראש הממשלה אתמול התקזז אתי, והוא לא יכול להטעות אותי עד כדי כך.

ראובן ריבלין: אתה לא תוכל להצביע, כי אתה מקוזז עם ראש הממשלה.

מוחמד ברכה: כן, וגם הוא מקוזז אתי.

מוחמד ברכה: אני מתאר לי שהוא לא יציג היום שרים חדשים, ולא יצביע בעדם.

ראובן ריבלין: אני מבטיח לך להפנות את תשומת לבו של מזכיר הממשלה לעובדה שאתה לא יכול להצביע כי אתה מקוזז עם ראש הממשלה, ולכן גם ראש הממשלה מקוזז, אם אתה לא תהיה פה.

ראובן ריבלין: אני מאוד מודה לך.

ראובן ריבלין: חבר הכנסת דהאמשה, בבקשה.

עבד-אלמאלכ דהאמשה: כבוד היושב-ראש, לנו, בסיעת רע"ם, אין בעיה של קיזוזים.

עבד-אלמאלכ דהאמשה: אנחנו, באופן עקבי, לא מתקזזים.

עבד-אלמאלכ דהאמשה: בכל אופן – אני לא מתקזז.

עבד-אלמאלכ דהאמשה: אני לא זוכר שהתקזזתי פעם עם מישהו.

עבד-אלמאלכ דהאמשה: אולי פעם אחת בכל המושב הזה.

עבד-אלמאלכ דהאמשה: אני רוצה להעלות בעיה אחרת, אדוני היושב-ראש.

עבד-אלמאלכ דהאמשה: כאשר הממשלה פונה ורוצה להביא דברים חדשים לסדר-היום, או דברים מפתיעים – כגון מינוי שרים וכאלה דברים.

עבד-אלמאלכ דהאמשה: האם לא היה ראוי שהנשיאות תתכנס ותשב, ותלבן את הדברים כמו שהיה קודם?

ראובן ריבלין: בלי כל ספק.

ראובן ריבלין: אני מודיע לך, אדוני, סגן יושב-ראש הכנסת, שלא עולה על דעתי להעלות איזה דבר על סדר-היום בלי שאני אתייעץ אתך.

ראובן ריבלין: לא התייעצתי אתך, כי לא סטינו כהוא-זה מאותה רשימה שהחלטנו עליה ואישרנו אותה, ואני מקבל את דבריך לא בהבנה אלא בהסכמה ואני שמח שכיוונתי לדעת גדולים, סגן יושב-ראש הכנסת.

ראובן ריבלין: הרי איך אני אבקש ממך, אם אני בכלל לא מעלה את זה?

ג'מאל זחאלקה: אז מעלים או לא מעלים את זה?

ראובן ריבלין: חבר הכנסת זחאלקה, זו לא תוכנית כבקשתך, שכל מי שנכנס לאולם אני אומר לו מחדש.

ראובן ריבלין: תברר עם האנשים שהיו כאן.

ראובן ריבלין: הודעה למזכיר הכנסת.

אריה האן: ברשות יושב-ראש הכנסת, הנני מתכבד להודיעכם, כי הונחו היום על שולחן הכנסת: חוברת החלטות מטעם ועדת הכנסת בענייני חקיקה, בענייני נוהל ותיקון של תקנון הכנסת במושב הראשון ובכנס החורף של המושב השני בכנסת השש-עשרה.

אריה האן: החלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005.

אריה האן: תודה רבה.

ראובן ריבלין: רבותי חברי הכנסת – שאילתות ותשובות.

ראובן ריבלין: אני מזמין את שר הפנים הנכבד לעלות ולהשיב על שאילתות.

ראובן ריבלין: חבר הכנסת אליהו ישי שאל את שר הפנים ביום י"ט בשבט התשס"ד (11 בפברואר 2004): מינהל האוכלוסין מנהל רישום של המרות הדת בישראל.

ראובן ריבלין: רצוני לשאול: 1.

ראובן ריבלין: כמה יהודים המירו את דתם בשנים 2000, 2001, 2002 ו-2003?

ראובן ריבלין: 2.

ראובן ריבלין: כמה מוסלמים וכמה נוצרים התגיירו באותן שנים?

ראובן ריבלין: 3.

ראובן ריבלין: כמה עולים התגיירו בארבע השנים האחרונות וכמה התאסלמו?

ראובן ריבלין: תשובת שר הפנים אופיר פינס-פז: (לא נקראה, נמסרה לפרוטוקול) בשנת 2000 - 28 יהודים המירו את דתם.

ראובן ריבלין: בשנת 2001 – 46, בשנת 2002 – 31, בשנת 2003 - 47 יהודים.

ראובן ריבלין: 2.

ראובן ריבלין: 39 מוסלמים המירו את דתם בשנת 2000.

ראובן ריבלין: בשנת 2001 – 30, בשנת 2002 – 23, בשנת 2003 - 10. 3.

ראובן ריבלין: לגבי העולים: בשנת 2000 - 46 התגיירו.

ראובן ריבלין: בשנת 2001 – 67 התגיירו.

ראובן ריבלין: בשנת 2002 – יהודי אחד התאסלם ו-220 התגיירו.

ראובן ריבלין: בשנת 2003 - 221 איש שינו את דתם.

ראובן ריבלין: בשנת 2004 - שני יהודים התאסלמו ו-417 התגיירו.

ראובן ריבלין: בשנת 2005 – עד כה הרישום מעיד על חמישה אנשים שהתגיירו.

ראובן ריבלין: חבר הכנסת עבד-אלמאלכ דהאמשה שאל את שר הפנים ביום כ' בסיוון התשס"ד (9 ביוני 2004): תושבת שגב-שלום טוענת, כי רק שלושה משבעת בניה רשומים בתעודת הזהות שלה, אף שארבעת בניה שאינם רשומים חיים אתה ולומדים בבית-ספר במקום מגוריהם, וכי משרדך מסרב לרושמם, בלי לנמק זאת.

ראובן ריבלין: רצוני לשאול: 1.

ראובן ריבלין: מדוע לא נרשמו שאר בניה של הנ"ל בתעודת הזהות שלה?

ראובן ריבלין: 2.

ראובן ריבלין: מה ייעשה בנדון?

ראובן ריבלין: שר הפנים אופיר פינס-פז: חבר הכנסת עבד-אלמאלכ דהאמשה, אני מתכבד להשיב על השאילתא שלך.

ראובן ריבלין: 1.

ראובן ריבלין: התושבת של שגב-שלום – שכמובן, שמה נמצא בפני, אני רק שומר על פרטיותה - הינה תושבת מדינת ישראל, אשר ילדה שלושה מילדיה בשטחי האזור, זאת אומרת, בשטחים, כאשר החזיקה תעודת זהות של הרשות הפלסטינית.

ראובן ריבלין: על כן הם אינם רשומים אוטומטית כילדיה בתעודת הזהות הישראלית.

ראובן ריבלין: מקובץ המרשם עולה, כי חמשת ילדיה הנותרים אכן רשומים בתעודת זהותה הישראלית – אלה שנולדו בארץ.

ראובן ריבלין: 2.

ראובן ריבלין: הילדים טופלו במסגרת הליך איחוד משפחות עם אמם וקיבלו היתרים בהתאם לנהלים.

ראובן ריבלין: זאת אומרת, שלפי מיטב ידיעתי הבעיה טופלה.

ראובן ריבלין: תודה.

ראובן ריבלין: שאלה נוספת לחבר הכנסת עבד-אלמאלכ דהאמשה.

עבד-אלמאלכ דהאמשה: אני רוצה להודות לכבוד השר על שהבעיה נפתרה, ואני שמח שכך היה במקרה הזה.

עבד-אלמאלכ דהאמשה: אני יודע, ואני מפנה את תשומת לב אדוני, שהבעיה הזאת היא לא הבעיה היחידה.

עבד-אלמאלכ דהאמשה: יש לא מעט אנשים שחיים בכפרים המוכרים והבלתי-מוכרים במשולש, ומסיבות אלה ואחרות שוללים מהם את האזרחות ולפעמים גם את התושבות.

עבד-אלמאלכ דהאמשה: אני מבקש שהעניין ייבדק, באמת, באופן כללי ולעומק, והבעיה הזאת לא תטריד יותר את כולנו.

ראובן ריבלין: תודה רבה.

ראובן ריבלין: בבקשה, השר ישיב.

אופיר פינס-פז: לא נשאלתי שאלה נוספת, אלא חבר הכנסת דהאמשה העיר הערה.

אופיר פינס-פז: הדברים האלה נבדקים ברמה הפרטנית.

אופיר פינס-פז: הם לא יכולים להיבדק ברמה הגורפת, ולכן, כל פנייה כזאת נבדקת, יש פניות שמאושרות ויש פניות שאינן מאושרות, וכל מקום שאתה חושב שנגרם בו עוול או נזק, אתה, כחבר הכנסת, אנא תודיע לי, ואנחנו נבדוק את הדברים האלה בתשומת לב רבה.

ראובן ריבלין: תודה.

ראובן ריבלין: חבר הכנסת עזמי בשארה שאל את שר הפנים ביום כ"ד באב התשס"ד (11 באוגוסט 2004): ב-3 באוגוסט 2004 מסר משרד הפנים לוועדת העלייה והקליטה של הכנסת נתונים על אודות מספר הילדים חסרי המעמד בישראל.

ראובן ריבלין: הנתונים שנמסרו אינם כוללים את הילדים הפלסטינים חסרי המעמד בישראל.

ראובן ריבלין: רצוני לשאול: 1.

ראובן ריבלין: מה הוא מספר הילדים הפלסטינים חסרי המעמד בישראל?

ראובן ריבלין: 2.

ראובן ריבלין: מה הן הסיבות לכך שלא מוענק מעמד לילדים אלה?

ראובן ריבלין: תשובת שר הפנים אופיר פינס-פז: (לא נקראה, נמסרה לפרוטוקול) 1-2.

ראובן ריבלין: בהתייחס לילדים פלסטינים חסרי מעמד בישראל, לא ניתן לאמוד את הנתונים המבוקשים, מאחר שבמשך שנים לא נערכה בקרה על כניסתם לשטחי ישראל של פלסטינים משטחי יו"ש, לאור הגבולות הפתוחים.

ראובן ריבלין: כיום יש הליך איחוד משפחות להורים עם ילדיהם עד גיל 12, לשם מניעת הפרדתם.

ראובן ריבלין: שאילתא מס' 2191 של יעקב מרגי – אזרחות לחברי קהילת הכושים העבריים.

ראובן ריבלין: הוא ביטל את השאילתא.

אופיר פינס-פז: אני רוצה לומר שחבר הכנסת מרגי ביטל את השאילתא שלו ולכן אני פטור מלהשיב.

ראובן ריבלין: הוא ביטל.

ראובן ריבלין: אתה צודק, אני לא שמתי לב.

ראובן ריבלין: חבר הכנסת גדעון סער שאל את שר הפנים ביום כ"א באדר א' התשס"ה (2 במרס 2005): פורסם, כי חברת "נתיבי איילון" מתכוונת להרחיב את נתיבי-איילון דרום כך שיעברו 20 מטר מבתי התושבים בשכונת נווה-עופר, וכי החברה לא מתכוונת לבצע פעולות לקירוי הכביש בתוואי החופף לשכונה, דבר שיפגע משמעותית באיכות החיים של התושבים.

ראובן ריבלין: רצוני לשאול: 1.

ראובן ריבלין: האם בחן משרדך את הבעיה?

ראובן ריבלין: 2.

ראובן ריבלין: כיצד יפעל משרדך בנושא?

ראובן ריבלין: תשובת שר הפנים אופיר פינס-פז: (לא נקראה, נמסרה לפרוטוקול) 1.

ראובן ריבלין: הוועדה המחוזית, כמוסד הסטטוטורי המוסמך להחליט בתוכניות, בחנה את התוכנית על כל היבטיה.

ראובן ריבלין: בהחלטתה נסמכה הוועדה המחוזית, בין השאר, על הערות לשכת התכנון, הגופים האחרים המעורבים בהכנת תוכניות ואישורן והיועצים העומדים לעזרת הוועדה בעבודתה.

ראובן ריבלין: 2.

ראובן ריבלין: תוכנית הדרך המוזכרת מתייחסת לכביש 20 - איילון דרום, ובאה לפתור את בעיית מיקום מסילת הרכבת, כך שתיכנס לתוך רצועת הדרך של כביש איילון, בקטע הגובל בין גשר תל-גיבורים במזרח, מחלף וולפסון במערב ושכונת נווה-עופר בצפון.

ראובן ריבלין: התוכנית הטמיעה את האילוצים שנוצרו מההכרזה על בית-הביל"ויים, על-פי חוק העתיקות, כאתר לשימור, על-ידי מנהור הכביש, תוך שמירה על הבית המדובר ויצירת פארק סביבו.

ראובן ריבלין: הדבר הצריך סטייה מסוימת של תחום הדרך ככל שהתקרבה בחלקה לשכונת נווה-עופר.

ראובן ריבלין: התנגדותם של תושבי השכונה והפורומים הירוקים נשמעה והוועדה שקלה את טיעוניהם וטיעוני יזמי התוכנית, קרי, "נתיבי איילון".

ראובן ריבלין: על מנת למזער ככל הניתן את הנזק שייגרם לתושבי שכונת נווה-עופר, וכן על מנת לייצר שטח ציבורי פתוח לטובת תושבי השכונה, הורתה הוועדה על תיקון מסמכי התוכנית, כשהתיקון העיקרי מאפשר הארכת קירוי הכביש מזרחה בכ-150 מטר, עד גשר תל-גיבורים, והגדלת השטח הציבורי הפתוח במפלס שמעל, תוך יצירת פארק רציף ובהיקף משמעותי לשימוש תושבי שכונת נווה-עופר והאזור.

ראובן ריבלין: עם זאת, באיזון השיקולים הציבוריים השונים, טובת התושבים, נחיצות הפרויקט ודחיפותו וקשיים תקציביים לביצוע מלוא הארכת הקירוי, החליטה הוועדה כי עקרון הקירוי יישמר, אולם יתאפשר לוח זמנים לביצוע - בשלב הראשוני, בעת ביצוע הפרויקט, לחייב את חברת "נתיבי איילון" בתוספת קירוי מיידית באורך של 45 מטר נוספים, כך שייווצר שטח ציבורי פתוח לטובת תושבי השכונה, שבמרכזו בית-הביל"ויים, באורך 225 מטר מתוך 350 מטר המדוברים; בשלב מאוחר יותר - לאפשר את יתרת הקירוי, עד גשר תל-גיבורים, בעת הקצאת מקורות תקציביים לנושא על-ידי המדינה.

ראובן ריבלין: חבר הכנסת אברהם רביץ שאל את שר הפנים ביום י"ב באדר ב' התשס"ה (23 במרס 2005): פורסם, כי עיריית רמלה פיטרה עשרות עובדים, למרות פסיקת בית-משפט שקבע כי על העירייה לשלם לעובדים תוספות שכר.

ראובן ריבלין: רצוני לשאול: 1.

ראובן ריבלין: האם הידיעה נכונה?

ראובן ריבלין: 2.

ראובן ריבלין: אם כן – כיצד יגן משרדך על עובדי העירייה?

ראובן ריבלין: תשובת שר הפנים אופיר פינס-פז: (לא נקראה, נמסרה לפרוטוקול) 1.

ראובן ריבלין: נתונים – 23 עובדים עברו שימוע ויפוטרו; כ-80 עובדים זומנו לשימוע לפני פיטורין.

ראובן ריבלין: בית-הדין הארצי לעבודה דחה את בקשת ההסתדרות לדחיית השימועים.

ראובן ריבלין: עיריית רמלה ניסתה להגיע לפשרה ואילו ההסתדרות מתנגדת.

ראובן ריבלין: הרשות מוכנה להיכנס להליך של בוררות על כל המחלוקות אל מול הגורמים במשרד העבודה, וההסתדרות מתנגדת.

ראובן ריבלין: 2.

ראובן ריבלין: נראה שצריך להבהיר, כי הרשות נמצאת בתוכנית הבראה ועליה לעמוד ביעדים.

ראובן ריבלין: כאמור, יש לציין כי היא מוכנה להיכנס להליך של בוררות, אולם העובדים וההסתדרות מתנגדים.

ראובן ריבלין: תודה רבה לשר הפנים.

ראובן ריבלין: אני מזמין בשלב זה את סגן שר הביטחון והעתיד לשמש כשר המקשר מטעם הממשלה.

ראובן ריבלין: אני כל הזמן קורא לו – אדוני השר, והוא אומר: אני סגן שר.

ראובן ריבלין: אני אומר לו – תהיה שר והוא עוד יהיה שר.

ראובן ריבלין: חבר הכנסת דוד אזולאי שאל את שר הביטחון ביום כ"ו בשבט התשס"ד (18 בפברואר 2004): "מעריב" מיום י"ט בשבט התשס"ד, 11 בפברואר 2004, מדווח כי חיילים מתלוננים על הקרנת סרטים "כחולים" בהסעותיהם.

ראובן ריבלין: רצוני לשאול: 1.

ראובן ריבלין: האם המידע נכון?

ראובן ריבלין: 2.

ראובן ריבלין: אם כן – מדוע מקרינים סרטים "כחולים" בהסעות חיילים?

ראובן ריבלין: 3.

ראובן ריבלין: מה ייעשה כדי שחיילים שאינם מעוניינים בכך לא ייאלצו לצפות בסרטים אלו?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) בשל תקלה לא השבתי עד היום על השאילתא, למרות פרק הזמן הארוך שעבר מאז הוגשה.

ראובן ריבלין: ברצוני להתנצל בפניך על כך ולהשיבך כדלקמן: 1-3.

ראובן ריבלין: המידע שהעברת בשאילתא הינו כללי מדי ולא ניתן לבודקו.

ראובן ריבלין: ברצוני לעדכנך, כי במסגרת המסמך שהופץ באוקטובר 2003, על-ידי מפקד מפקדת זרועות היבשה, כסיכום הוועדה המטכ"לית שעסקה בקביעת הנחיות לשילוב הראוי, נקבע כי חל איסור על פגיעה בכבוד וברגשות על רקע מין או נטייה מינית או אמונה דתית.

ראובן ריבלין: עוד נקבע, כי חל איסור על כל דרך העשויה לפגוע בכבוד ו/או ברגשות, לרבות בפרסום, השמעה, אמירה, הצגה, ססמאות, שלטים, ציורים, שירים, הרצאה, אמצעי הדרכה או הסברה.

ראובן ריבלין: הנחיה זו יצאה לכלל מפקדי הצבא ומחייבת את כולם.

ראובן ריבלין: חבר הכנסת אריה אלדד שאל את שר הביטחון ביום ג' בטבת התשס"ה (15 בדצמבר 2004):

ראובן ריבלין: ב-5 בדצמבר 2004 פורסם ב"ג'רוזלם פוסט", כי אנשי "בצלם" מרצים על בסיס קבוע בבית-הספר לחינוך של צה"ל בהר-גילה, לפני צוותי הפיקוד של החטיבות השונות, שוטרי מג"ב ומפקדים האחראים על תיאום כניסתם של פלסטינים לשטחי מדינת ישראל.

ראובן ריבלין: רצוני לשאול: 1.

ראובן ריבלין: האם הפרסום נכון?

ראובן ריבלין: 2.

ראובן ריבלין: אם כן – האם תופסק תעמולה זו לאלתר?

ראובן ריבלין: 3.

ראובן ריבלין: האם יאפשר משרדך גם לנציגי עמותות נפגעי הטרור להופיע בפני חיילי צה"ל?

זאב בוים: אדוני היושב-ראש, חבר הכנסת אלדד, 1-3.

זאב בוים: אנשי "בצלם" אינם מרצים כעניין שבשגרה בפני חיילים, אבל הם מוזמנים לעתים רחוקות במסגרת רב-שיח בלבד.

זאב בוים: יצוין כי אין הדבר בגדר תעמולה, כי אם מפגש שבו מוצגות דעות שונות של גופים שונים.

זאב בוים: עוד יצוין, כי אנשי "בצלם" מופיעים בפני קצינים שתפקידם מחייב ממשקים עם האוכלוסייה הפלסטינית.

ראובן ריבלין: בבקשה, חבר הכנסת אלדד.

אריה אלדד: תודה, אדוני.

אריה אלדד: האם שוקלים במערכת הביטחון לשתף את אנשי "בצלם" גם באותן סדנאות שעתידות להכשיר את חיילי צה"ל להתמודד עם הקשיים הנפשיים בפינוי של הילדים בגוש-קטיף?

זאב בוים: אני לא בטוח, עם האוזן המוזיקלית שלי, אם אתה מדבר בלשון סגי נהור, אבל אני אגיד לך בצורה ישירה: אני חושב שצריך להכשיר, וזה חלק מההכשרה של החיילים לביצוע משימה יוצאת דופן, לא פשוטה וקשה של ההינתקות, אבל אני לא מעריך שלעניין הזה דווקא אנשי "בצלם" הם האנשים הנכונים.

זאב בוים: חבר הכנסת רן כהן שאל את שר הביטחון ביום י' בטבת התשס"ה (22 בדצמבר 2004):

זאב בוים: בסיורי בגוש-עציון ב-6 בדצמבר 2004 חזיתי בכביש החדש הנסלל בימים אלה ומחבר בין ירושלים לבין ההתנחלויות נוקדים ותקוע – עוקף-זעתרה.

זאב בוים: רצוני לשאול: 1.

זאב בוים: האם הכביש ממומן מתקציב משרד הביטחון?

זאב בוים: 2.

זאב בוים: מה היא העלות התקציבית של סלילת הכביש?

זאב בוים: 1-2.

זאב בוים: אדוני היושב-ראש, חבר הכנסת רן כהן, הכביש שמחבר בין ירושלים לבין התנחלויות נוקדים ותקוע נסלל מתקציב משותף של משרד התחבורה, משרד האוצר ומשרד הביטחון בעלות כוללת של כ-100 מיליון שקלים.

זאב בוים: בכביש האמור ישתמשו יהודים ופלסטינים כאחד.

ראובן ריבלין: בבקשה.

ראובן ריבלין: זכותו המלאה של אדוני לשאול שאלה נוספת.

רן כהן: אדוני היושב-ראש, אדוני סגן השר, אני חייב לומר לך – הכביש הזה הוא לא כביש בלעדי.

רן כהן: היה כביש שהוביל להתנחלויות האלה וגם ליישובים הערביים.

רן כהן: עלות של 100 מיליון שקל, כאשר משרד הביטחון וצה"ל מצויים בצמצומים ובמצוקה כל כך קשה, מאין ההיגיון להשקיע כל כך הרבה כספים על שתי התנחלויות שכל תושביהן מונים כ-2,000 איש, נדמה לי?

רן כהן: האם זה בסדר העדיפויות של המיגון של צה"ל, של ההתמקדות בביטחון חיילי צה"ל?

רן כהן: זה באמת הגיוני?

זאב בוים: יש לזה היגיון יותר רחב, חבר הכנסת רן כהן.

זאב בוים: אני בטוח שגם אתה מכיר את ההיגיון הזה, אבל אני אומר שצריך לזכור - ציינתי שלא רק אנשי ההתנחלויות ינועו על הכביש, אלא גם הפלסטינים.

זאב בוים: צריך לראות את הקטע הזה של זעתרה—נוקדים--תקוע רק כחלק מכביש שהוא הכביש הראשי, בעצם, אשר יחבר בין החלק המרכזי, הצפוני של יהודה, שומרון – נקרא לזה, של הגדה המערבית, לצורך העניין – לחלק הדרומי, וייצור קשר ישיר מרמאללה, יעקוף את ירושלים ממזרח ויוכל להכניס תנועה פלסטינית שלא תעבור בתוך העיר לאזורי יהודה, דרום יהודה וחברון.

זאב בוים: לכן, מנקודה זו צריך לראות את החשיבות של הכביש ולא רק מנקודה צרה של שימוש המתנחלים.

רן כהן: - - -

זאב בוים: כן, לשני המשרדים.

ראובן ריבלין: חבר הכנסת רן כהן, אני מכיר ומוקיר את זעתרה ואת תושביה, כמובן, אבל אני רוצה להזכיר לך שבכל זאת, דברי עמוס אשר היה מן הנוקדים בתקוע - זה דבר שהוא במקורות.

רן כהן: הכביש נושא את שמו.

ראובן ריבלין: זעתרה מקום חשוב ואנחנו מכבדים את זכויותיהם של אנשים.

ראובן ריבלין: יש במקורות וגם מבחינה גיאוגרפית היום, הנוקדים אשר בתקוע.

ראובן ריבלין: תודה רבה.

ראובן ריבלין: הזכרנו את הנביא עמוס.

ראובן ריבלין: אנחנו עוברים לחבר הכנסת אילן שלגי, אשר שאל את השר בשאילתא מס' 2423 על חיילי הנח"ל החרדי.

ראובן ריבלין: חבר הכנסת שלגי - אינו נוכח; לפרוטוקול.

ראובן ריבלין: חבר הכנסת אילן שלגי שאל את שר הביטחון ביום י' בטבת התשס"ה (22 בדצמבר 2004):

ראובן ריבלין: חיילי הנחל החרדי משרתים בצה"ל זה שנים מספר.

ראובן ריבלין: רצוני לשאול: 1.

ראובן ריבלין: כמה חיילים התגייסו לנח"ל החרדי מאז הקמתו וכמה מהם סיימו שירות מלא?

ראובן ריבלין: 2.

ראובן ריבלין: מה הם הקריטריונים לקבלת חייל למסגרת זו?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1.

ראובן ריבלין: מאז הקמתו התגייסו לגדוד הנח"ל החרדי 1,172 חיילים.

ראובן ריבלין: נכון להיום, 495 חיילים מהם סיימו שירות מלא.

ראובן ריבלין: כ-60% מהחיילים עדיין נמצאים בסוג שירות חובה וטרם סיימו שירותם.

ראובן ריבלין: 2.

ראובן ריבלין: קבלת חייל למסגרת הנח"ל החרדי נעשית על פי הקריטריונים המפורטים להלן: א.

ראובן ריבלין: בוגר ישיבה חרדית, בוגר או עוזב מעמד "תורתו אומנותו", או מתנדב חו"ל חרדי, או משתייך לישיבת "תורת החיים", או משתייך למסלול בני-ישיבות או בעל רקע דתי; ב.

ראובן ריבלין: ללא רישום פלילי.

ראובן ריבלין: קיים הליך חריגים באישור סגן ראש מנהל גיוס.

ראובן ריבלין: שאילתא מס' 2424 - חבר הכנסת שלגי שאל בקשר לחיילי ישיבות ההסדר.

ראובן ריבלין: אינו נוכח - לפרוטוקול.

ראובן ריבלין: חבר הכנסת אילן שלגי שאל את שר הביטחון ביום י' בטבת התשס"ה (22 בדצמבר 2004): רצוני לשאול: 1.

ראובן ריבלין: מה הוא משך השירות הצבאי של חיילי ישיבות ההסדר, ומה הוא משך הזמן שהחייל נמצא מחוץ לישיבה ולובש מדי צה"ל?

ראובן ריבלין: 2.

ראובן ריבלין: כמה חיילים התגייסו למסלול ישיבות ההסדר בכל אחת מהשנים 2002, 2003 ו-2004? 3.

ראובן ריבלין: אילו תקציבים קיבלו ישיבות ההסדר ממשרד הביטחון בכל אחת מהשנים הנ"ל, ומה הוא בסיס החישוב של הקצבות אלה?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1.

ראובן ריבלין: משך השירות הצבאי של חיילי ישיבות ההסדר הינו 48 חודשים.

ראובן ריבלין: מתוכם, 16-18 חודשים, לפי הישיבה שממנה החייל מגיע, הם הפרק הצבאי במדים, ו-30-32 חודשים, לפי הישיבה שממנה החייל מגיע, מוקדשים ללימודים בישיבה.

ראובן ריבלין: 2.

ראובן ריבלין: הגיוס למסלול ישיבות ההסדר בשנים האחרונות הינו כדלקמן: שנתון גיוס 2000 – 987 חיילים; שנתון 2001 – 1,028 חיילים; שנתון 2002 – 1,077 חיילים.

ראובן ריבלין: שנתון 2003 – 1,270 חיילים; שנתון 2004 – לא ניתן להציג היקף מתגייסים, שכן השנתון מסתיים ב-31 במאי 2005.

ראובן ריבלין: עד עתה גויסו 1,079 חיילים.

ראובן ריבלין: 3.

ראובן ריבלין: להלן התקציבים שהועברו לישיבות ההסדר ממשרד הביטחון (אלפי ש"ח, מחירי 2005):

ראובן ריבלין: שנת 2002 - 22,040 אלפי ש"ח; שנת 2003 – 22,040 אלפי ש"ח; שנת 2004 - 26,040.

ראובן ריבלין: יש לציין כי סכומים אלו הועברו על-ידי האוצר כסכומים ייעודיים לטובת חיילי ישיבות ההסדר.

ראובן ריבלין: שאילתא מס' 2452 של חברת הכנסת לאה נס:

ראובן ריבלין: קידוחים ללא פיקוח באקוויפר הצפון מזרחי.

ראובן ריבלין: אינה נוכחת - לפרוטוקול.

ראובן ריבלין: חברת הכנסת לאה נס שאלה את שר הביטחון ביום י"ז בטבת התשס"ה (29 בדצמבר 2004): פורסם, כי פלסטינים קודחים בארות מים באזור האקוויפר הצפון-מזרחי ללא פיקוח.

ראובן ריבלין: על-פי הסכם המים בין הפלסטינים לבין ישראל, יש להגיש בקשה לוועדת המים המשותפת לפני כל קידוח, אך זה לא נעשה.

ראובן ריבלין: שאיבה מוגברת תפגע ביישובי האזור התלויים באקוויפר הצפון-מזרחי.

ראובן ריבלין: רצוני לשאול: 1.

ראובן ריבלין: האם הידיעה נכונה?

ראובן ריבלין: 2.

ראובן ריבלין: אם כן – מדוע אין פיקוח על הקידוחים?

ראובן ריבלין: 3.

ראובן ריבלין: מה ייעשה לאכיפת ההסכם?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1.

ראובן ריבלין: להערכתנו, בצפון השומרון קיימים כ-134 קידוחים פיראטיים, רובם רדודים מאוד, ועל-פי ההערכה, כמויות המים הנשאבות מקידוחים אלו נעה בין 10 ל-15 מלמ"ק לשנה, רובם לצורכי חקלאות.

ראובן ריבלין: ההשפעה על האקוויפר הצפוני, בשלב זה, אינה גדולה.

ראובן ריבלין: 2-3.

ראובן ריבלין: מתבצעים פיקוח ואכיפה בשטחי B ו-C ופעולות להחרמת ציוד השאיבה בבארות.

ראובן ריבלין: לאחרונה סוכם, כי יחידת הפיקוח של המינהל האזרחי תפעל בנוהל בנייה בלתי חוקית נגד קידוחים בלתי חוקיים בשטח B.

ראובן ריבלין: בנוסף, לפני כחודשיים נחתם פרוטוקול של ועדת המשנה המשותפת של ה- ,JWCושני הצדדים אישרו הריסת תשעה קידוחים פיראטיים בשטחי B ו-C.

ראובן ריבלין: על-פי עדכון נציב המים, מאז חודשה פעילות האכיפה נבלמו במידה ניכרת הקידוחים הפיראטיים.

ראובן ריבלין: חבר הכנסת אורי אריאל שאל את סגן השר שאילתא מס' 2503, בעניין מפקד פלוגת יצהר.

ראובן ריבלין: חבר הכנסת אריאל אינו נוכח - לפרוטוקול.

ראובן ריבלין: חבר הכנסת אורי אריאל שאל את שר הביטחון ביום כ"ד בטבת התשס"ה (5 בינואר 2005): נטען, כי ב-21 בדצמבר 2004 אמר מפקד פלוגת יצהר לתושבי היישוב, שהוא מתבייש לשמור עליהם, כשנשקו ב"הכנס" ניתק קרוונים ממים וחשמל, איים לירות במי שיתקרב לרכבו ולא רדף אחרי מי ששרף טרקטור של היישוב.

ראובן ריבלין: רצוני לשאול: 1.

ראובן ריבלין: האם הטענות מוצדקות?

ראובן ריבלין: 2.

ראובן ריבלין: אם כן – האם יינקטו צעדים כלפי הקצין, ואם כן – אילו?

ראובן ריבלין: 3.

ראובן ריבלין: האם החיילים מודעים לסמכויותיהם על-פי הנוהל ביהודה ובשומרון?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-2.

ראובן ריבלין: בעניין האמור הגישו המ"פ וסגנו תלונה בגין התנהגותם של האזרחים במקום.

ראובן ריבלין: מנגד, הוגשה תלונה מטעם תושבי יצהר נגד החיילים שהיו מעורבים בתקרית.

ראובן ריבלין: בנסיבות אלה, ומאחר שהעניין, על כל נדבכיו, מצוי בחקירת משטרה, לא ניתן בשלב זה למסור התייחסות נוספת.

ראובן ריבלין: עם קבלת תוצאות החקירה יישקל אופן הטיפול במקרה, אם יהיה צורך בטיפול כאמור.

ראובן ריבלין: 3.

ראובן ריבלין: יצוין כי חיילי צה"ל הפועלים באיו"ש מונחים לפעול על-פי חוק בלבד.

ראובן ריבלין: כל תלונה המעלה חשד לביצוע עבירה על-ידי חייל צה"ל נבדקת באופן יסודי.

ראובן ריבלין: חבר הכנסת אפי איתם שאל בשאילתא מס' 2569 בעניין בירור עמדותיהם של חיילים דתיים.

ראובן ריבלין: אינו נוכח - לפרוטוקול.

ראובן ריבלין: חבר הכנסת אפי איתם שאל את שר הביטחון ביום ט' בשבט התשס"ה (19 בינואר 2005): נטען, כי צה"ל עורך בירורים בקרב חיילי סדיר וחיילי מילואים הדתיים בנוגע לעמדתם המדינית.

ראובן ריבלין: רצוני לשאול: 1.

ראובן ריבלין: האם יש הנחיה בצה"ל לבדוק את עמדות חיילים דתיים ו/או חיילים תושבי יש"ע ביחס לתוכנית ההינתקות ולסירוב פקודה?

ראובן ריבלין: 2.

ראובן ריבלין: האם שאלות אלו, והתשובות המתקבלות, הן תנאי לקידומם של החיילים?

ראובן ריבלין: 3.

ראובן ריבלין: האם התשאול נעשה רק בקרב חיילים דתיים?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-3.

ראובן ריבלין: הריני להבהיר כי לא מתבצעת בצה"ל כל בדיקה באשר לעמדותיהם הפוליטיות של חיילים בסוגיות כגון תוכנית ההינתקות ובכלל.

ראובן ריבלין: שאילתא מס' 2622, של חבר הכנסת יחיאל חזן - איום טילים על אשקלון; אינו נוכח, לפרוטוקול.

ראובן ריבלין: חבר הכנסת יחיאל חזן שאל את שר הביטחון ביום כ"ג בשבט התשס"ה (2 בפברואר 2005): פורסם, כי פלסטינים הצליחו להבריח ממצרים רקטות בעלות טווח של 20 ק"מ, היכולות לפגוע באשקלון ובסביבותיה.

ראובן ריבלין: רצוני לשאול: 1.

ראובן ריבלין: האם נכון הדבר?

ראובן ריבלין: 2.

ראובן ריבלין: אם כן – מדוע לא עצר צה"ל את ההברחה?

ראובן ריבלין: 3.

ראובן ריבלין: האם מצויים כיום בידי פלסטינים טילים אחרים, נוסף על ה"קסאם", ואם כן – אילו ומה סיכונם?

ראובן ריבלין: 4.

ראובן ריבלין: מה ייעשה בנדון?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-4.

ראובן ריבלין: לצה"ל אין מידע מהימן על הימצאות רקטות בעלות טווח ירי של 20 ק"מ (רקטות "גראד") בידי הפלסטינים.

ראובן ריבלין: בעבר נתפסו רקטות 122 מ"מ על גבי הספינה "קארין A".

ראובן ריבלין: כמו כן, נעשו כמה ניסיונות להבריח רקטות 107 מ"מ דרך ירדן ועל גבי האונייה "סנטוריני".

ראובן ריבלין: קיים קושי בהברחת רקטות "גראד" בגלל אורכן (2.80 מטר) ומשקלן (כ-70 ק"ג).

ראובן ריבלין: מכל מקום, לרקטות הללו טווח של 20 ק"מ, עם יכולת דיוק של כ-1% מהטווח.

ראובן ריבלין: אם הן תגענה לידי הפלסטינים, הן תוכלנה לפגוע מעזה באשקלון, באשדוד ובאופקים.

ראובן ריבלין: מאיו"ש הן תוכלנה להגיע לרוב ערי מרכז הארץ, לרבות תל-אביב רבתי.

ראובן ריבלין: ישראל תעשה כל שבכוחה על מנת לנטרל איום מעין זה על העורף הישראלי.

ראובן ריבלין: שאילתא מס' 2669 של חבר הכנסת רשף חן: רעש מבסיס חיל האוויר בתל-נוף.

ראובן ריבלין: נא להשיב, כבוד השר.

ראובן ריבלין: חבר הכנסת רשף חן שאל את שר הביטחון ביום ל' בשבט התשס"ה (9 בפברואר 2005): הובא לידיעתי, כי בשל שינוי בסדרי ההמראה, מטוסים ממריאים מבסיס חיל האוויר בתל-נוף בקרבה רבה לבתי המושב גני-יוחנן ומקימים רעש חריג שאינו עומד בסטנדרטים.

ראובן ריבלין: רצוני לשאול: 1.

ראובן ריבלין: האם הידיעה נכונה?

ראובן ריבלין: 2.

ראובן ריבלין: אם כן – מדוע קורה הדבר?

ראובן ריבלין: 3.

ראובן ריבלין: האם נבחנו מטרדי הרעש באזור טרם קבלת ההחלטה?

ראובן ריבלין: 4.

ראובן ריבלין: מה היא עוצמת הרעש בבתים הקרובים למסלול בעת המראות?

זאב בוים: אדוני היושב-ראש, חבר הכנסת רשף, בבסיס חיל האוויר תל-נוף שלושה מסלולי טיסה עיקריים, שניים מהם בחלקו המזרחי של הבסיס, בקרבת היישובים מזכרת-בתיה וגני-יוחנן, ואחד מהם בחלקו המערבי של הבסיס, בקרבת היישוב בית-אלעזרי.

זאב בוים: בשנים האחרונות ההמראות והנחיתות של מטוסי קרב הן בכל שלושת המסלולים.

זאב בוים: השינויים, אם הם קיימים, הם זמניים בלבד, בעקבות סגירת מסלולים לצורך שיפוצם.

זאב בוים: נושא הרעש נבחן על-ידי הרשויות המקומיות והמשרד לאיכות הסביבה פעמים רבות בשנים האחרונות, והממצאים מצביעים על ירידה יחסית בהיקף רעש בעת האחרונה.

זאב בוים: ירידה זו נובעת הן מהקטנת נפח הפעילות של מטוסי הקרב בבסיס והן מפעולות מונעות שמבצע הבסיס מתוך התחשבות ביישובי הסביבה.

זאב בוים: דוגמה לפעילות כזאת היא, שבכל עת שתנאי מזג האוויר מאפשרים זאת, המראת המטוסים מתבצעת לכיוון דרום ונחיתתם לכיוון צפון, כך שנמנע מעבר מעל היישובים שנמצאים מצפון למסלולים.

זאב בוים: מדרום למסלול הטיסה אין כמעט יישובים.

זאב בוים: לאחרונה שופץ המסלול המזרחי ביותר, ולפיכך היו כמה חודשים של שקט יחסי לתושבי מזכרת-בתיה וגני-יוחנן, ולעומת זאת, רעש רב יותר ליישוב בית-אלעזרי.

זאב בוים: משחזר המסלול לתפקד כבעבר, קיימת תחושה בקרב התושבים, שהתרגלו לשקט יחסי, כאמור, שהרעש גדול מבעבר, אך לא כך הדבר.

זאב בוים: מפקדת הבסיס מקיימת קשר רציף עם התושבים המתגוררים בסמוך, ורק לאחרונה נפגשו מפקד הבסיס וסגנו עם ראש מועצת מזכרת-בתיה כדי לנסות ולסייע לתושבים בהיבט מטרדי הרעש.

זאב בוים: בכוונת מפקדת הבסיס ליזום פגישה דומה עם ראש מועצת גני-יוחנן.

ראובן ריבלין: תודה רבה.

ראובן ריבלין: שאלה נוספת.

ראובן ריבלין: חבר הכנסת שלגי, השאילתות שלך הועברו לפרוטוקול, אלא אם כן השר יסכים לחזור אליהן.

אילן שלגי: - - -

זאב בוים: כן, אני מסכים, אבל נעשה את זה אחר כך.

ראובן ריבלין: שאילתא מס' 2677, של חבר הכנסת עבד-אלמאלכ דהאמשה, בעניין מעצרו של תושב מצרי.

ראובן ריבלין: כבוד השר, בבקשה.

ראובן ריבלין: חבר הכנסת עבד-אלמאלכ דהאמשה שאל את שר הביטחון ביום ל' בשבט התשס"ה (9 בפברואר 2005): יליד עזה שעקר למצרים, השתקע בעיר נאסר וקיבל דרכון מצרי, הגיע למעבר רפיח ב-17 באפריל 2004 כדי לבקר את אמו המתגוררת בח'אן-יונס.

ראובן ריבלין: במעבר הוא נעצר במעצר מינהלי שאמור להסתיים ב-30 באפריל 2005.

ראובן ריבלין: רצוני לשאול: 1.

ראובן ריבלין: למה נעצר הנ"ל ומתי ישוחרר?

ראובן ריבלין: 2.

ראובן ריבלין: האם הודע למדינת מצרים על מעצרו?

ראובן ריבלין: 3.

ראובן ריבלין: האם יוגש נגדו כתב אישום, ואם לא – האם תקוים הצעת השופט הצבאי לשחררו אל מחוץ לגבולות המדינה?

זאב בוים: אדוני היושב-ראש, חבר הכנסת דהאמשה, ביום 17 באפריל 2004 נעצר מר אחמד סיטה על-ידי גורמי הביטחון והועבר לחקירה, זאת עקב חשד כי הנ"ל מעורב בפעילות לא חוקית.

זאב בוים: בתום החקירה הועבר עניינו לתביעה הצבאית באזח"ע שברצועת-עזה, לשם החלטה בנוגע להעמדתו לדין, אולם לעמדת התביעה לא ניתן היה להגיש כתב אישום נגד הנדון.

זאב בוים: על כן, ונוכח המידע המצוי בידי גורמי הביטחון בדבר מעורבותו של הנ"ל בפעילות חבלנית עוינת, הוציא מפקד כוחות צה"ל באזח"ע, האלוף דן הראל, ביום 25 במאי 2004, צו מעצר מינהלי לתקופה בת שישה חודשים נגד הנ"ל, אשר נומק בזו הלשון: "ידוע כי הנדון מעורב בפעילות חבלנית עוינת וקשור להברחות אמצעי לחימה.

זאב בוים: המידע המצוי ברשותנו מוביל להערכה כי שחרורו יסכן את ביטחון האזור וביטחון הציבור".

זאב בוים: יצוין כי אזרחותו המצרית של מר סיטה לא היתה ידועה לחוקריו וכי על-פי מרשם התושבים מדובר בתושב אזח"ע שאינו מחזיק באזרחות נוספת.

זאב בוים: יובהר, כי הדבר לא צוין על-ידי הנדון עצמו בחקירתו.

זאב בוים: על כן, בשלב זה לא היתה כל סיבה ליצור קשר עם מי מנציגי הממשל הצבאי ולעדכנם בדבר המעצר המינהלי של האיש.

זאב בוים: ביום 31 במאי 2004 הובא עניין המעצר המינהלי של הנדון בפני שופט משפטאי בהליך ביקורת שיפוטית.

זאב בוים: כמו כן, במסגרת הדיון בביקורת השיפוטית, בעקבות הצעת העצור עצמו, ביום 16 ביוני 2004, התבקשה התביעה הצבאית לבדוק קיום חלופה למעצרו המינהלי, שלפיה תתאפשר יציאתו למצרים לתקופה ארוכה.

זאב בוים: התביעה הצבאית עדכנה את בית-המשפט בדיון שלאחריו, כי עקב המידע הביטחוני השלילי הקיים נגד הנדון, אין באפשרותה לקבל את הצעתו.

זאב בוים: לאור זאת אישר השופט ביום 27 ביוני 2004 את צו המעצר על התקופה האמורה בו.

זאב בוים: בהחלטתו ציין השופט כי "בהתחשב במיוחס לעציר בחומר המודיעיני, השתכנעתי כי לא ניתן בשלב זה להיענות לחלופת המעצר כפי שהציע העציר".

זאב בוים: ביום 26 באוקטובר 2004 האריך מפקד כוחות צה"ל באזח"ע את מעצרו המינהלי של הנדון בשישה חודשים נוספים, קרי עד ליום 30 באפריל 2005.

זאב בוים: בשולי הדברים יצוין, כי לא הוגשו בקשות לערעור על ההחלטות הן בביקורת השיפוטית והן בעיון התקופתי.

זאב בוים: ביום 17 בפברואר 2005, במהלך הדיון בעיון התקופתי, חידשה באת-כוח העצור, עורכת-הדין פלג, את בקשת מרשה לצאת למצרים כחלופה למעצר מינהלי.

זאב בוים: בית-המשפט הצבאי ביקש מן התביעה לשקול את הצעת הסניגורית, לאחר שזו תבוא בדין ודברים עם הרשויות הנוגעות בדבר על מנת למצות חלופה אפשרית למעצר מינהלי.

זאב בוים: למען שלמות התמונה יובהר, כי אכן נשקלו הדברים בכובד ראש על-ידי גורמי הביטחון הדרושים לעניין, אבל לעמדתם, אין לקבל את הצעתו של העצור, זאת לאור המידע המודיעיני העומד כנגד העצור, המחייב את המשך מעצרו המינהלי לשם נטרול הסכנה העתידית הנשקפת ממנו לביטחון באזור.

זאב בוים: לסיכום יצוין, כי נכון לכתיבת שורות אלה קיים צו מינהלי נגד האיש, שתוקפו עד לסוף חודש אפריל 2005.

זאב בוים: כמו כן, בהתאם לעמדת התביעה הצבאית שאושרה בהחלטות בית-המשפט, אין הרחקת העצור למצרים מהווה חלופה שבה יש כדי למנוע את הסיכון הביטחוני הנשקף ממנו.

ראובן ריבלין: חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה: כבוד היושב-ראש, מכובדי סגן השר, אומנם התשובה מפורטת, אבל יש בה גם חיסרון, לעניות דעתי.

עבד-אלמאלכ דהאמשה: הרי אתם לא שוקלים עכשיו את השינוי שחל באזור, ובאזור עזה בפרט.

עבד-אלמאלכ דהאמשה: לא רק זה, אלא שכל עוד עניינו של העצור לא נבחן בבית-המשפט מבחינת הראיות, הרי זו נשענת על עמדת התביעה בלבד.

עבד-אלמאלכ דהאמשה: אף אחד לא יכול לאשר את הראיות האלה, להכחישן או להתייחס אליהן כהוא-זה.

עבד-אלמאלכ דהאמשה: בנסיבות האלה, כאשר השינויים האלה חלו ובהנחה שהראיות עדיין בבחינה, האם לא ראוי ונכון לשקול עכשיו, בתקופה האחרונה הזאת, את שחרורו של האיש למצרים?

עבד-אלמאלכ דהאמשה: הוא נושא דרכון מצרי והוא חי שם ליד קהיר.

עבד-אלמאלכ דהאמשה: תודה.

ראובן ריבלין: תודה רבה.

זאב בוים: חבר הכנסת דהאמשה, קודם כול, אני לא בטוח שאני אפתיע אותך, אבל אני רוצה לעדכן אותך בסוגיה הזאת שמתעסק בה האיש שבו מדובר, בהברחת אמצעי לחימה.

זאב בוים: יש מאמץ יתר של ארגוני הטרור בעזה להבריח אמצעי לחימה.

זאב בוים: הפעילות הזאת היא מאוד אינטנסיבית.

זאב בוים: מובן שיש מולה מאמץ מתאים כדי לסכל.

זאב בוים: בעניין הזה, אני צריך לומר שגם מנגנוני הביטחון בראשותו של מוסא ערפאת עושים מאמצים משלהם בתחום הזה.

זאב בוים: יש לנו טענות גדולות על תחומים אחרים שהם לא פועלים בהם, אבל בתחום הזה של הברחות - הם חשפו כמה מנהרות, וזה בהחלט מסייע למאמץ.

זאב בוים: ככלל, התמונה היא בדיוק הפוכה ממה שאתה מנסה לתאר פה, לרבות ההברחות של אמצעי לחימה חמורים.

זאב בוים: התפרסמה רק לאחרונה ההכחשה, שכבר הועברו טילי נ"מ דרך המנהרות.

זאב בוים: כל התחום הזה של הברחת אמל"ח הוא כנראה תחום ההתמחות של הברנש הזה שעליו אנחנו מדברים.

זאב בוים: זה דבר אחד.

זאב בוים: דבר שני, הלוא נחוצים שניים לטנגו, ופה מדובר על מצרים.

זאב בוים: אני עוד לא שמעתי שהמצרים בכלל מוכנים לקבל את הבחור הזה לרשותם.

עבד-אלמאלכ דהאמשה: מדובר באזרח מצרי.

זאב בוים: הוא אזרח מצרי, כן, אבל אני לא בטוח שהמצרים רוצים לקבל אותו.

זאב בוים: גם זה עוד טעון בירור שעוד לא בדיוק נעשה.

זאב בוים: מכל הסיבות האלה, אבל בעיקר משום שבעוד כחודש ידון מחדש בית-המשפט בסוגיה שלו, אני מציע להשאיר את זה לשיקוליו של בית-המשפט.

ראובן ריבלין: תודה רבה, כבוד סגן השר, שהוא שר לכל דבר, חבר הכנסת זאב בוים.

ראובן ריבלין: חבר הכנסת טלב אלסאנע שאל את שר הביטחון ביום ז' באדר א' התשס"ה (16 בפברואר 2005): בעיר העתיקה בבאר-שבע, סמוך לתחנת המשטרה, על קרקע חשובה לפיתוח העיר, הוקם פיקוד דרום.

ראובן ריבלין: רצוני לשאול: האם יועתק פיקוד הדרום למקום אחר, ואם כן – מתי?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) על מנת לאפשר את פיתוח העיר העתיקה בבאר-שבע, צה"ל הביע בעבר הסכמה עקרונית לבחינת העתקת מתחם פיקוד הדרום למיקום חלופי בנגב, ובתנאי שהמהלך ימומן מתקציב חיצוני.

ראובן ריבלין: חבר הכנסת אליעזר זנדברג שאל את שר הביטחון ביום ז' באדר א' התשס"ה (16 בפברואר 2005): נודע לי, כי אנשי האבטחה במתקן תע"ש חיפה יועסקו באופן ישיר על-ידי החברה במקום על-ידי חברת כוח-אדם, דבר שלדעתם ירע את תנאי תעסוקתם, וכי במקביל ירד שכרם מכ-25 ש"ח ל-20.2 ש"ח לשעה.

ראובן ריבלין: רצוני לשאול: 1.

ראובן ריבלין: האם הדברים נכונים?

ראובן ריבלין: 2.

ראובן ריבלין: אם כן - מדוע הוחלט להוריד את שכרם של אנשי האבטחה בעת העברתם לחברת כוח-אדם?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-2.

ראובן ריבלין: עקרונית, חברת תע"ש אכן החליטה לצמצם את עלויות הניהול של מערך האבטחה של החברה באמצעות העסקה ישירה של עובדי מערך האבטחה.

ראובן ריבלין: הנושא עוגן בהסכם קיבוצי מיוחד עם ההסתדרות: הפחתת עלויות שכר של עובדי מערך האבטחה נגזרת מהפחתת עלויות השכר של כלל עובדי תע"ש על-פי תוכנית ההבראה.

ראובן ריבלין: חבר הכנסת רן כהן שאל את שר הביטחון ביום י"ד באדר א' התשס"ה (23 בפברואר 2005): נודע לי, כי משרדך הוציא מכרז לפרויקט גדר אלקטרונית היקפית סביב היישובים יצהר, הר-ברכה, תקוע, נוקדים ושדה-בר, בתקציב של 12 מיליון דולר.

ראובן ריבלין: רצוני לשאול: 1.

ראובן ריבלין: האם הנתונים נכונים, ואם כן – באיזה שלב המכרז עומד? 2.

ראובן ריבלין: האם ההגנה האלקטרונית נובעת מסירובם של היישובים לגידור ולהגנה פיזיים?

ראובן ריבלין: 3.

ראובן ריבלין: מה הוא המקור התקציבי לפרויקט, והאם הוא ימומן על-ידי צה"ל?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-3.

ראובן ריבלין: במסגרת השב"מ - שטח ביטחוני מיוחד - ניתן פתרון טכנולוגי מתכלל לגילוי חדירה ליישובים ושליחת התרעה בזמן אמת לגורמי הפיקוד והיירוט.

ראובן ריבלין: חברת "מוטורולה" זכתה במכרז לביצוע העבודה ביישובים הר-ברכה, יצהר, נוקדים, תקוע, שדה-בר וכפר-אלדר.

ראובן ריבלין: עלות הפרויקט היא כ-18 מיליון ש"ח.

ראובן ריבלין: חשוב לציין שעלות השב"מ הטכנולוגי נמוכה יותר משב"מ הנדסי.

ראובן ריבלין: עוד יצוין, כי השב"מ הטכנולוגי מבוצע ביישובים שבהם התהליך החוקי לאישור החלופות האחרות מורכב יותר, ביישובים שבהם לא קיימת גדר וכן ביישובים שהתנגדו לשב"מ הנדסי.

ראובן ריבלין: תקציב השב"ם הינו ממקורות משרד האוצר.

ראובן ריבלין: חברת הכנסת אראלה גולן שאלה את שר הביטחון ביום כ"א באדר א' תשס"ה (2 במרס 2005): הובא לידיעתי, כי קצינים זוטרים מצטיינים אינם ממשיכים בשירות הביטחון מפאת התעלמות והבטחות שווא בנוגע ליציאתם ללימודים ולקידומם בדרגה, כאשר קצינים שזכו לחוות דעת ולמדדים סוציומטריים נמוכים, נשארים בתפקידם בטענה שעלות פיטוריהם גבוהה.

ראובן ריבלין: רצוני לשאול: 1.

ראובן ריבלין: האם הדברים נכונים, ואם כן – האם הם מטופלים?

ראובן ריבלין: 2.

ראובן ריבלין: כיצד מטפחים קצינים מצטיינים המעוניינים להמשיך בשירותם, ומה הם הקריטריונים ליציאתם ללימודים?

זאב בוים: 1.

זאב בוים: אדוני היושב-ראש, חברת הכנסת גולן, ראשית אציין כי הטענה המוצגת בשאילתא אינה נכונה.

זאב בוים: קצינים מצטיינים המעוניינים בהארכת שירותם מובאים בפני ועדה חילית, שבמסגרתה נבחנים נתוניהם, קרי המלצות מפקדיהם, חוות דעת תקופתיות, מדדי סוציומטריה ופירוט מסלול שירותם.

זאב בוים: 2.

זאב בוים: הקריטריונים ליציאה ללימודים הם נתוני איכות גבוהים וביצוע תפקידים במסלול הליבה של החיל.

ראובן ריבלין: בבקשה, חברת הכנסת גולן, אם יש לגברתי שאלה נוספת.

אראלה גולן: אדוני יושב-ראש הכנסת, סגן השר, תודה על התשובה.

אראלה גולן: אני מקווה שהיא אכן נכונה, ומי שהעלה את השאלה הזאת טעה.

אראלה גולן: הייתי רוצה לחדד את שאלתו של חבר הכנסת אלדד, אבל הפעם לא בלשון סגי נהור ולא בקשר לארגון "בצלם".

אראלה גולן: נמסר לי שחיילים, חלקם גרים בגוש-קטיף, עוברים סימולציות קשות מאוד בקשר לנושא ההתנתקות, וזאת ללא הכוונה פסיכולוגית.

אראלה גולן: הייתי רוצה לדעת אם זה נכון, ואם זה נכון, מתי עשויים, מתי עלולים, מתי עומדים ומתי מתכוונים לתת להם הכוונה שכזאת.

ראובן ריבלין: תודה רבה.

זאב בוים: האם מבחינת הפרוצדורה השאלה השנייה שלה בסדר?

ראובן ריבלין: לא, היא צריכה לנבוע מהשאלה הראשונה.

זאב בוים: ובכל זאת אני אענה.

ראובן ריבלין: חברת הכנסת גולן, כל שאילתא שאינה שאילתא בעל-פה, שבה השואל יכול אחר כך להרחיב - שאילתא בכתב היא שאלה שהשר התכונן אליה, והשאלה שלך צריכה לנבוע מהשאלה המקורית.

ראובן ריבלין: כמובן, אני לא אחסום את סגן השר, שהוא שר לכל דבר, מלהשיב לך, אבל לא מוטלת עליו חובה כזאת.

זאב בוים: אני בכל זאת אענה, מכיוון שאני במקרה – או בעצם לא כל כך במקרה - שותף לדיונים השבועיים לגבי ההיערכות לביצוע תוכנית ההינתקות.

זאב בוים: בין השאר עולה שם העניין של היערכות כוחות הביטחון, שכוללת גם את המשטרה, את מג"ב וגם את חיילי צה"ל.

זאב בוים: יש מערכת סדורה - על-פי גאנט, מסודר מאוד - של מערך אימונים והשתלמויות, שכוללות את הצד הפסיכולוגי של העניין, את ההכנה הנפשית ואת הדרך הנכונה להתנהג במצב חיכוך כזה שעתיד להיות.

זאב בוים: ייתכן שאת אולי מציגה תחושה של חוסר בתחום הזה של ההכנה הפסיכולוגית, כשהתהליך הוא בעיצומו.

זאב בוים: ייתכן מאוד.

זאב בוים: אבל אין ספק שהתוכנית כוללת הכנה נפשית רצינית ביותר, כי זה בעצם נדרש לא פחות מאשר כל ההכנות האחרות במקרה המיוחד הזה של המבצע המורכב הזה, שנדמה לי שלא היה כדוגמתו במדינת ישראל לפני כן.

ראובן ריבלין: תודה לסגן השר.

ראובן ריבלין: חבר הכנסת דני יתום שאל את שר הביטחון ביום כ"ח באדר א' תשס"ה (9 במרס 2005): לאחרונה פורסם בתקשורת, כי תושבי קיבוץ נען טוענים שקרינה חריגה הנפלטת זה עשרות שנים ממתקן אנטנות של צה"ל בקרבת היישוב היא הגורם העיקרי למחלת הסרטן שבה לקו 56 מחברי הקיבוץ.

ראובן ריבלין: רצוני לשאול: 1.

ראובן ריבלין: האם המידע נכון?

ראובן ריבלין: 2.

ראובן ריבלין: אם כן – כיצד יטפל משרדך בטענות חברי הקיבוץ?

זאב בוים: 1-2.

זאב בוים: אדוני היושב-ראש, חבר הכנסת דני יתום, במחנה-שורה, סמוך לקיבוץ נען, יש כ-30 אנטנות.

זאב בוים: רוב האנטנות נמצאות במקומן משנות ה-50, חלקן הוצב כמה שנים לאחר מכן, על-פי הצורך המבצעי.

זאב בוים: האנטנות משרתות את כלל יחידות צה"ל.

זאב בוים: רמות הקרינה במחנה-שורה נבדקות מדי שנתיים.

זאב בוים: הבדיקה האחרונה של צה"ל נעשתה באוקטובר 2004.

זאב בוים: רמות הקרינה עומדות בתקן הבריאות הבין-לאומי ובסף הבריאות של המשרד לאיכות הסביבה.

זאב בוים: בהתייחס לשאלת העתקת האנטנות, סוכם בדיון בוועדת העבודה, הרווחה והבריאות בכנסת, שהתקיים ב-1 במרס 2005, כי בתוך חודשיים יוצגו לוועדה הנושאים הבאים: 1.

זאב בוים: תוצאות סקר בנושא הנערך בראשות פרופסור ריכטר; 2.

זאב בוים: תוכנית צה"ל להעברת האנטנות הסמוכות לקיבוץ נען ומשמעות העתקתן.

ראובן ריבלין: חבר הכנסת יתום, האם יש שאלה נוספת?

דני יתום: אדוני סגן השר - עוד מעט שר, בהצלחה - עדיין על-פי האינפורמציה יש בקיבוץ נען מספר בלתי סביר של חולי סרטן, 56 חולים, שרובם הגדול מתחת לגיל 40.

דני יתום: בימים האלה אנחנו מתוודעים לכך שהולכת ומוקמת קריית-חינוך גדולה בין נען לסתריה, בקרבה רבה מאוד לאותו מתקן.

דני יתום: מהידיעות המגיעות אלי אני למד שהורים רבים מאוד מהססים, ויש כאלה שהחליטו שלא לשלוח את ילדיהם ללמוד באותה קריית-חינוך.

דני יתום: מה עוד צריך לקרות על מנת שמערכת הביטחון תגיע למסקנה שדי עם הבדיקות, ולמרות העלויות הכבדות ונוכח העובדה שהקרבה הזאת למתקן מסכנת את בריאותם של אנשים, יש להזיז משם את המתקן?

דני יתום: יותר קל להזיז את המתקן מאשר להזיז את קיבוץ נען.

ראובן ריבלין: בבקשה, כבוד השר.

זאב בוים: אני מקווה שאכן כך לגבי ההשוואה בין המתקן לבין הקיבוץ.

זאב בוים: אגב, נדמה לי שהיישוב הסמוך הוא סתריה.

דני יתום: אני בכלל חושב שזה סתָריה.

זאב בוים: נשמע לי מוזר.

זאב בוים: אני לא יכול להגיד לך שבדקתי את זה, אבל באוזן שלי סתריה - - -

ראובן ריבלין: נדמה לי שאין מלה כזאת בערבית סתריה.

ראובן ריבלין: אין דבר כזה.

ראובן ריבלין: חבר הכנסת עבד-אלמאלכ דהאמשה, יש מלה בערבית סתריה?

עבד-אלמאלכ דהאמשה: - - -

ראובן ריבלין: סיתרה זאת מלה מהתנ"ך.

זאב בוים: נדמה לי שסתריה זה סוג של עץ, אבל אני לא בטוח במאה אחוז.

ראובן ריבלין: נכון.

זאב בוים: חבר הכנסת דני יתום, אני מציע שתקשיב טוב לתשובה, אני חושב שבתשובה על השאילתא גם טמון הפתרון.

זאב בוים: כי דיברנו אומנם על תוצאות סקר שממתינים לו, זה לפי החלטות של ועדת העבודה, הרווחה והבריאות.

זאב בוים: אבל גם אמרתי: תוכנית צה"ל להעתקת האנטנות הסמוכות לקיבוץ נען ומשמעות העתקתן.

זאב בוים: זאת אומרת, יש כוונה, הולכים להציג תוכנית כזאת, ולכן הפתרון, אני מקווה, יבוא במהרה.

ראובן ריבלין: תודה רבה.

ראובן ריבלין: האם כבוד השר מסכים לעבור ולחזור לשאילתות 2423 ו-2424 של חבר הכנסת שלגי?

זאב בוים: כן.

ראובן ריבלין: חבר הכנסת שלגי שאל על חיילי הנח"ל החרדי - בבקשה, אדוני.

זאב בוים: (קורא את התשובה על שאילתא מס' 2423, ראה לעיל)

ראובן ריבלין: בבקשה, חבר הכנסת שלגי.

אילן שלגי: ראשית, אני מבקש לברך את סגן השר לקידומו לשר.

אילן שלגי: אני מקווה שהמינוי הזה יאושר בכנסת בקרוב.

אילן שלגי: אני כמובן תומך בגיוסם של חיילים חרדים למסגרת הנח"ל החרדי, כל עוד אין גיוס מלא שלהם למסגרות הרגילות בצה"ל, ומעודד זאת.

אילן שלגי: שאלתי הנוספת, אדוני, מאחר שהחיילים האלה נתקלים ביחס עוין ומתנכר בקהילות שלהם, איך צה"ל מסייע להם להתמודד עם המצב המיוחד הזה?

משה גפני: חיכיתי במתח לראות מה תגיד, מה תמציא עכשיו.

ראובן ריבלין: חבר הכנסת גפני, אתה רוצה להצטרף לשאילתא של חבר הכנסת שלגי?

משה גפני: לא.

ראובן ריבלין: בבקשה.

זאב בוים: אני קודם כול רוצה לכפור, אני לא יודע אם יש לך ידע אישי בעניין, אדרבה, אני אשמח לשמוע, אולי אתה קצת מתבלבל, כי יש יחידות מיוחדות במגזרים שמשרתים בצבא שהם מגזרים יוצאי דופן מבחינת השירות, ששם יש בעיה כזאת, אני מתכוון בעיקר למגזר המיעוטים, ובמיוחד לחיילים מוסלמים ונוצרים.

זאב בוים: אתה עושה גזירה שווה, כאילו מובן מאליו שאם מי שבא מהמגזר החרדי, "רחמנא ליצלן" - כמובן במרכאות כפולות ומכופלות - מתגייס לצבא, מייד מוקיעים אותו בקהילתו.

זאב בוים: אני לא מכיר את הדבר הזה - - -

משה גפני: זה שקר מוחלט, אדוני סגן השר.

משה גפני: מהיכן הוא מכיר בכלל את המגזר החרדי?

זאב בוים: אתה מתפרץ למיקרופון פתוח.

ראובן ריבלין: חבר הכנסת גפני, השר אומר בדיוק את מה שאתה צועק, תן לו לומר את דבריו.

אילן שלגי: אני לא רוצה להיסחף, אבל הזמן - - -

ראובן ריבלין: מאה אחוז, הזמן הוא זמן של חבר הכנסת שלגי, והשר יענה רק לחבר הכנסת שלגי.

זאב בוים: חבר הכנסת שלגי, קודם כול, אני רוצה לומר לך שאנחנו לא מכירים סוג כזה של חרמות או נידויים, חס וחלילה.

זאב בוים: שנית, אני מכיר תופעה הפוכה, של התגברות הגיוס ושל עידוד רבנים.

זאב בוים: לגבי בני-ישיבות - יש בני-ישיבות ברמות שונות, בעלי יכולות שונות.

זאב בוים: יש הידברות בין צה"ל לבין הרבנים, והדבר נעשה בעצה אחת עם הרבנים.

זאב בוים: אני לא צריך להגיד לך מה מעמדם של הרבנים בקהילות החרדיות, ואחרי שסמכו את ידיהם - אני חושב שאתה צריך לבדוק עוד הפעם את האינפורמציה שבידך.

ראובן ריבלין: תודה.

ראובן ריבלין: אדוני השר ישיב על שאילתא 2424 של חבר הכנסת אילן שלגי בעניין חיילי ישיבות הסדר.

זאב בוים: (קורא את התשובה על שאילתא מס' 2424, ראה לעיל)

ראובן ריבלין: בבקשה, חבר הכנסת שלגי.

אילן שלגי: ברשות היושב-ראש, אני מבקש לומר, שקודם לא התייחסתי להערות שהיו כאן כי לא רציתי לסחוב את השאילתא הקודמת לכיוון של התנצחות.

אילן שלגי: המידע שיש לי הוא לא מתוך חיים בקהילה הזאת, אלא מתוך דברים שעולים בתקשורת.

אילן שלגי: מובן שלא מדובר - - -

ראובן ריבלין: אנחנו מכבדים את זכותך לשאול כל דבר שאתה רוצה לשאול, ולא להיגרר לדברים כאלה או אחרים.

אילן שלגי: שאלתי, אדוני, היתה לגבי תופעות כאלה.

אילן שלגי: לא השוויתי למגזרים אחרים ואינני מדבר על כולם, השאלה שלי היתה אמיתית: האם מסייעים לחיילים האלה?

אילן שלגי: אשר לשאלתי זו בנושא חיילי ההסדר - לאחרונה שמענו, גם בוועדת החוץ והביטחון, הדברים גם היו בתקשורת, שצה"ל שוקל לפזר את חיילי ההסדר בתוך הפלוגות והגדודים כך שלא יהיו במחלקות נפרדות.

אילן שלגי: נודע גם שהיו לחצים על צה"ל ועל ראש אכ"א, שיזם את המהלך הזה לפני שנים, עוד בתפקידו הקודם, לדחות את ביצוע הראורגניזציה הזאת עד לאחר ההתנתקות.

אילן שלגי: אני שואל את אדוני, היכן עומד הנושא הזה כיום?

ראובן ריבלין: תודה רבה.

ראובן ריבלין: אדוני השר, בבקשה.

זאב בוים: א.

זאב בוים: לגבי העניין הראשון, אני רוצה לומר לך, חבר הכנסת שלגי, אם יש בידיך – אומנם אנחנו מעריכים את התקשורת, מקומה בחיינו ידוע, אבל אני לא רוצה לשמוע מהתקשורת, אם לך יש ידיעות פרטניות על בעיות מהסוג הזה, תביא ונבדוק אם צריך ואיך לסייע.

זאב בוים: אשר לתוכנית של ראש אכ"א, היא שרירה וקיימת, לפזר, גם הרציונל נכון לדעתי, כיוון שמדובר בדרך כלל בקבוצות שהן קבוצות איכות מבחינת היכולת של האנשים, רמתם וכדומה, נכון יהיה אם לא יקבצו אותם ביחידות, כפי שהיה עד עכשיו, אלא יהיה פיזור מסוים; לא פיזור כזה שיהיה פיזור, נקרא לזה אטומי, שכל אחד לנפשו ברחבי צה"ל, אבל אפשר ליצור קבוצות-קבוצות, כך שבצד אחד ישמרו תוך כדי השירות על הייחוד שלהם וגם על הצרכים בתחום הדת, ומצד שני ודאי שנוכחותם בקרב היחידות בצה"ל יכולה לשפר בהרבה מובנים את תפקוד היחידות ואת הלכידות החברתית ביחידות.

זאב בוים: התוכנית הזאת קיימת, היא נדונה עכשיו.

זאב בוים: היתה באמת גם התנגדות.

זאב בוים: זה רק טבעי ששינוי - כל שינוי - הוא אף פעם לא נוח וגורם להתנגדות ראשונית כמעט טבעית, אבל אני חושב שראש אכ"א בסופו של דבר יעמוד על תוכניתו, והתוכנית הזאת תצא לפועל - רצוי כמובן בעזרה ובסיוע ובהסכמה של הרבנים של הישיבות, ואני חושב שאנחנו מגיעים בקרוב להסדר בעניין.

ראובן ריבלין: תודה רבה לסגן שר הביטחון.

ראובן ריבלין: כבוד סגן השר ישיב על שאילתא מס' 2780 - כבר הודעתי, חבר הכנסת חמי דורון לא נוכח, לפרוטוקול, ואחרי כן חזרתי לשלגי.

ראובן ריבלין: חבר הכנסת חמי דורון שאל את שר הביטחון ביום כ"ח באדר א' התשס"ה (9 במרס 2005): לפני כחצי שנה השתחרר סגן המזכיר הצבאי של שר הביטחון, וכיום הוא אזרח ומנכ"ל מרכז פרס לשלום.

ראובן ריבלין: נודע לי, כי נהגו הוא חייל במדים.

ראובן ריבלין: רצוני לשאול: 1.

ראובן ריבלין: האם הידיעה נכונה?

ראובן ריבלין: 2.

ראובן ריבלין: אם כן – האם יש עוד מקרים של אנשי צבא לשעבר אשר נהגיהם כיום הם חיילים?

ראובן ריבלין: 3.

ראובן ריבלין: כיצד יפעל משרדך בנושא?

ראובן ריבלין: תשובת סגן שר הביטחון זאב בוים: (לא נקראה, נמסרה לפרוטוקול) 1-2.

ראובן ריבלין: הריני לעדכנך כי הנהג של מנכ"ל מרכז פרס לשלום אינו חייל בסדיר.

ראובן ריבלין: 3.

ראובן ריבלין: לא ידוע לנו על מקרים שבהם אנשי צבא לשעבר מפעילים נהגים שהם חיילים בשירות חובה.

ראובן ריבלין: אני מקווה, ואני גם בטוח, שזו הפעם האחרונה שאדוני מופיע כסגן שר, ובפעם הבאה כשיעלה לדוכן - יעלה כשר.

ראובן ריבלין: אנחנו ממשיכים בסדר-היום.

ראובן ריבלין: יושב-ראש ועדת הכלכלה יעלה ויבוא על מנת להציג - - -

מאיר שטרית: אחר כך.

ראובן ריבלין: סליחה.

ראובן ריבלין: שאילתות - סגן שר הבינוי והשיכון ישיב על שאילתות.

ראובן ריבלין: חבר הכנסת רשף חן נמצא פה?

ראובן ריבלין: נמצא.

ראובן ריבלין: חבר הכנסת יצחק כהן לא נמצא פה, אז זאת שאילתא אחת, ואחרי כן סגן השרה גם הוא ישיב.

ראובן ריבלין: גפני ישנו פה וזחאלקה ישנו פה.

ראובן ריבלין: כבוד סגן שר הבינוי והשיכון - חבר טוב - חבר הכנסת אלי בן-מנחם, סגן השר, ישיב על שאילתא מס' 2657 של חבר הכנסת רשף חן: קביעת מחירי שמאות.

ראובן ריבלין: בבקשה.

ראובן ריבלין: חבר הכנסת רשף חן שאל את שר הבינוי והשיכון ביום ל' בשבט התשס"ה (9 בפברואר 2005): הובא לידיעתי, כי סמנכ"ל בכיר לאכלוס במשרדך נוהג לקבוע לבנקים למשכנתאות, ודרכם ללקוחותיהם, תעריף מרבי לשומת מקרקעין לזכאי משרד השיכון.

ראובן ריבלין: רצוני לשאול: 1.

ראובן ריבלין: האם הידיעה נכונה?

ראובן ריבלין: 2.

ראובן ריבלין: אם כן – מה הוא מקור הסמכות החוקית לעשות כן?

ראובן ריבלין: 3.

ראובן ריבלין: מה הוא ההיגיון בקביעת תעריף כאמור?

ראובן ריבלין: 4.

ראובן ריבלין: מדוע לא נעשה שימוש בחוק הפיקוח על מחירי מצרכים ושירותים ובמנגנוניו למטרה זו?

אלי בן-מנחם: אדוני היושב-ראש, חברי הכנסת, חבר הכנסת רשף חן: 1.

אלי בן-מנחם: נושא קביעת התעריפים לשמאים לדירות הנרכשות על-ידי זכאי משרד הבינוי והשיכון מצוי באחריותנו, וזאת מכוח סמכות המשרד לטפל במכלול הסיוע בדיור לזכאים, על כל מה שכרוך בכך.

אלי בן-מנחם: 2.

אלי בן-מנחם: התעריף המתעדכן מעת לעת מאפשר לבנקים לקבל שומות ברמה המקצועית הנדרשת לצורך מתן הלוואות תקציביות והלוואות מכספי הבנקים.

אלי בן-מנחם: קיים היצע מספיק של שמאים מוסמכים המוכנים ומבצעים את השומות לשביעות רצונם של הבנקים ושל הזכאים.

אלי בן-מנחם: 3.

אלי בן-מנחם: התעריף המרבי מתייחס לסקטור מצומצם, כלומר, לסקטור הזכאים לסיוע בדיור ולא לכלל סקטור הנדל"ן.

אלי בן-מנחם: בזמנה הוגשה עתירה לבג"ץ בנושא על-ידי לשכת השמאים.

אלי בן-מנחם: העתירה נדחתה על-ידי בית-המשפט העליון.

ראובן ריבלין: בבקשה, חבר הכנסת רשף חן, שאלה נוספת.

רשף חן: אדוני, אני רק רוצה להבין שקיבלתי את התשובה הנכונה.

רשף חן: אתה לא מסוגל להצביע בפני על איזה מקור חוקי, למעט הטענה שהמשרד שלכם מטפל בנושא.

רשף חן: אין איזה חוק, תקנה, החלטת ממשלה - איזה משהו שעליו אפשר להצביע ולהבהיר למה אתם לא משתמשים בחוק הפיקוח על מחירי מצרכים ושירותים, שחוקק בכנסת הזאת וכולל מנגנונים ברורים לפיקוח על מחירים.

אלי בן-מנחם: אני עניתי לך.

אלי בן-מנחם: אמרתי לך שמכוח החוק - ואם אתה רוצה שאני אחזור על התשובה, אני אחזור על התשובה.

אלי בן-מנחם: אמרתי לך כך, כל נושא התעריפים לשמאים נמצא בסמכות משרד הבינוי והשיכון מכוח סמכות המשרד לטפל במכלול הסיוע בדיור לזכאים.

אלי בן-מנחם: לא ידעתי שאתה מתכוון שאני אבוא ואסמן לך את הדף ואת החוק.

אלי בן-מנחם: אם אתה רוצה תשובה יותר מפורטת - אני אשמח להעביר לך את זה בכתב.

רשף חן: כן.

רשף חן: אני אשמח מאוד אם תוכל להצביע בפני על מקור סמכות.

ראובן ריבלין: רק רגע, זה לא דו-שיח.

ראובן ריבלין: הוא יגמור את השאלה, אתה תענה לו ואחרי זה הוא ישאל בכתב מה שהוא רוצה.

ראובן ריבלין: בבקשה.

רשף חן: זה בסדר גמור, זאת בדיוק שאלת השלמה.

רשף חן: אם המשרד מסוגל להצביע בפני על מקור סמכות קונקרטי ולא ככה סמכות כללית - אני מאוד אשמח לקבל את זה.

ראובן ריבלין: תודה רבה.

ראובן ריבלין: נא לשבת.

אלי בן-מנחם: אני אעביר לך בכתב.

ראובן ריבלין: תודה רבה.

ראובן ריבלין: סגן השר ישיב על שאילתא של חבר הכנסת יצחק כהן - הנוכח באולם - שאילתא מס' 2741, בעניין אי-עמידת משפחות בהחזרי המשכנתאות.

ראובן ריבלין: חבר הכנסת יצחק כהן שאל את שר הבינוי והשיכון ביום כ"א באדר א' התשס"ה (2 במרס 2005): פורסם, כי עשרות אלפי זוגות מפגרים בתשלומי המשכנתה; 11,000 מהם עלולים לאבד את ביתם, ולפי ההערכות משרדך המצב מחמיר, אף שלכאורה תנאי המשכנתאות הוטבו.

ראובן ריבלין: רצוני לשאול: 1.

ראובן ריבלין: האם הדברים נכונים?

ראובן ריבלין: 2.

ראובן ריבלין: אם כן – מדוע לא הביאה הטבת תנאי המשכנתאות לירידה במספר החייבים?

ראובן ריבלין: 3.

ראובן ריבלין: מה ייעשה כדי שמשפחות לא יאבדו את ביתן?

אלי בן-מנחם: אדוני היושב-ראש, חברי הכנסת, חבר הכנסת יצחק כהן - 1.

אלי בן-מנחם: לצערי, הפרסומים נכונים.

אלי בן-מנחם: יש כיום עשרות אלפי משפחות המתקשות בהחזרי משכנתה.

אלי בן-מנחם: כ-60% מהמשפחות היו זכאי משרד השיכון בעת מימוש המשכנתה.

אלי בן-מנחם: עיקר הפיגורים הם בגין הלוואות מכספי בנק.

אלי בן-מנחם: 2.

אלי בן-מנחם: יצוין, כי תנאי המשכנתאות התקציביות לא שופרו, אלא הורעו בחלקן בגין ביטול המענקים.

אלי בן-מנחם: הריבית על ההלוואות הבנקאיות פחתה, אלא שהפחתה זו חלה רק על מי שקיבל - חבר הכנסת מצנע - - -

ראובן ריבלין: חבר הכנסת יצחק כהן, הרי הוא עונה לך.

אלי בן-מנחם: אתה שומע?

אלי בן-מנחם: אני רוצה גם לראות אותך כשאני עונה לך.

אלי בן-מנחם: הריבית על ההלוואות הבנקאיות פחתה, אלא שהפחתה זו חלה רק על מי שקיבל הלוואות בנקאיות לאחרונה.

אלי בן-מנחם: 3.

אלי בן-מנחם: המשרד פועל בכמה מישורים כדי להביא למצב שבו משפחות שנקלעות לקשיים לא יאבדו את ביתן.

אלי בן-מנחם: בין הפעולות שננקטות על-ידי המשרד: הגבלת שכר הטרחה לעורכי-הדין העוסקים מטעם הבנקים בתיקי הפיגורים ובכינוס הנכסים של חייבים; הגבלת ריבית פיגורים לכל מי שנקלע לקשיים בהחזר, כך שריבית הפיגורים תחול רק על יתרת החוב שבפיגור ולא על סכום הלוואה המקורי.

אלי בן-מנחם: היום הריבית היא על סך כל המשכנתה; מהלך משותף של המשרד יחד עם האוצר ובנק ישראל כדי שהבנקים יתחילו בטיפול משותף יחד עם הלווים בבעיה שנוצרה מייד עם הפיגור הראשון; מבחינת הלווים, המשרד שוקד בימים אלו על הכנת דפי הסבר שיחולקו לכל מי שעומד לקחת משכנתה ולמי שיש לו קושי בהחזרי המשכנתה, וזאת כדי לייעץ לו כיצד לכלכל מעשיו ובכך להעלות את המודעות בקרב הציבור הרחב.

ראובן ריבלין: בבקשה, חבר הכנסת יצחק כהן, שאלה נוספת.

יצחק כהן: תודה לך, אדוני סגן השר.

יצחק כהן: בתור מי שמכיר את הרגישות החברתית שלך אני רוצה לומר לך, שהממשלה, שכבודו מכהן בה כסגן שר, לפני שהתחלת לכהן בה כסגן שר, ביטלה את כל המענקים לזוגות צעירים.

יצחק כהן: זה אילץ זוגות צעירים ללכת לבנק לבקש הלוואה משלימה, כאשר מראש היה ידוע שזה כישלון, שהם חדלי פירעון.

יצחק כהן: זה היה ברור.

יצחק כהן: אז אני מבקש לדעת אם אתה כסגן שר תפעל להחזרת המענקים לזוגות האומללים האלה, כדי שלא יהיה מצב כמו של אלפי משפחות שנמצאות כרגע בהוצאה לפועל ולמעשה הפכו להיות מה שנקרא חסרות קורת-גג.

ראובן ריבלין: תודה רבה.

ראובן ריבלין: בבקשה.

אלי בן-מנחם: ידידי הטוב, חבר הכנסת יצחק כהן, אתה הרי יודע את דעתי.

אלי בן-מנחם: אתה יודע שהצטרפנו לממשלה כדי לחזק את הממשלה בכל מה שקשור להתנתקות.

אלי בן-מנחם: כל השינויים שנעשו לרעה ופוגעים בשכבות החלשות - - -

ראובן ריבלין: הוא מבקש לנתק את המשפחות האומללות מהמשכנתאות.

אלי בן-מנחם: כל ההרעות בתנאים, לצערי, נעשו.

אלי בן-מנחם: הלוואי שהייתי יכול להבטיח לך שאנחנו נחזיר את זה למצב הקודם.

אלי בן-מנחם: אנחנו מנסים, אנחנו יושבים עם האוצר הרבה מאוד פעמים, אנחנו נאבקים על החזרת המענקים לצפון, לנגב ולגליל, כדי לעודד שם את המשק ולעזור לזוגות הצעירים.

אלי בן-מנחם: אני לא מבטיח לך.

אלי בן-מנחם: אני יכול רק להבטיח לך שאנחנו משתדלים לעשות את המקסימום כדי להקל על השכבות החלשות ועל הזוגות הצעירים.

ראובן ריבלין: תודה רבה לסגן השר אלי בן-מנחם.

ראובן ריבלין: אני מזמין את סגן שרת החינוך, חבר הכנסת מיכאל מלכיאור, לבוא ולענות על שאילתות רגילות, והראשונה שבהן היא שאילתא מס' 2644, של חבר הכנסת משה גפני, בעניין זכאות לקבלת החזרי נסיעה לתלמידים.

ראובן ריבלין: חבר הכנסת משה גפני שאל את שרת החינוך, התרבות והספורט ביום כ"ג בשבט התשס"ה (2 בפברואר 2005): ב"יתד נאמן" מיום ד' בשבט התשס"ה, 14 בינואר 2005, פורסם כי משרדך הודיע להורים רבים שכתובתם אינה חוקית לצורך זכאות לקבלת החזרי נסיעות של ילדיהם.

ראובן ריבלין: רצוני לשאול: 1.

ראובן ריבלין: בכמה תלמידים מדובר, כמה מהם בחינוך הכללי וכמה בחינוך המוכר שאינו רשמי?

ראובן ריבלין: 2.

ראובן ריבלין: כמה כסף נחסך בגין הפסקת התשלום?

ראובן ריבלין: 3.

ראובן ריבלין: מדוע לא מוכרות כתובות אלו לעניין הסעות?

ראובן ריבלין: סגן שרת החינוך, התרבות והספורט מיכאל מלכיאור: כבוד היושב-ראש, עמיתי חברי הכנסת, השאילתא באה בעקבות מאמר שהיה בעיתון "יתד נאמן" לגבי - - -

ראובן ריבלין: חבר הכנסת גפני גם כותב את העיתון וגם קורא אותו.

משה גפני: לא נכון.

ראובן ריבלין: לא כותב?

ראובן ריבלין: אז רק חבר הכנסת פרוש כותב אותו?

מיכאל מלכיאור: זה "המודיע".

משה גפני: לא.

משה גפני: "יתד נאמן" איננו עיתון מפלגתי; הוא חברה בע"מ, לא כמו "המודיע".

ראובן ריבלין: הבנתי.

ראובן ריבלין: בבקשה.

ראובן ריבלין: על כל פנים, שואל.

מיכאל מלכיאור: הוא שואל מהנאמר בעיתון, שהורים רבים שהכתובות שלהם אינן חוקיות, לא מקבלים החזרי נסיעות לבתי-ספר לילדים שלהם.

מיכאל מלכיאור: קודם כול, אנחנו, משרד החינוך, כמובן לא קובעים מה זו כתובת חוקית ומה איננה כתובת חוקית.

מיכאל מלכיאור: יש תוכנה במשרד, משום מה יש לה שם באנגלית – GIS, ולפי התוכנה הזאת מכניסים וקובעים את כל הוצאות הנסיעה לילדים זכאים.

מיכאל מלכיאור: התוכנה הזאת מקבלת את הנתונים גם ממצבת התלמידים וגם מבתי-הספר, המיקום של בתי-הספר והמוסדות, כדי שיראו את המרחקים.

מיכאל מלכיאור: אחר כך מצליבים את המידע הזה עם מרשם התושבים.

מיכאל מלכיאור: עשינו בדיקה של הדבר הזה.

מיכאל מלכיאור: מי שאין לו דבר בדוק, או נתונים לא מדויקים - המינהל והמשרד מקפידים לעשות כל דבר יחד עם ההורים כדי לקבל את הכתובת המדויקת.

מיכאל מלכיאור: אין לנו שום עניין לחסוך כסף.

מיכאל מלכיאור: כל הדאגה היא ששום תלמיד לא ייפלט מן התוכנה, וגם באזורים שבהם אין כתובות ברורות, גם שם כל הילדים מקבלים את כל הכסף המגיע להם.

מיכאל מלכיאור: אני אקבע חד-משמעית, למען הסר ספק, שלמשרד החינוך אין כל כוונה לחסוך בכסף, נהפוך הוא.

מיכאל מלכיאור: עם זאת, נמשיך להקפיד, כמובן, שלא יהיו זיופים והוצאות הנסיעות יוחזרו לתלמידים שזכאים לכך על-פי הקריטריונים.

ראובן ריבלין: בבקשה, חבר הכנסת גפני.

משה גפני: תודה רבה.

משה גפני: אדוני היושב-ראש, אדוני סגן השר, השתתפתי בפגישה עם מנכ"לית משרד החינוך, עם ראשי משרד החינוך ועם אלה שמפעילים את התוכנה הזאת, GIS, והתברר ששלושה ילדים, בני אותה משפחה, שלומדים באותו בית-ספר, אחד זכאי ושניים לא, או להיפך, והתברר שה-GIS מזייפת באופן מוחלט.

משה גפני: לכן שאלתי, כמה מקרים יש בחינוך הכללי ובחינוך המוכר שאינו רשמי, שמשרד החינוך יודע שלגביהם התוכנה לא עבדה כפי שצריך.

משה גפני: יש פרוטוקול על העניין הזה.

משה גפני: אני רוצה לדעת על כמה מקרים מדובר.

ראובן ריבלין: שאלתך ברורה.

ראובן ריבלין: בבקשה.

מיכאל מלכיאור: לפי כל הבירורים שעשינו, ושאלנו - - -

משה גפני: יש פרוטוקול.

מיכאל מלכיאור: ברור לך שאם זו טעות של המערכת ומגלים אותה, אז מתקנים אותה.

מיכאל מלכיאור: אין לנו מערכת של כל הטעויות שיש ולא תוקנו, הרי זה מה שאתה שואל.

מיכאל מלכיאור: ברגע שאנחנו יודעים על משהו, אנחנו מתקנים את זה.

מיכאל מלכיאור: לכן לא יכולה להיות תשובה על השאלה הזאת.

מיכאל מלכיאור: אני מוכן ללכת בחזרה למערכת שלנו ולבדוק אם יש דברים שהם לא בסדר, ואם אתה יודע על זה, אני אשמח מאוד כמובן לתקן, כי זו כל מטרתי בעניין הזה.

ראובן ריבלין: תודה רבה.

ראובן ריבלין: כבוד סגן השרה ישיב על שאילתא מס' 2672 של חבר הכנסת ג'מאל זחאלקה: התבטאויותיו של מרצה באוניברסיטת חיפה - אינו נוכח; לפרוטוקול.

ראובן ריבלין: אני מאוד מודה לסגן שרת החינוך.

ראובן ריבלין: חבר הכנסת ג'מאל זחאלקה שאל את שרת החינוך, התרבות והספורט ביום ל' בשבט התשס"ה (9 בפברואר 2005): פורסם, כי בקורס "המערכת הבין-ערבית וסוגיית פלסטין" באוניברסיטת חיפה, התבטא מרצה בכיר במחלקה למדעי המדינה נגד האזרחים הערבים והאוכלוסייה הפלסטינית והביע תמיכה בהריגתם ובהשפלתם.

ראובן ריבלין: רצוני לשאול: 1.

ראובן ריבלין: האם הפרסום נכון?

ראובן ריבלין: 2.

ראובן ריבלין: אם כן - מה יעשה משרדך במקרה האמור?

ראובן ריבלין: 3.

ראובן ריבלין: כיצד יטופלו התבטאויות נגד האזרחים הערבים במערכת החינוך בכלל ובאוניברסיטאות בפרט?

ראובן ריבלין: תשובת סגן שרת החינוך, התרבות והספורט מיכאל מלכיאור: (לא נקראה, נמסרה לפרוטוקול) ככלל, אני רואה בחומרה רבה התבטאויות גזעניות מכל סוג ומגנה אותן.

ראובן ריבלין: 1.

ראובן ריבלין: הפרסום לוקה בהגזמה רבה.

ראובן ריבלין: 2-3.

ראובן ריבלין: אוניברסיטת חיפה מאופיינת במרקם יחסים מיוחד בין יהודים לערבים.

ראובן ריבלין: היא רואה בטיפוח הסובלנות, ההבנה ההדדית והדו-קיום ערכים מרכזיים בשליחותה הציבורית והאקדמית.

ראובן ריבלין: אשר על כן, החליט רקטור האוניברסיטה לבדוק את הנושא באופן יסודי.

ראובן ריבלין: הבדיקה העלתה, שההתבטאויות שיוחסו למרצה הוצאו מהקשרן וחוברו באופן מניפולטיבי.

ראובן ריבלין: הדיונים בכיתה היו במסגרת עיסוק לגיטימי בנושאים הנוגעים להקשרים ההיסטוריים והמדיניים של הקורס.

ראובן ריבלין: עוד עולה מן הבדיקה, כי המרצה נתן יד חופשית לוויכוח, להבעת עמדה ולהתייחסות של כל המשתתפים בקורס.

ראובן ריבלין: עם זאת, מצא רקטור האוניברסיטה לנכון להבהיר למרצה, כי חשוב למתן את דרך ההתבטאות בסוגיות רגישות, מתוך התחשבות בכך שדברים מסוימים עלולים להיות מוצאים מהקשרם ולהתפרש שלא כהלכה כלפי משתתפי הקורס.

ראובן ריבלין: האוניברסיטה מוחה על העוול שנגרם למרצה, בלי שהדברים נבדקו לאשורם.

ראובן ריבלין: אני מאוד מודה לסגן שרת החינוך.

ראובן ריבלין: [מס' כ/63; מ/144; "דברי הכנסת", חוב' י', עמ' 17547; חוב' ט"ו, עמ' 18916; נספחות.

ראובן ריבלין: ]

ראובן ריבלין: אנחנו מזמינים את יושב-ראש ועדת הכלכלה, על מנת שיבוא, יעלה ויציג את הצעת החוק לתיקון פקודת התעבורה (מס' 66), התשס"ה-‏2005.

אמנון כהן: תיקון מס' 65.

אמנון כהן: אני קורא 65.

ראובן ריבלין: כתוב אצלי "מס' 66".

ראובן ריבלין: ועדת הכלכלה, האם זה תיקון 65 או 66?

ראובן ריבלין: גם וגם.

ראובן ריבלין: כך כתוב אצלי.

ראובן ריבלין: זה גם תיקון מס' 65 וגם תיקון מס' 66.

אמנון כהן: אני קורא את מס' 65.

ראובן ריבלין: מה זה "גם וגם"?

ראובן ריבלין: יש הצעת חוק לתיקון פקודת התעבורה (מס' 66), יש הצעת חוק לתיקון פקודת התעבורה (מס' 64).

ראובן ריבלין: אדוני עכשיו עונה על מס' 66.

ראובן ריבלין: 65 לא קיים, היה בחוק ההסדרים.

ראובן ריבלין: אדוני יתחיל עם מס' 66.

ראובן ריבלין: יש הסתייגויות?

אמנון כהן: הסתייגות אחת.

ראובן ריבלין: בבקשה, אדוני יציג.

ראובן ריבלין: ההסתייגות היא של שר התחבורה.

ראובן ריבלין: בשביל זה הוא נמצא פה.

מאיר שטרית: אני נמצא פה בגלל חוקים שלי.

ראובן ריבלין: קודם כול, שר התחבורה תמיד נמצא פה.

אמנון כהן: ראשית, לפני שאני מציג את החוק, אני רוצה להודות ליועצת המשפטית של הוועדה, הגברת אתי בנדלר, והמתמחה שלה, איתי עצמון, למנהלת הוועדה החרוצה, הגברת לאה ורון, המזכירות של הוועדה, עידית חנוכה ושלומית פרץ.

אמנון כהן: הם באמת מסייעים להצלחת העבודה של הוועדה.

אמנון כהן: יש לי היום שלוש הצעות חוק לקריאה שנייה ושלישית, וזאת בזכות העבודה הקשה של הצוות הזה, שעושה ימים כלילות.

ראובן ריבלין: אני מכיר את הגברות האלה.

ראובן ריבלין: הן עובדות לילות כימים, לא ימים כלילות.

אמנון כהן: אדוני היושב-ראש, אני יודע עד כמה.

אמנון כהן: כיום אני עובד אתם רצוף.

אמנון כהן: אני לא אתם בלילות, אבל הם עובדים בלילות.

ראובן ריבלין: הם עובדים בלילה כאילו היה זה יום, ולא עובדים ביום כאילו היה זה לילה.

אמנון כהן: נכון, ועברתי כמה ועדות בכנסת.

ראובן ריבלין: יש הרבה חברים אצלנו שעובדים ביום כאילו זה היה לילה, וזאת בעיה.

אמנון כהן: אדוני היושב-ראש, עברתי כמה ועדות בכנסת בבית הזה, ואני אומר לך שזה צוות מוביל.

אחמד טיבי: אתה הולך לישון וקם עם חמישה סגני שרים ושלושה שרים.

אמנון כהן: אדוני היושב-ראש, כנסת נכבדה, אני מתכבד להציג בפניכם לקריאה שנייה ולקריאה שלישית את הצעת החוק לתיקון פקודת התעבורה (מס' 66), התשס"ה-2005.

אמנון כהן: הצעת החוק האמורה מהווה איחוד של הצעת חוק ממשלתית והצעת חוק שהגישו חבר הכנסת גלעד ארדן וקבוצת חברי הכנסת.

אמנון כהן: עיקרה של הצעת החוק המונחת בפניכם הוא שינוי ההסדר הקיים לעניין איסור שימוש ברכב.

אמנון כהן: אך בטרם אפרט בנושא הזה, אציג נושא נוסף הכלול בהצעת החוק - תקופת תוקפו של רשיון הרכב.

אמנון כהן: כיום, תקופת תוקפו המרבית של רשיון רכב היא שנה אחת, ולגבי רכב עבודה, טרקטור או רכב שמהירותו המרבית היא עד 45 קילומטר לשעה – שנתיים.

אמנון כהן: לעתים נוצר מצב שבו בעל הרכב מנוע מלחדש את רשיון הרכב שבבעלותו מסיבות שאינן תלויות בו.

אמנון כהן: על כן מוצע כי שר התחבורה יהיה מוסמך להאריך בצו, מטעמים מיוחדים, את התקופות האמורות לתקופה שלא יעלו במצטבר על 90 ימים, וכן להתנות את ההארכה בתנאים.

אמנון כהן: כפי שציינתי קודם לכן, עיקרה של הצעת החוק נוגע לאיסור שימוש ברכב.

אמנון כהן: הסמכות להורות על איסור שימוש ברכב נתונה לשוטר או לקצין משטרה בצו מינהלי, וכן לבית-המשפט – בצו שיפוטי.

אמנון כהן: על-פי המצב החוקי הנוהג היום, מוסמך שוטר להורות על הפסקת השימוש ברכב למשך 30 ימים בשל מטען עודף, וקצין משטרה מוסמך להורות על הפסקת השימוש ברכב למשך תקופה זהה אם היה לו יסוד סביר להניח כי יוגש נגד הנהג כתב-אישום בשל ביצוע עבירה המנויה בתוספת השביעית לפקודה.

אמנון כהן: על-פי המוצע, אם במהלך שלוש השנים האחרונות נמסרה הודעת איסור השימוש לגבי אותו רכב, או אם הוצא צו איסור שימוש על-ידי בית-המשפט, תוארך תקופה זו מ-30 ימים ל-60 ימים.

אמנון כהן: הארכת התקופה כאמור נועדה לחזק את ההרתעה המושגת באמצעות השימוש בכלי אכיפה זה.

אמנון כהן: כיום נקבע המקום שבו יועמד הרכב לתקופת איסור השימוש מתוך התחשבות בהצעתו של הנהג.

אמנון כהן: הוראה זו הביאה לקשיים באכיפתם של צווי איסור השימוש ברכב, שכן כלי הרכב שלגביהם הוצא צו איסור שימוש פזורים ברחבי הארץ, ולעתים אף בחצרים הפרטיים של הנוהגים בהם באופן קבוע.

אמנון כהן: על כן, מוצע לקבוע, כי המגרש שבו יועמד הרכב בתקופת איסור השימוש ייבחר בהתחשב בהצעתו של הנהג, מבין מגרשים שייועדו לצורך זה - - -

אלי אפללו: - - -

אמנון כהן: מה זה?

ראובן ריבלין: אני לא יודע.

ראובן ריבלין: חבר הכנסת אפללו, אני מוכן לעשות הפסקה בישיבה עד אשר ימנו את סגני השרים, אבל לכנסת יש פה סדר-יום עמוס, וקודם כול, וראשית כול, אנחנו נמצה את כל סדר-היום, ולאחר מכן, אם כל ראשי הסיעות יבואו לפני ויאמרו שהם מוכנים שהיום יעלה הנושא שהממשלה מבקשת להעלות, מסיבה זו או אחרת – ראשי סיעות שרוצים להפיל את זה היום וראשי סיעות שרוצים להעביר את זה היום, אני אשמע בקולם, כי אני בא לייצג פה את כל סיעות הבית, על מנת לאפשר להן לתת ביטוי.

ראובן ריבלין: היום אמרנו שלא יהיו הצבעות.

ראובן ריבלין: למשל, ראש הממשלה מקוזז עם חבר הכנסת מוחמד ברכה.

ראובן ריבלין: מה יעשה חבר הכנסת מוחמד ברכה?

ראובן ריבלין: הוא לא יצביע?

ראובן ריבלין: הוא לא יכול שלא להצביע, אבל אני אאסור עליו, כי הוא התקזז.

ראובן ריבלין: מה יקרה?

ראובן ריבלין: חברי כנסת ידעו מראש שהיום אין מדובר בהצבעות פוליטיות.

ראובן ריבלין: יבואו כל ראשי הסיעות, אדרבה ואדרבה, אני פה לשרת את הבית, ולא שהבית ישרת אותי.

ראובן ריבלין: אני מתכבד בבית הזה, אבל אני לא רואה בכבוד הזה דבר שמקנה לי זכות יתר מכל חברי הבית.

ראובן ריבלין: אבל צריך להבין: לא יכול להיות מצב שבו יפתיעו את כל הבית באיזו בקשה אשר יצאה מהמלך בחצות.

ראובן ריבלין: זה היה.

ראובן ריבלין: היינו בפורים, ובחצות בפורים היו יוצאים דברים מטעם המלך.

ראובן ריבלין: אבל, לא כאן.

אמנון כהן: ונהפוך הוא.

ראובן ריבלין: אנחנו נמצאים כאן במדינה שבה אחשוורוש לא מולך.

ראובן ריבלין: בבקשה, נא להמשיך ונא לא להפריע לישיבה.

אמנון כהן: להתחיל מחדש?

ראובן ריבלין: אדוני יכול להתחיל מאיפה שהוא רוצה.

אחמד טיבי: זה יהיה בסוף סדר-היום, אם זה יהיה?

ראובן ריבלין: אם יהיה דבר שיוסף, הוא יוסף רק בסוף סדר-היום, כי מדובר פה בבקשה של הממשלה שמחייבת דיון.

ראובן ריבלין: יש לממשלה אפשרות לבוא ולהציג הודעה, וזה לגבי מינוי סגני שרים לכנסת, והכנסת רק שומעת.

ראובן ריבלין: אין לה שום אפשרות לשנות את החלטת הממשלה.

ראובן ריבלין: כאשר מדברים על הודעה על מינוי סגני שרים או פיטור סגני שרים, הרי לכנסת אין מעמד, אלא המקום, הדרך שבה אתה מקבל תוקף למינוי סגני שרים, על-פי החלטת הממשלה, היא הודעה לכנסת.

ראובן ריבלין: מינוי שרים מחייב דיון והצבעה.

ראובן ריבלין: לכן, אנחנו נקיים את זה רק בסוף סדר-היום, אם בכלל.

ראובן ריבלין: כרגע, אין שום כוונה לקיים את זה, אלא אם כן כל סיעות הבית יבואו ויאמרו: אנחנו מסכימים, על אף התחייבות הנשיאות, ואז אני אכנס את הנשיאות.

אמנון כהן: לרבות סיעת הליכוד - כן?

ראובן ריבלין: לרבות סיעת הליכוד.

ראובן ריבלין: בוודאי.

אחמד טיבי: העובדה שחבר הכנסת בנלולו הוא לא סגן שר - - -

דניאל בנלולו: לא.

דניאל בנלולו: אני מבקש - - -

ראובן ריבלין: חבר הכנסת אחמד טיבי, אני מכבד אותך בדיוק כמו שאני מכבד כל חבר כנסת אחר, ובכלל זה חבר הכנסת דניאל בנלולו.

ראובן ריבלין: אז למה אדוני רוצה להעדיף אותו ולתת לו יותר ממה שהוא מבקש.

אמנון כהן: הוא מתכוון שגם הוא ראוי להיות סגן שר או שר.

ראובן ריבלין: אני לא מכיר חבר כנסת אחד שלא ראוי.

מאיר שטרית: בואו ונמשיך בחקיקה.

אמנון כהן: על כן, מוצע לקבוע, כי המגרש שבו יועמד הרכב בתקופת איסור השימוש, ייבחר בהתחשב בהצעתו של הנהג, מבין מגרשים שייועדו לצורך זה; השר לביטחון הפנים, בהסכמת שר התחבורה וועדת הכלכלה של הכנסת, יקבע הוראות לעניין זה, לרבות לעניין שיעור ההוצאות בשל שינוע כלי הרכב למגרשים המיועדים לכך.

אמנון כהן: כמו כן, מוצע להאריך גם את התקופה שלגביה רשאי בית-המשפט להורות בצו על איסור שימוש ברכב.

אמנון כהן: כיום רשאי בית-המשפט, נוסף על כל עונש אחר, להוציא צו איסור שימוש ברכב לתקופה של 60 ימים, אם הורשע אדם בעבירות המנויות בתוספת השביעית האמורה.

אמנון כהן: בהתאם למוצע, תוארך תקופה זו ותעמוד על 120 ימים.

אמנון כהן: בית-המשפט יקבע בצו איסור השימוש את המגרש שבו יועמד הרכב בתקופת איסור השימוש, מבין המגרשים המיועדים לכך.

אמנון כהן: במהלך דיוניה בהצעת החוק היתה הוועדה מודעת לכך שקבלת ההצעה כרוכה בפגיעה בקניינו של אדם, בעיקר עקב הארכת התקופות שלגביהן ניתן להורות על איסור השימוש ברכב והוצאת כלי רכב מרשות בעליהם.

אמנון כהן: על כן, כדי לוודא שהפגיעה בזכות החוקתית לקניין תהיה מידתית, החליטה הוועדה לקבוע הוראה, ולפיה בבואו להורות את אורכה של תקופת איסור השימוש, יהיה רשאי בית-המשפט להביא בחשבון, בין היתר, את הזיקה שבין בעל הרכב למי שנהג ברכב.

אמנון כהן: זאת, על מנת למנוע, ככל האפשר, מצב שבו תוטל על בעל הרכב סנקציה קשה, בלי שהיתה לו אפשרות לשליטה מעשית על מי שנהג ברכב.

אמנון כהן: איסור שימוש ברכב הינו כלי הרתעתי מהמדרגה הראשונה, והצעת חוק זו נועדה לתת לכך משנה תוקף.

אמנון כהן: ראשית, מוצע לקבוע כי בעל הרכב, שקיבל הודעת איסור שימוש ברכבו, יישא בהוצאות בשל שינוע הרכב למגרש שבו יועמד הרכב בתקופת איסור השימוש.

אמנון כהן: שנית, מוצע להוסיף עבירות נוספות לרשימת העבירות שבגינן ניתן להורות על איסור שימוש ברכב; העבירות שמוצע להוסיף הן חובת ליווי של נהג חדש, נהיגה בשכרות או בהשפעת סמים, וכן הפקרה אחרי פגיעה - "פגע וברח".

אמנון כהן: יישומן של הוראות החוק המוצע לעניין איסור שימוש ברכב מחייב קיומם של מגרשים בפריסה ארצית, המיועדים לאחסנת כלי הרכב בתקופת איסור השימוש, ולכך כמה סיבות: ראשית, בהעדר מגרשים, כאמור, עלול להיווצר מצב שבו יינתן צו איסור שימוש ברכב על-פי החוק המוצע, אך לא ניתן יהיה לאחסן את כלי הרכב במגרשים המיועדים לכך.

אמנון כהן: שנית, יישומו הסביר והיעיל של החוק המוצע מחייב קביעת מגרשים בפריסה ארצית, על מנת למנוע מצב שבו בעל הרכב המתגורר בפריפריה, וקיבל צו איסור שימוש ברכב שבבעלותו, ייאלץ לשנע את רכבו למגרש הממוקם עשרות קילומטרים ממקום מגוריו, ובפרט כאשר עלויות שינוע הרכב למגרש מוטלות עליו.

אמנון כהן: שלישית, יש צורך בעריכת מכרזים לשם קביעת מגרשים אלה.

אמנון כהן: על כן, ועל מנת לאפשר את ההיערכות המתאימה, מוצע לקבוע, כי הוראות אלה ייכנסו לתוקפן בתום שישה חודשים מיום פרסומו של החוק, ובלבד שעד למועד זה יהיו שישה מגרשים לפחות בפריסה ארצית; אם לא יהיו באותו מועד מגרשים במספר ובפריסה כאמור, ידחה השר לביטחון הפנים, בהסכמת שר התחבורה ובאישור ועדת הכלכלה של הכנסת, את תחילתן של הוראות החוק הנוגעות לאיסור שימוש ברכב לתקופה שלא תעלה על שישה חודשים, ובלבד שבמועד זה יהיו מגרשים בפריסה ובמספר כאמור.

אמנון כהן: שר התחבורה הגיש הסתייגות לעניין התחילה של החוק, ואין לי ספק שהוא גם יסביר את הסתייגותו.

אמנון כהן: לפני שעליתי לכאן, סיכמנו עם שר התחבורה: לפי הצעת החוק, לאחר שתהיה הארכה ראשונה, חצי שנה ועוד חצי שנה, אם לא יהיו מגרשים - החוק לא ייכנס לתוקף, ואז יכול להיות שהחוק בטל.

אמנון כהן: כדי שהחוק לא יתבטל, השר מציע ששר התחבורה, בהתייעצות עם השר לביטחון פנים ובאישור ועדת הכלכלה, יחליט על הארכה נוספת.

אמנון כהן: אני מקבל את ההסתייגות הזאת בתיאום עם השר.

אמנון כהן: אני תומך בהסתייגות הזאת.

אמנון כהן: לכן, אני קורא לכל הבית לתמוך בהצעת החוק החשובה הזאת בנוסח הוועדה.

ראובן ריבלין: עם ההסתייגות.

אמנון כהן: עם ההסתייגות.

ראובן ריבלין: חבר הכנסת ליבוביץ, יש לך הסתייגות?

אילן ליבוביץ: כן, יש לי שאלה.

ראובן ריבלין: יש הסתייגות אחת של שר התחבורה.

ראובן ריבלין: חבר הכנסת ליבוביץ, למי השאלה: ליושב-ראש הוועדה או לשר?

אילן ליבוביץ: קראתי את הסתייגותו של השר.

אילן ליבוביץ: מה שאמר כרגע יושב-ראש הוועדה לא מופיע בניסוח ההסתייגות.

אילן ליבוביץ: אינני מבין איך נצביע על זה.

ראובן ריבלין: אתן לך אפשרות לשאול את השר בעוד רגע.

ראובן ריבלין: חבר הכנסת אהוד יתום הוא בין היוזמים היחידים כאן באולם, ואני באמת מברך אותו.

ראובן ריבלין: אנשים שיזמו את החוק הזה מבקשים שהוא יאושר היום בקריאה שנייה ובקריאה שלישית, והם עצמם לא באים להצביע בעדו.

ראובן ריבלין: חבר הכנסת כחלון נמצא פה, וגם הוא בין יוזמי החוק.

ראובן ריבלין: אחרי שהוא יתפנה מהדיבור בפלאפון, הוא ודאי ייכנס.

ראובן ריבלין: ברשות כבוד שר התחבורה, כדי לאפשר את עבודת הוועדות, אני מודיע, לפי סעיף 124, כי התבקשתי להודיע מטעם ועדת החוקה, חוק ומשפט, כי הוועדה מבקשת למשוך חזרה ולחדש את דיוניה בהצעת חוק שיפוט בענייני התרת נישואין (מקרים מיוחדים וסמכות בין-לאומית) (תיקוני חקיקה), התשס"ה-2005, אשר הונחה על שולחן הכנסת לקריאה שנייה ולקריאה שלישית.

ראובן ריבלין: אני מודיע זאת לכנסת, ומרגע זה יכולה הוועדה להפעיל את סמכותה לפי סעיף 124.

ראובן ריבלין: תודה רבה.

ראובן ריבלין: (קריאה שנייה וקריאה שלישית)

ראובן ריבלין: אדוני שר התחבורה, בבקשה.

מאיר שטרית: אדוני היושב-ראש, רבותי חברי הכנסת, ראשית, אני מבקש להגיד תודה ליושב-ראש ועדת הכלכלה, חבר הכנסת אמנון כהן, שבאמת נרתם לטיפול בכל החוקים שאנחנו מגישים בנושא המלחמה בתאונות הדרכים.

מאיר שטרית: אני מודה לו ולצוות הוועדה - היועצת המשפטית, מנהלת הוועדה וכל העובדים בוועדה ולחברי הוועדה.

מאיר שטרית: אני יודע שהיה עליהם עומס עצום בתקופה האחרונה בגלל חוק ההסדרים שהיה בוועדת הכלכלה, אבל ביקשתי מחבר הכנסת אמנון כהן להתפנות מדברים אחרים ולהקדיש לזה זמן, כדי שנילחם יחד במכה הנוראית הזאת של הקטל בכבישים - ההרג המקומם הזה בכבישים - של למעלה מ-500 הרוגים בשנה ואלפי פצועים כל שנה.

מאיר שטרית: אדוני היושב-ראש, אני רוצה להודות באמת מכל הלב לחבר הכנסת אמנון כהן על העבודה שהוא עשה בשבועות האחרונים.

מאיר שטרית: הוא קידם גם את החוק הזה וגם את החוק הבא אחריו שעובר קריאה שנייה וקריאה שלישית וגם את החוק השלישי שבא אחריו.

מאיר שטרית: עבדו באמת הרבה מאוד שעות מתוך רצון טוב להגיע להסכמות ולגמור את החוקים האלה במהרה, כדי שנוכל לקדם את המלחמה בתאונות הדרכים.

מאיר שטרית: אדוני, אני מודה לך על כך.

מאיר שטרית: אדוני היושב-ראש, החוק הזה, שהוגש על-ידי הממשלה וגם אישרנו אותו, והגישו אותו גם חברי כנסת בהצעות פרטיות, ואיחדנו אותן פה לחוק אחד, הוא לא פחות מאשר מהפכה בכלי האכיפה שיש בידי המשטרה במלחמה בתאונות דרכים.

מאיר שטרית: משמעות החוק הזה היא, שאדם שעושה עבירות חמורות, כגון נהיגה בשכרות, נהיגה תחת השפעת סמים, נהיגה בלי רשיון, ושוטר תופס אותו, השוטר, על דעת עצמו, יכול לחלט את הרכב שלו ל-30 יום, להעמידו במגרש, והאיש צריך לשלם את הוצאות הרכב, את הוצאות השינוע והאחסנה, נוסף על כל העונשים האחרים - - -

יוסף יצחק פריצקי: השוטר יכול גם לנסוע עם האוטו הביתה?

מאיר שטרית: כן.

מאיר שטרית: עם האוטו שלו הוא יכול לנסוע הביתה.

מאיר שטרית: - - - להעמיד אותו במגרש שייועד לצורך כך.

ראובן ריבלין: זה abuse of rights.

מאיר שטרית: לא נכון.

יוסף יצחק פריצקי: the joy of ride.

ראובן ריבלין: או abuse of duty.

יוסף יצחק פריצקי: אדוני, זה joy of ride.

מאיר שטרית: הוא לא יכול.

ראובן ריבלין: הספר הוא אחר.

ראובן ריבלין: the joy הוא עניין אחר.

יוסף יצחק פריצקי: כן.

יוסף יצחק פריצקי: אני יודע.

מאיר שטרית: אדוני היושב-ראש, החוק הזה הופעל במקומות אחדים בקליפורניה, והוא הוריד את שיעור תאונות הדרכים במדינה בעשרות אחוזים מיום הפעלתו, מכיוון שזה באמת מרתיע גם נהגים צעירים, שהם יותר חשופים לסוג של נהיגה מהירה ולעבירות כאלה וגם נהגים אחרים, מבוגרים.

מאיר שטרית: זה מרתיע יותר מכל ענישה אחרת.

מאיר שטרית: אדוני היושב-ראש, יותר חמור מזה הוא שהיום, כששוללים ממישהו רשיון והוא ממשיך לנהוג - הרי מה העונש שאפשר להטיל עליו עוד הפעם?

ראובן ריבלין: אבל, כבוד השר, אנחנו מטפלים עכשיו בהסתייגות.

מאיר שטרית: אני מסביר את החקיקה, ולכן מסביר את ההסתייגות.

מאיר שטרית: מה העונש שאפשר להטיל עליו?

מאיר שטרית: שוללים לו שוב את הרשיון.

מאיר שטרית: לא יוצא מזה שום דבר.

מאיר שטרית: זו לא ענישה ולא כלום.

מאיר שטרית: במקרה הזה, אם תופסים אותו בשלילת רשיון, הוא יאבד את האוטו לחודש, וזה משמעותי.

מאיר שטרית: אם הוא נתפס על אותה עבירה בתוך שלוש שנים, החילוט יכול להיות ל-60 יום במקום 30 יום, ובית-המשפט רשאי - עד 120 יום.

מאיר שטרית: אדוני היושב-ראש, מטרת ההסתייגות שלי היא לתקן פגם שנפל בחוק, שמשמעותו היא שאם יש דחייה ראשונה של חצי שנה ונגמרה השנה והמגרשים לא הוכנו, כיוון שבאחד המגרשים בעל המגרש פשט רגל, לא עמד בתקנות או שפרצה מלחמה - אי-אפשר שהחוק יבוטל.

מאיר שטרית: לכן, החוק מציע שבמקרה כזה, כדי שהחוק יופעל, השר לביטחון פנים, בהסכמת שר התחבורה וועדת הכלכלה של הכנסת, יוכל לתת דחייה ולהאריך את החוק לתקופה יותר ארוכה - בהסכמת ועדת הכלכלה.

ראובן ריבלין: כבוד השר, שואל חבר הכנסת ליבוביץ איפה זה כתוב.

מאיר שטרית: אני עונה לו.

מאיר שטרית: בסעיף קטן (ג) בהסתייגות שלי כתוב: "חלפה שנה מיום פרסומו של חוק זה ולא התקיימו התנאים, יקבע השר לביטחון הפנים, בהסכמת שר התחבורה ובאישור ועדת הכלכלה של הכנסת, את מועד התחילה".

ראובן ריבלין: זה סעיף 7(ג).

אילן ליבוביץ: ההסתייגות שלך בסדר.

מאיר שטרית: זה מה שאני קובע.

אילן ליבוביץ: אני חשבתי שיושב-ראש ועדת הכלכלה דיבר על הסכמה כלשונה - - -

מאיר שטרית: לא.

מאיר שטרית: הוא אמר שהוא קיבל את ההסתייגות שלי.

מאיר שטרית: זה הרעיון.

מאיר שטרית: זה בדיוק מה שההסתייגות באה לתקן.

ראובן ריבלין: הוא אמר שהוא ממליץ לקבל את הסתייגות השר.

מאיר שטרית: אדוני, תודה.

ראובן ריבלין: אני מודה לך מאוד.

ראובן ריבלין: אנחנו עוברים להצבעה.

ראובן ריבלין: חבר הכנסת כחלון, חבר הכנסת יתום, מדובר בהצעת חוק שלך, ואני רוצה לעזור לכם.

ראובן ריבלין: אבל אם אתם לא תעזרו לעצמכם - - -

אליעזר כהן: - - -

ראובן ריבלין: מדובר בחברי הכנסת גלעד ארדן, שאול יהלום, אהוד יתום, משה כחלון, לאה נס ומלי פולישוק-בלוך.

ראובן ריבלין: רבותי חברי הכנסת, אין הסתייגויות לשם החוק ולסעיפים 1-6.

ראובן ריבלין: לכן, נצביע על שם החוק וסעיפים 1-6 כהצעת הוועדה.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 1 בעד סעיפים 1-6 - 26 נגד - 1 נמנעים - 3 סעיפים 1-6 נתקבלו.

ראובן ריבלין: בעד - 26, נגד - 1, נמנעים - 3.

ראובן ריבלין: אני קובע ששם החוק וסעיפים 1-6 אושרו כנוסח הוועדה.

ראובן ריבלין: בסעיף 7 יש הסתייגות של משרד התחבורה ושל שר התחבורה, ויושב-ראש הוועדה המליץ לקבלה.

ראובן ריבלין: חברי הכנסת, מי בעד ההסתייגות?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 2 בעד ההסתייגות - 26 נגד - אין נמנעים - 1 ההסתייגות של שר התחבורה לסעיף 7 נתקבלה.

ראובן ריבלין: זו הסתייגות שר התחבורה שעליה הסכים יושב-ראש הוועדה.

דניאל בנלולו: לגבי מה?

ראובן ריבלין: חבר הכנסת בנלולו, אדוני היה פה כל הזמן, והוא צריך להבין על מה אנחנו מדברים.

אליעזר כהן: - - -

ראובן ריבלין: חבר הכנסת אליעזר כהן, שב מייד במקום.

ראובן ריבלין: בעד - 26, נגד - אין, ונמנעים - 1.

ראובן ריבלין: אני קובע שההסתייגות נתקבלה.

ראובן ריבלין: יושב-ראש הוועדה, נצביע על סעיף 7 עם ההסתייגות שנתקבלה.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 3 בעד סעיף 7 - 24 נגד - 1 נמנעים - 3 סעיף 7, כהצעת הוועדה ועם ההסתייגות שנתקבלה, נתקבל.

ראובן ריבלין: בעד - 21, נגד - 1, נמנעים - 3.

ראובן ריבלין: אני קובע שבמקום סעיף 7 המקורי, שהיה הנוסח של הוועדה, יבוא סעיף 7 כפי שנוסח על-ידי שר התחבורה בהסתייגות ואושר על-ידי הכנסת.

ראובן ריבלין: יושב-ראש הוועדה, לאחר שנתקבלה ההסתייגות, האם אדוני מבקש להצביע בקריאה שלישית?

אמנון כהן: כן.

ראובן ריבלין: תודה רבה.

ראובן ריבלין: אנחנו עוברים להצבעה בקריאה שלישית.

ראובן ריבלין: רבותי חברי הכנסת, מי בעד הצעת חוק לתיקון פקודת התעבורה (מס' 66), התשס"ה-2005, עם ההסתייגות שנתקבלה, בקריאה שלישית?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 4 בעד החוק - 24 נגד - 1 נמנעים - 3 חוק לתיקון פקודת התעבורה (מס' 66), התשס"ה-2005, נתקבל.

ראובן ריבלין: הצעת חוק לתיקון פקודת התעבורה (מס' 64), התשס"ה-2005 [מס' מ/136; "דברי הכנסת", חוב' ח', עמ' 17114; נספחות.

ראובן ריבלין: ] (קריאה שנייה וקריאה שלישית)

ראובן ריבלין: הצעת חוק לתיקון פקודת התעבורה (מס' 64) - קריאה שנייה וקריאה שלישית; יציג יושב-ראש ועדת הכלכלה.

אמנון כהן: גברתי היושבת-ראש, אדוני שר התחבורה, חברי חברי הכנסת, אני מתכבד להציג בפניכם את הצעת חוק לתיקון פקודת התעבורה (מס' 64), התשס"ה-2005, לקריאה שנייה ולקריאה שלישית.

אמנון כהן: הצעת החוק הממשלתית נועדה להסדיר את ענף המוניות בישראל, בעיקר בנוגע לרישוי מוניות השירות וקווי השירות, וזאת על רקע הגידול בפעילות המוניות הפועלות בקווי שירות, שאנו עדים לו בשנים האחרונות.

אמנון כהן: פעילות זו נעשית בחלקה שלא בהתאם לתנאי רשיון השירות ולרמת השירות הנדרשת ממפעיל התחבורה הציבורית, וכך נוצר מצב שבו קווי השירות למוניות, הפועלים על-פי רוב בצמוד לקווי השירות לאוטובוסים, מתחרים בהם ונוטלים מהם נוסעים, ללא מחויבות לרמת השירות לנוסע.

אמנון כהן: תופעה זו פוגעת ביציבות הכלכלית של מפעילי קווי השירות לאוטובוסים ומאלצת את המדינה להגדיל את התמיכה בהם, וכך פוגעת בגובה התמלוגים שהמדינה צפויה לקבל מהמפעילים כאמור.

אמנון כהן: נוסף על כך, על רקע מספרן הרב של המוניות והנסיבות הכלכליות שבהן שרוי הענף בשנים האחרונות, מוצע לשנות את ההסדר הנוגע לאגרות בעד רשיון להפעלת מונית, הידוע כמספר ירוק.

אמנון כהן: סכום האגרה הקבוע היום בחוק עומד על סך של 185,000 שקל, אך בשל מנגנון הפחתה קבוע בחוק, שלפיו מדי רבעון בשנים 1998-2007 מופחת סכום האגרה האמורה בשיעור של 1.25% מסכום האגרה, עומד היום סכום האגרה בפועל על סך של 160,000 שקל.

אמנון כהן: על-פי המוצע, יבוטל מנגנון ההפחתה האמור, וכן יועלה סכום האגרה ל-205,000 שקל.

אמנון כהן: אשר להסדרה המוצעת בענף מוניות השירות, כיום מעוגן האיסור להפעיל מונית בלא רשיון בחקיקת משנה, ועל כן מוצע לעגנו בחוק, כהוראת מסגרת לתנאים המפורטים בהצעת החוק.

אמנון כהן: לפי המוצע, המפקח על התעבורה יפרסם ברשומות, בתוך שלושה חודשים מיום פרסומו של החוק המוצע, המוגדר בחוק כ"מועד הקובע", את רשימת קווי השירות שלגביהם יינתנו רשיונות, את המספר המזערי של רשיונות לנסיעת שירות שיינתנו לגבי כל קו שירות, וכן את המספר המרבי של רשיונות לנסיעת שירות שניתן לתת לגבי אותו קו שירות.

אמנון כהן: בעניין המספר המרבי של המוניות שיוכלו לפעול בכל קו שירות, אני מרשה לעצמי להביע ספק אם אומנם תנאי זה הוא לטובת הצרכנים, או שמא הוא עלול לשמש גם למטרות שאין בינן לבין טובת הצרכן דבר, ובהקשר זה אכן הוגשו הסתייגויות על-ידי חברי הכנסת דוד טל ואבשלום וילן.

אמנון כהן: אשר להוראה שלפיה רשימת קווי השירות תיקבע על-ידי המפקח על התעבורה בתוך שלושת החודשים הקרובים ותהיה סגורה לשנים רבות, החליטה ועדת הכלכלה להוסיף הוראה, בהסכמת שר התחבורה, ולפיה יהיה השר רשאי, אם נוכח כי ראוי לעשות כן, להחליט על תוספת קווים לקווי השירות שפרסם המפקח על התעבורה, ואני מקווה כי השר אכן יעשה שימוש בסמכות זו, לטובת הנזקקים לשירותי התחבורה הציבורית, שענף מוניות השירות הוא חלק ממנה.

אמנון כהן: כדי להביא להסדר מאוזן שאינו פוגע יתר על המידה בזכות היסוד לחופש העיסוק, הוחלט בוועדה להוסיף הוראה, ולפיה במסגרת שיקוליו למתן רשיונות קו שירות למוניות, יתחשב המפקח על התעבורה בשיקולים של קידום התחרות.

אמנון כהן: המפקח על התעבורה יהיה רשאי לתת רשיון להפעלת קו שירות למוניות, לגבי מוניות שניתן עליהן רשיון לנסיעת שירות בלבד, וזאת לתאגיד שהגיש בקשה לקבלת רשיון כאמור בתוך שישה חודשים מהמועד הקובע ובהתקיים כמה תנאים המפורטים בהצעת החוק.

אמנון כהן: בין התנאים שבהם נדרש לעמוד התאגיד המבקש רשיון קו שירות: מתן התחייבות וערבות כספית לעמידה בתנאי הרשיון, הן של התאגיד המבקש הן של בעלי המוניות הפועלות במסגרתו; תשלום דמי רשיון; היותו של המבקש בעל תאגיד שהתאגד בישראל ואשר מטרתו העיקרית, לפי מסמכי ההתאגדות שלו, היא הפעלת קו שירות למוניות; התקשרות לשם הפעלת קו שירות אחד או יותר עם 15 מוניות לפחות, העומדות בתנאים מסוימים - קו השירות למוניות שלגביו הגיש התאגיד המבקש בקשה לרשיון מופיע ברשימת קווי השירות למוניות שפרסם המפקח; אושרו לו לפי הוראות פקודת התעבורה תחנת מוצא ותחנת יעד בקו השירות למוניות שלגביו מבוקש רשיון קו השירות, ועומד לרשותו מקום מתאים לחניית המוניות בסמוך לאחת התחנות האמורות; הוא הוכיח, להנחת דעתו של המפקח על התעבורה, קיום תנאים ואמצעים הדרושים להפעלתו התקינה של קו השירות למוניות, לרבות העסקת מנהל וסדרנים וקיום משרד; הוא מבוטח בביטוח לכיסוי אובדן או נזק לחפצים שיובלו במוניות שיפעלו במסגרתו, וכן הפקיד ערבות בנקאית עצמאית בסכום שלא יפחת בכל עת מ-150,000 ש"ח, וזאת לשם הבטחת קיום תנאי רשיון קו השירות, אצל המפקח על התעבורה.

אמנון כהן: עם זאת, לגבי מי שהגיש בקשה לרשיון, וערב המועד הקובע היה בידו רשיון קו שירות להפעלת פחות מ-15 מוניות בהתאם לתקנות התעבורה, יהיה המפקח על התעבורה רשאי לתת לו רשיון קו שירות בתנאים מקלים, לעומת מבקש רשיון שלא החזיק ברשיון כאמור, כמפורט בהצעת החוק.

אמנון כהן: נוסף על רשיון קו שירות, נדרשים מפעילי המוניות להחזיק גם רשיון לנסיעת שירות.

אמנון כהן: הצעת החוק קובעת, כי אין להסיע אדם במונית, בקו שירות למוניות, ובנסיעה שבעדה משלם כל נוסע בנפרד, אלא אם כן נתן המפקח על התעבורה רשיון לכך לגבי אותה מונית.

אמנון כהן: מדיניות הממשלה, החותרת לצמצם את מספרן של מוניות השירות, מוצאת את ביטויה גם ביחס למתן רשיון זה, שכן המפקח על התעבורה לא יורשה לתת רשיון לנסיעת שירות בקו שירות מסוים, במספר הנמוך מהמספר המזערי שקבע לגבי אותו קו שירות, או במספר מרבי שקבע.

אמנון כהן: במסגרת הידוק הפיקוח על הענף מוצע לקבוע, כי רשיון קו שירות ורשיון לנסיעת שירות לא יהיו ניתנים להעברה, לשעבוד או לעיקול, אלא בהיתר מאת המפקח על התעבורה.

אמנון כהן: המפקח יהיה רשאי בכל עת לבטל רשיונות כאמור, להגבילם, להתלותם או לחלט את הערבות הבנקאית שהופקדה בגינם, לאחר שניתנה לבעל הרשיון זכות שימוע, וזאת בהתקיים אחד מהתנאים המפורטים בחוק המוצע, ובהם הפרה מהותית של תנאי מתנאי הרשיון על-ידי בעל הרשיון.

אמנון כהן: בנוסף, החוק המוצע מגדיר נסיבות שבהן יהיה המפקח רשאי לבטל רשיון קו שירות.

אמנון כהן: כאמור לעיל, החוק המוצע קובע את פרק הזמן שבו יוכל המפקח להעניק רשיונות קו שירות ורשיונות לנסיעת שירות.

אמנון כהן: בהצעת החוק המקורית דובר על כך, שהרשיונות יינתנו לגבי התקופה החל במועד הקובע ועד 31 בדצמבר 2008.

אמנון כהן: בהמשך החליטה הממשלה כי הרשיונות יהיו עד ל-31 בדצמבר 2010, כאשר שר התחבורה, בהסכמת שר האוצר ובאישור ועדת הכלכלה, יהיה רשאי להאריך תקופה זו לפרקי זמן נוספים, ובלבד שסך כל תקופות ההארכה לא יעלה על שלוש שנים.

אמנון כהן: מאחר שמדובר, למעשה, בסגירה בפועל של האפשרות לקבל רשיונות לקווי שירות ורשיונות לנסיעת שירות בפני גורמים חדשים, שכן, כאמור, הבקשות והרשיונות יינתנו כולם בתוך שישה חודשים מהמועד הקובע, דהיינו בתוך תשעה חודשים ממועד פרסום החוק, סברו רבים בוועדה שמדובר בפרק זמן ארוך מדי.

אמנון כהן: אך לצערי, כמו במקרים אחרים, הכריעה גם כאן המשמעת הקואליציונית.

אמנון כהן: לפיכך, הגשתי הסתייגות לעניין זה, ולפיה הרשיונות לקו שירות והרשיונות לנסיעת שירות יינתנו לגבי התקופה המסתיימת – אדוני השר - ביום 31 בדצמבר 2008, עם אפשרות הארכה עד לשנת 2013, אם יתברר בשנת 2008 ואילך שתנאי השוק מצדיקים זאת.

אמנון כהן: היום תיאמתי עם השר, וקיבלתי את הסכמתו שתהיה תמיכה בהסתייגות שלי.

אמנון כהן: הצעת החוק מפרטת את השיקולים העיקריים שעל המפקח על התעבורה לשקול בבואו לקבוע את רשימת קווי השירות ואת מספר הרשיונות לנסיעת שירות.

אמנון כהן: במטרה למנוע, במידת האפשר, היווצרות מונופולים בענף ולאפשר ויסות של מספר הרשיונות לקווי שירות ולנסיעת שירות, החליטה הוועדה לחייב את המפקח על התעבורה להתחשב בשיקולים של קידום התחרות בענף, לרבות מניעת ריכוזיות והגבלות בהחזקת אמצעי שליטה.

אמנון כהן: בנוסף, על המפקח לשקול, בין היתר, גם את מספר המוניות הדרושות בקו השירות למונית, את הבקשות לקבלת רשיון שירות, שהוגשו בין 8 ביוני 1999 ל-20 באוקטובר 2002.

אמנון כהן: התאריך הראשון הוא מועד פרסום המדיניות הממשלתית החדשה לעניין מוניות השירות, ולפיה יינתנו רשיונות בדרך של מכרז, ואילו התאריך השני הוא יום פרסום החלטת הממשלה בדבר כינון הרפורמה בענף המוניות.

אמנון כהן: ראוי לציין, שכפי שהובהר לוועדה, הגבלת התקופה נועדה למנוע הגשת בקשות לרשיונות בקווי שירות שאין הצדקה לקיומם, ואשר הוגשו לאחר החלטת הממשלה במטרה להשפיע על שיקולי המפקח במתן רשיונות.

אמנון כהן: כמו-כן ישקול המפקח גם את הצורך בשמירה על זרימת התנועה הסדירה של כלי רכב בקווי שירות למוניות, וכן את מידת ההשפעה על התחבורה הציבורית המופעלת בקווי השירות למוניות או בסמוך להם, בהתאם ליעדי הרפורמה.

אמנון כהן: הישיבות הרבות שהקדישה ועדת הכלכלה - -

קולט אביטל: אתה יכול לסיים?

אמנון כהן: - - להכנת הצעת חוק זו היו סוערות ורוויות יצרים, ואני נושא תפילה ליושב במרומים, שההצעה המונחת בפניכם היא ראויה.

אמנון כהן: אני מבקש לקבל את הצעת החוק בקריאה שנייה ובקריאה שלישית, וכן לקבל את ההסתייגות שהגשתי.

אמנון כהן: אני רוצה גם להודות לחבר הכנסת דניאל בנלולו - איפה הוא?

אמנון כהן: - -

קולט אביטל: הוא יגיע.

אמנון כהן: - - ולכל חברי הוועדה, וכמובן, ליועצת המשפטית של הוועדה, למתמחה, למנהלת הוועדה, למזכירות הוועדה עידית ושלומית, ואני מקווה, אדוני השר, שגייסת לך את הרוב כדי שנוכל להעביר את ההסתייגות.

מאיר שטרית: מנסה.

מאיר שטרית: מנסה.

מאיר שטרית: כל ההסתייגויות האחרות נדחות.

אמנון כהן: כן, כן.

אמנון כהן: השאר נדחות.

אמנון כהן: אני מקווה שהן נדחות.

קולט אביטל: לא נדחות.

קולט אביטל: תנומקנה.

אמנון כהן: אני מבקש את התמיכה בהצעת החוק, אדוני השר.

אמנון כהן: בבקשה.

קולט אביטל: תודה.

קולט אביטל: בבקשה, אדוני השר.

מאיר שטרית: אני יכול להגיד מלה?

קולט אביטל: בבקשה.

קולט אביטל: אתה לא רוצה לתת לגמור את ההסתייגויות?

מאיר שטרית: - - -

קולט אביטל: או.

קולט אביטל: קיי., אנחנו עוברים להסתייגויות.

קולט אביטל: לסעיף 1 אין הסתייגויות.

קולט אביטל: לסעיף 2 - חברי הכנסת מוחמד ברכה, עסאם מח'ול, ואחמד טיבי.

קולט אביטל: חבר הכנסת ברכה - אינו נמצא.

קולט אביטל: חבר הכנסת טיבי, הסתייגות לסעיף 2, בבקשה.

אחמד טיבי: גברתי היושבת בראש.

אחמד טיבי: מוניות – מה, שר החוץ כועס?

אחמד טיבי: חכה, אולי אתה תתמוך, כי אני מדבר נגד מינוי סגני שרים.

אחמד טיבי: אני בטוח שאתה נגד.

סילבן שלום: אני תמיד תומך בך, טיבי.

סילבן שלום: אתה - - -

אחמד טיבי: גברתי היושבת-ראש, מוניות זה העברה ממקום למקום.

אחמד טיבי: וזה מצריך אגרה.

אחמד טיבי: וכאשר מעבירים חברי כנסת באופן סיטונאי מתפקיד של חברי כנסת לתפקיד של שרים וסגני שרים, זאת העברה.

אחמד טיבי: הדבר דורש אגרה, והאגרה כבר ניתנה על-ידי לויאליות לראש הממשלה.

אחמד טיבי: שאלתי ותמהתי למה חבר הכנסת דני בנלולו לא נמנה עם רשימת חברי הכנסת שמשודרגים לתפקיד הרם והנפוץ ביותר בכנסת הזאת, הנקרא תפקיד סגן שר?

דניאל בנלולו: אני מוותר מראש.

אחמד טיבי: שמעתי שאתה לא מוותר על ארץ-ישראל בשביל תפקיד סגן שר.

אחמד טיבי: אתה צוטטת בכיוון הזה.

דניאל בנלולו: ארץ-ישראל חשובה לי יותר מכל דבר.

אחמד טיבי: זה משפט חזק.

אחמד טיבי: אבל בכל זאת, נשאלת השאלה, למה נעדר מקומך מרשימת סגני השרים?

אחמד טיבי: צריך להיות קדנציה ראשונה בכנסת – ואתה קדנציה ראשונה בכנסת, הרי זה התנאי.

אחמד טיבי: איפה איוב קרא?

קולט אביטל: איוב קרא כרגע לא שודרג, הוא בין המורדים.

אחמד טיבי: אבל הוא קדנציה שנייה.

קולט אביטל: כן, אבל הוא מורד.

אחמד טיבי: בדרך כלל סגני שרים הם קדנציה שנייה.

אחמד טיבי: לכן, גברתי היושבת-ראש, אין ספק שכמעט שלא נשארים חברי כנסת בעלי התפקיד המוגדר האבסולוטי של חבר הכנסת מן המניין.

אחמד טיבי: רוב האנשים הם שרים או סגני שרים או מועמדים לראשות ועדה.

אחמד טיבי: הפרלמנט מתרוקן, הפרלמנט הולך ונחלש.

אחמד טיבי: האמת היא, הלכנו אתמול לישון והתעוררנו בבוקר עם שמונה מינויים חדשים בסיטונות.

אחמד טיבי: זה מה שנקרא להעביר מתפקיד לתפקיד.

אחמד טיבי: לכן, גברתי היושבת-ראש, אין ספק שההסתייגות הזאת של חוק התעבורה היא הסתייגות שיש לקחת אותה בחשבון - להוריד את האגרה של 160,000.

אחמד טיבי: אנחנו מבקשים להוריד את שיעור האגרה ולהעלות את מספר סגני השרים.

אחמד טיבי: כמובן, אני מקווה שהשר מאיר שטרית לא ייעלב, בינתיים לא מציעים לו סגן בלשכה שלו.

אחמד טיבי: זה דבר חריג, ונדמה לי שצריך להעמיד את זה כתנאי.

אחמד טיבי: אם לא יהיה סגן לשר התחבורה, יש להתנגד בנוסף להתנגדויות המהותיות.

קולט אביטל: זמנך תם, בסיבוב הבא אולי נגבש רשימה נוספת.

אחמד טיבי: לכן אני מבקש להיענות להצעה, אבל לקבל את ההסתייגות שלנו ולהוריד ל-125,000 שקלים.

אחמד טיבי: תודה.

קולט אביטל: תודה רבה.

קולט אביטל: לסעיף 3 אין הסתייגויות.

קולט אביטל: לסעיף 14, חברי הכנסת דוד טל ואבשלום וילן.

קולט אביטל: אין הסתייגויות לסעיף 3.

קולט אביטל: לסעיף 14ז המוצע אין הסתייגויות.

קולט אביטל: אי לכך אנחנו עוברים לסעיף 14ח המוצע.

קולט אביטל: חבר הכנסת דוד טל -אינו נמצא.

קולט אביטל: חבר הכנסת אבשלום וילן, אם תרצה לעלות ולהעלות בהזדמנות זאת את כל ההסתייגויות שלך לכל הסעיפים.

קולט אביטל: חמש דקות, בבקשה.

אבשלום וילן: אני צריך שמונה דקות.

קולט אביטל: שמונה דקות, בבקשה.

אבשלום וילן: גברתי היושבת-ראש, רבותי חברי הכנסת, החוק הזה הוא חוק מאוד מאוד בעייתי, עד שמינוי סגני השרים והשרים מחוויר לעומתו, ותיכף אסביר מדוע.

אבשלום וילן: הרפורמה שמוביל משרד התחבורה היא רפורמה ראויה.

אבשלום וילן: הרעיון שקווי שירות של המוניות יתחרו מול חברות האוטובוסים, יפעלו במקומות שבהם אין שירות אוטובוסים ראוי, הוא כיוון נכון.

אבשלום וילן: רק הבעיה המרכזית - ויושב-ראש הוועדה אמר את זה, מדוע סערו כל כך הרוחות בוועדת הכלכלה?

אבשלום וילן: לא רק מפני שיש 18,000 בעלי מוניות במדינת ישראל, ויש להם בערך 28 ארגונים, וכל אחד מהם רצה לייצג בוועדה את האינטרסים שלו.

אבשלום וילן: אלא שמתוך 28 הארגונים, בערך ל-20 יש לפחות חבר אחד במרכז הליכוד.

אבשלום וילן: החוק הזה, בלי שרצינו, הופך להיות חוק למסירת ג'ובים לחברי מרכז.

אבשלום וילן: במקום רפורמה בענף המוניות או בשירות לציבור, זה הופך להיות חוק ג'ובים.

אבשלום וילן: הופיעו שם בעלי תחנות, אחד אחרי השני, עם חבר המרכז המתאים של כל אחד מהם, כשלכל אחד אינטרס פרטיקולרי במקום מסוים.

אבשלום וילן: כל חבר כנסת לא דן לגופו של החוק אלא לגופו של הג'וב.

אבשלום וילן: אני מודה, במשך ארבע ישיבות הוועדה ניסיתי לפענח את התמונה, מה קורה פה.

אבשלום וילן: את קצה הקרחון של התופעה ראיתם בתוכנית "עובדה" של אילנה דיין.

אבשלום וילן: לי יש חסינות, אני אומר את הדברים: אילנה דיין וחברת "טלעד" לא יכלו להגיד משום שאין להן החסינות המשפטית, והן לא יכלו להציג את העובדות שהיו בפניהן מכיוון שהן לא הוכחו משפטית.

אבשלום וילן: אבל, כדאי שהכנסת הזאת תדע: לקראת הרפורמה נרשמו למעלה מ-600 בקשות לרשיון למונית.

אבשלום וילן: יש בארץ רוויה של שוק המוניות, אבל פתאום 600 בקשות לרשיונות חדשים ניתנו.

אבשלום וילן: שמעתם שהאגרה תעלה עכשיו מ-160,000 שקלים ל-205,000 שקלים.

אבשלום וילן: ידוע לי שגורמים גדולים מאוד בשוק, שמקבלים סבסוד מהמדינה, בעשרות ואם לא במאות מיליוני שקלים, עשו חשבון שניתן לנטרל את התחרות הצפויה ברפורמה אם משתלטים נכונה באופן חוקי על המכרזים.

אבשלום וילן: יש גורמים, בהם בכירים לשעבר במשרד התחבורה, שארגנו, בצורה חוקית אבל בבעיה מאוד קשה מהבחינה הציבורית.

אבשלום וילן: הם מנסים להשתלט על קווים ועל רשיונות עם נהגים חדשים, עם חיבור לחברי מרכז, עם שתדלנים, עם בכירי משרד התחבורה – דברים בל יעשו.

אבשלום וילן: אמר לי שר התחבורה בישיבה: חבר הכנסת וילן, אם יש לך הוכחות, תלך למשטרה.

אבשלום וילן: עם כל הכבוד הראוי למשטרת ישראל, זה באמת יהיה עכשיו בראש סולם העדיפויות שלה.

אבשלום וילן: יש לי הצעה אחרת לשר שטרית, אני מציע שהכנסת תאשר את החוק הזה רק לאחר פגרת הפסח.

אבשלום וילן: לא יקרה שום דבר אם נאשר את החקיקה הזאת רק ב-1 ביוני.

אבשלום וילן: אבל מ-1 באפריל עד 1 ביוני, במשך חודשיים ימים, ללא חגי ישראל ללא מועדי חג, יקים משרד התחבורה ועדה בלתי תלויה ויבדוק את כל הטענות שהעלינו בדיונים, אני ואחרים.

אילן ליבוביץ: כבר יש ועדה שבדקה, והם מסרו את ההמלצות שלהם.

אבשלום וילן: לא דיברתי על המלצות; שיבדקו את הטענות.

אבשלום וילן: שילכו לצוות "עובדה" ויראו את כל הסרטים ויבדקו מה המעורבות של חברי מרכז הליכוד, בעלי תחנות מוניות, ואם יש פה מינהל ציבורי תקין.

אבשלום וילן: שיבדקו את המעורבות של הקואופרטיבים, שיבדקו מעורבות של בכירים לשעבר במשרד התחבורה, שיבדקו את כל המערכת ברמה הציבורית, לא הפלילית.

אבשלום וילן: אחרי זה יבואו למליאה בידיים נקיות.

אבשלום וילן: יגידו: בדקנו - הכול לגיטימי, הכול חוקי.

אבשלום וילן: גברתי היושבת-ראש, אני חושש מאוד שהיום נקבל אפילו הודעה על סגנית שר שגם לה במקרה יש אינטרס ישיר בנושאים הללו.

אבשלום וילן: מה שעושה ראש הממשלה עם מינוי השרים וסגני השרים, האתנן הפוליטי שניתן למי שהצביע נכון על חשבון כספי הציבור, הוא כאין וכאפס לעומת האתנן הפוליטי הצפוי בעקבות אישור הרפורמה הזאת לכל מיני מקורבים, חברי מרכז, שיש להם פוליטיקאים שהם במקרה חברים בוועדת הכלכלה או בוועדת הכספים של הכנסת.

אבשלום וילן: זה דבר שמעולם לא היה בכנסת.

אבשלום וילן: יכול מישהו לבוא, להילחם למען ציבור שולחיו, על האינטרס, זה לגיטימי, אבל לא על קבוצה מסוימת ולא על קבוצה מוגדרת.

אבשלום וילן: יושבים אתם כדי לקדם ומי נגד מי.

אבשלום וילן: אני רוצה לשאול את השר שטרית.

אבשלום וילן: הוא אמר לי בוועדה: אם אתה צודק, לך למשטרה, הדברים מאוד חמורים.

אבשלום וילן: אני יודע בדיוק: חקירה פלילית - שנה, מה יצא מזה.

אבשלום וילן: אבל, אדוני השר, אתה, כדי להילחם בתופעות השחיתות האלה, הצעת והעברת בממשלה חוק פריימריס.

יעקב מרגי: תבטלו את הפריימריס.

אבשלום וילן: ראש הממשלה התחייב ציבורית שהוא יקדם חוק פריימריס.

אבשלום וילן: איפה הצעת החוק שלך, אדוני השר שטרית?

אבשלום וילן: מדוע היא לא מתקדמת?

אבשלום וילן: מדוע היא לא הובאה על-ידי הממשלה לקריאה ראשונה?

אבשלום וילן: אני אגיד לכם, חברי הבית, מדוע.

אבשלום וילן: מפני שראש הממשלה החליט שזה לא כדאי לו, ששווה לו להיות תלוי בחלק מחברי המרכז, משום שיש לו אפשרות אחרת:

אבשלום וילן: פעם אחת נותנים קווי שירות למוניות למי שמכוחותינו, ופעם שנייה נותנים שרים וסגני שרים.

אבשלום וילן: זו תרבות עולם שלישי.

אבשלום וילן: זו מדינת שקר ושחיתות.

אבשלום וילן: אלה תופעות מושחתות.

אבשלום וילן: זו לא מדינה שיש בה ויכוח פוליטי קשה, היא מנהלת אותו ביושר, היא מקבלת הכרעות - ויום לאחר ההכרעה נותנים ג'ובים, פעם רשיון מונית ופעם שרים וסגני שרים.

אבשלום וילן: מה זה, מדינת גו'ביסטן?

אבשלום וילן: לכל ג'וב יש מדינה?

אבשלום וילן: מדינה שיש לה ג'ובים?

אבשלום וילן: גברתי היושבת-ראש, אני מציע שהכנסת הזאת - - -

יעקב ליצמן: יכול להיות שסגני השרים יהיו אחר כך נהגי מוניות.

אבשלום וילן: מקצוע מכובד.

אבשלום וילן: הנציגים שהגיעו הם נציגים רציניים.

אבשלום וילן: אנשים בהחלט רציניים.

יעקב ליצמן: יכול להיות גם הפוך - שהסגנים יהיו נהגים.

קולט אביטל: חבר הכנסת וילן, אני מבקשת לסיים.

אבשלום וילן: משפט סיום.

אבשלום וילן: את תרבות מדינת ג'וביסטן צריך להפסיק, וכדי להפסיק אותה אני פונה לשר התחבורה להמתין עם ההצבעה עד 1 ביוני ולבדוק את כל הטענות שהעליתי פה כהווייתן.

קולט אביטל: תודה רבה.

קולט אביטל: חברי חברי הכנסת, אנחנו עוברים להצבעה.

קולט אביטל: סליחה, יש עוד הסתייגות אחת - לחבר הכנסת אילן ליבוביץ.

קולט אביטל: בבקשה, הסתייגות לסעיף 14טו.

קולט אביטל: שלוש דקות, בבקשה.

אילן ליבוביץ: גברתי היושבת-ראש, חברי הכנסת, אדוני שר התחבורה, את הריח הרע שנודף מהצעת החוק הפליא לתאר קודמי לדברים, חבר הכנסת אבו וילן.

אילן ליבוביץ: אני רוצה לומר לך, גברתי היושבת-ראש, שהדיונים בוועדת הכלכלה לוו כל הזמן במקהלת מעודדים של חברי מרכז ונהגי מוניות, ולעתים חשבנו שאנחנו צריכים לקחת בכלל את איצטדיון "טדי" כדי לקיים את ישיבות הוועדה מרוב הנוכחים.

אילן ליבוביץ: אבל, אני רוצה להזכיר לך, אדוני חבר הכנסת וילן, שחלק מהטענות שהזכרת כאן כבר נבדקו על-ידי משרד התחבורה.

אילן ליבוביץ: מבקר משרד התחבורה מינה את משרד רואי-החשבון ברלב לבדוק את העניין.

אילן ליבוביץ: לפני למעלה משנה, אתה ואני יודעים שהוגש דוח למשרד התחבורה על-ידי משרד רואי-החשבון ברלב, ולפי מה שאומרים לנו, דברים מאוד חמורים נאמרו שם.

אילן ליבוביץ: אבל הדוח הזה נעלם, לא הובא לידיעתנו, לא הובא לידיעת הציבור, והדברים שנכתבו שם, המסקנות שלו, לא יושמו מעולם.

אילן ליבוביץ: יותר מזה, אני אספר לחברי הכנסת, מדובר פה במתן רשיונות לקווי שירות למוניות.

אילן ליבוביץ: ניסיתי לקבל ממשרד התחבורה, ממר אלכס לנגר, את רשימת הקווים שהוא הולך לפתוח למכרזים.

אילן ליבוביץ: זה דבר נעלם, אי-אפשר לדעת.

אילן ליבוביץ: מדברים על הרפורמה זמן רב, מדברים על כך שיודעים איפה הולכים לתת רשיונות לקווי שירות, אבל לפני חברי הכנסת לא היו מוכנים לחשוף את הרשימה הזאת.

אילן ליבוביץ: האם באור-עקיבא יינתן רשיון לקו שירות - אף אחד לא יודע חוץ ממר לנגר ואולי עוד כמה אנשים.

אילן ליבוביץ: לכן נודף ריח רע מהצעת החוק הזאת.

אילן ליבוביץ: לכן, צריך להתנגד להצעת החוק הזאת, מכיוון שלא יכול להיות שבאים ואומרים: אנחנו עושים רפורמה - וזאת רפורמה ראויה, רפורמה טובה, לעשות סדר בנושא מוניות השירות - אבל לתת את הכוח בידי אותן חברות שאנחנו יודעים, חברות של מוניות שיגדלו, והיום גדלות, כי שילמו בתקופת המעבר הזאת את המחיר המופחת, ומי שירצה לאחר הרפורמה לקבל רשיון ישלם הרבה יותר כסף.

אילן ליבוביץ: כאשר ניסינו לקבל את האינפורמציה על הקווים שיפתחו - אי-אפשר לקבל את האינפורמציה הזאת.

אילן ליבוביץ: לכן, רבותי חברי הכנסת, ולאור כל הדברים שאמר כאן חבר הכנסת וילן ואמרו אחרים, אני חושב שצריך להתנגד להצעת החוק הזאת, או לפחות לעשות סדר ובדק-בית.

אילן ליבוביץ: עם כל הכבוד לך, אדוני השר, יש לעשות פה בדק-בית רציני.

אילן ליבוביץ: לא יכול להיות שבא פקיד בכיר ממשרד התחבורה ואומר: אני לא מוכן לחשוף בפני חברי הכנסת את רשימת קווי השירות שאני הולך לפתוח.

מאיר שטרית: הוא צודק.

מאיר שטרית: זה לא עניינך.

מאיר שטרית: זה עניין מקצועי.

אילן ליבוביץ: זה עניין של לחשוף את זה לאור השמש.

מאיר שטרית: זה לא עניינך.

אילן ליבוביץ: הציבור צריך לדעת איפה הולכים לעשות, אחרת זה מבסס את החשדות שמועלים כלפי אותם פקידים, החשדות לגבי שוחד וחשדות אחרים.

אילן ליבוביץ: זה מבסס את הטענות.

אילן ליבוביץ: אבל מכיוון שאתם רגילים להסתיר את הדברים מאור השמש - ולא ביקשנו שיהיה לנו שיג ושיח אילו קווי שירות, אלא שנדע איפה הולכים לפתוח.

אילן ליבוביץ: כשראש עיריית אור-עקיבא מגיע לוועדה ואומר: אני רוצה לדעת אם אצלי בעיר ייתנו רשיון לקו מוניות שירות - -

מאיר שטרית: זה לא עניינו.

אילן ליבוביץ: - - אני חושב שזה עניינו של הציבור לדעת, בוודאי זו זכותם של חברי הכנסת לדעת, וכשמסתירים, סימן שיש מה להסתיר, ולכן צריך להתנגד לזה.

דניאל בנלולו: לא אמרת את זה בוועדה.

אילן ליבוביץ: אמרתי.

אילן ליבוביץ: אמרו: יאללה, להצביע מהר מהר.

אילן ליבוביץ: החברה שלך, חברת הכנסת גמליאל.

דניאל בנלולו: - - -

קולט אביטל: חבר הכנסת ליבוביץ, בבקשה לשבת.

קולט אביטל: אנחנו עוברים להצבעה.

קולט אביטל: רק רגע, השר רוצה להשיב.

קולט אביטל: בבקשה, אדוני השר, בקצרה.

מאיר שטרית: גברתי היושבת-ראש, אני חושב שזו חוצפה - אין לי מלה אחרת - חוצפה ועזות מצח לעמוד פה על הבמה ולהגיד שמהחוק עולה ריח רע.

מאיר שטרית: מהדברים שלך עולה ריח רע, עם כל הכבוד, רשף חן.

מאיר שטרית: על מה אתה מקשקש?

קולט אביטל: זה לא רשף חן.

קולט אביטל: זה חבר הכנסת ליבוביץ.

מאיר שטרית: אילן ליבוביץ, מה אתה מצפה?

מאיר שטרית: אתה מצפה שחברי הכנסת יהיו מעורבים בתהליך הביצועי שפקידי הממשלה עושים?

מאיר שטרית: בעיניך כל פקידי הממשלה מושחתים?

מאיר שטרית: אם אתה חושב כך, תגיש תלונה למשטרה.

מאיר שטרית: מה אתה יושב בשקט?

מאיר שטרית: תגיש בקשה ליועץ המשפטי לממשלה לפתוח חקירה.

מאיר שטרית: אני מזמין אותך לעשות את זה.

מאיר שטרית: עם כל הכבוד, זה לא עניינו של ראש עיריית אור-עקיבא אם תהיה אצלו תחנת שירות או לא.

מאיר שטרית: כל ראש עיר רוצה אצלו עשר תחנות שירות, אז מה אתה מצפה, שהפקידים ייכנעו לכל אחד?

מאיר שטרית: החוק הזה בא להסדיר בדיוק את הבלגן שאתה מדבר עליו.

מאיר שטרית: אנחנו יוזמים את החוק, מקדמים אותו, כדי לעשות סדר בענף.

מאיר שטרית: עד היום כל אחד עושה מה שהוא רוצה, איך שהוא רוצה, בלי ערבות, בלי אגרה, בלי פיקוח, בלי כלים למשרד התחבורה לפקח על מוניות שירות.

מאיר שטרית: החוק הזה עושה סדר.

מאיר שטרית: הוא מכריח כל אדם שיש לו תחנת מוניות, כל אדם שיש לו מונית שירות, שייסע רק בקו שמותר לו וישלם ערבות בנקאית למדינה, ואגרה, ואם הוא עובר על החוק ייקחו ממנו את האגרה ואת הערבות הבנקאית וישללו לו את הרשיון.

מאיר שטרית: על מה הוויכוח בדיוק?

מאיר שטרית: לכן אני מתפלא על הגישה, שעולה ריח רע מהחוק.

מאיר שטרית: החוק בא לעשות סדר.

מאיר שטרית: אתה מתנגד לו?

מאיר שטרית: לכן, גברתי, אני חושב שעשו עבודה נאמנה, גם ועדת הכלכלה, גם מי שהגיש את הצעת החוק - אגב, לא אני הגשתי אותה אלא שר התחבורה לפני, אביגדור ליברמן.

מאיר שטרית: אני רק קידמתי אותה.

מאיר שטרית: עד אז היא היתה תקועה.

מאיר שטרית: אני מודה לחברי ועדת הכלכלה, למנהלת הוועדה, ליושב-ראש הוועדה, ידידי אמנון כהן, שעשה עבודה נאמנה בעניין הזה וחילץ את הצעת החוק מהבוץ אחרי שראשי ועדות לפניו תקעו אותה הרבה זמן והפסדנו כמעט שנה.

מאיר שטרית: אני מודה לחבר הכנסת דני בנלולו, שהיה בין המובילים את החוק הזה, ולאחרים.

מאיר שטרית: אני מבקש, כמו היושב-ראש, לדחות את ההסתייגויות ולהצביע בעד החוק עצמו, בהסכמת יושב-ראש ועדת הכלכלה.

מאיר שטרית: הודעתי ליושב-ראש ועדת הכלכלה, ואני מבקש לומר את זה מעל הבמה, שאני תומך בהסתייגות שלו, אבל הוא הגיע בינתיים להסכמה עם חבר הכנסת בנלולו להוריד את ההסתייגויות, לכן אני מצטרף להסכמתם ומבקש להוריד את ההסתייגויות.

מאיר שטרית: תמשיכו לעשות את העבודה הטובה הזאת.

קולט אביטל: אנחנו עוברים להצבעה.

קולט אביטל: שם החוק וסעיף 1, כנוסח הוועדה.

קולט אביטל: הצבעה מס' 5 בעד סעיף 1 – 11 נגד - 5 מתנגדים – אין סעיף 1 נתקבל.

קולט אביטל: שם החוק וסעיף 1 התקבלו כנוסח הוועדה.

קולט אביטל: סעיף 2.

קולט אביטל: אנחנו עוברים להצביע על ההסתייגויות.

מאיר שטרית: גברתי, המסתייגים לא נמצאים, אין מה להצביע.

קולט אביטל: ובכן, אנחנו לא מצביעים על ההסתייגויות, כי המסתייגים אינם כאן.

קולט אביטל: אנחנו מצביעים על סעיף 2 וסעיף 3 כנוסח הוועדה.

קולט אביטל: סליחה, אני חוזרת – סעיף 2, כנוסח הוועדה, בבקשה.

קריאות: - - -

קולט אביטל: אנחנו חוזרים על ההצבעה, סליחה.

קולט אביטל: סעיף 2 כנוסח הוועדה, בבקשה.

קולט אביטל: הצבעה מס' 7 בעד סעיף 2 - 16 נגד - 10 נמנעים – אין סעיף 2 נתקבל.

קולט אביטל: ובכן, בעד – 16, נגד – 10.

קולט אביטל: אני קובעת שסעיף 2 עבר כנוסח הוועדה.

קולט אביטל: לסעיף 3, הסתייגות לסעיף 14ח המוצע, של חברי הכנסת אבשלום וילן ודוד טל - אנחנו עוברים להצבעה.

קולט אביטל: הצבעה מס' 8 בעד ההסתייגות – 13 נגד - 13 נמנעים – 1

קולט אביטל: ובכן – בעד - 13, נגד - 13.

קולט אביטל: ההסתייגות לא התקבלה.

קולט אביטל: סעיף 14י המוצע - אנחנו עוברים להצבעה על ההסתייגות של חברי הכנסת דוד טל ואבשלום וילן.

קולט אביטל: הצבעה מס' 9 בעד ההסתייגות - 13 נגד - 15 נמנעים - אין ההסתייגות של חברי הכנסת דוד טל ואבשלום וילן לסעיף 3 (סעיף 14י המוצע) לא נתקבלה.

קולט אביטל: ובכן, בעד - 13, נגד - 15.

קולט אביטל: ההסתייגות אינה עוברת.

קולט אביטל: 14יא המוצע - ההסתייגות של חברי הכנסת דוד טל ואבשלום וילן.

קולט אביטל: נא לעבור להצבעה, בבקשה.

קולט אביטל: הצבעה מס' 10 בעד ההסתייגות – 13 נגד - 15 נמנעים – אין ההסתייגות של חברי הכנסת אבשלום וילן ודוד טל לסעיף 3 (סעיף 14יא המוצע) לא נתקבלה.

קולט אביטל: ובכן, בעד - 13, נגד- 15, נמנעים – אין.

קולט אביטל: אני קובעת שההסתייגות לא נתקבלה.

קולט אביטל: לסעיף 14יב המוצע - הסתייגות של חבר הכנסת דוד טל.

קולט אביטל: הוא לא נמצא.

קולט אביטל: לסעיפים 14יג ו-14יד אין הסתייגויות.

קולט אביטל: לסעיף 14טו המוצע – הסתייגויות של חברי הכנסת אמנון כהן, אבשלום וילן ואילן ליבוביץ.

קולט אביטל: אנחנו עוברים להצבעה.

קולט אביטל: הצבעה מס' 11 בעד ההסתייגויות - 12 נגד - 15 נמנעים - 1 ההסתייגויות של חברי הכנסת אמנון כהן, אבשלום וילן ואילן ליבוביץ לסעיף 3 (סעיף 14טו המוצע) לא נתקבלה.

קולט אביטל: ובכן – 12 בעד, 15 נגד.

קולט אביטל: אני קובעת שההסתייגויות לא עברו.

קולט אביטל: לסעיף 14טז – הסתייגות של חברי הכנסת אבשלום וילן ודוד טל.

קולט אביטל: הצבעה מס' 12 בעד ההסתייגות – 12 נגד - 17 נמנעים - אין ההסתייגות של חברי הכנסת אבשלום וילן ודוד טל לסעיף 3 (סעיף 14טז המוצע) לא נתקבלה.

קולט אביטל: בעד – 12, נגד – 17, אין נמנעים.

קולט אביטל: אי לכך – גם ההסתייגות הזאת לא עברה.

קולט אביטל: לסעיפים 14יז ו-14יח המוצעים – אין הסתייגויות.

קולט אביטל: לסעיפים 4 ו-5 אין הסתייגויות.

קולט אביטל: אנחנו עוברים עכשיו להצבעה על סעיפים 3, 4 ו-5 לפי נוסח הוועדה.

קולט אביטל: בבקשה – כנוסח הוועדה.

קולט אביטל: הצבעה מס' 12 בעד סעיפים 3-5, כהצעת הוועדה - 16 נגד - 12 נמנעים - אין סעיפים 3-5, כהצעת הוועדה, נתקבלו.

קולט אביטל: בעד – 16, נגד – 12.

קולט אביטל: אני קובעת שהצעת חוק לתיקון פקודת התעבורה (מס' 64), כנוסח הוועדה, עברה בקריאה שנייה.

קולט אביטל: הצבעה מס' 14 בעד החוק - 18 נגד - 13 נמנעים - 1 חוק לתיקון פקודת התעבורה (מס' 64), התשס"ה-2005, נתקבל.

קולט אביטל: ובכן, בעד - 18, נגד - 13, נמנע אחד.

קולט אביטל: אני קובעת שהצעת חוק לתיקון פקודת התעבורה (מס' 64), התשס"ה-2005, עברה בקריאה שלישית כנוסח הוועדה.

קולט אביטל: חבר הכנסת כהן, תרצה להגיד משהו?

קולט אביטל: דניאל בנלולו, בבקשה.

קולט אביטל: שלוש דקות.

דניאל בנלולו: אדוני היושב-ראש - - -

קולט אביטל: אני לא אדוני.

קולט אביטל: אני ממש לא אדונך.

קולט אביטל: אני גברתך.

דניאל בנלולו: גברתי היושבת-ראש.

דניאל בנלולו: תראו, חברים.

דניאל בנלולו: שמעתי פה את ההסתייגויות.

דניאל בנלולו: אני רוצה רק לציין שאנחנו עובדים על החוק הזה למעלה משנה וחצי, כל הוועדה.

דניאל בנלולו: שמענו את הפקידים, שמענו את כל התאגידים, שמענו את כל הבעיות, ותיקנו את החוק על מנת שהרפורמה הזאת בענף המוניות תצא לדרך.

דניאל בנלולו: אני רוצה רק לומר לידידי, חבר הכנסת אילן ליבוביץ, שהיה אתי בוועדה, וגם לידידי אבו וילן, אנחנו ניהלנו את הוועדה ושמענו את כל הצדדים, ותיקנו את העיוותים על מנת שהחוק הזה יצא לדרך בצורה הטובה ביותר.

דניאל בנלולו: אי-אפשר לבוא ולהיות בוועדה, לשמוע את כולם, להילחם בתוך הוועדה, לתקן את כל התיקונים, ולעלות כאן ולומר שהחוק הזה אינו טוב, כי בוועדה לא אמרתם את זה.

דניאל בנלולו: בוועדה נלחמתם ביחד אתי ועם יושבי-הראש על מנת להעביר את החוק הזה, כי אמרתם שהחוק הוא לטובת המוניות במדינת ישראל.

אבשלום וילן: אלה שהולכים לקבל את הרשיונות הם בבעיה.

דניאל בנלולו: ולכן, אני רוצה להודות בראש ובראשונה לידידי שר התחבורה.

דניאל בנלולו: מהיום הראשון שהוא התמנה לשר תחבורה, הדבר הראשון שהוא העלה היה הנושא של ענף המוניות, שהיה תקוע בוועדה.

דניאל בנלולו: אני רוצה להודות ליושב-ראש הוועדה הקודם, השר היום, ידידי שלום שמחון, ואני רוצה להודות ליושב-ראש ועדת הכלכלה, ידידי אמנון כהן.

דניאל בנלולו: תודה על שיתוף הפעולה, תודה על העבודה הנפלאה, על הסבלנות שבה שמעת את כולנו, וחזרנו על הרבה דברים על מנת שלא נטעה בכל מה שעשינו בחוק הזה.

דניאל בנלולו: אני רוצה להודות לחברי בוועדה - לאליעזר כהן, לאחמד טיבי, לדוד טל, שלא נמצא כאן היום וגם הוא עשה עבודה נפלאה בוועדה; ליועצת המשפטית ולמזכירה ולכל החברים בוועדה.

דניאל בנלולו: תודה רבה ובהצלחה לחוק.

קולט אביטל: תודה רבה.

קולט אביטל: [מס' מ/120; "דברי הכנסת", חוב' י"ז, עמ' 19310; נספחות.

קולט אביטל: ]

קולט אביטל: אנחנו עוברים לחוק הבא:

קולט אביטל: הצעת חוק הסעה בטיחותית לילדים ולפעוטות עם מוגבלות (תיקון מס' 3), התשס"ה-2005, קריאה שנייה ושלישית.

קולט אביטל: יושב-ראש ועדת הכלכלה יציג.

קולט אביטל: בבקשה.

אמנון כהן: גברתי היושבת-ראש, אדוני השר, חברי חברי הכנסת, אני מתכבד להציג בפניכם את הצעת חוק הסעה - גברתי היושבת-ראש, יש כאן התקהלות גדולה.

קולט אביטל: חברי מפלגת העבודה, אפשר לבקש התקהלות בפינה?

אמנון כהן: אני מתכבד להציג בפניכם את הצעת חוק הסעה בטיחותית לילדים ולפעוטות עם מוגבלות (תיקון מס' 3), התשס"ה-2005, לקריאה שנייה ושלישית.

אמנון כהן: חוק הסעה בטיחותית לילדים ולפעוטות עם מוגבלות, התשנ"ד-1994, קובע שילד עם מוגבלות, שמחמת ליקוי בכושרו הגופני, השכלי, הנפשי או ההתנהגותי אינו מסוגל לנסוע בכוחות עצמו, זכאי להסעה בטיחותית ממקום מגוריו לבית-הספר שבו הוא לומד ובחזרה ממנו.

אמנון כהן: בהתאם לחוק, האחריות לארגון ולמימון ההסעה מוטלת על הרשות המקומית שבתחום שיפוטה הילד מתגורר.

אמנון כהן: בהתאם למצב המשפטי כיום, רשות מקומית שבתחום שיפוטה מצוי מעון לילדים עם מוגבלויות בתנאי פנימייה, נדרשת לשאת בהוצאות ההסעה של כל הילדים הלומדים באותו מעון לבית-הספר ובחזרה ממנו.

אמנון כהן: זאת גם לגבי ילדים השוהים במעון שאינם תושבי אותה רשות מקומית.

אמנון כהן: כך, לדוגמה, כאשר ילד עם מוגבלות שגר ברשות מקומית קטנה נשלח למעון ברשות מקומית אחרת, שנקרא לה לצורך ההדגמה הרשות המקומית המארחת, הרי שהוצאות ההסעה מהמעון לבית-הספר שבו הוא לומר ובחזרה ממנו, מוטלות כיום על הרשות המקומית המארחת, בין שבית-הספר נמצא בתחום הרשות המקומית המארחת ובין שהוא נמצא ברשות מקומית נוספת, כשהרשות המקומית שבה הוא תושב אינה נושאת בתשלום כלשהו.

אמנון כהן: מוצע לתקן את החוק ולקבוע, כי הרשות המקומית שבה הילד מתגורר דרך קבע תשתתף בהוצאות הסעתו של הילד לבית-הספר.

אמנון כהן: שיעור ההשתתפות ייקבע בצו על-ידי שר החינוך והתרבות, באישור ועדת הכלכלה של הכנסת.

אמנון כהן: אני סבור, כי חלוקת ההוצאות בין הרשויות המקומיות השונות היא מוצדקת יותר והיא גם תאפשר לייעל את ביצוע הוראות החוק.

אמנון כהן: לפיכך אני קורא לכם להצביע בעד הצעת החוק בקריאה שנייה ובקריאה שלישית.

אמנון כהן: את הנושא קידם יחד אתנו בוועדה נפתלי דוד, ממועצת גדרה, יחד עם השרים ומשרדי הממשלה, ורציתי להזכיר את שמו גם כאן, בסיום הצגת התיקון הזה.

אמנון כהן: אבקש את תמיכתכם.

קולט אביטל: תודה רבה.

קולט אביטל: כיוון שאין הסתייגויות, אנחנו עוברים להצבעה.

קולט אביטל: חברי חברי הכנסת, אנחנו עוברים להצבעה על חוק הסעה בטיחותית לילדים לפעוטות עם מוגבלות (תיקון מס' 3), התשס"ה-2005, כנוסח הוועדה.

קולט אביטל: נא להצביע.

קולט אביטל: קריאה שנייה.

קולט אביטל: הצבעה מס' 15 בעד סעיף 1 – 14 נגד – אין נמנעים – אין סעיף 1 נתקבל.

קולט אביטל: בעד - 14, אין מתנגדים ואין נמנעים.

קולט אביטל: אני קובעת שהצעת חוק הסעה בטיחותית לילדים ולפעוטות עם מוגבלות (תיקון מס' 3), כנוסח הוועדה, עבר בקריאה שנייה.

קולט אביטל: אנחנו עוברים להצבעה בקריאה שלישית.

קולט אביטל: נא להצביע, בבקשה.

קולט אביטל: הצבעה מס' 16 בעד החוק - 14 נגד - אין נמנעים - אין חוק הסעה בטיחותית לילדים ולפעוטות עם מוגבלות (תיקון מס' 3), התשס"ה-2005, נתקבל.

קולט אביטל: ובכן, 14 בעד, אין מתנגדים ואין נמנעים.

קולט אביטל: אני קובעת שחוק הסעה בטיחותית לילדים ולפעוטות עם מוגבלות (תיקון מס' 3), התשס"ה-2005, עבר בקריאה שלישית.

אמנון כהן: אני סבור שהצעת החוק ראויה וטובה, ותודה רבה לכל מי שתמכו.

אמנון כהן: אני רוצה להודות ליועצת המשפטית של הוועדה והמשנה ליועצת המשפטית של הכנסת, עורכת-הדין אתי בנדלר, יחד עם המתמחה איתי עצמון.

אמנון כהן: יישר כוח.

אמנון כהן: תודה רבה למנהלת הוועדה המוכשרת לאה ורון ולמזכירות הוועדה עידית חנוכה ושלומית פרץ.

אמנון כהן: המשך שיתוף פעולה בהמשך והרבה הצעות חוק לטובת עם ישראל.

אמנון כהן: תודה.

קולט אביטל: תודה רבה.

קולט אביטל: [מס' מ/105; "דברי הכנסת", מושב שני, חוב' ל"ד, עמ' 13735; חוב' כ"ז, עמ' 12201; מושב שלישי, חוב' י"ג, עמ' 18341; חוב' ט', עמ' 17428; חוב' י"ג, עמ' 18342; חוב' ז', עמ' 16852; נספחות.

קולט אביטל: ]

קולט אביטל: אנחנו עוברים להצעת החוק הבאה:

קולט אביטל: הצעת חוק מיסוי מקרקעין (שבח, מכירה ורכישה) (תיקון מס' 55).

קולט אביטל: יציג יושב-ראש ועדת הכספים.

קולט אביטל: האם אינו נמצא?

קולט אביטל: נעשה הפסקה של דקה.

אופיר פינס-פז: למה?

אופיר פינס-פז: נמשיך בסדר-היום.

קולט אביטל: יושב-ראש ועדת הכספים, בבקשה.

קולט אביטל: יש הסתייגויות.

יעקב ליצמן: גברתי היושבת-ראש, כנסת נכבדה, הצעת חוק זו במקורה היא הצעת חוק ממשלתית, ששולבו ומוזגו בה כמה הצעות חוק פרטיות.

יעקב ליצמן: בהצעת החוק נכללים תיקונים שונים, שבאים להסדיר הוראות שונות בחוק מיסוי מקרקעין (שבח, מכירה ורכישה), התשכ"ג-1963.

יעקב ליצמן: חלק מהתיקונים מטרתם למנוע תכנוני מס לא ראויים, חלקם האחר נועד להבהיר את הוראות החוק האמור מאז יישומה של רפורמת רבינוביץ, ששולבה בתיקון מס' 50 לחוק, וכן נכללות בנוסח שלפניכם הקלות והטבות שונות.

יעקב ליצמן: להלן אסקור חלק קטן מהתיקונים הכלולים בהצעת החוק שלפניכם.

יעקב ליצמן: תיקונים שמטרתם להאריך את תוקפן של הקלות מס שונות לפעולות במקרקעין שנקבעו בתיקון מס' 50 לחוק - בהצעת החוק המקורית הוצע להאריך את תוקף ההקלות משנת 2003 עד שנת 2005.

יעקב ליצמן: ועדת הכספים החליטה להאריך את התקופה הקובעת לעניין מתן ההקלות, ובהצעת החוק בנוסח שלפני

יעקב ליצמן: כם הוחלט להאריכה עד תום שנת הכספים 2006.

יעקב ליצמן: בין ההקלות במס האמורות נכללות ההקלות הבאות: מתן הקלות בעסקות קומבינציה, הטבות לאופציה סחירה הניתנת למימוש במכירות אופציה במקרקעין, מתן פטור ממס בחילוף זכויות במקרקעין בהתקיים התנאים הקבועים בפרק החמישי, הטבות ממס הקבועות בפרק החמישי, שעניינו פינוי-בינוי, והטבות במס לגבי בניינים להשכרה, הקבועות בחוק לעידוד השקעות הון.

יעקב ליצמן: בנוסף, ועדת הכספים קבעה כי הוראת השעה לעניין ההקלות במס רכישה שניתנו למי שמכר דירה יחידה בתוך 18 חודשים מיום שרכש דירת מגורים חלופית תהפוך להוראת קבע שתחול משנת הכספים 2004.

יעקב ליצמן: כמו כן, הוארכה התקופה של 18 חודשים ל-24 חודשים.

יעקב ליצמן: בעניין זה, שולבה גם הצעת חוק פרטית, המעניקה הקלה נוספת למי שרכש את הדירה החלופית מקבלן.

יעקב ליצמן: כמו כן, תוקן סעיף 39 לחוק שעניינו ניכוי הוצאות, והוספו לגביו האפשרויות לנכות הוצאות בעניינים שונים, ובהם שכר טרחת שמאי מקרקעין ושכר טרחת מודד מוסמך, ששולמו בקשר לרכישת הזכות במקרקעין, השבחתה ומכירתה, הוצאות שהוציא החוכר או בעל הזכות במקרקעין, לפי העניין, לשם הוכחת זכותו במקרקעין, וכן דמי חכירה מהוונים או דמי היוון ששילם המוכר לבעל המקרקעין במכירת חכירה.

יעקב ליצמן: ועדת הכספים קיימה ישיבות ארוכות בהשתתפותם של גופים ונציגי ציבור שונים, שקלה בכובד ראש את טיעוניהם והציעה תיקונים רבים, כמפורט בנוסח המוצע לפניכם.

יעקב ליצמן: גברתי היושבת-ראש, חברי כנסת נכבדים, אני מבקש מכם לקבל את הצעת החוק בנוסח המוצע על-ידי הוועדה ולדחות את ההסתייגויות.

יעקב ליצמן: תודה רבה.

קולט אביטל: תודה רבה.

קולט אביטל: חברי חברי הכנסת, אנחנו עוברים להסתייגויות להצעת החוק.

קולט אביטל: לשם החוק אין הסתייגויות.

קולט אביטל: לסעיף 1 - הסתייגותם של חבר הכנסת רצאבי וחיים אורון.

קולט אביטל: אתם מסירים?

אהוד רצאבי: אני מסיר.

קולט אביטל: חבר הכנסת אורון אינו נמצא.

קולט אביטל: לסעיפים 2-19 אין הסתייגויות.

קולט אביטל: לסעיף 20 - חבר הכנסת דהן אינו נמצא.

קולט אביטל: לסעיפים 21-39 אין הסתייגויות.

קולט אביטל: לסעיף 40 - חבר הכנסת נסים דהן אינו נמצא.

קולט אביטל: לסעיפים 41-45 אין הסתייגויות.

קולט אביטל: לסעיף 46 - הסתייגותו של חבר הכנסת נסים דהן, שאינו נמצא.

קולט אביטל: לסעיפים 47-54 אין הסתייגויות.

קולט אביטל: אי לכך, אנחנו עוברים להצבעה על כל החוק, לרבות דף התיקונים, בקריאה שנייה.

קולט אביטל: בבקשה.

קולט אביטל: הצבעה מס' 17 בעד סעיפים 1-54 – 20 נגד – אין נמנעים – 1 סעיפים 1-54 נתקבלו.

קולט אביטל: בעד - 20, אין מתנגדים, נמנע אחד.

קולט אביטל: אני קובעת שהצעת חוק מיסוי מקרקעין (שבח, מכירה ורכישה) (תיקון מס' 55), התשס"ה-2005, עברה בקריאה שנייה.

קולט אביטל: אנחנו עוברים להצבעה בקריאה שלישית.

קולט אביטל: נא להצביע.

קולט אביטל: הצבעה מס' 18 בעד החוק - 20 נגד - אין נמנעים - 1 חוק מיסוי מקרקעין (שבח, מכירה ורכישה) (תיקון מס' 55), התשס"ה-2005, נתקבל.

קולט אביטל: 20 בעד, אין נגד, נמנע אחד.

קולט אביטל: אני קובעת שהצעת חוק מיסוי מקרקעין (שבח, מכירה ורכישה) (תיקון מס' 55), התשס"ה-2005, עברה בקריאה שלישית.

קולט אביטל: חבר הכנסת אהוד רצאבי, תרצה להגיד כמה מלים?

משה גפני: גברתי היושבת-ראש, זה גם החוק שלי.

קולט אביטל: תרצה להגיד כמה מלים?

קולט אביטל: בסדר.

אהוד רצאבי: גברתי היושבת-ראש, חברי חברי הכנסת, הצעת החוק שהצבענו עבורה כרגע, היא הצעת חוק חשובה ביותר.

אהוד רצאבי: שמחתי למלא בתקופה הזאת תפקיד של ממלא-מקום יושב-ראש הוועדה אברהם הירשזון, כמי שישב בראש כל הישיבות, פרט לשתיים האחרונות, שנגעו לחוק המסובך הזה, ואני שמח מאוד שהחוק הזה עבר.

אהוד רצאבי: להצעת החוק הממשלתית מוזגו שלוש הצעות חוק פרטיות שלי, והן חלק אינטגרלי לאחר ההצבעה והאישור מהיום.

אהוד רצאבי: האחת האריכה את תוקף הצעת החוק המקורית משנת 2005 ל-2006.

אהוד רצאבי: ההצעה השנייה מקלה את מצבן של משפחות חד-הוריות ומשווה את מעמד העומד בראשן למעמד של אדם נשוי, לגבי הקלות מס ופטור ממס במכירת דירת יחיד.

אהוד רצאבי: הדבר החשוב ביותר, מבחינתי, הוא האפשרות לקזז הוצאות שאדם עמד בהן ביצירת שבח המקרקעין, ביצירת הרווח שלו כנגד המכירה, דבר שהיה אסור עד לתיקון הנוכחי.

אהוד רצאבי: הדבר הזה ישווה את המצב למצב הקיים בפקודת מס הכנסה.

אהוד רצאבי: הדבר החשוב ביותר שם הוא ההכרה בהוצאות המימון.

אהוד רצאבי: אני גם שמח וגם עצוב.

אהוד רצאבי: מצד אחד, אני שמח שזה עבר.

אהוד רצאבי: מצד שני אני עצוב, כי עקב הרצון של אדם או של אנשים באוצר ליצור לכאורה מצב מושלם, דבר שהוא בלתי אפשרי, הצעת החוק הזאת התעכבה 15 חודשים אבודים לענף הנדל"ן.

אהוד רצאבי: ענף הנדל"ן הוא היחיד שנסוג בצמיחה שלו, שהיתה בו נסיגה בשנת 2004, בשעה שכל המשק כולו צמח ב-4.3%.

אהוד רצאבי: אני קורא לראש הממשלה להקים צוות יישומי, שישתף את כל המשרדים כולם להצלת ענף הנדל"ן הקורס, לרבות נושא המימון, עם מינהל מקרקעי ישראל ובעיקר מס הכנסה.

אהוד רצאבי: ענף הנדל"ן עתיר במסים.

אהוד רצאבי: למעלה מ-60% מס יש בכל מחיר של דירה שאנחנו קונים.

אהוד רצאבי: תודה רבה.

אהוד רצאבי: אני כמובן רוצה להודות למנהל הוועדה, טמיר כהן, ולשגית אפיק, היועצת המשפטית הנאמנה, שעזרה לי רבות - תודה רבה לך, שגית - וכמובן, לכל צוות הוועדה.

אהוד רצאבי: תודה רבה.

קולט אביטל: חבר הכנסת נודלמן, אפשר קצת שקט?

קולט אביטל: חבר הכנסת גפני, בבקשה.

משה גפני: גברתי היושבת-ראש, רבותי חברי הכנסת, אני שמח על החוק המשולב שעבר בקריאה שנייה ושלישית.

צבי הנדל: חבר הכנסת גפני, מה סיכמת עם עמרי קודם?

צבי הנדל: ספר לנו.

משה גפני: הצעת החוק היא משולבת, ויש בה סעיפים רבים וטובים.

משה גפני: זה שילוב של הצעת חוק ממשלתית עם הצעות חוק פרטיות, בהן הצעת חוק של חבר הכנסת אהוד רצאבי והצעת חוק שלי, שמדברת על החלק הזה, שכאשר אדם רוכש דירה והוא אינו מקבל את הדירה מסיבות שאינן תלויות בו, הוא יהיה פטור כבעל דירת יחיד, אף שהוא רכש דירה נוספת, היות שבנסיבות שאינן תלויות בו הוא לא מקבל את דירתו השנייה, וכאשר הוא מוכר את דירתו הראשונה, שהיא בעצם היחידה, כאשר הוא מקבל את הדירה הוא יהיה פטור ממס שבח.

משה גפני: אני מבקש להודות ליושב-ראש ועדת הכספים, חבר הכנסת הרב יעקב ליצמן.

משה גפני: אני מבקש להודות למנהל הוועדה טמיר כהן, ליועצת המשפטית שגית אפיק, לחברים שתמכו בהצעת החוק.

משה גפני: אני חושב שהיא הצעת חוק ראויה וטובה, והיא תסייע למי שאכן היא צריכה לסייע לו.

משה גפני: תודה רבה.

קולט אביטל: תודה רבה.

קולט אביטל: [מס' מ/141; "דברי הכנסת", חוב' י"א, עמ' 17791; נספחות.

קולט אביטל: ]

קולט אביטל: אנחנו עוברים להצעת חוק לעידוד מחקר ופיתוח בתעשייה (תיקון מס' 3), התשס"ה-2005, קריאה שנייה ושלישית.

קולט אביטל: יציג, יושב-ראש ועדת הכספים, בבקשה.

קולט אביטל: חבר הכנסת בריזון, אני מבקשת ממך.

קולט אביטל: אפשר קצת שקט?

קולט אביטל: חבר הכנסת בריזון, בבקשה ממך.

יעקב ליצמן: גברתי היושבת-ראש, כנסת נכבדה, הצעת חוק זו היא הצעת חוק ממשלתית, אשר כוללת כמה תיקונים לחוק לעידוד מחקר ופיתוח בתעשייה, והעיקרי שבהם הוא התיקון לעניין העברת ידע וייצור אל מחוץ לישראל.

יעקב ליצמן: סעיף 19א לחוק, כנוסחו היום, קובע כי מוצר שיפותח כתוצאה מהמחקר והפיתוח ייוצר רק בישראל, אך ועדת המחקר רשאית לאשר במהלך ביצוע תוכנית או לאחר סיומה, העברה של חלק מזכויות הייצור אל מחוץ לישראל.

יעקב ליצמן: בהצעת החוק מוצע לתקן הוראה זו ולקבוע הסדר, שלפיו תאגיד שתוכניתו אושרה המעוניין להעביר ייצור בשיעור העולה על 10% אל מחוץ לישראל, יצטרך לקבל לשם כך אישור מאת ועדת המחקר.

יעקב ליצמן: ועדת המחקר תאשר העברת ייצור כאמור, ואולם מקבל האישור יחויב בשל העברת הייצור בתגמולים מוגדלים, אלא אם כן העברת הייצור נעשית כנגד העברת ייצור חלופי לישראל.

יעקב ליצמן: ועדת הכספים הוסיפה, כי בעת מתן אישור להעברת ייצור אל מחוץ לישראל, תתחשב ועדת המחקר בהגשמתן של מטרות החוק, ובהן יצירת מקומות עבודה בתעשייה וקליטת כוח-אדם טכנולוגי, וכן הוסיפה כי החלטות ועדת המחקר תהיינה מנומקות בכתב.

יעקב ליצמן: לעניין העברת ידע אל מחוץ לישראל, נוסח החוק הקיים כיום אוסר העברת ידע שבשלו התקבלה תמיכה במסגרת החוק אל מחוץ לישראל.

יעקב ליצמן: על-פי הנוסח הקיים כיום, העברת ידע היא עבירה פלילית.

יעקב ליצמן: מאחר שמגבלה זו מקשה שיתוף פעולה בין חברות ישראליות לחברות בין-לאומיות וגם גיוס משקיעים זרים, בהצעת החוק שלפני

יעקב ליצמן: כם מוצע לאפשר לוועדת המחקר לאשר במקרים מיוחדים הוצאת ידע מחוץ לישראל בתמורה לתשלום למדינה או להכנסת ידע חלופי לישראל, בהתאם למקרים הבאים: העברת ידע שהיא חלק מעסקת מכירה - ישלם מקבל האישור כפיצוי למדינה תשלום במזומן בשל העברת הידע.

יעקב ליצמן: העברת ידע שהיא למכירת ידע בלבד – ישלם מקבל האישור למדינה את ערכו הנוכחי של הידע למדינה במועד המכירה, כשידע זה מבטא בקירוב את חלקה של התשואה העודפת שיאבד המשק הישראלי.

יעקב ליצמן: העברת ידע כנגד העברת ידע חלופי לישראל שלא כחלק מעסקת מכירה – תבחן ועדת המחקר את ההחלפה על-פי קריטריונים שונים, ועל החברה יחול המשך חובת תשלום התמלוגים גם בשל ההכנסות הנובעות מהידע החלופי.

יעקב ליצמן: בנוסף, נקבעו כמה חריגים לעניין העברת הידע, כאשר הענישה הפלילית האוסרת העברת ידע תמשיך לחול לגבי כל העברת ידע שלא אושרה על-ידי ועדת המחקר.

יעקב ליצמן: מוצע כי תחילתו של החוק תהיה חודשיים מיום פרסומו, וזאת כדי לאפשר למקבלי האישור להיערך להחלתו של החוק במתכונת המוצעת.

יעקב ליצמן: עם זאת, מוצע להחיל את הוראות החוק המוצע גם על תוכניות שאושרו לפני תחילתו.

יעקב ליצמן: גברתי היושבת-ראש, חברי כנסת נכבדים, מדובר בהצעת חוק חשובה, הכוללת תיקונים ראויים וחשובים שיאפשרו שיתופי פעולה בין-לאומיים.

יעקב ליצמן: אבקשכם לאשר את ההצעה בנוסח שהוועדה מציעה ולדחות את ההסתייגות המוצעת כנגדה.

יעקב ליצמן: תודה.

קולט אביטל: תודה רבה.

קולט אביטל: חברי חברי הכנסת, אנחנו עוברים לקריאה שנייה ושלישית.

קולט אביטל: יש הסתייגות של חבר הכנסת נסים דהן לסעיף 3.

קולט אביטל: הוא אינו נמצא.

קולט אביטל: אי לכך, אנחנו עוברים להצבעה על כל נוסח החוק בקריאה שנייה.

קולט אביטל: נא להצביע.

קולט אביטל: הצבעה מס' 19 בעד סעיפים 1-6 – 14 נגד – אין נמנעים - 2 סעיפים 1-6 נתקבלו.

קולט אביטל: ובכן, בעד - 14, אין מתנגדים, ושני נמנעים.

קולט אביטל: אני קובעת שהצעת החוק לעידוד מחקר ופיתוח בתעשייה (תיקון מס' 3), התשס"ה-2005, עברה בקריאה שנייה כנוסח הוועדה.

קולט אביטל: אנחנו עוברים לקריאה שלישית.

קולט אביטל: נא להצביע.

קולט אביטל: הצבעה מס' 20 בעד החוק – 15 נגד – אין נמנעים - 2 חוק לעידוד מחקר ופיתוח בתעשייה (תיקון מס' 3), התשס"ה-2005, נתקבל.

קולט אביטל: ובכן, בעד - 15, אין מתנגדים ושני נמנעים.

קולט אביטל: אני קובעת שהצעת החוק לעידוד מחקר ופיתוח בתעשייה (תיקון מס' 3), התשס"ה-2005, עברה בקריאה שלישית, בנוסח הוועדה.

קולט אביטל: אדוני יושב-ראש הוועדה, האם תרצה להגיד כמה מלים?

עבד-אלמאלכ דהאמשה: חבל על הזמן.

יעקב ליצמן: דקה אחת.

יעקב ליצמן: גברתי היושבת-ראש, חברי הכנסת, אני רוצה להודות לכל צוות ועדת הכספים ולכל מי שהשתתף בדיון.

יעקב ליצמן: זה חלק די מורכב של חוק המו"פ, שהמשכו מהקדנציה הקודמת, כשהדבר היחיד שנשאר היה העברת ידע.

יעקב ליצמן: אני מודה ליועצת המשפטית, ליועצת הכלכלית, לכל הצוות ולמנהל הוועדה, כמובן.

יעקב ליצמן: תודה רבה.

קולט אביטל: תודה רבה.

קולט אביטל: [מס' כ/56; "דברי הכנסת", חוב' ז', עמ' 16789; נספחות.

קולט אביטל: ]

קולט אביטל: אנחנו עוברים להצעת החוק הבאה:

קולט אביטל: הצעת חוק הגבלת שימוש במקום לשם מניעת ביצוע עבירות, התשס"ה-2005, קריאה שנייה ושלישית.

קולט אביטל: יעלה יושב-ראש ועדת החוקה, חוק ומשפט.

קולט אביטל: בבקשה.

מיכאל איתן: גברתי היושבת-ראש, כנסת נכבדה, אני מתכבד להביא בפני הכנסת לאישור בקריאה שנייה ושלישית הצעת חוק שעוסקת בהגבלת שימוש במקומות לשם ביצוע עבירות זנות.

מיכאל איתן: הצעת החוק הזאת באה בעקבות יוזמתה של חברת הכנסת זהבה גלאון, שבשנים האחרונות מקדישה תשומת לב מיוחדת במסגרת עבודתה הפרלמנטרית לתופעות של סחר בנשים ועובדות בזנות, כאשר יש אחרים שעושים מכך את עיקר ממונם.

מיכאל איתן: זו תופעה שאין כמעט כל אפשרות להיאבק בה ב"כלי הנשק" הקונבנציונליים.

מיכאל איתן: על מנת לצמצם את ממדיה, יש לתקוף אותה בחזיתות רבות.

מיכאל איתן: זה ההיגיון של הצעת החוק הזאת, שבאה לומר, שאם מקום מסוים ישמש לביצוע עבירות מסוג זה והמקום הזה ייסגר, תהיה בכך אפשרות לפגוע בצד הכלכלי של ביצוע העבירה, ועל-ידי כך להפוך אותה לפחות כדאית, לפחות משתלמת, ועקב כך גם להביא לצמצומה עד כמה שאפשר.

מיכאל איתן: ועדת החוקה, חוק ומשפט קיימה כמה דיונים בהצעת החוק הזאת.

מיכאל איתן: בסופו של דבר, היא נתנה סמכות לבית-משפט השלום, ובמקרים מסוימים גם למפקד מחוז במשטרה, בכפוף אחר כך לאפשרות לפנות לאינסטנציה משפטית, להורות על הגבלת השימוש במקום, שיש בסיס לחשד שהוא ישמש לביצוע עבירות של סחר בבני-אדם, סרסרות למעשי זנות ועבירות נוספות שקשורות בפעילות זנות.

מיכאל איתן: דרך אגב, זהבה, נוכח התופעות של הימים האחרונים, אני מקווה שחלק ממקומותינו לא ייסגרו על-ידי צו של קצין משטרה.

אורי אריאל: ביום ראשון.

מיכאל איתן: הצעת החוק מתמודדת עם התופעה ומקנה לרשויות אכיפת החוק, כפי שאמרתי, כלים אפקטיביים נוספים.

מיכאל איתן: יש בה היגיון מסוים, שבא בנוסף לכלים הרגילים של ענישה והעמדה לדין של העבריינים עצמם.

מיכאל איתן: בהתחלה חשבה הוועדה שיש מקום להכניס את החוק הזה במסגרת הפרק שעניינו עבירות של זנות ותועבה, אולם לאחר דיון החליטה הוועדה, כי יותר נכון שנייחד פרק נפרד להסדר העניין הזה, שהוא לא בדיוק ראוי להיכלל בחוק העונשין.

מיכאל איתן: חוק העונשין בדרך כלל מדבר על קביעת איסורים ועונשים, ואילו כאן צו הסגירה הוא משהו יותר מינהלי, שכמובן עובר תחת ביקורת שיפוטית, אבל בסופו של דבר הצו הוא צו מינהלי, שמכוון לסגירת המקום עצמו.

מיכאל איתן: בספר החוקים ניתן למצוא הסדרים שונים בדבר סגירת מקומות כאלה, כמו למשל לגבי שימוש בסמים או מקומות שבהם משתמשים בהימורים או יש בהם פעילות טרור.

מיכאל איתן: אולם, ההסדרים האלה, שנקבעו לגופם של החוקים הפליליים, אינם משקפים בצורה מאוזנת, לפי דעת הוועדה, את האינטרסים השונים.

מיכאל איתן: מצד אחד יש הגבלות ורצון להיאבק בתופעות פליליות ובעבריינות, אבל מצד שני יש כאן פגיעה בזכויות קניין של בני-אדם שמחזיקים רכוש והשלטון סוגר להם את המקום, לא תמיד לאחר הרשעה, לא תמיד לאחר קביעת העובדות.

מיכאל איתן: מספיק שקצין משטרה או בית-המשפט נוכחו לדעת שקיים חשש שמקום ישמש לביצוע העבירות האלה, עוד לא בוצעו אפילו, על מנת להקנות סמכות לסגירה.

מיכאל איתן: לכן, קבענו שהחקיקה לא תהיה, כמו בחוקים אחרים, בתוך הגוף הפלילי עצמו, אלא מאחר שהיא מביאה שיקולים רבים יותר, העמדנו אותה בפני עצמה, ולא בתוך הפרק של עבירות זנות ותועבה.

מיכאל איתן: ההצעה הזאת היא במידה רבה הצעה שיכולה אולי, אם היא תעבוד נכון, לשמש, לאחר שהיא תופעל, הסדר חלופי להסדרים שנקבעו, שאותם הזכרתי קודם, גם בנושא ההימורים, גם בנושא פעילות טרור וגם בנושא של פעילות סמים, ששם ההסדרים קצת שונים.

מיכאל איתן: כאן אנחנו בגישה יותר מאזנת, ואם המנגנון הזה יהיה יותר טוב, ננסה או נשנה – מי שיבוא בעקבותינו – אני מקווה שישנו על סמך הניסיון הזה גם את ההסדרים לסגירת מקומות שמשמשים לטרור, להימורים או לסמים על בסיס המודל שאנחנו מציעים עכשיו.

מיכאל איתן: הצעת החוק מסמיכה את בית-המשפט להוציא צו הגבלת שימוש לגבי אותו מקום לתקופה של 90 יום בלבד, אם בית-המשפט שוכנע שקיים יסוד סביר לחשוש שהמקום ישמש לביצוע עבירה.

מיכאל איתן: בית-המשפט רשאי להאריך את תוקף הצו מפעם לפעם, ובלבד שבכל פעם שבאים לבקש הארכה, יוכיחו פעם נוספת את אותן עילות שדרושות למתן הצו המקורי.

מיכאל איתן: כלומר, צריך לשכנע את בית-המשפט שמול הזכות של אדם לקניין ולאי-פגיעה ברכושו, תראה המשטרה שקיים חשש סביר שהמקום הזה ישמש לביצוע של עבירות זנות וסרסרות.

מיכאל איתן: אם השופט ישתכנע ויעשה את האיזונים הנכונים, יוכל להוציא צו כל פעם ל-90 ימים.

מיכאל איתן: נתנו למפקד המחוז במשטרה הרשאה לתת צו כזה לתקופה נדרשת לשם מניעה של המשך ביצוע העבירות במקום, ואשר לא תעלה על 30 יום.

מיכאל איתן: ההבחנה היא, שלבית-המשפט יש אפשרות להוציא צו מתוך צפיית פני העתיד, מתוך חשש.

מיכאל איתן: לעומת זאת, מפקד מחוז במשטרה רשאי ליתן צו כאשר יש מצב של ביצוע עבירות.

מיכאל איתן: על-פי שיקול דעתו, הוא מוציא את הצו לסגירה על מנת למנוע את המשך קיומן.

מיכאל איתן: למה הכוונה?

מיכאל איתן: הכוונה היא, שבשעת פשיטה למקום שמשמש לזנות - המשטרה הגיעה - מפקד המחוז יוכל, נוסף על כל הסעדים שיש לו, גם להורות על סגירת המקום.

מיכאל איתן: אנחנו יודעים שבהעדר הכלי הזה, יכול להיות שיש פשיטה של המשטרה, והקליינטים שמכירים את הכתובת מגיעים הלאה, ואולי יש כמה עצורים, אבל תמיד יש מי שיבוא במקומם או במקומן, והעסק יוכל להמשיך להתקיים.

מיכאל איתן: זה כלי מאוד אפקטיבי על מנת להביא לכך שהמקום יהיה סגור, קליינטים יבואו פעם, פעמיים, 30 יום, 90 יום, והעסק הבלתי-חוקי הזה לא יוכל לתפקד.

מיכאל איתן: מובן שכאשר מוצא צו על-ידי קצין משטרה יש אפשרות לפנות לבית-המשפט ולבטל את הצו.

מיכאל איתן: אני מבקש מהכנסת לקבל את החוק הזה.

מיכאל איתן: הצעת החוק מוגשת בצירוף הסתייגות.

מיכאל איתן: אני רואה שהמסתייג איננו, אז נשארנו בעצם ללא הסתייגויות, ומאוד אודה למליאה אם תאשר את הצעת החוק.

קולט אביטל: תודה רבה.

קולט אביטל: אנחנו עוברים להצבעה על סעיף 3.

קולט אביטל: יש הסתייגות של חברי הכנסת ברכה, מח'ול וטיבי - אינם נמצאים.

קולט אביטל: אי לכך, חברי חברי הכנסת, אנחנו עוברים להצבעה בקריאה שנייה על הצעת חוק הגבלת שימוש במקום לשם מניעת ביצוע עבירות, התשס"ה-2005, כנוסח הוועדה.

קולט אביטל: נא להצביע.

קולט אביטל: הצבעה מס' 21 בעד סעיפים 1-7 – 11 נגד – אין נמנעים - אין סעיפים 1-7 נתקבלו.

קולט אביטל: בעד - 11, אין מתנגדים, אין נמנעים.

קולט אביטל: אני קובעת שהצעת חוק הגבלת שימוש במקום לשם מניעת ביצוע עבירות, התשס"ה-2005, עברה בקריאה שנייה.

קולט אביטל: אנחנו עוברים אפוא להצבעה בקריאה שלישית.

קולט אביטל: נא להצביע.

קולט אביטל: הצבעה מס' 22 בעד החוק – 10 נגד – אין נמנעים – אין חוק הגבלת שימוש במקום לשם מניעת ביצוע עבירות, התשס"ה-2005, נתקבל.

קולט אביטל: עשרה בעד, אין מתנגדים, אין נמנעים.

קולט אביטל: אני קובעת אפוא שחוק הגבלת שימוש במקום לשם מניעת ביצוע עבירות, התשס"ה-2005, עבר בקריאה שלישית.

קולט אביטל: חברת הכנסת זהבה גלאון, יוזמת החוק, בבקשה.

זהבה גלאון: גברתי היושבת-ראש, אני רוצה להודות לחברי הכנסת על התמיכה בהצעה, ולחבר הכנסת מיכאל איתן, שקידם את החוק הזה; כל החוקים שקשורים במאבק בסחר בנשים מקודמים בוועדה שלו.

זהבה גלאון: אני רוצה להודות לצוות הוועדה; לעורך-הדין אייל זנדברג, שקידם את החוק.

זהבה גלאון: היו על זה הרבה "שפצורים" והרבה שינויים, ואני שמחה שהגענו למצב שיש עוד כלי ועוד נדבך במאבק בסחר בבני-אדם, בסחר בנשים.

זהבה גלאון: אני חושבת שלמשטרה לא יהיו יותר תירוצים, כששואלים אותם למה בתי-הבושת פתוחים תחת כל עץ רענן והם אומרים: אין בידינו כלים לסגור את בתי-הבושת.

זהבה גלאון: אני חושבת שיותר לא יהיו בידם תירוצים.

זהבה גלאון: זה חוק חשוב, ואני מודה שוב ליושב-ראש הוועדה.

זהבה גלאון: תודה רבה, גברתי.

קולט אביטל: תודה רבה.

קולט אביטל: חבר הכנסת איתן, יושב-ראש הוועדה, בבקשה.

מיכאל איתן: גברתי היושבת-ראש, כנסת נכבדה, בוועדת החוקה אנחנו עוסקים בכמויות די גדולות של חוקים, אולי יותר מכל ועדה אחרת בכנסת, ואני לא מנצל לעתים קרובות את הזכות הזאת להודות לעוסקים במלאכה, כי זה הופך להיות שבלוני.

מיכאל איתן: בכל אופן, אנחנו נמצאים היום בסוף כנס ארוך מאוד של הכנסת, ולקראת סיום הכנס הזה בעוד כמה שעות, אני רוצה כן לנצל את ההזדמנות להודות לכל הצוות של ועדת החוקה, חוק ומשפט, ובמיוחד לעורכי-הדין, שאחד מהם, אייל זנדברג, השקיע כאן מאמצים כדי לקדם את החוק, וקיבל גם את ברכותיה של חברת הכנסת זהבה גלאון.

מיכאל איתן: זאת הזדמנות טובה להודות לכל הצוות המשפטי של הוועדה.

מיכאל איתן: אנחנו, חברי הכנסת, אולי יוזמים, אולי מציעים, אולי מרימים את הידיים עבור החוקים, אבל מי שממלא אותם בתוכן ומכין אותם על מנת שיוכלו להיקרא חוקים ולהתיישב עם ספר החוקים, הם היועצים המשפטים שעומדים מאחורי המלאכה.

מיכאל איתן: בהזדמנות הזאת אני רוצה להודות לסיגל קוגוט, שהיא היועצת המשפטית של הוועדה, לצוות המשפטנים שמכין ועובד לידה בצורה מסורה, למרות חילוקי הדעות שיש לי אתה מדי פעם בפעם, והגערות שהם גוערים בי ואני גוער בהם.

מיכאל איתן: תודה.

מיכאל איתן: [מס' כ/51; "דברי הכנסת", מושב שני, חוב' ל"ח, עמ' 15057; נספחות.

מיכאל איתן: ]

קולט אביטל: אנחנו עוברים להצעת החוק הבאה:

קולט אביטל: הצעת חוק דיווח על תרומות מחוץ לישראל (תיקוני חקיקה).

קולט אביטל: זאת הצעה של ועדת הפנים ואיכות הסביבה, ויציג את הצעת החוק, באורח יוצא דופן, חבר הכנסת אורי אריאל.

קולט אביטל: בבקשה.

גאלב מג'אדלה: למה יוצא דופן?

קולט אביטל: כי בדרך כלל יושב-ראש הוועדה מציג.

אורי אריאל: גברתי היושבת-ראש, אדוני השר, איפה השרים?

אורי אריאל: גברתי היושבת-ראש, אני מבין שיש עוד שלושה שרים, עוד חמישה סגנים, ואף אחד לא אתנו היום?

אורי אריאל: יום של חקיקה.

אורי אריאל: מה הנוהג?

אורי אריאל: הנוהג שמפסיקים ישיבה, לא? את תחליטי.

קולט אביטל: אני מציעה שתמשיך, השר נמצא כאן בחוץ.

אורי אריאל: הנה הגיעה שרת המשפטים.

אורי אריאל: תודה.

אורי אריאל: לבקשת יושב-ראש הוועדה, חבר הכנסת גאלב מג'אדלה, אני מציג את הצעת חוק דיווח על תרומות מחוץ לישראל (תיקוני חקיקה).

אורי אריאל: אני מביא את הצעת החוק לקריאה שנייה ושלישית.

אורי אריאל: הצעת חוק זו עניינה תיקונים לחוק העמותות, התש"ם-1980, ולחוק החברות, בהתאמה, התשנ"ט-1999.

אורי אריאל: עמותות רבות במדינת ישראל מקבלות תרומות ממדינות זרות ומגופים זרים.

אורי אריאל: במקרים רבים משמשות התרומות לפעולות פוליטיות שונות בישראל.

אורי אריאל: סעיף 1 מציע לקבוע, כי עמותה שקיבלה תרומות בסכום העולה על 20,000 שקלים חדשים ממדינה זרה, מאיחוד של מדינות זרות, מאורגן או מרשות של מדינה זרה או איחוד מדינות זרות, מהרשות הפלסטינית או מתאגיד סטטוטורי של אחד מהם, תצרף לדוח הכספי שהיא מגישה לרשם העמותות לפי סעיף 36 לחוק העמותות הודעה ובה יצוינו זהות נותן התרומה, סכומה, מטרתה, ייעודה והתנאים לה.

אורי אריאל: רשם העמותות יפרסם באינטרנט מדי שנה רשימה של עמותות שדיווחו על תרומות כאמור.

אורי אריאל: כך יוכל הציבור לדעת מה מקור הכספים המשמשים את העמותה ואם פעילותה מקדמת אינטרסים של גופים מדיניים שונים מחוץ לישראל.

אורי אריאל: כן מוצע לקבוע, כי רשם העמותות יעביר לשר החוץ העתק של הודעות אלה, על מנת ליצור פיקוח של משרד החוץ על פעילויותיהם של מדינות וגופים זרים בישראל.

אורי אריאל: סעיף 2 לחוק המוצע מחיל את העקרונות שהוצע להחיל על העמותות גם על חברות, באמצעות תיקון לחוק החברות.

אורי אריאל: לפי התיקון המוצע, חברות שבתקנון שלהן נקבע כי הוקמו להשגת מטרות ציבוריות וכי רווחיהן לא יחולקו בין בעלי המניות, תצרפנה הודעה דומה לאמור בסעיף 1 לדוח השנתי שהן מגישות לרשם החברות לפי סעיף 141 לחוק החברות.

אורי אריאל: גם הודעות אלו יפורסמו באינטרנט ויועברו לשר החוץ.

אורי אריאל: להצעת החוק הוגשו הסתייגויות.

אורי אריאל: אבקש מחברי הכנסת לדחות הסתייגויות אלה ולאשר את הצעת החוק בקריאה שנייה ושלישית.

אורי אריאל: אני רוצה להודות לוועדת הפנים, לעובדי הוועדה, לייעוץ המשפטי ולמי שהציע את הצעת החוק הזאת, מתי דן.

אורי אריאל: תודה.

קולט אביטל: תודה רבה.

קולט אביטל: אנחנו עוברים להסתייגויות.

קולט אביטל: יש הסתייגויות לשם החוק.

קולט אביטל: חבר הכנסת פריצקי.

קולט אביטל: קודם חבר הכנסת מצנע.

קולט אביטל: חבר הכנסת מצנע, יש לך הסתייגויות לשם החוק, לסעיף 1 המתייחס לסעיף 36 המוצע, ולסעיף 2, המתייחס לסעיף 141 המוצע.

קולט אביטל: האם תסכים להשתמש בזמן הזה שיינתן לך על מנת להציג את כל ההסתייגויות?

עמרם מצנע: כן.

קולט אביטל: תודה רבה.

קולט אביטל: כל ההסתייגויות - חמש דקות.

עמרם מצנע: גברתי היושבת-ראש, חברי הכנסת, אני מסתייג מהחוק הזה בכללותו ואני חושב שמוטב היה שלא יועלה כאן.

עמרם מצנע: אני קורא לחברי חברי הכנסת, שלא יאשרו את החוק הזה.

עמרם מצנע: החוק הזה הוא חוק פוליטי ממדרגה ראשונה ונועד לפגוע בעמותות, בגופים ציבוריים ובארגונים שונים שאוספים תרומות בחו"ל.

עמרם מצנע: המניע לחקיקתו, צריך לומר כאן את האמת, היה יוזמת ז'נבה – היא שהניעה את חקיקת החוק הזה והביאה אותו לעולם.

עמרם מצנע: נכון שהחוק תוקן, או נכון יותר, סורס לחלוטין.

עמרם מצנע: במתכונת שהוא מופיע בפניכם הוא בעצם מעוקר כמעט לחלוטין, ואז נשאלת השאלה, בשביל מה צריך בכלל חוק כזה?

עמרם מצנע: אני רוצה לקבוע, שכאשר אנחנו עוסקים בענייני תרומות, התורמים והתורמים הפוטנציאליים לא תמיד בודקים את המציאות והמגבלות האפשריות בנושא של תרומות.

עמרם מצנע: חוקים כמו החוק הזה או כל מיני חוקים אחרים, יביאו תורמים רבים להגיד: אנחנו לא רוצים לתרום, גם למטרות שהן לא פוליטיות, הומניטריות, חברתיות, חינוכיות, תרבותיות.

עמרם מצנע: יגידו: אל תעשו לנו טובה.

קולט אביטל: חבר הכנסת אריאל, הואל נא לשבת.

עמרם מצנע: אני קורא לכם, עמיתי חברי הכנסת, שלא לתמוך בחוק הזה.

עמרם מצנע: הוא יהיה בסופו של דבר בומרנג, חרב פיפיות, ויפריע לכל מיני ארגונים שהם לא מטרת החוק; לא נגדם בא החוק ולו עמם הוא מנסה להתמודד, אבל בפועל זאת תהיה המשמעות.

עמרם מצנע: אף תורם לא רוצה שייכנסו לו אל תוך הקרביים; יהיה דיווח שיגיע לא רק לרשם העמותות אלא גם למשרד החוץ, זה פשוט מיותר.

עמרם מצנע: גם מי שיזם את החוק, לא יצליח למנוע על-ידי החוק הזה את השותפויות הבין-לאומיות שיש בנושאים שנמצאים על הגבול בין נושאים פוליטיים לנושאים חברתיים.

עמרם מצנע: על כן, נביא רק נזק בדברים האלה.

עמרם מצנע: יש הרבה גופים בעולם שתורמים לכל מיני פעילויות משותפות של ישראלים ופלסטינים בתחומים חברתיים והומניטריים.

קולט אביטל: חבר הכנסת פריצקי.

עמרם מצנע: על כן אני מבקש שלא לאשר את החוק, בלי סעיף כזה או אחר.

עמרם מצנע: ההסתייגויות שאני הגשתי היו לצורך זמן דיבור ולא על מנת לתקן סעיף כזה או אחר.

עמרם מצנע: את החוק הזה צריך לקבור ושלא יהיה בספר החוקים של מדינת ישראל.

עמרם מצנע: רציתי לנצל את ההזדמנות ולקרוא לממשלה לחזור בה מכוונתה להרחיב את הממשלה עם תוספת של שרים וסגני שרים.

עמרם מצנע: זאת תפיסת עולם צינית שאיננה מתאימה לבעיות שאנחנו ניצבים לפניהן במדינת ישראל.

עמרם מצנע: אין שום סיבה להרחבת הממשלה, אלא סיבה אחת, והיא סיבה של אתנן פוליטי למי שתמכו וסייעו בהעברת חוק ההתנתקות.

עמרם מצנע: המחיר כבד - - -

בנימין אלון: תצביע נגד.

עמרם מצנע: אני אצביע נגד, אתה יכול לסמוך עלי.

עמרם מצנע: אני אצביע נגד, אבל אני חושב שההצעה הזאת איננה ראויה.

חיים אורון: תבקש שלא יתחילו לעבוד על השולחן, כי יש הצעה שהממשלה תשב פה וחברי הכנסת ישבו באמצע.

קולט אביטל: חבר הכנסת אריאל, חבר הכנסת בריזון, חבר הכנסת ליבוביץ, זה לא מחנה-יהודה, אנא.

גאלב מג'אדלה: גברתי היושבת-ראש, אפשר לחזור להצעת החוק?

קולט אביטל: על זה אנחנו מדברים.

עמרם מצנע: ברשותך, היושבת-ראש, וברשותכם, חברי הכנסת, אני חושב שצריך לשים בצד את כל השיקולים האישיים.

עמרם מצנע: אני יודע שיש לחצים על חברי הכנסת, של כאלה שמיועדים להיות מקודמים לתפקידי שרים וסגני שרים - צריך לשים בצד ולהסתכל בעיניים לציבור הישראלי; זאת הוצאה מיותרת, עשרות רבות של תקנים ומשרות אמון.

עמרם מצנע: זאת הרחבה מיותרת של הממשלה בזמן שאנחנו מקצצים בתקציב בצורה כל כך דרמטית.

עמרם מצנע: אני, ואני לא היחיד במפלגת העבודה, נצביע נגד.

עמרם מצנע: תודה.

קולט אביטל: תודה רבה.

קולט אביטל: חבר הכנסת יוסף פריצקי, בבקשה.

קולט אביטל: גם לך שלוש הסתייגויות.

קולט אביטל: האם תסתפק בחמש דקות?

יוסף יצחק פריצקי: כן, גברתי היושבת-ראש.

קולט אביטל: בבקשה.

יוסף יצחק פריצקי: גברתי היושבת-ראש, רבותי השרים, חברי חברי הכנסת, צריך לקרוא לחוק הזה בשמו.

יוסף יצחק פריצקי: החוק הזה הוא חוק של הימין נגד השמאל והמרכז.

יוסף יצחק פריצקי: כך צריך לקרוא לו.

יוסף יצחק פריצקי: זו האמת.

יוסף יצחק פריצקי: למה?

יוסף יצחק פריצקי: כי אם החוק הזה היה אומר: רבותי, כל תורם מחוץ-לארץ, כל תורם מחוץ-לארץ מעל סכום מסוים – ודרך אגב, אני לא מבין למה 20,000 שקלים, לדעתי פחות – אנחנו נדווח עליו, ניחא.

קולט אביטל: חבר הכנסת דורון, בבקשה.

יוסף יצחק פריצקי: אז, למשל, היינו יודעים כמה כסף הולך להתנחלויות ביש"ע, חבר הכנסת אלון, מאילו ארגוני ידידות פונדמנטליסטיים בארצות-הברית.

אליעזר כהן: יוסי ביילין - - -

קולט אביטל: חבר הכנסת כהן, בבקשה ממך.

יוסף יצחק פריצקי: יוסי ביילין, בדיוק כמו התנחלויות יש"ע.

יוסף יצחק פריצקי: בדיוק כמו התנחלויות יש"ע.

אליעזר כהן: יוסי ביילין - - -

קולט אביטל: חבר הכנסת כהן, בבקשה ממך.

קולט אביטל: חבר הכנסת כהן, אני קוראת לך לסדר.

יוסף יצחק פריצקי: אתם הולכים לארגונים הפונדמנטליסטיים בארצות-הברית וגובים מהם כסף.

יוסף יצחק פריצקי: על זה, כמובן, אתם לא תדווחו.

יוסף יצחק פריצקי: על זה אתם לא רוצים לדווח.

אליעזר כהן: מי אמר לך שלא?

בנימין אלון: למה לא? למה לא?

יוסף יצחק פריצקי: אתם גם לא רוצים לדווח על כל מיני תורמים אנונימיים, בעילום שם - - -

צבי הנדל: - - -

יוסף יצחק פריצקי: כי זה מה שכתוב בחוק.

קולט אביטל: חבר הכנסת הנדל, בבקשה ממך.

צבי הנדל: - - -

קולט אביטל: חבר הכנסת הנדל.

יוסף יצחק פריצקי: אתה יודע משהו, חבר הכנסת הנדל?

יוסף יצחק פריצקי: אני אגיד לך.

יוסף יצחק פריצקי: אתם רוצים דיווח על תרומות מחוץ לישראל.

יוסף יצחק פריצקי: מה אתם מגדירים מחוץ לישראל?

יוסף יצחק פריצקי: לא כל מי שהוא מחוץ לישראל.

יוסף יצחק פריצקי: או מדינה זרה – זאת אומרת תרומות של מדינות שתורמות לעמותות.

יוסף יצחק פריצקי: למשל, להגברת הפלורליזם, להגברת הסובלנות - -

צבי הנדל: - - -

קולט אביטל: חבר הכנסת הנדל.

יוסף יצחק פריצקי: - - לשוויון נשים, לכל הדברים האלה.

מל פולישוק-בלוך: כל העמותות הגרמניות שפועלות בארץ - - -

יוסף יצחק פריצקי: למשל.

יוסף יצחק פריצקי: או הרשות הפלסטינית, שהיא לכאורה תורמת פה לעמותות – האלוהים יודע – או תאגיד שהוקם בחיקוק.

יוסף יצחק פריצקי: אבל, רבותי, כשהשר בני אלון היה שר התיירות, והוא עבר בכל כנסייה בדרום ארצות-הברית ואסף כסף להתנחלויות - על זה לא מדווחים.

יוסף יצחק פריצקי: זה היה בשקט.

יוסף יצחק פריצקי: את זה לא עושים.

בנימין אלון: - - -

יוסף יצחק פריצקי: עכשיו, רבותי, תחליטו.

יוסף יצחק פריצקי: אתם רוצים שיהיה שקוף?

יוסף יצחק פריצקי: שהכול יהיה שקוף.

יוסף יצחק פריצקי: מי שתורם לכל עמותה - - -

עוזי לנדאו: - - -

יוסף יצחק פריצקי: לא זה מה שכתוב פה.

קולט אביטל: חבר הכנסת לנדאו.

יוסף יצחק פריצקי: לא זה מה שכתוב פה, גברתי היושבת-ראש.

קולט אביטל: נכון.

יוסף יצחק פריצקי: אז תצביעו על ההסתייגויות שלי.

יוסף יצחק פריצקי: תצביעו על ההסתייגויות שלי.

יוסף יצחק פריצקי: כי זה מה שאומרות ההסתייגויות, שהכול יהיה פתוח.

יוסף יצחק פריצקי: מי שתורם לישיבה ומי שתורם להתנחלות, ומי שתורם לכל ארגון וארגון, תגלו מי הוא.

יוסף יצחק פריצקי: בבקשה.

יוסף יצחק פריצקי: מאה אחוז.

יוסף יצחק פריצקי: אני בעד שקיפות, אבל לא חצי שקיפות.

יוסף יצחק פריצקי: מה שאתם עושים בחוק הזה הוא חצי שקיפות.

צבי הנדל: - - -

יוסף יצחק פריצקי: עכשיו, אלה בדיוק ההסתייגויות, גברתי היושבת-ראש, שאני רשמתי.

קולט אביטל: נכון.

יוסף יצחק פריצקי: אני באתי ואמרתי: כל תורם ותורם.

יוסף יצחק פריצקי: אני אומר: מי שקיבל תרומות מגוף או אדם כלשהם – עוד הפעם:

יוסף יצחק פריצקי: מגוף או אדם כלשהם – מחוץ-לארץ, מעל 20,000 שקלים, תציינו אותו.

יוסף יצחק פריצקי: אם אתם מאמינים בשקיפות, בבקשה.

יוסף יצחק פריצקי: תצביעו על ההסתייגות הזאת, ואז אנחנו נדע מי תורם להתנחלויות, ומי תורם לישיבות, ומי תורם לכולם.

יוסף יצחק פריצקי: מי שמצביע בעד החוק הזה, אומר: יש שקיפות, אבל חצי.

יוסף יצחק פריצקי: מה שבא אלי כתורם פרטי, לא יגיע – חבר הכנסת מצנע, חבר הכנסת מצנע, אתה מפריע לי.

קולט אביטל: חבר הכנסת מצנע.

קולט אביטל: חבר הכנסת מצנע, בבקשה ממך.

קולט אביטל: תמשיך, בבקשה.

יוסף יצחק פריצקי: מי שרוצה שקיפות מלאה, בבקשה, אני בעד.

יוסף יצחק פריצקי: אבל לא תהיה חצי שקיפות.

יוסף יצחק פריצקי: לא תהיה שקיפות רק לארגונים של האיחוד האירופי, שתורמים פה למשל לארגונים למען נשים, למען שלום ולמען שוויון, אבל על תרומות של הקרן לידידות של ההתנחלויות לא נדע.

יוסף יצחק פריצקי: זה לא בא בחשבון.

יוסף יצחק פריצקי: אז אחת משתיים: או שנצביע על ההסתייגות שלי, שאומרת, כל אחד שקוף – גברתי שרת המשפטים, אני חושב שבזה את צריכה לתמוך – כולנו שקופים, בבקשה; או שאף אחד לא שקוף.

יוסף יצחק פריצקי: אבל לא רק חלק.

יוסף יצחק פריצקי: תודה רבה.

קולט אביטל: תודה רבה.

קולט אביטל: חברי חברי הכנסת, אנחנו עוברים להצבעה על ההסתייגויות.

קולט אביטל: ובכן, אנחנו עוברים להצבעה על ההסתייגות לשם החוק, הסתייגותו של חבר הכנסת מצנע.

קולט אביטל: הצבעה.

קולט אביטל: הצבעה מס' 23 בעד ההסתייגות - 13 נגד - 16 נמנעים - אין ההסתייגות של חבר הכנסת עמרם מצנע לשם החוק לא נתקבלה.

קולט אביטל: בעד – 13, נגד – 16, אי לכך ההסתייגות לא עברה.

קולט אביטל: אנחנו עוברים להצבעה על הסתייגותו של חבר הכנסת פריצקי לשם החוק.

קולט אביטל: נא להצביע.

קולט אביטל: הצבעה מס' 24 בעד ההסתייגות – 18 נגד – 17 נמנעים – אין ההסתייגות של חבר הכנסת פריצקי לשם החוק נתקבלה.

קולט אביטל: ובכן, בעד – 18, נגד – 17.

קולט אביטל: אי לכך ההסתייגות עברה.

קולט אביטל: ההסתייגות עברה.

יורי שטרן: אני טעיתי , סליחה.

קולט אביטל: טעית – טעית.

קולט אביטל: אני מצטערת, אני לא יכולה לשנות עכשיו.

יורי שטרן: אבל אני טעיתי, סליחה.

קולט אביטל: טעית – אני מאוד מצטערת.

קולט אביטל: אני לא יכולה לשנות.

יורי שטרן: לא, לא, לא.

יורי שטרן: לא כשאני מודיע בזמן.

קולט אביטל: או.

קולט אביטל: קיי.

קולט אביטל: , אנחנו עוברים להצבעה חוזרת.

קולט אביטל: הצבעה חוזרת על ההסתייגות של פריצקי.

עבד-אלמאלכ דהאמשה: מה זה?

עבד-אלמאלכ דהאמשה: כמה פעמים צריך להצביע?

עבד-אלמאלכ דהאמשה: לא משנים הצבעות.

מל פולישוק-בלוך: מה זה?

מל פולישוק-בלוך: למה?

מל פולישוק-בלוך: - - -

קולט אביטל: אני יכולה לראות את לוח ההצבעות?

קולט אביטל: או.

קולט אביטל: קיי.

קולט אביטל: , אפשר להצביע עוד הפעם על ההסתייגות של חבר הכנסת פריצקי.

מל פולישוק-בלוך: למה?

קולט אביטל: קריאה חוזרת, הצבעה חוזרת על הסתייגותו של פריצקי.

קולט אביטל: אנחנו חוזרים על ההצבעה על הסתייגותו של פריצקי.

קולט אביטל: בבקשה.

קולט אביטל: הצבעה מס' 25 בעד ההסתייגות - 21 נגד - 19 נמנעים - אין ההסתייגות של חבר הכנסת יוסף פריצקי לשם החוק נתקבלה.

קולט אביטל: ובכן, בעד – 21, נגד – 19.

קולט אביטל: אני קובעת שההסתייגות עברה.

קולט אביטל: אנחנו נצביע עכשיו על שם החוק לרבות ההסתייגות.

קולט אביטל: נא להצביע.

קולט אביטל: הצבעה מס' 26 בעד שם החוק, כהצעת הוועדה ועם ההסתייגות שהתקבלה – 21 נגד - 15 נמנעים - 2 שם החוק, כהצעת הוועדה ועם ההסתייגות שהתקבלה, נתקבל.

קולט אביטל: בעד – 21, נגד – 15.

קולט אביטל: שם החוק, עם ההסתייגות, אושר אפוא.

קולט אביטל: אנחנו עוברים לסעיף 1.

קולט אביטל: הסתייגות לסעיף 1, הסתייגותו של חבר הכנסת פריצקי, בבקשה.

קולט אביטל: נא להצביע.

קולט אביטל: הצבעה מס' 27 בעד ההסתייגות – 22 נגד – 20 נמנעים – אין ההסתייגות של חבר הכנסת יוסף פריצקי לסעיף 1 נתקבלה.

קולט אביטל: ובכן, בעד – 22, נגד – 20.

קולט אביטל: אני קובעת שהסתייגותו של חבר הכנסת פריצקי עברה.

יוסף יצחק פריצקי: תודה.

גאלב מג'אדלה: סליחה, סליחה, גברתי היושבת-ראש.

גאלב מג'אדלה: אני רוצה למשוך את החוק.

קולט אביטל: או.

קולט אביטל: קיי.

יולי תמיר: למה?

יולי תמיר: למה?

יולי תמיר: אל תמשוך.

קולט אביטל: למה לך?

קולט אביטל: למה לך?

חיים אורון: אל תמשוך.

קריאות: תמשוך, תמשוך.

קולט אביטל: או.

קולט אביטל: קיי.

קולט אביטל: אדוני יושב-ראש הוועדה, אתה מושך או לא?

גאלב מג'אדלה: לא מושך.

קולט אביטל: אתה לא מושך.

קולט אביטל: אנחנו ממשיכים בהצבעה.

קולט אביטל: הסתייגותו של חבר הכנסת מצנע לסעיף 1, סעיף 36א המוצע - אנחנו עוברים להצבעה.

קולט אביטל: הסתייגותו של חבר הכנסת מצנע לסעיף 36א - נא להצביע.

קולט אביטל: הצבעה מס' 28 בעד ההסתייגות – 18 נגד – 23 נמנעים - 2 ההסתייגות של חבר הכנסת עמרם מצנע לסעיף 1 לא נתקבלה.

קולט אביטל: ובכן, בעד – 18, נגד – 23, ההסתייגות לא עברה.

קולט אביטל: אנחנו עוברים להסתייגותו של חבר הכנסת פריצקי, הנוגעת לסעיף 36(א).

קולט אביטל: נא להצביע.

קולט אביטל: הצבעה מס' 29 בעד ההסתייגות – 20 נגד – 22 נמנעים – 2 ההסתייגות של חבר הכנסת יוסף פריצקי לסעיף 1 לא נתקבלה.

קולט אביטל: ובכן, בעד - 20, נגד - 22, אני קובעת שההסתייגות לא עברה.

קולט אביטל: אנחנו מצביעים עכשיו על סעיף 1, עם ההסתייגות שנתקבלה.

קולט אביטל: נא להצביע.

קולט אביטל: הצבעה מס' 30 בעד סעיף 1, כהצעת הוועדה, עם ההסתייגות שנתקבלה – 25 נגד – 20 נמנעים – אין סעיף 1, כהצעת הוועדה ועם ההסתייגות שנתקבלה, נתקבל.

קולט אביטל: ובכן, בעד - 25, נגד - 20.

קולט אביטל: אני קובעת שסעיף 1, עם ההסתייגות, עבר.

קולט אביטל: סעיף 2.

קולט אביטל: חברי חברי הכנסת, נא לשבת, אנחנו עוברים להסתייגות של חבר הכנסת עמרם מצנע לעניין סעיף 141א(א) – חבר הכנסת פריצקי, תן בבקשה להצביע, כדי שאנשים גם ידעו על מה הם מצביעים.

קולט אביטל: אנחנו עוברים להסתייגות של חבר הכנסת מצנע לסעיף 2, בסעיף 141א(א) - נא להצביע.

קולט אביטל: הצבעה מס' 31 בעד ההסתייגות - 17 נגד – 25 נמנעים – 2 ההסתייגות של חבר הכנסת עמרם מצנע לסעיף 2 לא נתקבלה.

קולט אביטל: ובכן, בעד - 17, נגד - 25, נמנעים - 2.

קולט אביטל: אני קובעת שההסתייגות של חבר הכנסת מצנע לסעיף 2 לא עברה.

קולט אביטל: ובכן, אנחנו עוברים עכשיו להצבעה על סעיף 2 כנוסח הוועדה.

קולט אביטל: הצבעה מס' 32 בעד סעיף 2, כהצעת הוועדה – 21 נגד – 23 נמנעים – אין סעיף 2, כהצעת הוועדה, לא נתקבל.

קולט אביטל: בעד - 21, נגד - 23.

קולט אביטל: סעיף 2 לא התקבל.

קולט אביטל: הצעת החוק לא עברה.

קולט אביטל: חצי דקה, בבקשה, אנחנו בודקים את ההיבט המשפטי.

מאיר שטרית: גברתי, אני מבקש בשם הממשלה למשוך את הצעת החוק.

מאיר שטרית: אני מבקש להצביע על הצעתי.

קולט אביטל: ובכן, חברי חברי הכנסת, לפי הצעת הממשלה, בהסתמך על סעיף 127, אנחנו מציעים למשוך את הצעת החוק ולהחזיר את הצעת החוק לוועדה.

קולט אביטל: נא להצביע.

קולט אביטל: בעד זה משיכה לוועדה, נגד זה נגד.

קולט אביטל: נא להצביע.

קולט אביטל: הצבעה מס' 33 בעד ההצעה להחזיר את הצעת החוק לוועדה – 17 נגד – 25 נמנעים – אין ההצעה להחזיר את הצעת חוק דיווח על תרומות מחוץ לישראל (תיקוני חקיקה), התשס"ה-2005, לוועדה לא נתקבלה.

קולט אביטל: ובכן, בעד - 17, נגד - 25.

קולט אביטל: אי לכך, הצעת החוק עוברת לתיקון מחדש בוועדת החוקה.

קריאות: לא.

קריאות: לא עברה.

קריאה: החוק נפל.

קולט אביטל: אתם צודקים.

קולט אביטל: ובכן, החוק נפל.

קולט אביטל: תודה רבה.

קולט אביטל: הצעת החוק נפלה.

קולט אביטל: תודה רבה.

קולט אביטל: החוק נפל.

קולט אביטל: החוק נפל.

קולט אביטל: החוק נפל.

חיים אורון: לא נכון.

חיים אורון: גברתי היושבת-ראש - - -

קולט אביטל: אני מבקשת להודיע בזאת שהצעת חוק דיווח על תרומות מחוץ לישראל (תיקוני חקיקה), התשס"ה-2005, נפלה.

קולט אביטל: תודה רבה.

חיים אורון: היא לא נפלה.

חיים אורון: היא טועה.

קריאות: - - -

קולט אביטל: אפשר לשבת, בבקשה.

קולט אביטל: בבקשה.

חיים אורון: גברתי היושבת-ראש, הממשלה ביקשה למשוך את הצעת החוק, והצעת החוק לא נמשכה.

חיים אורון: מה שקיים עכשיו זו הצעת החוק עם ההסתייגויות שבתוכה.

חיים אורון: אפשר להצביע בעדה ואפשר להצביע נגדה בקריאה שלישית.

קולט אביטל: אתה צודק, ואנחנו עוברים לקריאה שלישית.

קולט אביטל: אתה צודק, אני מתנצלת.

קולט אביטל: נא להצביע.

קולט אביטל: אנחנו עוברים לקריאה שלישית.

קולט אביטל: נא להצביע.

קולט אביטל: הצבעה מס' 34 בעד החוק – 14 נגד - 26 נמנעים – אין חוק דיווח על תרומות מחוץ לישראל (תיקוני חקיקה), התשס"ה-2005, לא נתקבל.

קולט אביטל: ובכן, בעד - 14, נגד - 26.

קולט אביטל: אפשר לקבוע עכשיו בבטחה שהצעת החוק על דיווח תרומות לא עברה.

קולט אביטל: תודה.

קולט אביטל: אנחנו חוזרים לסדר-היום.

קולט אביטל: חבר הכנסת אורון, בבקשה לשבת.

קולט אביטל: תודה.

קולט אביטל: הצעת החוק הבאה היא הצעת חוק ביטוח בריאות ממלכתי (תיקון מס' 30).

קולט אביטל: תציג שרת המשפטים.

קולט אביטל: היכן שרת המשפטים?

קולט אביטל: סליחה.

קולט אביטל: [מס' כ/68; "דברי הכנסת", חוב' כ', עמ' 20302; נספחות.

קולט אביטל: ]

קולט אביטל: הצעת חוק התכנון והבנייה (תיקון מס' 73), התשס"ה-2005 - יציג יושב-ראש ועדת הפנים.

קולט אביטל: בבקשה ממך.

קולט אביטל: יושב-ראש ועדת הפנים.

קולט אביטל: יושב-ראש ועדת הפנים, אתה צריך להציג את הצעת חוק התכנון והבנייה (תיקון מס' 73).

קולט אביטל: אתה צריך להציג עכשיו את הצעת החוק שלך.

גאלב מג'אדלה: גברתי היושבת-ראש, כנסת נכבדה, אני מתכבד להביא בפני הכנסת לקריאה שנייה ולקריאה שלישית את הצעת חוק התכנון והבנייה (תיקון מס' 73), התשס"ה-2005.

גאלב מג'אדלה: מקורה של הצעת חוק זו בהצעת חוק פרטית שהוגשה על-ידי חברי הכנסת רשף חן ורוני בריזון.

גאלב מג'אדלה: הצעת חוק זו באה להרחיב את חובת יידוע הציבור על אודות תוכניות מיתאר מקומיות ותוכניות מפורטות המופקדות על-ידי מוסדות התכנון, וזאת על-ידי קביעת החובה ליידע את השכנים, כאשר הכוונה היא לבעלים ולמחזיקים במגרשים הגובלים בשטח התוכנית.

גאלב מג'אדלה: כל זאת על מנת שאותם שכנים יהיו מודעים לתוכניות המתייחסות למגרשים הגובלים בהם בזמן אמת ויוכלו, במידת הצורך, להגיש התנגדויות לתוכניות.

גאלב מג'אדלה: למעשה, הצעת החוק באה לספק מענה על מצב שנוצר לפי הוראות חוק התכנון והבנייה, התשכ"ה-1965, שבו ניתנת הודעה לשכנים על הגשת בקשה למתן היתר לשימוש חורג או להקלה, אך לא ניתנת להם הודעה דומה על הגשת תוכניות אשר השפעתן עליהם עשויה להיות גדולה בהרבה.

גאלב מג'אדלה: כיום קובע חוק התכנון והבנייה, כי הודעה על הפקדת תוכנית מיתאר מקומית ותוכנית מפורטת תפורסם בכמה דרכים, בין היתר על-ידי פרסום בעיתון ועל-ידי הצבת שלט בתחום התוכנית, על חשבון מגיש התוכנית.

גאלב מג'אדלה: הצעת החוק קובעת, כי נוסף על הוראות אלה, הודעה על הפקדת תוכנית החלה על שטח שאינו עולה על 3,000 מ"ר תפורסם או תימסר לבעלים ולמחזיקים במגרשים הגובלים בתחום התוכנית, על חשבון מגיש התוכנית, וזאת בדרך שיקבע שר הפנים, באישור ועדת הפנים ואיכות הסביבה של הכנסת, בתקנות, בתוך שישה חודשים מיום פרסומו של החוק.

גאלב מג'אדלה: הצעת החוק מתייחסת אך ורק לתוכניות החלות על שטח שאינו עולה על 3,000 מ"ר, בשל הקושי ליידע את כל השכנים כאשר מדובר בתוכניות בקנה-מידה גדול יותר.

גאלב מג'אדלה: לפי המוצע, תחילתו של החוק תהיה ביום פרסום התקנות, והחוק יחול על תוכניות שההחלטה להפקידן התקבלה מיום כניסתו לתוקף ואילך.

גאלב מג'אדלה: אבקש מחברי הכנסת לאשר את הצעת החוק בקריאה שנייה ושלישית.

גאלב מג'אדלה: תודה רבה, גברתי היושבת-ראש.

קולט אביטל: תודה רבה.

קולט אביטל: כיוון שאין מסתייגים, אנחנו עוברים ישר להצבעה.

קולט אביטל: אנחנו עוברים לקריאה שנייה על הצעת חוק התכנון והבנייה (תיקון מס' 73), התשס"ה-2005, כנוסח הוועדה.

קולט אביטל: נא להצביע.

קולט אביטל: בבקשה.

קולט אביטל: הצבעה מס' 35 בעד סעיפים 1-3 - 15 נגד - 2 נמנעים - 2 סעיפים 1-3 נתקבלו.

קולט אביטל: ובכן, בעד - 15, נגד - 2, נמנעים - 2.

קולט אביטל: אני קובעת שהצעת החוק עברה בקריאה שנייה בנוסח הוועדה.

קולט אביטל: אנחנו עוברים להצבעה בקריאה שלישית.

קולט אביטל: הצעת חוק התכנון והבנייה (תיקון מס' 73), התשס"ה-2005 - נא להצביע.

קולט אביטל: הצבעה מס' 36 בעד החוק - 15 נגד - 2 נמנעים - 2 חוק התכנון והבנייה (תיקון מס' 73), התשס"ה-2005, נתקבל.

קולט אביטל: ובכן, בעד - 15, נגד - 2, נמנעים - 2.

קולט אביטל: אני קובעת שהצעת חוק התכנון והבנייה (תיקון מס' 73), התשס"ה-2005, עברה בקריאה שלישית.

קולט אביטל: יוזם החוק, חבר הכנסת רשף חן, בבקשה.

רשף חן: גברתי היושבת-ראש, חברי חברי הכנסת, אני מבקש להודות לכנסת על הצבעתה.

רשף חן: אני מבקש להוסיף תודות לצוות המקצועי שעמל רבות על הכנתו של החוק הזה - היועצת המשפטית, עורכת-הדין מירי פרנקל-שור, המתמחה שלה, איילת עציון, מנהלת ועדת הפנים, יפה שפירא, וצוות הוועדה, שוש אזולאי וליאת סעדון.

רשף חן: תודה מיוחדת לעורך-הדין אבי פורטן ממשרד הפנים, וגם לנציגי משרד המשפטים ומרכז השלטון המקומי ואחרים שהשתתפו בדיון.

רשף חן: אני חושב שהחוק הזה יביא סוף למצב אבסורדי, שבו מי שסוגר מרפסת נדרש לשלוח הודעות אישיות לכל השכנים שלו, ולעומת זאת מי שמוסיף שתי קומות, או ארבע, או עשר - ועושה את זה רק במגרש אחד - לא צריך להודיע לשכניו, והם יכולים לקום יום אחד בבוקר ולגלות פיגומים ולגלות שבבניין הסמוך אליהם מוסיפים שלוש קומות שיסתירו להם את הנוף ואת השמש ואת האוויר, ובכלל משנים את כל הסביבה, וכשהם ישאלו איך זה קרה, יגידו: מה, לא קראתם בעיתון "המודיע" לפני ארבע שנים במודעה בגודל של 3.5 אינץ' שזאת הכוונה?

רשף חן: העניין הזה יבוא לסיומו, ואני חושב שכשחוקקנו את החוק הזה היום עשינו דבר טוב.

רשף חן: תודה רבה.

קולט אביטל: תודה רבה.

קולט אביטל: [רשומות (הצעות חוק, חוב' מ/166).

קולט אביטל: ]

קולט אביטל: אנחנו עוברים להצעת החוק הבאה:

קולט אביטל: הצעת חוק ביטוח בריאות ממלכתי (תיקון מס' 30), התשס"ה-2005, קריאה ראשונה.

קולט אביטל: שרת המשפטים תציג, בבקשה.

ציפי לבני: גברתי היושבת-ראש, חברי חברי הכנסת, ההצעה שבפניכם היא יוזמה משותפת של המשרד לקליטת העלייה ומשרד הבריאות, ומטרתה לפחות חזרה של חלק מהעקרונות שעוסקים בישראלים תושבים חוזרים וזכותם לקבלת שירותים רפואיים.

ציפי לבני: כיום קובע חוק ביטוח בריאות ממלכתי, סעיף 58, שאדם יהיה חייב בחודשיים המתנה כנגד כל שנת היעדרות שלו מהארץ, לפני שיוכל לקבל שירותים מקופת-חולים.

ציפי לבני: כדי לפדות תקופה זו, עליו לשלם במשך 12 חודשים רצופים תשלום מיוחד בסכום המסתכם בכ-60,000 שקל.

ציפי לבני: התוצאה היא נטל כבד מאוד בנקודת ההחלטה של ישראלי שרוצה לחזור לארץ, וחלק מאותם אזרחים ששקלו שיבה לארץ, בהחלט ייטו - או כף המאזניים הוטתה משראו שהם צריכים לשלם סכומים כה גדולים.

קולט אביטל: חבר הכנסת זאב, בבקשה, אתה מפריע.

נסים זאב: סליחה.

ציפי לבני: ההצעה קובעת, כי בשנה שלאחר סיום התשלום המיוחד, יזכה אדם לשירותי בריאות מלאים, למעט טיפולי פוריות וטיפולים הניתנים בחו"ל.

ציפי לבני: יודגש כי מדובר בתקופה מקסימלית של שנה, וכי אדם שהיה נדרש לתקופת המתנה קצרה יותר משנה יזכה לשירותים מלאים במועד שבו היה מסיים את תקופת ההמתנה אילו שילם את התשלום המיוחד.

ציפי לבני: ההצעה כוללת כמה תיקונים נוספים, ובהם קיצור תקופת ההמתנה המרבית משנתיים ל-18 חודש, מתוך התחשבות באנשים שעיסוקם מחייב אותם לשהייה תכופה בחו"ל.

ציפי לבני: בסך הכול, הרעיון כולו - נדמה שיש בו בשורה.

ציפי לבני: דרך אגב, המצב הקודם, שהיה לפני תיקון שנעשה בשנת 2002, אפשר באמת את מתן הביטוח.

ציפי לבני: רק בעקבות תיקון שהיה בחוק ההסדרים לפני שנים מספר, הוטלו המגבלות האלה.

ציפי לבני: הסתבר שהן היו קשות מדי, ובתיאום בין משרד הבריאות, משרד הקליטה ומשרד האוצר הוחלט לתקן את התיקון, שהוא תיקון חשוב מאוד ומצפים לו הרבה תושבים ישראלים בחו"ל.

קולט אביטל: תודה רבה.

קולט אביטל: ראשון הדוברים, חבר הכנסת מוחמד ברכה - אינו נמצא.

קולט אביטל: אחריו - חבר הכנסת אריה אלדד.

קולט אביטל: בבקשה.

אריה אלדד: גברתי היושבת-ראש, גברתי ואדוני השר, חברי חברי הכנסת, החוק על פניו נראה ראוי, וראוי לתמוך בו, אבל נדמה לי שזה פתרון מסובך מאוד לבעיה פשוטה מאוד, משום שכנראה היקף הבעיה קטן, קטן מאוד.

אריה אלדד: מדינת ישראל הולכת להתנגשויות חריפות מאוד, אולי למלחמת אזרחים.

אריה אלדד: למען הסר ספק, נדמה לי שזו לא קריאה לאלימות, אלא תחזית.

אריה אלדד: אם תהיה מלחמת אזרחים בארץ, מספר האזרחים הישראלים שירצו לחזור הנה יהיה קטן מאוד, נניח שישה או שבעה.

אריה אלדד: שישה או שבעה אנשים - לא צריך לחוקק בשבילם תיקון בחוק ביטוח בריאות ממלכתי, אפשר למנות אותם לשרים או לסגני שרים, לפתור את הבעיה שלהם, ולמה צריך ללכת בתהליך כל כך מסובך של חקיקה וקריאות ותיקונים; פשוט ממנים אותם לשרים.

אריה אלדד: הלוא אנחנו הוכחנו שכל קיתונות הבוז שהטלנו בזכרו של מי שכבר אינו יכול למחות בפנינו, של הקיסר קליגולה שמינה את סוסו לסנאטור - באמת בראייה היסטורית ראוי להתנצל בפניו.

אריה אלדד: מה שמעולל לנו היום ראש ממשלת ישראל, בראייה היסטורית, באמת הופך את קליגולה לחסיד אומות העולם.

אריה אלדד: לכן, נדמה לי שגם אם הצעת החוק הזאת ראויה, ואתמוך בה, אפשר היה לפתור את הבעיה בדרך פשוטה יותר - למנות את כל התושבים החוזרים לשרים או לסגני שרים, ובשעת מצוקה גם סגן שר לעניין הזה מספיק טוב, ולפתור את הבעיה.

אריה אלדד: תודה רבה.

קולט אביטל: יש גם משנה לְשר.

אריה אלדד: גם.

קולט אביטל: חבר הכנסת עסאם מח'ול - אינו נמצא.

קולט אביטל: חבר הכנסת אחמד טיבי - אינו נמצא.

קולט אביטל: חבר הכנסת נסים זאב, בבקשה.

נסים זאב: גברתי היושבת בראש, כנסת נכבדה, לפני חודשיים ישבה פה גברת בעלת נכות של יותר מ-100%.

נסים זאב: היא יצאה לשנתיים ומעלה של מאבק משפטי קשה, כיוון שבנה נידון לעונש של 21 שנות מאסר על גרימת מוות בתאונת דרכים שלא במתכוון, אבל הוא היה בלי רשיון.

נסים זאב: היא הלכה מעיר לעיר וממדינה למדינה, ועם מי היא לא דיברה שם?

נסים זאב: היא לא הצליחה במשימה שלה.

נסים זאב: היא חזרה לכאן - היא נכה ילידת הארץ - ויש לה תקופת המתנה.

נסים זאב: זו אשה נכה שזקוקה לתרופות, אשה שיש לה שלושה ילדים בצבא כאן, ופתאום היא לא זכאית וצריכה להמתין ארבעה חודשים, כי היא היתה שם יותר משנתיים.

קולט אביטל: שישה חודשים.

נסים זאב: אני מדבר על העניין שלה.

נסים זאב: אני חושב שכל נושא ההמתנה אינו נכון על-פי דין.

נסים זאב: צריך לבדוק באופן רציני, וזה התפקיד של המוסד לביטוח לאומי, אם האדם יצא לעסקים ומקום מגוריו במדינת ישראל – בבקשה, שהחוק הזה יחול עליו.

נסים זאב: אבל, אם אדם יצא בנסיבות מיוחדות ונאלץ להישאר במדינה הזרה שהוא נקלע אליה שלא ברצונו, אני יכול לבוא ולדרוש ממנו את כל המגבלות האלה?

נסים זאב: למה הוא צריך לשלם כופר בכלל?

נסים זאב: זה לא ברור לי.

נסים זאב: עד היום, מי שנעדר ממדינת ישראל שנתיים רצופות היה חייב בתקופת המתנה של חודשיים מול כל שנה; דהיינו, ארבעה חודשים משום שהוא נעדר שנתיים.

נסים זאב: אני אומר: אם כבר רוצים לתקן, צריך לתקן את הדבר הזה, וזה חייב תיקון.

נסים זאב: אינני אומר, ואולי זה קצת מקל.

נסים זאב: אבל זה באמת לא נותן תשובה ומענה.

נסים זאב: דרך אגב, זה לא רק בנושא הרפואי אלא גם בנושא הביטוח הלאומי.

נסים זאב: אדם פתאום לא זכאי לביטוח לאומי - אדם שיש לו קצבת נכות וחזר למדינת ישראל.

נסים זאב: אני חושב שהדבר הזה צריך להיבדק, ואני שמח ששרת המשפטים נותנת את דעתה בנושא הזה.

נסים זאב: אני חושב שצריך לתקן גם בנושא הביטוח הלאומי, שאם נכה עזב את מדינת ישראל, אולי לצורך רפואי או לאותם צרכים מיוחדים שאמרתי כרגע, שאדם נאלץ לשהות מחוץ למדינת ישראל שלא ברצונו, אסור לקחת לו את הזכויות שהיו לו קודם נסיעתו.

נסים זאב: תודה.

קולט אביטל: תודה רבה.

קולט אביטל: חבר הכנסת עבד-אלמאלכ דהאמשה, בבקשה.

קולט אביטל: אחריו - חברת הכנסת מל פולישוק-בלוך.

עבד-אלמאלכ דהאמשה: גברתי היושבת-ראש, מכובדי השרים, חברי חברי הכנסת, אין לי בעיה מיוחדת עם התיקון המוצע, שככל הנראה הוא תיקון טכני בלבד.

עבד-אלמאלכ דהאמשה: יכול להיות שהוא גם עוזר ותומך.

עבד-אלמאלכ דהאמשה: לכן, אני רוצה לנצל את זכות הדיבור כדי להתייחס ליום האדמה, היום שאנחנו נמצאים עכשיו בעיצומו.

עבד-אלמאלכ דהאמשה: תהלוכות עכשיו בנגב ובגליל אומרות למדינת ישראל ולממשלת ישראל קודם כול: הגיע הזמן שיושם קץ למדיניות האפליה, מדיניות החרמת הקרקעות, מדיניות נישול הציבור הערבי מאדמתו, מדיניות שאין לה אח ורע בעולם כולו.

עבד-אלמאלכ דהאמשה: עכשיו, בעוד חצי שעה, תתקיים עצרת בכפר שקיים עשרות שנים עם אלפי תושבים, כפר אבו-תלול, והכפר הזה בשביל מדינת ישראל ורשויותיה - עכשיו הוא אולי הוכר בהחלטה האחרונה, אבל אם הוא הוכר, הוא הוכר על הנייר בלבד, ללא תשתיות וללא חשמל ומים.

עבד-אלמאלכ דהאמשה: אומנם, הוא נכלל ברשימת הכפרים שבהצבעה האחרונה על התקציב סיכמה סיעת רע"ם עם ממשלת ישראל שהכפרים האלה יוכרו עכשיו בפועל, יוקצבו תוכניות המיתאר ויוקצבו כל התשתיות בכפרים נוספים, ולא רק באבו-תלול עצמו.

עבד-אלמאלכ דהאמשה: אני רוצה לברך את כל המשתתפים ואת כל העם ביום האדמה.

עבד-אלמאלכ דהאמשה: הלוואי שיבואו "ימי אדמה", כאשר הכול יהיה תקין, שוויון מושג, ולא עוד אי-הכרה בכפרים ובתושבים ולא עוד אפליה גזעית נגד אזרחי המדינה או חלק מאזרחיה.

עבד-אלמאלכ דהאמשה: גברתי היושבת-ראש, ברשותך, אומר את עיקר הדברים למאזינינו ולצופינו הערבים.

עבד-אלמאלכ דהאמשה: (נושא דברים בשפה הערבית; להלן תרגומם לעברית: בשם האל הרחמן והרחום.

עבד-אלמאלכ דהאמשה: אחי הצופים בכל מקום, היום הוא יום האדמה הנצחי.

עבד-אלמאלכ דהאמשה: בשעה זו התחילו הצעדות ב"משולש" יום האדמה: עראבה, אבו-תלול והנגב.

עבד-אלמאלכ דהאמשה: אמרתי שהגיע הזמן לשים קץ למדיניות המיושמת נגד המגזר הערבי מבחינת האפליה הגזענית, הפקעת האדמות, והנצחת האפליה המתבטאת בכפרים שלמים הנחשבים לכפרים בלתי-מוכרים, כאילו אינם קיימים.

עבד-אלמאלכ דהאמשה: בשבוע שעבר, בהסכם האחרון בנוגע לאופן ההצבעה על התקציב, אנחנו, הרשימה הערבית המאוחדת, השגנו התחייבות שיינתנו כל השירותים לכפרים בנגב.

עבד-אלמאלכ דהאמשה: חלק מהכפרים זכו להכרה על הנייר בלבד, וחלקם לא זכו להכרה עד עתה.

עבד-אלמאלכ דהאמשה: כפרים אלה, ובהם אבו-תלול, שבו יתקיים פסטיבל בעוד זמן קצר, ייהנו כולם מרחובות סלולים, מים ותשתיות, וכן יוקצו להם כל התקציבים הנחוצים להשלמת מפות המיתאר של כל כפר וכפר.

עבד-אלמאלכ דהאמשה: אנו מבקשים מהאל יתגדל ויתעלה, שעד יום האדמה הבא כפרינו, ערינו, ועמנו יזכו כולם בשוויון זכויות מלא ויחיו בגאווה ובכבוד בארץ מולדתם.

עבד-אלמאלכ דהאמשה: תודה.

עבד-אלמאלכ דהאמשה: תודה רבה, גברתי.

עבד-אלמאלכ דהאמשה: ) גברתי, תודה רבה.

קולט אביטל: תודה רבה.

קולט אביטל: חברת הכנסת מל פולישוק-בלוך, בבקשה.

קולט אביטל: אחרון הדוברים הוא חבר הכנסת יעקב מרגי.

מל פולישוק-בלוך: גברתי היושבת-ראש, השרים, השר והשרה, חברי הכנסת, החוק הזה אכן ראוי.

מל פולישוק-בלוך: פנו אלי לא מעט אנשים שנמצאים בחו"ל ורוצים לחזור הביתה, גם בתקופה שהייתי יושבת-ראש ועדת המדע וגם עכשיו בתפקידי הנוכחי, ובמיוחד אלה שיצאו ללמוד בחוץ-לארץ - אנשים צעירים, אנשים עם משפחות וילדים, שרוצים לחזור, והם מקבלים קנס מפני שהם רוצים לחזור הביתה.

מל פולישוק-בלוך: המצב הזה היה באמת לא ראוי.

מל פולישוק-בלוך: אני גם פניתי לכל הגורמים.

מל פולישוק-בלוך: אני מקווה שהיו עוד אנשים שעשו למען שינוי המצב.

מל פולישוק-בלוך: אני לא יודעת אם זה המצב האידיאלי, אבל אין ספק שהוא הרבה יותר טוב ממה שהיה.

מל פולישוק-בלוך: אנחנו צריכים לעודד אותן משפחות צעירות שרוצות לחזור אחרי תקופת לימודים.

מל פולישוק-בלוך: אנחנו צריכים לפתוח בפניהן את הדלת ולדאוג שהן יבואו לכאן.

מל פולישוק-בלוך: אבל לא רק שהחוק החיובי יעזור להן לבוא לכאן, אנחנו גם צריכים לדאוג שיהיה להם למה להגיע, שיהיה להם חשק להגיע, שתהיה להם מדינה מתוקנת לחזור אליה.

מל פולישוק-בלוך: מה שחווינו בשעות האחרונות, נדמה לי שהידיעה יצאה אתמול בחצות, שהולכים לחלק מתנות אישיות בסיטונות, בצורה של משרות של סגני שרים, זה דבר מאוד לא ראוי, ואני מדגישה את הנושא האישי - שאנשים מקבלים מתנה אישית על הצבעה שלהם בצורה שבמקומות אחרים קוראים לה שוחד, שוחד אישי.

מל פולישוק-בלוך: אני לא מגנה את מינוי השרים ואת התזוזה של השרים, כי אני חושבת שזה אכן צריך להיעשות, שיהיה שר לכל משרד.

מל פולישוק-בלוך: השרה יודעת כמה היא נופלת מהכיסא מהעול והעומס שיש עליה, וטוב שיהיה לתחום הקליטה שר, וטוב שיהיה לתחום הרווחה, שבו דווקא לא מינו, אבל ודאי שטוב שיהיה למשרד המדע שר שיטפל כמו שצריך בענייני המדע.

מל פולישוק-בלוך: בדברים האלה אני בהחלט תומכת.

מל פולישוק-בלוך: אבל חמישה סגני שרים בסיטונות, בצורה שמערערת את ערכי המוסר הישראליים?

מל פולישוק-בלוך: פה אני חוששת שזה ירתיע את מי שאנחנו רוצים לעודד אותם לחזור.

מל פולישוק-בלוך: מעבר לכך, אני חושבת שלא רק שזה לא תקני, אני חושבת שזה גם לא חכם, אפילו מטופש.

מל פולישוק-בלוך: משום שראש הממשלה בעצם מרוקן את הכנסת מהתומכים שלו.

מל פולישוק-בלוך: הוא משאיר כאן בוועדות הכנסת את המורדים, את אלה שמתנגדים לו.

מל פולישוק-בלוך: איך בדיוק הוא יעביר כאן החלטות?

מל פולישוק-בלוך: שוב הוא יסמוך רק על אנשי שינוי?

מל פולישוק-בלוך: אני לא יודעת אם נעשה שוב את מה שעשינו, כי לא תמיד יש רק התנתקות, יש עוד הרבה דברים שצריך לנהל במדינה.

מל פולישוק-בלוך: אני חושבת שכדאי לראש הממשלה לחשוב פעמיים לפני שהוא עושה.

מל פולישוק-בלוך: מה לעשות?

מל פולישוק-בלוך: לפעמים צריך לחשוב מעבר לאופק של חצי שעה, גם לטווח הבינוני והארוך, ולהחליט החלטות יותר חכמות מזאת.

קולט אביטל: חבר הכנסת יעקב מרגי, בבקשה, אחרון הדוברים.

יעקב מרגי: גברתי היושבת-ראש, גברתי השרה, מכובדי חברי הכנסת, הצעת החוק, כפי שנאמר, אכן ראויה ובאה לתקן מצב, אבל זה עדיין לא מספיק.

יעקב מרגי: אני אומר את השקפת עולמי: אני לא חושב שביטוח לאומי צריך לשבת, סליחה על הביטוי, על הזנב של כל אלה שיוצאים מהארץ, בכל התחומים – בקצבאות, כל סוגי הקצבאות.

יעקב מרגי: מידיעה אישית אני אומר, שהביטוח הלאומי לא יושב על הזנב ויש הרבה שנמצאים בחו"ל וממשיכים לקבל קצבאות בגלל חוסר מעקב, בגלל חוסר בדיקה.

יעקב מרגי: אבל כשמדובר בחוק ביטוח בריאות ממלכתי, איזה מסר אני יכול להעביר לאותם אנשים שנמצאים בחו"ל ורוצים לחזור לארץ?

יעקב מרגי: שחודשיים, ארבעה חודשים, שישה חודשים לא יהיה להם כיסוי של ביטוח בריאות?

יעקב מרגי: זה דבר שמפחיד כל אחד והוא יעשה חושבים עשר פעמים אם אכן להחזיר את משפחתו, במיוחד אם יש לו משפחה גדולה, אם לחזור לארץ ולהישאר תקופה ארוכה בלי ביטוח בריאות ממלכתי, עם סכנה שהוא יצטרך לממן את ההוצאות על בריאות, אם יש לו ואם אין לו.

יעקב מרגי: לכן, אומנם הצעת החוק מתקנת ומצמצמת את תקופת השהייה, אך אני חושב שעם הזמן צריך למצוא מנגנון שלא ישאיר פרצות, אבל שלא יהיה מצב שאזרח ישראלי שמגיע חזרה למדינה יצטרך להישאר ללא כיסוי של ביטוח בריאות ממלכתי.

יעקב מרגי: גברתי השרה, אני לא יודע מה קורה עם העולים החדשים; למה ייגרע חלקם של העולים החדשים?

ציפי לבני: לעולים חדשים יש הזכות.

ציפי לבני: אנחנו משיבים להם את הזכות - - -

יעקב מרגי: אז צריך למצוא מנגנון.

ציפי לבני: אז מצאנו, זה החוק הזה.

יעקב מרגי: אז צריך למצוא את המנגנון שלא ינוצל אך ורק לטיפולים רפואיים, אבל אני חושב שבכל זאת - אנחנו מאשימים לפעמים את הטובים בגלל חשש כלשהו - - - אי-אפשר, גברתי היושבת-ראש, שלא להתייחס בזמן שנותר לי - מאחר שהדיון על מינוי השרים יהיו דיון סיעתי, ולא תהיה זכות לכל אחד, אני רוצה לנצל את הזמן שנותר לי.

יעקב מרגי: אנחנו מדברים על נושא מאוד קרדינלי בחייו של האדם: הבריאות שלו ושל משפחתו.

יעקב מרגי: אתמול, לאחר ההצבעה על התקציב, לא עברה שעה והתבשרנו על מינוי שלושה שרים וחמישה סגני שרים.

יעקב מרגי: מי שיעשה חשבון, עם המשרות הנלוות אליהם, זה בין 120 ל-150 עובדים, הוצאות לשכה, כלי רכב יותר משוכללים.

יעקב מרגי: יש תחושה פה שאנחנו במדינה - אני לא יודע מה קורה.

יעקב מרגי: ארבעה ימים התקשורת ומדינת ישראל התעסקו עם זר שקנה חבר כנסת מתקציב דף לבוחר – חמישה ימים.

יעקב מרגי: ופה זה עובר ככה בלי שהאדמה מתהפכת, בלי שהשמים נופלים.

יעקב מרגי: אתמול אישרנו תקציב רע – תקציב רע לבריאות, תקציב רע לחלשים.

יעקב מרגי: זה עבר, בסדר, זה היה דמוקרטי ועבר ברוב.

יעקב מרגי: אבל באותה נשימה?

יעקב מרגי: אין מוסר כליות?

יעקב מרגי: אין בושת פנים?

יעקב מרגי: זמן שהייה – תנו כמה ימים שיתייבש הדיו של ההצבעה על התקציב.

יעקב מרגי: אני אומר לכם, רבותי, יש פה תחושה שמעצבי המדיניות איבדו כל מוסר, כל יושר, כל בושת פנים.

יעקב מרגי: הם מסוגלים להסתכל על העם היושב בציון, ביד אחת להכות בו מכה קשה וביד השנייה לחלק הטבות וסוכריות למי שלא זקוק.

קולט אביטל: גברתי השרה, תרצי להשיב או שנוכל לעבור להצבעה?

ציפי לבני: ניגש להצבעה.

קולט אביטל: חברי חברי הכנסת, אנחנו עוברים להצבעה.

קולט אביטל: הצעת חוק ביטוח בריאות ממלכתי (תיקון מס' 30), התשס"ה-2005.

קולט אביטל: כיוון שאין לי זכות דיבור, אני מבקשת להודות לשרה על היוזמה.

קולט אביטל: תודה.

קולט אביטל: נא להצביע.

קולט אביטל: הצבעה מס' 37 בעד ההצעה להעביר את הצעת החוק לוועדה - 7 נגד - אין נמנעים – אין ההצעה להעביר את הצעת חוק ביטוח בריאות ממלכתי (תיקון מס' 30), התשס"ה-2005, לוועדת העבודה, הרווחה והבריאות נתקבלה.

קולט אביטל: בעד - 7, אין מתנגדים, אין נמנעים.

קולט אביטל: אני קובעת שהצעת חוק ביטוח בריאות ממלכתי (תיקון מס' 30), התשס"ה-2005, עברה בקריאה ראשונה, והיא עוברת לוועדת העבודה והרווחה.

קולט אביטל: [נספחות.

קולט אביטל: ]

קולט אביטל: אנחנו עוברים עכשיו להחלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005.

קולט אביטל: ימסור על ההחלטה יושב-ראש ועדת העבודה, הרווחה והבריאות.

שאול יהלום: גברתי היושבת-ראש, החלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005 - ההחלטה היא על-פי סעיף 10א לפקודת סדרי השלטון והמשפט, התש"ח-1948:

שאול יהלום: התיקון הוא של סעיף 3 - 1.

שאול יהלום: בחוק שוויון זכויות לאנשים עם מוגבלות (תיקון מס' 2), התשס"ה-2005, בסעיף 3: (1) בסעיף 19ל המובא בו, במקום "בעלות על" צריך להיות "בעל"; 2.

שאול יהלום: בסעיף 19לא2 המובא בו, במקום "בעלות על" צריך להיות "בעלים של"; 3.

שאול יהלום: בסעיף 19לג2 המובא בו, במקום "בעלויות" צריך להיות "בעלים"; 4.

שאול יהלום: בסעיף 19לג5 המובא בו, במקום "בעלויות" צריך להיות "בעלים"; 5.

שאול יהלום: בסעיף 19לד2 המובא בו, במקום "בעלות" צריך להיות "בעלים".

שאול יהלום: עד כאן ההודעה בדבר תיקון טעות שאני מבקש, אדוני היושב-ראש, להביא להצבעה עכשיו במליאה.

שאול יהלום: מדובר בתיקוני טעות לשוניים, אבל אם כבר יש בידי לומר, אני רוצה להגיד תודה לשלושה אנשים שבטעות הושמטו מדברי התודה שלי כאשר הצגתי את החוק בשבוע שעבר: הגברת הניה שוורץ, שהיא חברה בוועדה המייעצת לנציבות שוויון לאנשים עם מוגבלות במשרד המשפטים.

שאול יהלום: גם היא ליוותה את הדיונים ותרמה תרומה רצינית לחוק.

שאול יהלום: וכן לשני עוזרי ויועצי שר האוצר, אשר אוחיון ויחיאל לייטר, שבעזרתם הגענו להסכמים עם האוצר.

שאול יהלום: תודה רבה.

שאול יהלום: אדוני היושב-ראש, אני מבקש להעמיד את ההודעה ללא הסיום של דברי התודה, הם אינם צריכים אישור, אבל ההודעה עצמה צריכה הצבעה חיובית במליאה.

שאול יהלום: תודה.

נסים דהן: תודה רבה.

נסים דהן: אני מעמיד להצבעה את ההחלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005, כפי שהודיע כאן יושב-ראש הוועדה.

נסים דהן: הצבעה מס' 38 בעד ההחלטה - 8 נגד - אין נמנעים - אין ההחלטה בדבר תיקון טעות בחוק שוויון זכויות לאנשים עם מוגבלות (תיקון מס' 2), התשס"ה-2005, נתקבלה.

נסים דהן: בעד - 8, נגד - אין, נמנעים - אין.

נסים דהן: בצירוף קולו של יושב-ראש הוועדה, חבר הכנסת שאול יהלום, ובצירוף קולה של חברת הכנסת מרינה סולודקין - 10 בעד, אין מתנגדים ואין נמנעים.

נסים דהן: אנחנו מקבלים את הודעתו של יושב-ראש ועדת העבודה, הרווחה והבריאות בדבר תיקון טעות בחוק שוויון זכויות לאנשים עם מוגבלות (תיקון מס' 2).

נסים דהן: תודה רבה, אדוני יושב-ראש הוועדה.

נסים דהן: [רשומות (הצעות חוק, חוב' מ/168).

נסים דהן: ]

נסים דהן: אנחנו עוברים לסעיף הבא: הצעת חוק סדר הדין הפלילי (תיקון מס' 33 והוראת שעה) (תיקון מס' 3), התשס"ה-2005.

נסים דהן: תציג את החוק שרת המשפטים.

נסים דהן: בבקשה, גברתי.

ציפי לבני: אדוני היושב-ראש, חברי חברי הכנסת, הצעת החוק נועדה לקבל ארכה נוספת.

ציפי לבני: נתקבלה בזמנו החלטה בדבר העמדה לדין והמשך טיפול בתיקי חקירה של חלק מעבירות הפשע שיועבר מסמכותו של פרקליט המדינה לידי התביעה המשטרתית.

ציפי לבני: מוצע כי סגירת תיקים בעבירות פשע בשל העדר עניין לציבור תהיה בסמכות המשטרה, באישור קצין משטרה המכהן כראש יחידת תביעות.

ציפי לבני: מאחר שבזמנו היו הסכמות שלפיהן יהיה תהליך של איחוד של התביעה המשטרתית ופרקליטות המדינה, ואני לא יכולה לומר שהתהליך הזה התחיל, אבל נבחן היום במסגרות השונות, במשרד המשפטים ובמשטרת ישראל, בעצם הבקשה היא לקבל עוד ארכה לפני המימוש המלא של התיקון הנ"ל.

ציפי לבני: מובן שאנשי המשרד ידווחו לוועדת החוקה, חוק ומשפט של הכנסת על התקדמות ההליכים בנושא הזה.

ציפי לבני: בסך הכול גם חלק מהבעיות שהיו במהלך הדרך, כמו נושא הכפיפות של התובע המשטרתי והחוקר, שנמצאים באותו גוף, הוסדרו עוד במהלך התקופה, ולכן הבקשה היא לתמוך בהצעת החוק, שכמובן צריכה לעבור במהירות לפני הכניסה לתוקף.

ציפי לבני: תודה.

נסים דהן: תודה רבה, גברתי השרה.

נסים דהן: ראשון המתדיינים, חבר הכנסת צבי הנדל - אינו נוכח.

נסים דהן: חבר הכנסת איוב קרא - אינו נוכח; חבר הכנסת ג'מאל זחאלקה - אינו נוכח; חבר הכנסת משה גפני - אינו נוכח; חבר הכנסת מוחמד ברכה - אינו נוכח.

נסים דהן: חבר הכנסת הנדל, קראתי את שמך, אבל אני נותן לך את רשות הדיבור, בבקשה.

נסים דהן: כבודו לא היה כאן כשקראנו את שמו.

נסים דהן: אחריו – חבר הכנסת עסאם מח'ול, ואם לא יהיה נוכח - חבר הכנסת אחמד טיבי, ואם לא יהיה נוכח - חבר הכנסת נסים זאב.

נסים דהן: כבודו, בבקשה, שלוש דקות.

צבי הנדל: מכובדי היושב בראש, שרים יקרים, חברי הכנסת, לא עם החוק יש לי בעיה.

צבי הנדל: החוק הוא בעיה קטנה.

צבי הנדל: בעיה גדולה זה ראש הממשלה שלנו והבעיטות שהוא בועט בחוק ורמיסתו של החוק וההתנהלות מעולמות אחרים, תחתונים.

צבי הנדל: שם מתנהלים בצורה כזאת שמסמנים טריטוריה, ומי שאתי - מקבל פרס, ומי שנגדי - בעולם ההוא שוחטים אותו, אצלנו שוחטים פוליטית.

צבי הנדל: ריבונו של עולם, התקשרה אלי בחורה צעירה נחמדה ושאלה אותי: יאמר לי כבודו, אי-אפשר לעצור את זה?

צבי הנדל: מה, אנחנו לא מדינה מתורבתת, נורמלית, עם רגישויות כלשהן?

צבי הנדל: רק אתמול שמענו שאי-אפשר לתת כסף לחולי סרטן שבכו ברחוב, ועכשיו מוסיפים אנשי לשכה לשרים ולסגני השרים החדשים?

צבי הנדל: מישהו עשה לי חשבון שמדובר כמעט ב-200 עובדים חדשים בדרגות בכירות, עם שכר טוב.

צבי הנדל: ולחולי הסרטן לא?

צבי הנדל: שלא לדבר על השרים עצמם, על ה"וולבואים" ועל המכוניות המפוארות.

צבי הנדל: וכל זה למה?

צבי הנדל: לא כי הממשלה צריכה אותם, לא כי ליד השולחן יש מקום, אלא כי זה שוחד.

צבי הנדל: כי ראש המדינה שלנו מוביל מהלך להרס הציונות וההתיישבות, וחבר הכנסת דהאמשה מאוד מרוצה מזה, לכן הוא נמנע, אף-על-פי שהוא מתנגד לתקציב, כי זה נעים לו, הוא לא ציוני.

צבי הנדל: אבל אנחנו ציונים.

צבי הנדל: אז מי שמוביל מהלך כזה נגד הציונות, נגד כל מה שהתחנכנו עליו, נוקט שיטות נלוזות.

צבי הנדל: הוא חייב לתת שוחד, וגדול, כי אחרת אין לו רוב.

צבי הנדל: כי מי שהתנגד לו בממשלה הוא כבר פיטר אותו, ושרים שהרימו אצבע נגד - גם פוטרו, ואלה שלא - איימו עליהם.

צבי הנדל: הוא גמר את התחמושת.

צבי הנדל: כמה אפשר לפטר ולפטר ולפטר?

צבי הנדל: אז עכשיו הפוך: מבטיחים אתנן, שוחד.

צבי הנדל: אין מלה אחרת.

צבי הנדל: ירדנו לעומק מוסר מושחת, מהאפלים והנאלחים ביותר שיש במדינות העולם בכל מקום שהוא, שאיש אחד, משפחה אחת, סליחה, כי הוא לא עושה את זה לבד – עמרי יד ימינו, בגבורה גדולה, ועצות אחיתופל של וייסגלס, שמייעץ גם לקזינו בלי בושה, וגם הרמטכ"ל עף על זה שאמר שלא ייתן לישראלים להגיע לקזינו.

צבי הנדל: הכול מותר ואין פוצה פה ומצפצף, והבחורה הצעירה שואלת אותי: ריבונו של עולם, רוצו לבג"ץ, מישהו צריך לעצור את זה.

צבי הנדל: הרי לא יכול להיות שבמדינה שלנו זה יקרה.

צבי הנדל: אבל זו המדינה שלנו, היא לא שלו.

צבי הנדל: ייקח יום, יומיים, שבוע, שבועיים, חודש, חודשיים, והוא יעוף בבושת פנים יחד עם בניו.

צבי הנדל: המדינה היא של האזרחים שלה ולא של מושחתים ולא של שום משפחת קורליאונה.

נסים דהן: תודה רבה.

נסים דהן: חבר הכנסת נסים זאב, בבקשה.

נסים זאב: חבר הכנסת צבי הנדל ידידי, דיברת בעצם על חוק סדר הדין הפלילי ודיברת על נושאים פליליים שהם גם פוליטיים.

נסים זאב: שאלת מה החוק, אני אומר לך מה החוק.

נסים זאב: אדוני היושב בראש, כנסת נכבדה, אני מבין שרוצים לעשות סדר בדברים עקב הביקורת החריפה של מבקר המדינה בשנת 2000, שאמר שצריך להפריד בין מחלקת התביעות במשטרת ישראל לבין מחלקת החקירות, ולא יכול להיות שזה יהיה בערבוביה.

נסים זאב: לכן צריך, קודם כול, להבין שמדובר בהרבה כוח-אדם, כאשר יש יחידות נפרדות.

נסים זאב: היחידה של מחלקת החקירות לא מחייבת שאנשים יהיו שם משפטנים, עורכי-דין, אבל במחלקת התביעות, כאשר המשטרה מחליטה להעמיד לדין, היא בעצם עושה את העבודה של הפרקליטות.

נסים זאב: אולי רוצים להוריד עומס מהפרקליטות.

נסים זאב: יש כאן שני נושאים, אדוני היושב-ראש.

נסים זאב: הנושא הראשון, אני מסכים אתו, לאפשר לפרקליט המדינה להחליט בדבר העברת תיקי חקירה של עבירות פשע מסוימות ליחידת התביעות המשטרתיות, לצורך החלטה בדבר העמדה לדין והמשך הטיפול בתיק, וזאת כדי לעגן את הפרקטיקה ארוכת השנים שהיתה נוהגת עד אז.

נסים זאב: אני רוצה לומר שלא מקובל עלי, כמו במדינות אחרות בעולם, שהמשטרה צריכה לעשות את העבודה של הפרקליטות.

נסים זאב: מה שבעצם אנחנו אומרים כאן זה שהמשטרה, שזה אותו גוף שחוקר, רק יחידה אחרת, היא חוקרת ויחידה אחרת היא מחלקת התביעות שממליצה להעמיד לדין אדם שחשוד בעבירות מסוימות של עוון, פשע וכו'.

נסים זאב: אני חושב שצריך להשאיר את כל הנושא של ההמלצה להעמיד לדין בידי הפרקליטות.

נסים זאב: שם יש אנשי מקצוע.

נסים זאב: אני מבין שיש עומס רב והפרקליטות לא יכולה לעמוד בתיקים הרבים שהיא צריכה להחליט בהם.

נסים זאב: מתפקידה של המשטרה לסיים את החקירות ולהביא את כל הממצאים וחומר הראיות שיש בידה לפרקליטות.

נסים זאב: הפרקליטות היא זאת שצריכה להחליט ולקבוע אם יש מספיק ממצאים כדי להעמיד לדין, או אין.

נסים זאב: זה בדיוק התפקיד של הפרקליטות, שהיא הממונה והאחראית לנושא הזה.

נסים זאב: לכן, אני לא בטוח שבהפרדה של יחידה נוספת, או בתגבור של היחידה ובהפרדה בין יחידה שנקראת מחלקת התביעות למחלקת החקירות, נוכל לפתור את הבעיה.

נסים דהן: תודה רבה.

נסים דהן: חבר הכנסת בני אלון - לא נמצא; חבר הכנסת עבד-אלמאלכ דהאמשה - אינו נוכח.

נסים דהן: חבר הכנסת יעקב מרגי - בבקשה, אדוני.

יעקב מרגי: אדוני היושב-ראש, חברי חברי הכנסת, הצעת חוק סדר הדין הפלילי מציעה, כי החלטה בדבר העמדה לדין והמשך טיפול בתיקי חקירה על חלק מעבירות הפשיעה יועברו מהפרקליטות לידי התביעה המשטרתית.

יעקב מרגי: אני חושב שזה מצב לא תקין ולא טוב, כי הגוף שחוקר ועמל להשיג את הראיות ומגיע לראיות כדי להביא לדין מפתח גם אמוציות אישיות בנושא הזה.

יעקב מרגי: לכן החלטה על חוסר עניין לציבור או סגירת תיקים מסיבות שונות, אני חושב שצריכה להיות בידי גוף אחר ולא המשטרה.

יעקב מרגי: בכלל, מוזר שלאחרונה כל מי שרוצה לעשות משהו מעביר למשטרה.

יעקב מרגי: הצבא לא רוצה לבצע את ההתנתקות, הוא מעביר את זה למשטרה, ועכשיו גם הפרקליטות.

יעקב מרגי: גברתי השרה, אני חושב שלא שמעת אותי.

יעקב מרגי: אני אומר שזה מעורר חשש כלשהו.

יעקב מרגי: הגוף החוקר, הגוף שעמל ומגיע להכרה כלשהי שיש כאן אשמה וצריך להעמיד לדין, הוא זה שיצטרך להחליט אם לסגור את התיק.

יעקב מרגי: אני חושב שפה גם לא מאפשרים לו להפעיל שיקול ענייני ורציונלי בסוגיות העומדות לפניו, ולכן אני חושש מכך, אלא אם כן השרה תשכנע אותנו.

יעקב מרגי: אני רציתי להוסיף על דברי בנושא הזה – ובזה אסיים, אדוני היושב-ראש - לגבי מינוי השרים וסגני השרים.

נסים דהן: יתקיים דיון על מינוי השרים.

יעקב מרגי: זה יהיה דיון סיעתי.

נסים דהן: אני בטוח שתוכל לדבר.

יעקב מרגי: לגבי השרים וסגני השרים, ברמה האישית בוודאי כל אחד ואחד מוכשר.

יעקב מרגי: אני רק שואל ותוהה, עם כל כך הרבה שרים בלי תיק, למה צריך עוד שרים ועוד סגני שרים ועוד שר מקשר.

יעקב מרגי: זה עוד חומר למחשבה.

יעקב מרגי: תודה.

נסים דהן: תודה רבה.

נסים דהן: אנחנו סיימנו את הדיון.

נסים דהן: האם השרה רוצה להשיב?

נסים דהן: בבקשה, גברתי השרה.

ציפי לבני: אני רק רוצה להניח את דעתו של חבר הכנסת מרגי, כי הוא צודק באמת בחשש שהוא העלה בדבר עצמאות התביעה המשטרתית.

ציפי לבני: לכן בעבר, אם חשבו להעביר עוד ועוד תיקים, נעצר התהליך הזה.

ציפי לבני: נעשתה חשיבה מחודשת, ועכשיו הכוונה היא להחזיר לפרקליטות חלק מהעבודה ומההחלטות שבזמנו עברו למשטרה, כי זה באמת המקום המתאים לקבל את ההחלטות האלה.

ציפי לבני: לכן אנחנו מבקשים להאריך את הוראת השעה, על מנת לאפשר למדינה להיערך באופן מלא להעברה הדרגתית של תיקי פשע ועוון מהתביעה לפרקליטות.

ציפי לבני: תודה רבה.

נסים דהן: תודה רבה.

נסים דהן: אנחנו עוברים להצבעה.

נסים זאב: לא זה מה שמשתמע מדברי ההסבר.

נסים דהן: מי בעד הצעת חוק סדר הדין הפלילי (תיקון מס' 33 והוראת שעה) (תיקון מס' 3)?

נסים דהן: מי נגד?

נסים דהן: הצבעה מס' 39 בעד ההצעה להעביר את הצעת החוק לוועדה – 8 נגד – 1 נמנעים – 1 ההצעה להעביר את הצעת חוק סדר הדין הפלילי (תיקון מס' 33 והוראת שעה) (תיקון מס' 3), התשס"ה-2005, לוועדת החוקה, חוק ומשפט נתקבלה.

נסים דהן: שמונה בעד, אחד מתנגד ואחד נמנע.

נסים דהן: אם כן, הצעת החוק התקבלה ותעבור לוועדת החוקה, חוק ומשפט להמשך הדיון.

נסים דהן: תודה רבה.

נסים דהן: אנחנו ממשיכים בסדר-היום: הצעת חוק המועצות האזוריות (תיקוני חקיקה), קריאה ראשונה.

נסים דהן: יציג את הצעת החוק שר הפנים.

נסים דהן: שר הפנים אינו נוכח.

נסים דהן: אם כן, אנחנו נעבור להמשך סדר-היום: הודעת הממשלה על שינוי בחלוקת התפקידים בממשלה.

נסים דהן: אין ממשלה, אז אני מכריז על הפסקה של חצי שעה כדי להתכונן להמשך הדיון.

חיים אורון: אל תכריז על הפסקה של חצי שעה.

נסים דהן: הממשלה לא נמצאת.

יעקב מרגי: תוריד את זה מסדר-היום.

עבד-אלמאלכ דהאמשה: או שנועלים את הישיבה - או שהולכים הביתה - - -

נסים דהן: בינתיים אני מודיע על הפסקה עד להודעה חדשה; לא על הפסקה של חצי שעה או של חמש דקות, אלא עד להודעה חדשה.

ציפי לבני: הממשלה כן נמצאת פה, שר הפנים לא.

נסים דהן: עכשיו, אבל כשקראתי לשר הפנים הוא לא היה פה.

נסים דהן: דיברנו על שר הפנים.

נסים דהן: אני מכריז על הפסקה עד להודעה חדשה.

נסים דהן: (הישיבה נפסקה בשעה 15:07 ונתחדשה בשעה 15:23.

נסים דהן: )

ראובן ריבלין: רבותי חברי הכנסת, כבוד השר, אני מחדש את הישיבה.

ראובן ריבלין: על סדר-היום: הודעת הממשלה על שינויים בחלוקת התפקידים בממשלה, צירוף שרים לממשלה, הפסקת כהונתם של סגני שרים ומינוי סגני שרים.

ראובן ריבלין: אני סמוך ובטוח שהשר המיומן יודע שהממשלה צריכה להודיע על צירוף שרים והכנסת צריכה להחליט.

ראובן ריבלין: הממשלה יכולה להודיע על מינוי סגני שרים והכנסת צריכה רק לשמוע.

ראובן ריבלין: לכן, אם אדוני רוצה שהחלטת הממשלה תתקבל בצורה דו-שלבית, עליו להדגיש זאת.

מאיר שטרית: העניין ברור לי, אדוני.

ראובן ריבלין: תודה רבה.

ראובן ריבלין: לאחר מכן יתקיים דיון, בהתאם להחלטת ועדת הכנסת – דיון סיעתי, שבו לסיעת הליכוד 20 דקות ולכל שאר הסיעות עשר דקות.

ראובן ריבלין: אני מזמין את השר שטרית לבוא ולמסור את הודעת הממשלה.

ראובן ריבלין: בבקשה.

מאיר שטרית: אדוני היושב-ראש, רבותי חברי הכנסת, אני מתכבד להודיע לכנסת, כי בישיבתה היום, 30 במרס 2005 - - -

חיים אורון: אתה לא מתכבד.

חיים אורון: מכריחים אותך.

ראובן ריבלין: חבר הכנסת אורון, באמת.

ראובן ריבלין: בואו.

ראובן ריבלין: הרי אתם כולכם - - -

נסים דהן: - - -

ראובן ריבלין: חבר הכנסת דהן.

ראובן ריבלין: אני לא אסבול זאת יותר.

נסים דהן: אי-אפשר לעבוד על הכנסת.

ראובן ריבלין: חבר הכנסת דהן – זאת אומרת, אתה בכלל לא - - -

מאיר שטרית: חבר הכנסת דהן, עם כל הכבוד, היתה ישיבת ממשלה היום.

מאיר שטרית: למה אתה מתקן אותי על דברים שהם לא נכונים?

ראובן ריבלין: חבר הכנסת דהן.

ראובן ריבלין: השר שטרית, שהוא גם חבר הכנסת, ולא סתם, בקיא בעניינים לפני ולפנים.

ראובן ריבלין: ניתן לו הזדמנות.

ראובן ריבלין: בבקשה.

מאיר שטרית: אני מדבר בפעם האחרונה כשר המקשר.

מאיר שטרית: אולי ייבחר מישהו אחר היום?

ראובן ריבלין: אולי כן ואולי לא.

מאיר שטרית: אדוני היושב-ראש וחברי הכנסת, אני מתכבד להודיע לכנסת, כי בישיבתה היום, חבר הכנסת דהן, 30 במרס 2005, החליטה הממשלה, בהתאם לסעיף 31(א) לחוק-יסוד: הממשלה, לשנות את חלוקת התפקידים בין השרים כדלקמן: השרה ציפי לבני תחדל לכהן בתפקיד השרה לקליטת העלייה והשר מתן וילנאי יכהן בתפקיד שר המדע והטכנולוגיה, במקומו של ראש הממשלה; בהתאם לסעיף 31(א) בחוק-יסוד: הממשלה, אני מבקש את אישורה של הכנסת לשינויים בחלוקת התפקידים.

מאיר שטרית: כמו כן החליטה הממשלה בהתאם לסעיף 15 לחוק-יסוד: הממשלה, על-פי הצעת ראש הממשלה, לצרף שרים נוספים לממשלה, כלהלן: חבר הכנסת רוני בר-און בתפקיד השר לקליטת העלייה במקום השרה ציפי לבני; חבר הכנסת זאב בוים - בתפקיד שר בלי תיק, השר המקשר בין הממשלה לכנסת, במקום השר מאיר שטרית.

מאיר שטרית: חבר הכנסת אפרים סנה - בתפקיד שר בלי תיק.

צבי הנדל: ראש הממשלה לא יכול לבוא?

מאיר שטרית: אדוני היושב-ראש, אני גם מבקש להודיע לכנסת, שאם יאושרו בעלי התפקידים האלה, והכנסת תצביע בעד החלטת הממשלה ותאשר אותה, אני מתכוון למסור הודעה נוספת לכנסת בעניין מינויים של סגני שרים.

מאיר שטרית: אני לא מוסר כרגע את ההודעה.

מאיר שטרית: עד שייגמר הדיון בעניין של השרים - - -

אבשלום וילן: מה, זה מותנה?

מאיר שטרית: כן.

מאיר שטרית: אז נחליט אם אנחנו מודיעים על סגני השרים.

ראובן ריבלין: אני מאוד מודה לשר שלא העמיד אותי במבחן שבו היה אומר שהוא מודיע הודעה נוספת שהיא הודעה על-תנאי.

ראובן ריבלין: הכנסת לא מקבלת הודעות על-תנאי, וטוב עשה השר שקודם ביקש מהכנסת, גם את האישור למינוי שרים וגם את האישור לשינוי תפקידים בין השרים.

ראובן ריבלין: לאחר מכן, אם ההחלטה תעבור, תודיע הממשלה את הודעתה שאינה מצריכה את אישור הכנסת.

ראובן ריבלין: ובכן, רבותי חברי הכנסת, אנחנו מתחילים בדיון.

ראובן ריבלין: ראשון הדוברים - דובר סיעת שינוי, חבר הכנסת יוסף לפיד.

ראובן ריבלין: יש לו חמש דקות, משום-מה, כנראה סיעתו ביקשה להתחלק.

ראובן ריבלין: בבקשה, ברצון.

ראובן ריבלין: רק אני אומר: יש לי כבוד גדול ליושב-ראש האופוזיציה בכלל ולטומי לפיד בפרט.

ראובן ריבלין: אני לא אתן לכם יותר מחמש דקות, כי אנחנו צריכים לסיים את הדיון היום.

יוסף (טומי) לפיד: - - -

ראובן ריבלין: נכון, אבל לפעמים סיעתך אומרת: יושב-ראש הכנסת מיטיב עמך, ולכן תן לנו חמש דקות, כי אתך הוא לא ימצה את הזמן.

ראובן ריבלין: אני מודיע שאני אמצה את הזמן.

ראובן ריבלין: כבר ראיתי שגם סיעת יחד הקצתה ליוסי שריד חמש דקות.

יוסף (טומי) לפיד: אדוני היושב-ראש, קודם כול, כדי שלא תהיה שום אי-הבנה – סיעת שינוי החליטה פה-אחד להצביע נגד המינויים האלה.

יוסף (טומי) לפיד: אגב, אנחנו אפילו הפעלנו משמעת סיעתית, כדי שלא תהיה שום אי-הבנה בנושא.

יוסף (טומי) לפיד: אני גם רוצה להדגיש שאין פה שום דבר אישי.

יוסף (טומי) לפיד: אין לנו שום דבר נגד המועמדים להיות שרים.

יוסף (טומי) לפיד: זו לא מחאה נגד בחירת האישים האלה.

יוסף (טומי) לפיד: אני אומר לך, שאם היה מודיע השר שטרית או ראש הממשלה שהמינויים הם דוד בן-גוריון, מנחם בגין ויצחק רבין - גם אז היינו מתנגדים לסוג כזה של מינוי.

אבשלום וילן: - - - לא הבנתי - - -

ראובן ריבלין: עליהם השלום.

יוסף (טומי) לפיד: אם לא הבנת, אני יכול לחזור ולהסביר לך.

יוסף (טומי) לפיד: אם אומרים שלא מדובר במשהו אישי, אומרים – גם אם היו האישים הנערצים ביותר בתולדות המדינה, עדיין זה לא היה מקובל עלינו.

יוסף (טומי) לפיד: עכשיו יהיו לנו 25 או 26 שרים ואין-ספור סגני שרים.

יוסף (טומי) לפיד: בעצם, בעצם ראש הממשלה מצ'פר כל איש ליכוד שעדיין מוכן להצביע בעדו.

נסים דהן: רמז לאחרים.

יוסף (טומי) לפיד: פירוש הדבר גם שבוועדות יישארו רק אנשי ליכוד שמתנגדים למדיניות הממשלה, דבר שיפגע מאוד בתפקוד של הכנסת ושל ועדותיה.

יוסף (טומי) לפיד: אם, לפי השיטה הזאת, הולך ראש ממשלה ועוקב אחרי הצבעות של חברי מפלגתו, ומי שמצביע בעדו מקבל שרות או סגן שרות, יום אחד, אדוני, אתה תהיה חבר הכנסת היחיד.

יוסף (טומי) לפיד: יהיו 119 שרי ממשלה וסגני שרים - - -

ראובן ריבלין: כבר שקלתי את העניין.

ראובן ריבלין: החלטתי שנעביר את הממשלה לכיסאות חברי הכנסת ואת חברי הכנסת נעביר לכיסאות הממשלה.

יוסף (טומי) לפיד: יותר קל.

רוני בריזון: אדוני היושב-ראש, יש להביא דבר בשם אומרו.

רוני בריזון: ממציא הבדיחה הוא ג'ומס.

חיים אורון: שגנב מחיים רמון.

ראובן ריבלין: אני מוכרח לומר, שלא צריך מוח כל כך יצירתי בשביל לחשוב על זה.

יוסף (טומי) לפיד: אדוני כבר בקיא היום בתולדות הפרלמנטים הדמוקרטיים.

יוסף (טומי) לפיד: יראו לי פרלמנט אחד בעולם שבו ראש ממשלה ממנה שר רק מפני שהוא חבר מפלגתו שמוכן להצביע בעדו.

יוסף (טומי) לפיד: כאילו שזה לא הדבר הכי טבעי בעולם שחברי המפלגה של ראש ממשלה מצביעים בעדו.

יוסף (טומי) לפיד: אצלנו המצב הוא שחברי ליכוד מצביעים נגד ראש ממשלה, אלא אם כן הוא מבטיח למנות אותם לשר או לסגן שר.

ראובן ריבלין: נא להודיע לממשלה שנציגה צריך להיות פה.

יוסף (טומי) לפיד: עכשיו, הוא מצא גם שותף לדבר הזה, בדמותה של מפלגת העבודה, שיודעת שזו שיטה נלוזה, שיטה בלתי אפשרית, בלתי פרלמנטרית, שיטה שפוגעת בשלטון התקין, שיטה של בזבוז – בייגה שוחט - - -

אברהם-בייגה שוחט: אני אצביע נגד.

יוסף (טומי) לפיד: טוב מאוד.

נסים דהן: אבל תמכתם בתקציב.

יוסף (טומי) לפיד: המפלגה שלך, כל מה שהיא עושה, היא אומרת:

יוסף (טומי) לפיד: חלוקת השלל הזאת מקובלת עלי בתנאי שגם איש העבודה יתמנה לשר.

יוסף (טומי) לפיד: עכשיו מגיעה הכנסת הזאת לרמה הנמוכה ביותר בתולדותיה מבחינת התקינות השלטונית, ואני אומר את זה במלוא האחריות.

יוסף (טומי) לפיד: לא היה דבר כזה.

יוסף (טומי) לפיד: ועכשיו תבוא שוב איזו הצבעה חשובה, ובין המורדים יבואו כמה שיאמרו לראש הממשלה, שאם זה הפרס, הם מוכנים לרדת מהסוס.

יוסף (טומי) לפיד: אז יהיו לנו גם שרים לקורקינטים.

יוסף (טומי) לפיד: כל הנושאים ייגמרו, יום אחד שרון ימנה שר לקורקינטים.

משה גפני: גם אתם עשיתם את זה כשהייתם בממשלה.

ראובן ריבלין: רבותי, אנחנו מאוד מוגבלים בזמן.

ראובן ריבלין: אתם רוצים עד ליל הסדר לגמור, נכון?

יוסף (טומי) לפיד: לא רציתי לדבר על שינוי.

יוסף (טומי) לפיד: עשינו דבר חסר תקדים, התפטרנו מהממשלה על בסיס של עקרונות.

יוסף (טומי) לפיד: אני יודע שחבר הכנסת גפני עוד לא למד את משמעותה של המלה הזאת, אני אסביר לך אחרי הנאום שלי.

ראובן ריבלין: חבר הכנסת גפני, עכשיו זה יהיה על חשבונכם.

ראובן ריבלין: לא תהיינה פה הפרעות.

ראובן ריבלין: זה דיון של שעתיים וחצי, אם נתחיל לעשות אותו כך הוא ייגמר אחרי חמש שעות.

משה גפני: שיהיה חמש שעות, אז לא יראו כדורגל.

יוסף (טומי) לפיד: אדוני יושב-ראש הכנסת, סיעת שינוי מציעה לדחות מכול וכול את הודעת ראש הממשלה, באמצעות השר שטרית, על הגדלה מיותרת, בזבזנית, מבישה ומבזה של ממשלת ישראל.

יוסף (טומי) לפיד: תודה רבה.

ראובן ריבלין: תודה רבה לחבר הכנסת לפיד.

ראובן ריבלין: חבר הכנסת מיכאל רצון - אינו נוכח.

ראובן ריבלין: חבר הכנסת אברהם שוחט - בבקשה, אדוני.

ראובן ריבלין: לרשותו חמש דקות, שכן מישהו אחר מסיעתך מדבר גם כן.

אברהם-בייגה שוחט: אדוני היושב-ראש, רבותי חברי הכנסת, ההחלטה המבישה הזאת שהביאה היום הממשלה מורידה את הכנסת ואת הפוליטיקה הישראלית לאשפתות.

אברהם-בייגה שוחט: זאת החלטה שמבחינת העיתוי והנפח יש בה כל האלמנטים השליליים האפשריים.

אברהם-בייגה שוחט: אני מביע מראש התנצלות לגבי חברי לסיעה אפרים סנה, שאני גם מניח שהוא לא יקבל אותה, אבל אני אומר את זה מראש.

אברהם-בייגה שוחט: מפלגת העבודה, ואני בתוכה, הצבענו בימים האחרונים בניגוד למצפוננו בנושאים כבדי משקל בחוק ההסדרים, בחקיקה שקשורה לביטוח הלאומי, בחקיקה שקשורה בנקודות הזיכוי, בתקציבים כאלה ואחרים, ועשינו זאת כי התחייבנו במסגרת ההסכם הקואליציוני לעשות זאת, כי רצינו שהממשלה הזאת תתקיים ותבצע את ההינתקות; ואמרתי את זה לא פעם אחת ולא פעמיים.

אברהם-בייגה שוחט: אבל בחלומותי השחורים ביותר לא חשבתי, שכמפלגת העבודה נצטרך לשרת את הבלבול, הבלגן וגועל הנפש שמשתרר בליכוד.

אברהם-בייגה שוחט: אני לא רוצה להיות חלק מהאתנן שמשולם באופן מהיר ומיידי בלילה של התקציב.

אברהם-בייגה שוחט: לא רוצה להיות חלק מזה, ולא מעניין אותי אם רוני בר-און ייבחר לשר או זאב בוים ייבחר לשר.

אברהם-בייגה שוחט: מגיע לליכוד להכניס שר נוסף, נתמוך בו.

אברהם-בייגה שוחט: אדוני ראש הממשלה, תביא שם אחד.

אברהם-בייגה שוחט: מגיע שניים-שלושה סגנים, תביא אותם, נתמוך בעניין.

אברהם-בייגה שוחט: אל תבנה את המערכת הפוליטית שלך, שאני לא רוצה להשתמש במלים ולהגדיר מה אני חושב עליה, ותכניס את מפלגת העבודה לתוכה.

אברהם-בייגה שוחט: אני אומר את זה גם לחברי במפלגה, לאלה שישבו היום בישיבת הממשלה, ואני אומר כאן ועכשיו: גם החלטת סיעה בעוד חצי שעה לא תחייב אותי.

אברהם-בייגה שוחט: זה עניין מצפוני ממדרגה ראשונה, זה עניין שכולו מסריח, זה עניין שמביא לכך שהציבור בישראל יסתכל עלינו ויגיד: תראו מי יושב בבית הזה.

אברהם-בייגה שוחט: אני יודע שזה עולה כסף - זאת לא בעיה מקרו-כלכלית, זה יכול להיות 30-40 מיליון שקלים בשנה.

אברהם-בייגה שוחט: זה הכסף הכי רקוב שאפשרי, בדרך שהוא ניתן, בזמן שהוא ניתן, בהיקף שהוא ניתן.

אברהם-בייגה שוחט: לכן, אני חושב שאין ברירה אלא להתנתק מכל מיני מחויבויות - שדרך אגב, לא כתובות, בשום הסכם קואליציוני לא מופיעות.

אברהם-בייגה שוחט: אם הן היו מופיעות בהסכם, לי לפחות לא היתה ברירה.

אברהם-בייגה שוחט: אני חוזר ואומר, זה מה שאנחנו צריכים לעשות עכשיו.

אברהם-בייגה שוחט: תהיה לנו ישיבת סיעה בעוד זמן-מה, ואני בטוח שלא אהיה לבד בעמדה הזאת בתוך הסיעה, ואני בטוח גם שהכנסת הזאת לא תיתן את ידה לחרפה הזאת, שבאמת עברה הרבה מאוד גבולות, והגבולות שלנו הם לא כל כך גבוהים.

אברהם-בייגה שוחט: תודה רבה.

ראובן ריבלין: תודה רבה לחבר הכנסת שוחט.

ראובן ריבלין: אני מזמין את חבר הכנסת שלמה בניזרי, בשם סיעת ש"ס.

ראובן ריבלין: יש לך שבע דקות.

שלמה בניזרי: אדוני היושב-ראש, רבותי חברי הכנסת, אפשר לסכם את זה בביטוי אחד - בושה וכלימה, ולסגור את הדיון.

שלמה בניזרי: מעניין שיש היום קונסנזוס בין כל חברי הכנסת לפחות לגבי הדבר הנוראי הזה שהממשלה עושה לנו.

שלמה בניזרי: אתמול קנו את התקציב בכסף, היום אנחנו מתבשרים שהולכים לקנות למעשה שלטון בג'ובים.

שלמה בניזרי: כאשר כל השנה-שנתיים האחרונות אנחנו מדברים על ממשלה מחוסרת תקציב עבור כל אותן שכבות של אנשים - הפגינו פה משפחות, שבאו גם לסיעת ש"ס, שאין להן התרופה "אווסטין", שמצילה חיים של חולי סרטן.

שלמה בניזרי: הולכים למנות פה היום עוד שרים, שחלק מהם הם סגנים ללא תיק, סגני שרים.

שלמה בניזרי: אני יודע, פעם הייתי סגן שר, אני יודע מה זה, אני יודע גם מה זה שר בלי תיק.

שלמה בניזרי: איך אמרתי פעם: מה זה שר בלי תיק או סגן שר - זה נהג עם רשיון בלי "וולבו".

שלמה בניזרי: מה הוא יכול לעשות - כל יום להתקוטט עם השר שלו שנמצא אתו במשרד?

שלמה בניזרי: ומה שר בלי תיק יכול לעשות, תגידו לי?

שלמה בניזרי: להעביר את הדף הזה מהצד הזה לצד השני?

שלמה בניזרי: מה המשמעות של כל התפקידים הללו?

שלמה בניזרי: שמעתי שיש לך כמה משרדים שלא אוישו.

שלמה בניזרי: בסדר.

שלמה בניזרי: הנה חבר הכנסת מתן וילנאי, היה שר, הוא היה בלי תפקיד עד היום, תקע לו איזה משרד שיקבל תוכן לתפקידו, כי הוא אדם מאוד מוכשר ומורם מעם.

שלמה בניזרי: למה למנות עוד שרים?

שלמה בניזרי: מאיפה יגיע כל הכסף הזה?

שלמה בניזרי: עוד עשרה תפקידים.

שלמה בניזרי: אנחנו מדברים על לפחות 50-100 מיליון שקל עבור הדבר הנוראי הזה.

שלמה בניזרי: על מה אנחנו מדברים פה?

שלמה בניזרי: ראש הממשלה עושה מה שהוא רוצה וכולכם נגררים אחריו - בשם מה?

שלמה בניזרי: בשם ההינתקות.

שלמה בניזרי: הוא מאיים עליכם.

שלמה בניזרי: שמעתי שהוא גם איים על תנועת מרצ-יחד, שמעתי שהוא פנה אליכם ואמר לכם: אם אני אהפוך את זה לאי-אמון, האם תצביעו או לא תצביעו?

שלמה בניזרי: כלומר, היום בגלל ההינתקות הזאת אתם בני-ערובה.

שלמה בניזרי: לא מספיק שאנשי גוש-קטיף הם בני-ערובה, אלא הוא תופס את כל המפלגות ומספר לכולם, רבותי, בשם הדבר המקודש הזה שנקרא "תוכנית ההינתקות", אם לא - לא תהיה לנו אחר כך הינתקות.

שלמה בניזרי: הוא עובד על כולכם, מסובב את כולכם, כל יום הוא משתמש, כמו באיזה טישו, במפלגה אחרת, ואחרי שהוא משתמש בטישו, הוא זורק אותו.

שלמה בניזרי: אתמול הגיבור התורן היה טומי לפיד, פתאום עכשיו הוא עומד פה באיזו הצטדקות: איך אפשר לעשות דבר נוראי כזה?

שלמה בניזרי: מעניין מי יהיה היום ה"פראייר" התורן של ראש הממשלה.

שלמה בניזרי: כל שבוע הוא מצליח לעשות עוד מניפולציות ולעבוד על כולם.

שלמה בניזרי: לפחות אני גאה, שאני בתוך מפלגה שבשום מניפולציה הוא לא הצליח אצלנו.

ראובן ריבלין: יש ביטוי אצל החילונים, שאתה בוודאי לא מכיר אותו, אולי זוכר אותו, שה"פראיירים" לא מתים הם רק מתחלפים.

שלמה בניזרי: וואללה כמה זה מתאים היום, תאמין לי.

שלמה בניזרי: אני רואה - זה חולף פה בכל המפלגות.

שלמה בניזרי: אני אומר לך, אני גאה במפלגת ש"ס היום.

שלמה בניזרי: לכל אורך הדרך הציעו לנו שרים, תפקידים, מינויים, הכול.

שלמה בניזרי: דיברתי היום עם שר הפנים אופיר פינס, שבימים כתיקונם, אם הוא היה יושב באופוזיציה, אתם יודעים מה הוא היה עושה עם יד שמאל המאיימת שלו?

שלמה בניזרי: הרי הוא היה מזעזע פה את כולם: אוי לה לשחיתות, הוא היה צועק.

שלמה בניזרי: שמעתי היום רשימה של שרים שרואיינו ב"גלי צה"ל" בזה אחר זה; אני הייתי בורח מהמיקרופון, לא הייתי מבזה את עצמי.

שלמה בניזרי: איפה מפלגת העבודה, אותם גיבורים שידעו לבקר את הממשלה עד שנכנסו לממשלה?

שלמה בניזרי: עכשיו, כשהם נכנסו, תבין, יש אילוצים, זה לא דבר פשוט.

שלמה בניזרי: לפחות גיבור יומי יש לי היום, חבר הכנסת מצנע, שדיבר בגבורה; גם חבר הכנסת בייגה שוחט.

שלמה בניזרי: הם אמרו: נצביע נגד, גם אם תהיה משמעת סיעתית.

שלמה בניזרי: אבל איפה כל אותם גיבורים?

שלמה בניזרי: ויקונן דוד את הקינה הזאת על כנסת ישראל ועל מפלגות ישראל, שמוכנות להפקיר את אזרחי מדינת ישראל, לקחת כסף של האזרחים, לבזבז אותו.

שלמה בניזרי: לנו קראו מושחתים, מבזבזים כספים.

שלמה בניזרי: מה ההגדרה של דבר כזה, הדבר הנמוך ביותר שקיים היום בכנסת ישראל, אם לא ללכת ולשרוף משאבים של מדינת ישראל, של אותם אזרחים שנאנקים?

שלמה בניזרי: הנה חג הפסח מגיע, במקום שהכנסת תקבל החלטה, את כל אותם 50, 100 מיליון נלך ונחלק לעניים, קמחא דפסחא, ולא ללכת ולהעשיר את אלה שנמצאים כאן.

שלמה בניזרי: המלים כבר נגמרות.

שלמה בניזרי: כבר שנתיים אנחנו קמים וזועקים, כל שבוע אנחנו צריכים למצוא עוד מלים, אולי דרמטיות, אולי מלים שיצליחו להיכנס ללב של מישהו, לזעזע מישהו.

שלמה בניזרי: אבל אני כבר לא מצפה מהמקום הזה לכלום, אני אגיד לכם את האמת, לשום דבר אתה לא יכול לצפות.

שלמה בניזרי: במקום שאותם אנשים שעומדים לקבל את התפקידים יקומו ויגידו, מה פתאום, אנחנו מתנגדים, אתה רואה אותם הולכים ומנסים לשכנע - בשבילי, תעשה טובה.

שלמה בניזרי: בשבילי, בשבילי.

שלמה בניזרי: כאילו בשבילו נוצר העולם.

שלמה בניזרי: אדרבה, קומו והגידו לראש הממשלה שלכם: אנחנו מתביישים בראש ממשלה שכמוך, שממיט חרפה על הכנסת, על הפוליטיקה.

שלמה בניזרי: אבל מה פתאום, נותנים לי ג'וב, נותנים לי תפקיד, אני יכול להתקדם.

שלמה בניזרי: חלק מאותה קבוצה פעם נקראו מורדים, אלה שהולכים לקבל ג'ובים.

שלמה בניזרי: הם לא מבינים שהולכים לסתום להם את הפה, כי חס ושלום הם מתנגדים למדיניות ראש הממשלה, אז כמה מהם מקבלים תפקידים.

שלמה בניזרי: אדוני היושב-ראש, אני מקווה היום שכנסת ישראל תראה בגרות אמיתית, בגרות של חברי כנסת שמתעלים מעל כל השיקולים הפוליטיים, וכולם יצביעו ויפילו את הרעיון הנבזי והנקלה של ראש הממשלה.

שלמה בניזרי: תודה.

ראובן ריבלין: אני מאוד מודה לחבר הכנסת בניזרי.

ראובן ריבלין: רבותי חברי הכנסת, אני מזמין את חבר הכנסת בני אלון.

ראובן ריבלין: לרשותו שלוש דקות.

בנימין אלון: אדוני היושב-ראש, כנסת נכבדה, אלמלא השתמש התנ"ך במלים אלה, אני לא הייתי מעז; איך קורא התנ"ך לנבל הכרמלי ואומר לו, שלא יישאר אצלו גם משתין בקיר.

בנימין אלון: כך שהביטוי "משתין בקיר" הוא ביטוי תנ"כי שמיוחס, נאמר לנבל: מאומה לא יישאר לך אף זאת.

בנימין אלון: כך הכלב נוהג לעשות, לא בהיחבא.

בנימין אלון: אנשים לא מבינים את ראש הממשלה שרון; הוא היה יכול לחכות יום, היה יכול לעשות את זה בצורה אלגנטית יותר.

בנימין אלון: אתם לא מבינים אותו, הוא עושה זאת כמו שכלב משתין בקיר ואומר, זאת הטריטוריה שלי, אלו כללי המשחק.

בנימין אלון: אתם, חברי הליכוד, מבינים או לא מבינים?

בנימין אלון: אם אתם לא מבינים, אז לא תקבלו שום דבר.

בנימין אלון: אלה כללי המשחק החדשים של מדינת ישראל, מכאן ואילך, מעל המקפצה, לא כי אני לא יכול להתאפק, כי כך צריך לנהוג.

בנימין אלון: זאת עזות המצח - - -

חיים אורון: יש לך היום מסלול דימויים.

בנימין אלון: זאת עזות המצב של ראש הממשלה שרון, שיכול להרשות לעצמו מול ממשלת בובות ומול מפלגת כבשים, להחדיר תרבות שלטון כזאת במדינה.

בנימין אלון: אני מסיים את שלוש הדקות שלי - מי שעדיין מסוגל לעצור אותו זה האנשים שעברו את סף הפחד והבושה או מתוך היכרות אתו או מתוך יושר טבעי.

בנימין אלון: אני קורא לכל חברי הכנסת, מהליכוד, מהעבודה, מכל שאר מפלגות הבית, לומר לראש הממשלה: די לעריצות השלטונית.

ראובן ריבלין: תודה לחבר הכנסת בני אלון.

ראובן ריבלין: חבר הכנסת יוסי שריד, בבקשה.

ראובן ריבלין: לרשות אדוני חמש דקות.

יוסי שריד: אדוני היושב-ראש, לא לי לתת עצות למר שרון בעניינים הפנימיים של הליכוד, בעניינים הפנימיים היגעים, אבל הרגני אם אני מבין את המהלך הזה גם מבחינה פנימית.

יוסי שריד: זה עניינו ואני לא מתערב בעניינים פנימיים של מעצמות, גם אם המעצמות כבר לא כל כך עצומות, ככל הנראה.

יוסי שריד: מה איש כמוני, אדוני היושב-ראש, היה צריך לעשות כמצוות נואמים מלומדה כאשר דנים בנושא הזה?

יוסי שריד: מה הייתי צריך לעשות?

יוסי שריד: הייתי צריך לבוא בפעם המי-יודע-כמה, כבר עשיתי את זה כמה וכמה פעמים, עם נאום הכורסאות ועור הצבי?

יוסי שריד: אתם זוכרים את הנאום המונומנטלי הזה של מר שרון, כאשר היה ראש האופוזיציה, ודיבר על הכורסאות האלה מעור הצבי, וציטטנו את זה כמה וכמה פעמים – מתן, מתן, אני מבקש את סליחתך, אבל זה מפריע לי, בעיקר כשאני רוצה להפנות כמה מהדברים גם אליך – ואז באותו נאום הוא גם ביקש התנצלות מראש מהנגר – אני מצטט מהזיכרון – מהנגר שהיה צריך להתקין כאן את השולחן הפנימי – שעוד מעט יהיה לנו גם שולחן פנימי – מבקש סליחה ומחילה מהנגר, כי בקרוב יצטרכו, כשהוא יהיה ראש ממשלה, להשליך את השולחן הפנימי הזה ככלי אין חפץ בו.

יוסי שריד: אבל, אדוני היושב-ראש, אין ספק שמר שרון הוא כושי שהפך עורו, המיר את חברבורותיו, בכל המובנים ובכל התחומים.

יוסי שריד: אז מילא ההתנתקות.

יוסי שריד: התנתקות זה צורך לאומי.

יוסי שריד: צורך לאומי, אז הוא הפך את עורו ואת חברבורותיו.

יוסי שריד: אבל מה כאן, לאחר נאום כורסאות הצבי?

יוסי שריד: למה כאן?

יוסי שריד: מה הצורך הלאומי?

יוסי שריד: למה זה מתחייב, הדבר הנורא הזה?

יוסי שריד: השר מתן וילנאי, אתם, במחילה, שותפים לאתנן הזה.

יוסי שריד: אבל תמיד הייתם שותפים.

יוסי שריד: תמיד הייתם משת"פים.

יוסי שריד: יש לכם איזה טבע של משת"פיות כזאת, למפלגת העבודה.

יוסי שריד: איך אני יודע שאין צורך לאומי, נניח, כמו בהתנתקות?

יוסי שריד: איך אני יודע?

יוסי שריד: אני לא שמעתי ולו שר אחד בממשלה אומר: כשל כוח הסבל, כשל כוח הסל, אני מוכרח עכשיו סגן שר.

יוסי שריד: בלי סגן שר אני לא מסוגל להמשיך.

יוסי שריד: יותר מדי עבודה – אני מכיר הרבה שרים שאפילו לא מתפנים לעסוק בעניינם.

יוסי שריד: עוסקים בכל עניין אחר, אבל למשל לא עוסקים בעניין כזה בטל כמו חינוך.

יוסי שריד: אז מי צריך את סגני השרים האלה?

יוסי שריד: ואני רוצה להגיד לך, השר וילנאי – דבר שאני מקווה שלא יפגע יתר על המידה ברגשותיך - גם לא שמעתי את משרד המדע משווע לשר.

יוסי שריד: אתמול, במקרה – ממש במקרה, לא ידעתי בכלל שהנושא הזה יהיה כאן היום – שאלתי כאן את החברים שלי לשורה, כשאישרנו תקציבים של משרדים, מי עכשיו שר המדע.

יוסי שריד: הרי כל המשרד הזה מיותר.

יוסי שריד: אז מה, אתה רוצה להיות שר מיותר במשרד מיותר?

יוסי שריד: מה, כיוון שכתוב - מדע?

יוסי שריד: אף אחד לא צריך להסביר לנו שמדע זה חשוב.

יוסי שריד: אתה יודע שהמשרד מיותר ולכן השר שבו הוא מיותר, ולכן אתה מיותר.

יוסי שריד: אין שום צורך.

יוסי שריד: רבותי, מאז מינה קליגולה את סוסו לקונסול ברומי, לא היו כמינויים התמוהים האלה.

ראובן ריבלין: ידוע לי שהסוס היה - - -

יוסי שריד: סתם קפריזה.

ראובן ריבלין: הסוס היה סוס - - -

יוסי שריד: סתם קפריזה, ולא שום דבר אחר.

יוסי שריד: זה תשלום, תשלום עבור הצבעה.

יוסי שריד: הרי אי-אפשר להסביר את זה אחרת.

יוסי שריד: אני לא מתפעל באופן מיוחד מההרכב האנושי של סיעת הליכוד.

יוסי שריד: אבל בכל זאת, גם בסיעת הליכוד, אם ממש מחפשים, אפשר למצוא אנשים יותר ראויים.

יוסי שריד: ומה השר שטרית חושב לעצמו?

יוסי שריד: שאם הוא יבוא לכאן ויגיד: אנחנו ממנים שלושה שרים, אז אנחנו לא יודעים ששלושת השרים באים בעסקת חבילה עם חמישה סגני שרים?

חיים אורון: שמונה.

עמרם מצנע: שבעה.

יוסי שריד: שבעה סגני שרים ושלושה שרים, עשרה יחד?

יוסי שריד: הרי יש כאן, אדוני היושב-ראש, השתלטות של חצר מושחתת, חווה מושחתת, שמכלה כל חלקה טובה - - -

יצחק כהן: - - -

יוסי שריד: - - - כל חלקה טובה במקום הזה.

יוסי שריד: אנחנו יודעים איך ממנים מפכ"לים ואיך ממנים רמטכ"לים, ואנחנו יודעים איך ממנים סגנים של רמטכ"לים, ואנחנו יודעים איך ממנים ראש מוסד וראש שב"כ, זה אנחנו כבר יודעים.

יצחק כהן: מועצות דתיות.

יוסי שריד: יש כאלה שעדיין רוצים לעצום את העיניים ולא לראות, כאילו אין קשר בין המינויים האלה.

יוסי שריד: הכול מינויי חצר, הכול מינויים מטעם.

יוסי שריד: הכול מתמנה אך ורק אם עוברים את מבחן הנאמנות.

יוסי שריד: זה המבחן האחד והיחיד, ותו-לא.

יוסי שריד: מי כבר מדבר על כישורים?

יוסי שריד: מי יכול בכלל היום לדבר על כישורים?

יוסי שריד: אני שואל, למה זה מגיע לציבור בישראל, למה זה מגיע לכנסת ישראל, שמוליכים אותנו מדחי אל דחי, משפל אל שפל.

יוסי שריד: אתה באמת רוצה להגיד לי שסגנית שר שהיתה צריכה להיות אתמול במשרד האוצר בגלל כישוריה המובהקים היום היא סגנית שר במשרד החקלאות?

יוסי שריד: ואתה רוצה להיות חלק מעסקת החבילה הזאת?

יוסי שריד: מה אני יכול לעשות שאתה נכנסת לאולם, מתן וילנאי?

יוסי שריד: מה חשבת?

יוסי שריד: שתצא מכאן נקי?

יוסי שריד: ורוחמה אברהם, שנכנסת עכשיו.

יוסי שריד: הכול אתנן, הכול פצע ומכה, הכול פצע וחבורה ומכה טרייה ותחבולה, בצע, לא פצע, בצע ותחבולה ומכה טרייה.

יוסי שריד: אדוני היושב-ראש, ראש הממשלה הזה בשבועות האחרונים, בחודשים האחרונים פונק - - -

ראובן ריבלין: השעון המום - - -

יוסי שריד: אני כבר מסיים.

ראובן ריבלין: הוא עצר - - -

יוסי שריד: ולא בגללו, כי אנחנו יודעים את אורחו ואת רבעו, ואנחנו יודעים מיהו ואנחנו יודעים שהוא היה איש מושחת ונשאר איש מושחת.

יוסי שריד: לא זו השאלה.

יוסי שריד: הוא פונק משום שאנחנו רצינו ורוצים ביקרה של ההתנתקות.

יוסי שריד: וההתנתקות הזאת מטהרת את כל השרצים.

ראובן ריבלין: אתם לא חלק - - -

יוסי שריד: רבותי - -

ראובן ריבלין: אתם לא חלק - - -

יוסי שריד: - - ההתנתקות הזאת מטהרת את כל השרצים.

יוסי שריד: ויש גבול, השר וילנאי.

מיכאל רצון: נו, נו, יוסי, אז מה?

יוסי שריד: יש גבול, השר וילנאי.

מיכאל רצון: עד לאן תורידו אותנו?

מיכאל רצון: לאן תיקחו אותנו, לאן?

יוסי שריד: היא לא יכולה לטהר את כל השרצים.

חיים אורון: - - -

ראובן ריבלין: חבר הכנסת רצון,

מיכאל רצון: - - -

קריאות: - - -

ראובן ריבלין: חבר הכנסת רצון.

ראובן ריבלין: חבר הכנסת רצון.

עמרם מצנע: - - -

חיים אורון: מה אתה בא בטענות?

ראובן ריבלין: רגע.

ראובן ריבלין: חבר הכנסת מצנע.

ראובן ריבלין: עכשיו כולכם – חשבתי שיש פה סולידריות, ואני רואה פתאום שהיא נשברת, מה קרה?

ראובן ריבלין: אתם לא חלק - - -

יוסי שריד: אני רוצה לומר, יש גבול.

יוסי שריד: הרי לא ייתכן, הרי יכולים לקחת אותנו למקומות שמעולם לא היינו בהם.

יוסי שריד: מעולם לא עשינו דברים כאלה, מעולם לא לכלכנו את הידיים.

יוסי שריד: יש בכל זאת אנשים שחשוב להם, יש גם כאן בבית הזה אנשים שעדיין חשוב להם לשמור על מידה של ניקיון כפיים וניקיון דעת.

יוסי שריד: אז מה, אנחנו ניתן לאיש המושחת הזה, ראש הממשלה שלכם, להוביל אותנו לשפל ולעוד שפל ולמדרגה תחתונה ולעוד תחתונה, הכול משום שההתנתקות מטהרת את כל השרצים, ועכשיו ראש הממשלה חושב שהיא מטהרת גם את כל הסוסים – הסוסים האלה של רומי, שממנים אותם לקונסול.

יוסי שריד: לא, לא, לא.

יוסי שריד: אנחנו אפילו – אני אומר כאן: יש גבול – וראש הממשלה איננו יודע גבול – אפילו אם הממשלה תיפול היום.

יוסי שריד: יכול להיות שמישהו ירצה להסב את ההצבעה להצבעת אמון, להצבעת אי-אמון.

יוסי שריד: אפילו תיפול היום הממשלה הזאת, עם כל המשמעויות שיש לזה, אנחנו לדברים כאלה מעולם לא נתנו יד, וגם לא ניתן יד.

יוסי שריד: ועכשיו אני רוצה לאחל לך, השר וילנאי, את האיחולים הבאים: אני מאחל לך, באמת ובתמים, מקרב לב, שלעולם, אבל לעולם, לא תחלה בסרטן המעי הגס, חס וחלילה.

יוסי שריד: לעולם.

יוסי שריד: אבל אם חס וחלילה – וזה יכול לקרות לכל אחד מאתנו - מישהו מהממשלה המושחתת הזאת יחלה בסרטן המעי הגס, אז ורק אז כנראה שהוא ייווכח לדעת, שהכורסאות האלה מעור הצבי הן עד כדי כך יקרות, שלא נותר עוד כסף לחולים.

ראובן ריבלין: תודה.

ראובן ריבלין: חבר הכנסת אבשלום וילן, נותרה לך עוד דקה שחבר הכנסת שריד חסך לנו, כי הוא דיבר רק ארבע דקות.

ראובן ריבלין: חברת הכנסת גילה פינקלשטיין - אינה נוכחת.

ראובן ריבלין: חבר הכנסת מיכאל רצון - בבקשה, אדוני.

ראובן ריבלין: אחריו - חבר הכנסת עסאם מח'ול.

ראובן ריבלין: חבר הכנסת רצון, בבקשה.

ראובן ריבלין: אדוני לא היה בזמן, בבקשה.

ראובן ריבלין: לכן אני מקזז לו שלוש דקות על כך שחיכינו לו, ויש לו רק שבע דקות לדבר במקום עשר.

ראובן ריבלין: אה, יש לו רק חמש דקות?

ראובן ריבלין: כבר הורידו לו? אה.

ראובן ריבלין: אם חמש דקות, אז חמש דקות.

ראובן ריבלין: בסדר.

ראובן ריבלין: את זה אני לא אקזז לו.

אליעזר כהן: - - -

גאלב מג'אדלה: בוא נשמע אותך, מיכאל.

גאלב מג'אדלה: עכשיו נשמע אותך, מיקי, מה תאמר.

אבשלום וילן: - - - שאני נותן לו עוד דקה.

מיכאל רצון: אדוני היושב-ראש, חברי חברי הכנסת, היום יש שני אנשים בהיסטוריה, שאני לא יודע מה הם עושים, אולי הם מחייכים, שמחים, מאושרים שתורתם התקבלה.

מיכאל רצון: אחד מהם קוראים לו מקיאוולי, והשני קוראים לו קליגולה, שהזכיר אותו יוסי שריד.

מיכאל רצון: היום שניהם מאושרים – הנה, תורתם מיושמת בארץ הקודש, במדינת ישראל.

מיכאל רצון: הכול על מזבח ההתנתקות, הכול על מזבח עקירת מתיישבים במדינת ישראל, הכול על מזבח השלטון.

מיכאל רצון: שמעתי את הסיפור הזה בלילה, פשוט לא האמנתי למשמע אוזני.

מיכאל רצון: פשוט לא האמנתי למשמע אוזני.

מיכאל רצון: חשבתי שאולי זה "ספין" תקשורתי, אולי התקשורת משחקת אתנו.

מיכאל רצון: עשיתי כמה בירורים, וכששמעתי את זה פשוט הזדעזעתי.

מיכאל רצון: עד לאיזה בור נמוך יורידו אותנו?

מיכאל רצון: את כולנו, חברים, זה לא עניין של ליכוד--עבודה.

מיכאל רצון: עד לאיזה בור יורידו אותנו?

מיכאל רצון: האם יכול להיות, חברי שומרי המצוות, שאתם תיתנו יד למיסוד הזנות הפוליטית במדינת ישראל?

מיכאל רצון: חברי מיהדות התורה.

נסים זאב: עכשיו הצבענו נגד הזנות.

מיכאל רצון: האם יכול להיות שהשחיתות תיעשה בראש חוצות והבית הזה לא יתקומם, והבית הזה לא יסמיק?

מיכאל רצון: האם מפלגת העבודה תהיה מוכנה ללכת עד הסוף?

מיכאל רצון: האם חברי בליכוד לא מבינים שיש מישהו שמוביל אותם לפירוק, להרס ולחורבן הליכוד, מפלגה מובילה שהציבור נתן בה את אמונו רק לפני שנתיים?

מיכאל רצון: הבנו את זה גם קודם לכן.

מיכאל רצון: הבנו, גם חברי מהשמאל, שמי שגונב את דעתו של הציבור, מי שהונה אותו, מרמה אותו בזה שהוא נבחר על בסיס מצע מסוים, ומשנה את דעתו באופן טוטלי ומגלגל עיניו לשמים, זה לא לטובת מדינת ישראל.

מיכאל רצון: אתם, כמובן זה נוח לכם, אז אתם מסכימים.

מיכאל רצון: תסכימו, תראו לאן זה יגיע.

מיכאל רצון: רן כהן, לא ירחק היום שיעצרו אותך על זה שתדבר לא נכון.

רן כהן: הדיון פה היום הוא על ההתנתקות?

רן כהן: הדיון היום הוא על שחיתות, לא על התנתקות.

מיכאל רצון: רן, אתה לא שומע כנראה על מה אתה מדבר.

עמרם מצנע: לא, הדיון היום הוא על הליכוד.

רן כהן: גם על הליכוד.

מיכאל רצון: הדיון הוא לא הליכוד.

מיכאל רצון: חברי הטוב, אתה לא תתחמק מזה שאתה שותף לזה עם אפרים סנה.

עמרם מצנע: אני אצביע נגד, אין לך מה לדאוג.

מיכאל רצון: אתה שותף לזה, כי גם המפלגה שלך בתוך הסיר הזה, מתבשלת בבוץ הזה.

אבשלום וילן: והמפלגה שלך?

מיכאל רצון: גם שלי, לצערי הרב, אבל אני עומד פה ואומר את הדברים, ולא בפעם הראשונה.

מיכאל רצון: אני מקווה שאוכל לומר את דברי.

אבשלום וילן: יש לך שליש מהחברים, פלג את הליכוד.

אבשלום וילן: פלג את הליכוד.

מיכאל רצון: כשאני ארצה עצות ממך, אבו וילן, אני אקבל אותן בשמחה.

אבשלום וילן: אני ממשיך את הקו שלך, זאת המסקנה המתבקשת.

ראובן ריבלין: אתה רוצה לאבד את הדקה שזכית לה מיוסי שריד?

ראובן ריבלין: בבקשה.

מיכאל רצון: חברי חברי הכנסת, אני מציע לכם להתעורר ולראות לאן המדינה הזאת מובלת.

מיכאל רצון: אל תחשבו שעל מזבח מימוש תוכניותיכם המדיניות תחסלו את המדינה הזאת ואת העם הזה ותורידו אותנו לרמות הנמוכות ביותר.

מיכאל רצון: מה זה אם לא שוחד פוליטי?

מיכאל רצון: רק לפני יומיים היו הצבעות, ראינו את ההצבעות.

מיכאל רצון: מה זה אם לא אתנן שאנשים קיבלו תמורת ההצבעות שלהם?

מיכאל רצון: מה זה אם לא אתנן פוליטי?

מיכאל רצון: אתם יכולים לשבת פה ולהחריש.

מיכאל רצון: מה היה קורה לראש עיר אם היה עושה דבר כזה?

מיכאל רצון: כמה ראשי ערים הדיחו?

מיכאל רצון: האם נוכל לשבת פה ולהחריש ולהגיד שאנחנו לא רואים את זה?

מיכאל רצון: מישהו יינקה מזה?

מיכאל רצון: איש לא יינקה מזה.

מיכאל רצון: אני מציע לכם, חברי, להתלכד יום אחד מול פני הציבור ולהראות שהבית הזה, פניו אחרות, בלי קשר לאיזו מפלגה, ולעצור את התהליכים המסוכנים האלה.

מיכאל רצון: לעצור את התהליכים המסוכנים האלה.

מיכאל רצון: חובה היום על כל איש ציבור.

מיכאל רצון: חובה גם על התקשורת המגויסת, שהתגייסה לטובת ההתנתקות, לצאת היום החוצה ולומר את דברה, לומר את דברה גם לציבור.

מיכאל רצון: אם לא נאמר היום לציבור את הדברים שהוא צריך לשמוע, הוא יגרש את כולכם מפה.

מיכאל רצון: אני מציע לכולם להצביע נגד המינויים האלה, כמובן לא ברמה האישית, אין לי נגד איש מהם דבר, אבל צריך לשמור על איזו רמה מינימלית של יכולת לתפקד ביחד, שלא כל דבר יהיה ניתן לקנייה ולמכירה.

מיכאל רצון: תודה רבה.

ראובן ריבלין: תודה רבה לחבר הכנסת מיכאל רצון.

ראובן ריבלין: חבר הכנסת עסאם מח'ול.

ראובן ריבלין: ואחריו - נחזור לחברת הכנסת גילה פינקלשטיין.

ראובן ריבלין: ואחריה יהיה חבר הכנסת עמיר פרץ, ואם לא הוא – חבר הכנסת פרוש.

עסאם מח'ול: אדוני היושב-ראש, חברי הכנסת, בשבועות האחרונים שבהם התקיים הדיון על התקציב, יעצו לנו יועצים מיועצים שונים לתמוך בתקציב או להימנע בהצבעה עליו כדי להציל את ההתנתקות.

עסאם מח'ול: סירבנו.

עסאם מח'ול: אני בטוח שאין חבר כנסת שיושב בבית הזה שרוצה בסיום הכיבוש ורוצה בהשגת שלום צודק יותר ממני.

עסאם מח'ול: עם זאת, גם כשעמדה על הפרק התוכנית הזאת, ודווקא כשעמדה התוכנית של שרון על הפרק, הודענו מעל כל במה שאנחנו נגד התקציב, כי אנחנו חושבים שהתקציב צריך ליפול והממשלה הזאת צריכה ליפול.

עסאם מח'ול: זאת נקודת המוצא שלנו.

עסאם מח'ול: חשבנו שממשלה כזאת איננה יכולה להיות ממשלה של שלום, איננה יכולה להיות ממשלה של ממשל תקין ואיננה יכולה להיות ממשלה של דמוקרטיה.

עסאם מח'ול: עד מהרה, זה לא לקח אפילו רגע אחד, עד שהכול טפח על פנינו, על פני כולם, פני כל היועצים.

עסאם מח'ול: חשבנו שהממשלה הזאת צריכה ליפול, ויש הרבה אכזבה והרבה הרגשת תסכול מכך שהממשלה הזאת לא יכולה ליפול, כי אין יותר לאן ליפול, אין תהום יותר עמוקה, אין תחתית יותר עמוקה מאשר התחתית שאליה הגיעה הממשלה הזאת.

עסאם מח'ול: לכן הממשלה הזאת לא יכולה ליפול.

עסאם מח'ול: הממשלה הזאת מובילה אותנו מדחי אל דחי, מובילה את כולם, גם את אלה שכביכול היא מדברת בשמם ובשם האינטרסים שלהם.

עסאם מח'ול: הממשלה הזאת היא ממשלה של משבר כולל, משבר חברתי זועק לשמים, משבר כלכלי, משבר פוליטי, משבר מוסרי, משבר של דמוקרטיה.

עסאם מח'ול: הממשלה הזאת הפכה להיות סכנה לחברה הישראלית.

עסאם מח'ול: הממשלה הזאת הפכה להיות סכנה לדמוקרטיה ולממשל התקין.

עסאם מח'ול: זאת האמת, על זה אנחנו דנים היום.

עסאם מח'ול: היו כל הסימנים שהיה צריך לראות אותם מראש, לא עכשיו, לא לחכות להתנהגות הנפשעת, העבריינית, שראינו בלילה האחרון.

עסאם מח'ול: מישהו מנסה לעבור את המשבר על-ידי קניית שלטון, להעביר את התקציב על-ידי קניית מפלגות, להעביר כל הצבעה.

עסאם מח'ול: כמעט לא יישארו חברי כנסת כאן, כולם יהפכו לשרים עד ששרון יסיים את הקדנציה שלו.

עסאם מח'ול: יהיו רק שרים, לא יהיה עם במדינה הזאת, כי את כולם רוצים לקנות, רוצים לקנות אותם היום כשרים וכסגני שרים, אבל רוצים לקנות אותם כחברי מרכז על-ידי חוק הג'ובים שמביאים לנו לכאן עוד מעט, חוק ממשלתי.

עסאם מח'ול: ממשלת הג'ובים – שלוש משרות של שרים, שהפירוש שלהם בתכל'ס זה 150 מינויי אמון ומשרות אמון של חברי מרכז הליכוד.

עסאם מח'ול: זה מה שמביאים.

עסאם מח'ול: הממשלה הזאת מתגלה עם הקואליציה שלה, עם אלה שתמכו בתקציב שלה אתמול ועם אלה שהסכימו שיימכרו אתמול בהצבעה על התקציב.

עסאם מח'ול: הם שותפים לפשע הזה, הם שותפים לעבריינות הזאת, הם שותפים לשוחד הזה ולשחיתות הזאת.

עסאם מח'ול: אף אחד לא יינקה - כל אלה שהסכימו למכור את עצמם, כל אלה שהסכימו למכור את אצבעותיהם.

עסאם מח'ול: אז הרימו את האצבע - ביד הזאת כדי להעביר את התקציב, וביד השנייה הפנו אצבע משולשת לציבור העניים, המובטלים, לחולי הסרטן, לאלה שנאבקים על זכותם לקבל תרופה במדינה הזאת.

עסאם מח'ול: זאת האמת של מה שקרה כאן וזאת האמת של הממשלה הזאת.

עסאם מח'ול: אנחנו חושבים שצו השעה - שום התנתקות.

עסאם מח'ול: צו השעה להתפטר, להתנתק, לנתק את הממשלה הזאת מהשלטון, כי אחרת התהום העמוקה הזאת תכיל את כולם ותכיל את העתיד של כל הציבור במדינה הזאת.

עסאם מח'ול: הכי פאתטיים היו אלה שחשבו שאם הם יהיו שותפים למהלך הזה, לשחיתות הזאת, לסחר הסוסים הזה, ויקבלו פירורים - אז יבואו ויגידו: אנחנו פונים אליכם בשם ההתנתקות, בשם פירוק ההתנחלויות.

עסאם מח'ול: אנחנו רואים לאן מובילה הממשלה הזאת והמדיניות הזאת.

עסאם מח'ול: ואני אומר את זה לאותם אנשים שהיו אמורים להיות אופוזיציה בבית הזה, ואינם.

עסאם מח'ול: שום התנתקות.

עסאם מח'ול: שרון, על-ידי תוכנית ההתנתקות שלו, לא מביא לסיום הכיבוש, לא מביא לפתרון מדיני.

עסאם מח'ול: על-ידי תוכנית ההתנתקות שלו הוא חומק מהפתרון המדיני, הוא חומק מעצירת הבנייה בשטחים הכבושים, הוא חומק מהפסקת הרחבת ההתנחלויות.

עסאם מח'ול: הוא רוצה להקריב כמה ההתנחלויות בעזה כדי להעמיק את ההתנחלויות בגדה המערבית, הוא רוצה לפנות כמה מאות בתים בהתנחלויות בעזה כדי לבנות בתקציב הזה - שהצביעו עליו אתמול - 7,000 יחידות דיור בגדה המערבית ובמזרח-ירושלים הכבושה.

עסאם מח'ול: זה מה שעומד על הפרק.

עסאם מח'ול: אל תספרו סיפורים.

עסאם מח'ול: שרון מנסה לחסל את האופציה של כוח שיציע איזו אלטרנטיבה - גם בעניין השלום, גם בעניין פתרון מדיני, גם בעניין החברתי, גם בעניין הכלכלי.

עסאם מח'ול: לכן אנחנו מקבלים את התוצאה הזאת, את הפנים האמיתיות של הממשלה הזאת, ממשלה שכבר אתמול - ולא חשוב אם שרון או נתניהו, שניהם באותו כיוון.

עסאם מח'ול: נתניהו, שאומר כבר אתמול: מי צריך לכבוש ולספח פלסטינים למדינת ישראל, אנחנו רק רוצים לספח את השטחים הפלסטיניים, את השטחים הריקים, אנחנו נשאיר את הפלסטינים במכלאות.

עסאם מח'ול: זה מה שמציעה הממשלה הזאת.

עסאם מח'ול: זה מה שמציעה הממשלה הזאת כדי למנוע פתרון מדיני.

עסאם מח'ול: בארבע השנים שחלפו היתה, התחוללה והשתוללה כאן אינתיפאדה, אבל היא לא האינתיפאדה של הפלסטינים.

עסאם מח'ול: זאת האינתיפאדה של הכיבוש הישראלי נגד האופציה לפתרון מדיני; זאת אינתיפאדה כדי למנוע פתרון מדיני באזור, כדי להמשיך את הכיבוש הישראלי, כדי להציל את מה שאפשר להציל מהכיבוש הישראלי.

עסאם מח'ול: ובאים בשם הדבר הזה - ההתנתקות - וקונים לא רק את מפלגת העבודה, גם את רע"ם; גם את רע"ם, רע"ם שבאה בשם האינטרס של העם הפלסטיני ובשם האינטרס של האוכלוסייה הערבית.

נסים זאב: אבל למה אתה עושה רעם כשאתה צועק רע"ם?

עסאם מח'ול: אתה חושב שאין ברק בלי רעם?

נסים זאב: - - - את הברק רואים.

עסאם מח'ול: ולכן, הבלוף הזה, הממשלה הזאת, ההצבעה אתמול, התקציב הזה - תקציב של בלוף, תקציב של פגיעה בשכבות החלשות, תקציב של מתקפה על הציבור הרחב, תקציב של מתקפה על האופציה של פתרון מדיני ושלום צודק, תקציב של בניית חומת כיבוש, תקציב של העמקת ההתנחלויות, תקציב של העמקת מירוץ החימוש, תקציב אומלל שיפגע באומללים, תקציב שהוא ביד אחת שלמונים לאלה שהצביעו בעדו, וביד השנייה אצבע משולשת לכל השכבות החלשות, לכל אלה שהיום סובלים מהמדיניות הזאת ומהקו הזה שהוביל ראש הממשלה שרון.

יולי יואל אדלשטיין: תודה רבה לחבר הכנסת עסאם מח'ול.

יולי יואל אדלשטיין: חברת הכנסת גילה פינקלשטיין – בבקשה, גברתי, ארבע דקות לרשותך.

יולי יואל אדלשטיין: אחריה - חבר הכנסת עמיר פרץ, סיעת עם אחד.

גילה פינקלשטיין: אדוני היושב-ראש, כנסת נכבדה, טרם יבשה הדיו מעל תוצאות ההצבעה של הכנסת אמש על תקציב המדינה לשנת 2005, וכבר בבוקר התבשר עם ישראל - וגם נבחריו בבית הזה - על תגבור מהותי לממשלה.

גילה פינקלשטיין: לא פחות משמונה בעלי תפקידים - שרים וסגני שרים - בחר ראש הממשלה לצרף לשולחן.

גילה פינקלשטיין: אני חושבת שכאן נקברה הבושה.

גילה פינקלשטיין: רק לפני ימים ספורים זעקה כל אבן בקירות הכנסת את מצוקתם האיומה של חולים קשישים שחייהם תלויים בתרופות, בטכניקות רפואיות יקרות, אשר כלל לא נכללות בסל הבריאות.

גילה פינקלשטיין: בהצגת סל התרופות האומללה היו כל המרכיבים של דרמה סוחטת דמעות, לרבות חשיפה אישית של חולים קרובים לייאוש שידם אינה משגת את הסכומים הדרושים למימון הטיפולים מצילי החיים.

גילה פינקלשטיין: חולי סרטן המעי הגס - 500 חולים - שאם לא יסבסדו את התרופה שלהם, קצם יגיע.

גילה פינקלשטיין: בהצגת סל התרופות האומללה היו כל המרכיבים הללו.

גילה פינקלשטיין: לקראת סיום ההליך נפרץ מעט הסכר ותקציב סל הבריאות הוגדל בכמה עשרות מיליוני שקלים.

גילה פינקלשטיין: לצורך מימון תוספת זו, היה צורך לחפש בתקציבי הביטחון ובמשרדים אחרים את המקור לחריגה.

גילה פינקלשטיין: וראה זה פלא, למימון האתנן לנאמני ראש הממשלה, בשדרוג התפקידים המפוברקים היום, אין כל בעיה.

גילה פינקלשטיין: ההחלטה על-אתר והאישור בממשלה - מיידי.

גילה פינקלשטיין: זהו אות קלון לממשלה, דריסה גסה ובוטה של עקרונות משטר ומינהל, זלזול נוראי באינטליגנציה של אזרחי מדינת ישראל, מסר חד וברור לכל נבחר ציבור שקול והגון: מי שלא מתיישר עם הראש - חוטף בראש.

גילה פינקלשטיין: את הצ'ופרים מקבלים עושי דברו, ללא קשר עם מצע המפלגה שלה הם שייכים.

גילה פינקלשטיין: יש תמורה לאגרה, גם אם לכאורה כאילו אין מהיכן לממן את השוחד הגלוי.

גילה פינקלשטיין: זוהי קניית שלטון בכסף, בטובות הנאה, שלא צריך שום אמצעי כדי לזהות אותה.

גילה פינקלשטיין: לא זקוקים למשקפיים - זה שקוף וברור.

גילה פינקלשטיין: קניית שלטון שמבוצעת בגסות, לאור היום, בדרך דורסנית וכוחנית, זהה לדרך שבה מקדם ראש הממשלה את התוכנית של הגירוש והעקירה - גירוש ועקירה שהם אנטי-דמוקרטיים, אנטי-ציוניים, אנטי-ביטחוניים.

גילה פינקלשטיין: אי-אפשר להסביר את המהלך הציני למינויים הסיטוניים האלה שאין בהם שום תועלת לציבור ובעצם הם תשלום אתנן למי שפעל נגד עמדות הליכוד.

גילה פינקלשטיין: אנחנו לא נתמוך בהחלטה זו.

גילה פינקלשטיין: זו שערורייה, זה בעצם מסע קניות מושחת על חשבון סל התרופות.

גילה פינקלשטיין: אם לא נעצור את השערורייה הזאת, מי יודע לאן יגיע השלטון במדינת ישראל.

גילה פינקלשטיין: השיטה הזאת של התמלוגים מזכירה בעצם משטרים אנטי-דמוקרטיים.

גילה פינקלשטיין: דווקא עכשיו, בימים שבהם הציבור נאלץ לסבול מחרב הקיצוצים שפוגעת בכל המערכות החיוניות במשק, מערכות הבריאות, החינוך, דווקא עכשיו בוחר ראש הממשלה למנות עוד שמונה בעלי תפקידים אשר עלותם לקופה הציבורית נאמדת במיליוני שקלים.

גילה פינקלשטיין: אם יאושרו המינויים הללו, ייווצר תקדים בפוליטיקה הישראלית, שבו חברי הממשלה הם הרוב בקרב חברי סיעות הקואליציה.

גילה פינקלשטיין: אפילו המדינה עומדת למכירה, כל איש ניתן לקנייה.

גילה פינקלשטיין: אי-אפשר להוריד את הפוליטיקה לשפל חסר תקדים מעין זה.

גילה פינקלשטיין: איך אפשר לחתוך באכזריות את סל התרופות, את תקציבי הרווחה לקשישים?

גילה פינקלשטיין: כאן להדק את החגורה, ובמינוי שרים וסגני שרים להגזים ללא הגבלה, בזבוז של עשרות מיליוני שקלים.

גילה פינקלשטיין: בעצם כאן נפגעת עבודת הכנסת.

גילה פינקלשטיין: מרוב שרים לא יישארו עוד מעט חברי כנסת לעבודה במליאה ובוועדות הכנסת.

גילה פינקלשטיין: ערב העברת התקציב דיבר ראש הממשלה על הצורך בחמלה ואמר כי התקציב חייב להיות חברתי יותר ולדאוג לחלשים - ואז הוא מכריז על מינוי עוד שרים וסגני שרים.

גילה פינקלשטיין: וכמובן, מקומו של איזה שר נפקד מסבב המינויים?

גילה פינקלשטיין: שר הרווחה.

גילה פינקלשטיין: הציניות ועזות המצח הציבורית אינן יודעות גבול.

גילה פינקלשטיין: ראש הממשלה עושה מניפולציות חדשות לבקרים, מדבר על חמלה, על רחמים כלפי השכבות החלשות, אך בו בזמן מפנה להם עורף ומפנה תקציבים ממשלתיים להיטיב עם מקורביו.

גילה פינקלשטיין: לסיכום, דווקא שר הרווחה, שבכל ממשלה הוא זה שמייצג את האינטרסים של השכבות החלשות, מי שאמור לדאוג שתהיה חמלה כלפיהם, דווקא תפקיד זה נפקד מרשימותיו של שרון.

גילה פינקלשטיין: רבותי חברי הכנסת, אני קוראת לכם לגלות אחריות לאומית וציבורית ולמנוע היום את מימוש ההפקרות הזאת.

גילה פינקלשטיין: תודה.

יולי יואל אדלשטיין: תודה לחברת הכנסת פינקלשטיין.

יולי יואל אדלשטיין: חבר הכנסת עמיר פרץ - בבקשה, אדוני, לרשותך עד עשר דקות.

עמיר פרץ: אדוני היושב-ראש, חברי הכנסת, קשה מאוד להתייחס למצב כל כך אומלל, ששלטון בימים כל כך רגישים מעז להכניס את עצמו לתוך מבוך, שעליו היו אומרים שחכם לא נכנס לבור שאלף פיקחים לא מצליחים להוציא אותו ממנו.

עמיר פרץ: לצערי הרב, ראש הממשלה היום אולי מנסה לבחון מי התומכים של המצטרפים החדשים בתוך הליכוד.

עמיר פרץ: יכול להיות שזה מין הפרד ומשול.

עמיר פרץ: זו בכלל מדינה שכל המשחק שלה הוא משחק פנימי של הליכוד.

עמיר פרץ: ואני אומר לראש הממשלה: בנית גבעות, בנית תלי תלים מיותרים, כי אין לך סיבה לומר שההצבעה הזאת היום תפגע בתהליך המדיני.

עמיר פרץ: אבא שלי ז"ל היה אומר לי, שכשאתה לא יכול לבכות, תצחק.

עמיר פרץ: תרשו לי לנסות לספר לכם, חברי הכנסת, אתם יודעים – מרוקאית היא שפה מיוחדת במינה.

עמיר פרץ: במרוקאית, לפעמים כוונה שלמה, שבשפה אחרת אתה צריך לומר תלי תלים של מלים, במרוקאית אתה יכול לומר במלה אחת.

עמיר פרץ: ומה היו אומרים במרוקאית על המצב הזה?

נסים דהן: אה - - -

עמיר פרץ: זה אוניברסלי, מה שעשית עכשיו.

עמיר פרץ: זה גם כל אדם מכל תפוצה יכול להגיד.

יולי יואל אדלשטיין: אפילו אני הבנתי.

עמיר פרץ: אבל במרוקאית היו אומרים: אדוני ראש הממשלה, "פאד".

עמיר פרץ: פאד במרוקאית זה גלש, "fed up".

עמיר פרץ: מרוקאית ואמריקאית זה דבר מאוד קרוב.

עמיר פרץ: "פאד".

מגלי והבה: גם בערבית.

עמיר פרץ: ג'ומס, איך אומרים ביידיש?

חיים אורון: גם ביידיש זה ככה.

עזמי בשארה: - - - לא יידיש - - -

עמיר פרץ: חבר הכנסת בשארה, לא ציינו בחוק אם זה ערבית ספרותית או מוגרבית, אז מותר לי להיכנס בפרצה של החוק.

עמיר פרץ: זה מוגרבית, מה שנקרא מוגרבית אסלית, מוגרבית "באבו אבוה".

עמיר פרץ: ואני אומר, אדוני ראש הממשלה, באמת הגדשת את הסאה.

עמיר פרץ: בחרת לך עיתוי לא מתאים, בחרת לך אווירה ציבורית לא מתאימה, בחרת לך זמן כנסת הכי בלתי אפשרי שיכול להיות.

עמיר פרץ: מה, עלה על דעתך שהכנסת, אחרי שבמשך ימים פה באו והתנגחו על סעיף, אחרי שהכנסת, חברי הכנסת התביישו להסתובב ברחוב לא בגללם, כי הציבור הישראלי כשהוא רואה חבר כנסת הוא רואה את הממסד והוא בכלל לא מבחין מי מהממשלה ומי לא מהממשלה.

עמיר פרץ: ראו את זעקות הבכי של חולי הסרטן שאומרים: תצילו אותנו, תצילו אותנו.

עמיר פרץ: ועכשיו באים ואומרים: יש כסף לשרים, לסגני שרים.

עמיר פרץ: זה לא רק עניין של כסף.

עמיר פרץ: תגידו, מי יעבוד בכנסת, באמת.

עמיר פרץ: מתוך קואליציה של 64 חברי הכנסת, 36 איש ישרתו בממשלה, מי יעבוד בכנסת?

עמיר פרץ: מה עם העבודה הפרלמנטרית?

יולי יואל אדלשטיין: זה מעלה את קרנם של חברי כנסת פשוטים כמונו, זה בסדר גמור.

עמיר פרץ: אני לא חושב.

אהוד יתום: עמיר, אני אעבוד בכנסת.

עמיר פרץ: כשהיתה ממשלה קטנה, אז קודם כול חברי כנסת השקיעו המון, כי אתה פתאום מרגיש שבכלל אף אחד מהממשלה לא סופר את הכנסת, אף אחד לא רוצה לשמוע אותה, אף אחד לא מתכוון להגיע אליה.

עמיר פרץ: אז איך אפשר לבוא ביום כזה ולהציע הצעה שהיא פשוט - אני לא מבין.

עמיר פרץ: אני רוצה לפנות לחברי אפרים סנה: אפרים ידידי, על גבך מנסים להכשיר עכשיו מהלך שהוא מהלך פנים-ליכודי מוחלט.

עמיר פרץ: לבי לבי, כי אני בעד מאבק באבטלה ואני יודע ש-150 חברי מרכז הליכוד היו מקבלים ג'ובים.

עמיר פרץ: זה חשוב בפני עצמו.

עמיר פרץ: אבל, חברים יקרים, יש גבול לכל עניין, יש רגע שאף אחד לא מסוגל לסבול אותו, אף אחד לא מסוגל להיות אתו.

עמיר פרץ: ואני אומר לחברי אפרים סנה: זו שעתך הגדולה עכשיו, זו יכולה להיות שעתך לא לאפשר בשום פנים ואופן לליכוד, לראש הממשלה, להכשיר מהלך כל-כך כל-כך ציני.

עמיר פרץ: כי מה רוצה ראש הממשלה?

עמיר פרץ: בכל מקרה הוא ירוויח.

עמיר פרץ: אם יצביעו המורדים נגד, הרי תיווצר שנאה, כך מקווה ראש הממשלה.

עמיר פרץ: הגוש שתומך בתהליכים שהוא מייצג, שאנחנו בעדם, יתחזק אולי יותר סביבו.

עמיר פרץ: יש כמה שרים שלא יופיעו כאן לישיבה, אני עוד לא יודע.

עמיר פרץ: חבר הכנסת רן כהן זוכר, והחברים הוותיקים כאן זוכרים, שהיתה פה תופעת הציפורים.

עמיר פרץ: פעם חברי כנסת שלא היו רוצים להצביע היו מתעופפים מפה.

עמיר פרץ: היינו יודעים שמישהו חסר - מה שנקרא: תפס כנפיים.

עמיר פרץ: יכול להיות שעכשיו חלק משרי הממשלה לא יופיעו, פשוט לא ירצו מצד אחד להצביע כביכול נגד חבריהם ואחר כך גם למצוא את עצמם תומכים במהלך שהם לא מעוניינים בו בגלל עניינים פוליטיים.

עמיר פרץ: אבל אני רוצה לנצל את הבמה היום ולומר: אני מציע שאנחנו, כחברי הכנסת, ננצל היום את הדיון הזה ונפסיק את מצעד האיוולת של הגבירים בישראל.

עמיר פרץ: אני לא יכול להאמין שבכל בוקר אני מתעורר ורואה איזה גביר חדש במדינה הזאת שהחליט להציל מישהו.

עמיר פרץ: קם נוחי דנקנר ורוצה להציל את הילדים, ועכשיו קם עופר ורוצה להציל את חולי הסרטן.

עמיר פרץ: כל הכבוד להם שהם רוצים לתרום משלהם, אבל אלה תרומות שגורמות נזק כבד למדינת ישראל.

עמיר פרץ: אם אני משרד הבריאות, מי צריך סל בריאות?

עמיר פרץ: חסרה לכם תרופה לסרטן?

עמיר פרץ: אנחנו ניתן לכם כתובת של כמה גבירים ותלכו ותבקשו.

עמיר פרץ: חסרה לכם תרופה לכליות?

עמיר פרץ: נשלח אתכם למישהו אחר ותלכו ותבקשו.

עמיר פרץ: זה לא ייאמן.

עמיר פרץ: זו מדינה שמשעבדת את עצמה לדעת, את הכבוד העצמי שלה.

עמיר פרץ: תרומות באות כדי לתת את הערך המוסף.

עמיר פרץ: אם מישהו רוצה לתרום לנושא הבריאות, שיתרום למחקר, שיתרום למדע, שיביא כמה חוקרים שישבו על חשבונו ואולי ימצאו תרופה נוספת לסרטן.

עמיר פרץ: אבל אנחנו מחנכים את ממשלת ישראל לא לקיים את המחויבות הבסיסית שלה.

עמיר פרץ: למה צריכים בכלל?

שמואל הלפרט: שר האוצר אמר אתמול שיש כבר ברוך השם 150,000 ילדים עניים שאוכלים בבתי-תמחוי.

שמואל הלפרט: איזה הישג גדול למדינת ישראל – 150,000 ילדים אוכלים בבתי-תמחוי.

עמיר פרץ: הרב הלפרט, אספר לך סיפור.

עמיר פרץ: לפני חודשיים הייתי בסיור בבאר-שבע, והזמינו אותי להתארח בבית-תמחוי "באר שובע".

עמיר פרץ: אלה חבר'ה יוצאים מן הכלל, שעושים עבודה מכל הלב.

עמיר פרץ: הקבוצה המנהלת אומרת לי בגאווה: לפני חצי שנה האכלנו פה 100 איש צהריים, ועכשיו, ברוך השם, אנחנו מצליחים להאכיל 500 איש.

עמיר פרץ: אני אמרתי להם: אגיד לכם את האמת?

עמיר פרץ: היום הכי יפה מבחינתי יהיה היום שבו אני אבוא עם מנעול ואסגור את בית-התמחוי.

עמיר פרץ: היום שבו לא יהיה לכם ביקוש, זה היום שבו אנחנו כמדינה נרגיש שחזרנו לעצמנו.

עמיר פרץ: לכן, ממשלת הגבירים המקורבים, והיום החברים, צריכה לדעת שיש גבול לכל תעלול ויש רגע בחיים שמגדישים את הסאה ויש רגע בחיים שאומרים: פאד, פאד, פאד - לא עוד.

יולי יואל אדלשטיין: תודה רבה לחבר הכנסת עמיר פרץ.

יולי יואל אדלשטיין: חבר הכנסת מאיר פרוש, בבקשה, עד חמש דקות לרשותך.

קריאה: - - -

עמיר פרץ: "פאד" זה גלש.

יולי יואל אדלשטיין: חבר הכנסת פרוש יפתח את הדיון על שפת היידיש ומה היו אומרים ביידיש על הנושא הזה.

חיים אורון: מה ביידיש?

מאיר פרוש: "אִיבּער דער מאס" - יתר על המידה.

חיים אורון: לא יתר על המידה.

חיים אורון: גועל נפש.

רן כהן: - - - "איכס".

מאיר פרוש: אדוני היושב-ראש, עמיתי חברי הכנסת, אני חש תחושה לא טובה כאשר אני עומד על במת הכנסת בדיון על תוספת שרים לממשלה או הרחבת הממשלה.

מאיר פרוש: אני חש תחושה מאוד לא טובה, כי מאז שעות הבוקר אני מקבל טלפונים רבים מאזרחים מהשורה, ושאלה אחת חוזרת ונשנית בניסוחים שונים, אבל התוכן זהה: מדוע ראש הממשלה צריך בתקופה כה קשה, כאשר מצבן של השכבות החלשות בכי רע, להרחיב את הממשלה ולהביא לכאן הצעה כל כך שנויה במחלוקת?

מאיר פרוש: אדוני היושב-ראש, פרצופה של הממשלה נראה מכוער, תדמיתה נמוכה ויוקרתה בשפל המדרגה.

מאיר פרוש: הרי כולנו יודעים שמדובר לא רק בשרים ובסגני שרים אלא בעוזרים, בלשכות, במזכירות, במכוניות, בהוצאות גדולות.

מאיר פרוש: מדוע צריך דווקא בשעה כזאת, אדוני ראש הממשלה?

מאיר פרוש: אני מדגיש ואומר שאינו דומה עניין שני סגני השרים שמובטח בהסכם קואליציוני מלפני חודשים מספר ליהדות התורה, לתוספת שמביאים היום לפה, כאילו הליכוד ומפלגת העבודה צריכים עוד ועוד שרים וסגני שרים.

מאיר פרוש: השאלה היא: מדוע בשעה קשה זו, כאשר יש קרע בעם, שסע עמוק בציבור, שוב הממשלה וראש הממשלה, שנושא באחריות, מביא לכנסת החלטה שיש עליה כל כך הרבה עוררין, ויכוח כל כך קשה, וגם ספק אם הוא יקבל פה בבית רוב להחלטה הזאת?

מאיר פרוש: זו השאלה שאזרחים שואלים.

מאיר פרוש: זו השאלה שמציקה לאזרחים מן השורה, ולי לא היתה תשובה.

מאיר פרוש: לכאורה יכולתי להשיב: יש לנו ראש ממשלה חסר רגישות ציבורית, ראש ממשלה שאינו מתחשב ברחשי לב הציבור, ואם אהיה יותר בוטה - ראש ממשלה שמזלזל בציבור.

מאיר פרוש: זה בא לידי ביטוי באי-התחשבות בהבטחות שלו עצמו, באי-התחשבות בדעת הקהל, במשאל בין המתפקדים בתנועתו.

מאיר פרוש: היה גם מי שאמר: זרקו 700 מיליון שקל לשינוי, נתנו למפלגת שינוי להחליט כיצד לחלק כספי מדינה, אז מה זה כבר חשוב אם יוציאו עוד כמה עשרות מליונים כדי לחלק כיבודים לנאמני ראש הממשלה?

מאיר פרוש: כמו שאמרתי, פרצופה של הממשלה הזאת נראה מכוער, תדמיתה נמוכה ויוקרתה בשפל המדרגה.

מאיר פרוש: לפי הסדר הפוליטי המפלגתי, הייתי אמור להיות בין המצטרפים לממשלה כסגן שר, אבל מסיבות שונות אני מוותר ולא רוצה הפעם להיות סגן שר, ואינני מרחיב את הדיבור על כך.

מאיר פרוש: נכון שזה צעד חריג, אבל אני מאמין בו.

מאיר פרוש: חברי הכנסת, אנחנו מדברים על ממשלה חריגה.

מאיר פרוש: מי שזוכר, בראשיתה, עם כינונה לפני שנתיים, הכרזתי גם על צום ממושך עקב הגזירות שהיא הטילה, וגם זה היה אז צעד חריג.

מאיר פרוש: עשיתי זאת כי האמנתי בדרך הזאת.

מאיר פרוש: נדמה לי שלא אצטער גם על הצעד הזה.

מאיר פרוש: אדוני היושב-ראש, הממשלה הזאת מורחבת.

מאיר פרוש: השאלה היא: האם הזמן שיעמוד לרשותה יהיה ארוך או קצר?

מאיר פרוש: אני רואה שהממשלה הזאת מורכבת מטלאים טלאים, מחוליות שאינן מתחברות זו עם זו.

מאיר פרוש: ממשלה שהמפלגה הראשית בתוכה מרוסקת ומפולגת.

מאיר פרוש: אדוני היושב-ראש, כולנו צריכים לדאוג לעתידנו במדינה, לעתידה הרוחני, היהודי, וגם לעתידה המדיני והביטחוני.

מאיר פרוש: זה לא סוד שאני לא שלם עם תוכנית ההתנתקות, ואני מתנגד בחריפות לתוכנית המסוכנת הזאת, תוכנית ההתנתקות שאני רואה בה גם סכנות גדולות.

מאיר פרוש: אני חושש שהפלסטינים יפרשו את הנסיגה שלנו, את ההתקפלות שלנו, כחולשה, כניצחון של האינתיפאדה.

מאיר פרוש: אני מודאג מההרכב הזה של הממשלה, ששרים בה רצים ושמחים לוותר על חלקי ארץ-ישראל.

מאיר פרוש: איזו שמחה יש בקרב כמה שרים על האפשרות לוותר על חלקים מארץ-ישראל.

רן כהן: מה לוותר - - -

מאיר פרוש: נכון.

מאיר פרוש: למסור ולא לוותר.

מאיר פרוש: ברור לי שאם ראש הממשלה היה נדיב כל כך, כמו שהוא נדיב כלפי מפלגתו וכלפי מפלגת העבודה, עם ש"ס, וש"ס היתה מצטרפת לממשלה, ודאי שהיה לי יותר קל, ולפחות הייתי יודע שנכנסים יהודים עם אמונה, יהודים מאמינים בקדוש-ברוך-הוא, שיודעים מה החשיבות של ארץ-ישראל ומה החשיבות של תורת ישראל.

מאיר פרוש: זמני קצר.

מאיר פרוש: עם זאת, אני רואה חובה לברך את חברי למפלגה, סגן השר המיועד, הרב שמואל הלפרט.

מאיר פרוש: הוא ידיד שלי, והוא איש ציבור, נאמן לשולחיו, והוא פרלמנטר מצוין.

מאיר פרוש: אם אני צריך לוותר מרצון על כס סגן שר - אני שמח שהאיש שישב בתפקיד הזה יהיה הרב הלפרט.

מאיר פרוש: אני מאחל לו הצלחה.

מאיר פרוש: מובן שאני שולח גם ברכות מקרב הלב לעמיתי חבר הכנסת הרב אברהם רביץ להתמנותו לסגן שר הרווחה במעמד של שר.

מאיר פרוש: אני בטוח שמתוך שהינך חש את המצוקות החברתיות וער להן, תדע בוודאי לנצל את הכוח והעוצמה שיהיו בידך לתקן ולשפר את חיי הרווחה.

מאיר פרוש: אני מאחל לעצמנו, שריבון העולמים יאיר את דרכנו והממשלה הזאת תמצא את הנתיב הנכון למען היהדות במדינה, למען שלומה, למען ביטחונה, למען ילדינו, למען עתידנו.

מאיר פרוש: תודה.

יולי יואל אדלשטיין: אני מודה מאוד לחבר הכנסת פרוש.

יולי יואל אדלשטיין: חבר הכנסת דוד לוי - בבקשה, אדוני; עד חמש דקות לרשותך.

דוד לוי: אדוני היושב-ראש, כנסת נכבדה, רק אתמול אמרתי מעל דוכן זה, ואני מצטט: התקופה הזאת תירשם בדברי ימי הכנסת ובתולדות עם ישראל כתקופה של השבר הגדול שבו נרמסו אמות מידה ערכיות שעל-פיהן התנהלו חיינו הדמוקרטיים והפרלמנטריים.

דוד לוי: לא שיערתי לעצמי, שרק יממה לאחר מכן אנחנו ניקרא לדון בשיא השיאים של הציניות, שכמותם לא ידענו מאז אנחנו משרתים בכנסת, ותיקים כחדשים.

דוד לוי: עינינו הרואות, הכול נשבר לרסיסים.

דוד לוי: אבדה הבושה, הכול מותר.

דוד לוי: הכנסת נראית ותיראה מהיום הזה, וזה תלוי בנו, אם היא ראויה ליחס של כבוד מצד אלה אשר רואים בה סמל של הממלכתיות, או שהיא תרד לתהומות.

דוד לוי: זאת השאלה, ובידינו היא היום, בנו היא תלויה.

דוד לוי: האם ניתן יד להמשך אותה דרך נלוזה, קלוקלת, שבה מותר הכול, שבה אפשר לקנות הכול, שבה אין מורא, לא של הציבור ולא של חברי הכנסת; שבה אין בושה, לא מהמעשה, לא מזה שנותן ולא מזה שמקבל?

דוד לוי: אנחנו נכנסים כאן למין פרדוקס איום ונורא, כאילו הכללים האלה היו מקדמת דנא וזאת רק ההמשכיות.

דוד לוי: מאז אני בכנסת, אדוני היושב-ראש, יותר ממחצית ימי, עד עצם היום הזה, עוד לא נתקלתי בתופעה כזאת חמורה, פורקת עול, מנותקת מכל צעד אחראי ומוסרי, כפי שאני רואה בימים אלה.

דוד לוי: היום הגדילו לעשות יותר ממה שידענו אי-פעם.

דוד לוי: לא אחת שאלנו את עצמנו - ואני אומר דברים קשים, הרי במצב היום, במניפולציה הזאת, הדבר הראשון, זה מביא קודם כול בממשלת השלטון, במפלגת השלטון, לשבר בין החברים אשר הגיעו לכאן בחדווה, אשר בלבם שליחות אחת.

דוד לוי: כך פילגו אותם, כך מציבים אותם היום – לשני חלקים: אלה אשר יש להם סיכוי להגיע לממשלה ואלה, חבריהם כביכול, שהם מונעים מהם זאת או תוקפים.

דוד לוי: הבעיה איננה אישית.

דוד לוי: אסור שתהיה אישית.

דוד לוי: לבי לבי על חברי.

דוד לוי: איך הם הופכים לחומר ביד היוצר של המניפולציה האיומה הזאת.

דוד לוי: אני שואל את עצמי, איך ננהג מעבר למה שמפריד אותנו מבחינת דעה, מבחינת דרך?

דוד לוי: האם נשמור על הכנסת?

דוד לוי: או האם נציג אותה ככלי ריק, כמקום שבו הכול מותר?

דוד לוי: ואנחנו, אדוני היושב-ראש, נשחק את משחק האיוולת הזה.

דוד לוי: אני מאמין שיש כאן אנשים שמעבר למה שמפריד ביניהם מאחדת אותם ההכרה של הביחד בבית הזה; לשמור על כבודו, לשמור על מעמדו, לשמור על ההתייחסות אליו, חרף כל המשחקים.

דוד לוי: שאלתי את עצמי, כשראיתי - ובתוך עמי אני חי - אנשים הזועקים וזעקתם עולה השמימה אבל לא נקלטת בגלל האטימות של הממשלה הזאת, אנשים אלה, אשר נידונו למוות - אמא, אבא, בן, אח, שתרופה יכולה להציל את חייהם, והממשלה הזאת, בהתנהגותה, במדיניותה, יודעת לפזר מאות מיליונים על ההישרדות שלה, אבל לא עושה מאומה כדי להציל את האנשים האלה.

דוד לוי: היום אנחנו שואלים את עצמנו, אדוני היושב-ראש, מה מניע?

דוד לוי: זאת השאלה, ואמרתי שהיא קשה.

דוד לוי: והלוואי שלא הייתי נאלץ לומר אותה.

דוד לוי: לא אחת אנחנו שואלים את עצמנו: מה מביא מתאבד להפקיר את חייו?

דוד לוי: השאלה הזאת העסיקה אותנו ומעסיקה אותנו ותעסיק אותנו תמיד, והתשובה היא: האופיום שמחדירים למוחו, שבעשותו כך יגיע לגן-עדן.

דוד לוי: שם מצפות לו ההבטחות הידועות.

דוד לוי: אני שואל את עצמי, האם האופיום הזה של ההתנתקות יביא אותנו ואתכם, חברי ממפלגות שונות, להשלים עם כל מעשה?

דוד לוי: עם אובדן זהותנו הדמוקרטית?

דוד לוי: עם השלמה עם השבר?

דוד לוי: שאלנו לא אחת את עצמנו איך מדינות נאורות במשטר דמוקרטי שקעו אל התהום.

דוד לוי: והתשובה היא אחת: כאשר אנשים ישרים, ישרי לב, אחראיים, היו צריכים להשמיע את קולם – החרישו.

דוד לוי: בל נחריש.

דוד לוי: היינו רגילים לכל מיני תופעות בעבר, גם של כלנתריזם.

דוד לוי: אני חושב שבתקופה הזאת נשברו כל השיאים.

דוד לוי: היום הזה הכנסת נדרשת, ללא הבדל מפלגה, לאותת לציבור: לא מוכנים ולא נהיה מוכנים עוד לשלם כל מחיר; לא מוכנים לאבד את הזהות הדמוקרטית שלנו, לא מוכנים לפגוע בכנסת, לא מוכנים במו-ידינו כדי לשרוד עוד חודשים מספר, או כדי להשתעשע בעניין הזה של ההתנתקות, שבעבורה אפשר להקריב את הכול - יש דבר שאיננו מוכנים להקריב, והוא זהותנו הדמוקרטית ומעמדה של הכנסת, והוא האפשרות להסתכל לאזרח בעיניים בלי להיות נאלצים להשפיל מבט עד עפר.

יולי יואל אדלשטיין: תודה רבה לחבר הכנסת דוד לוי.

יולי יואל אדלשטיין: חבר הכנסת אברהם רביץ – בבקשה, אדוני.

יולי יואל אדלשטיין: עד חמש דקות לרשות אדוני.

אברהם רביץ: אדוני היושב-ראש, חברי חברי הכנסת, אני רוצה לפנות כסגן אל סגנים, אל חברי המתעתדים להיות סגנים, ולקרוא לפניכם את הפואמה של הסגן המסכן שאמרתי אותה מעל במת הכנסת לפני כעשר שנים: ברשותכם, אבקש לומר דברי אל הסגנים שנבחרו, כסגן אל סגן אדברה ובידידות.

אברהם רביץ: לא לדרך של כבוד אתם הולכים, אולי לכבוד מדומה.

אברהם רביץ: לא לדרך של עשייה אתם הולכים, אולי לעשייה באוויר.

אברהם רביץ: לא לסמכות וקבלת החלטות הינכם באים, אלא לאומרי הן על כורחכם.

אברהם רביץ: לא חקיקה, לא הצעה לסדר-היום, אף לא שאילתא קטנטנה.

אברהם רביץ: שום דבר מזה לא יתאפשר לכם.

אברהם רביץ: תהיה לכם אולי הזכות לענות על שאילתות, שלא רק את התשובות לא תדעו, אף את השאלות לא תמיד תראו.

אברהם רביץ: תופיעו ללשכתכם, תכירו כל סדק בארבעת קירותיכם, תשמחו כאשר מנכ"לכם יאזור אומץ וישתף אתכם בחמלה באחד הדיונים.

אברהם רביץ: ואם השר יזמין אתכם לדיון, זה יהיה השבוע שעשיתם.

אברהם רביץ: אולי פעם תוזמנו לסיור ותחזרו עייפים ומנופחים בעיני עצמכם, והבלון יתפוצץ ואז תנשמו אוויר דחוס.

אברהם רביץ: כשתגיעו לוועדה או למליאה, להציג את עמדת המשרד, תמיד ישאלו אתכם: חבר הכנסת, איפה השר שלך?

אברהם רביץ: רואים אותך ושואלים איפה הוא.

אברהם רביץ: איך זה?

אברהם רביץ: ואתה תעביר הנחיות והמה ינחתו בחלל.

אברהם רביץ: אתה תעביר הוראות, והם לא יראו מפניך.

אברהם רביץ: אתה תזעק והמה ילחשו מאחורי גבך.

אברהם רביץ: כן, סגני הנכבד, אלי ה"מיצובישי" – פעם זה היה "מיצובישי" – סע הביתה ובוא לכנסת לעשות עבודה אמיתית בטוב, בנעימים ובשמחה לאכול לחמך.

אברהם רביץ: אבל תרשו לי לסיים, ואת זה לא אמרתי אז, ברוך השם, חברי חברי הכנסת, אני יועדתי לתפקיד קשה וחיוני – משרד הרווחה.

חיים אורון: בלי שר מעליך.

אברהם רביץ: בלי שר מעלי.

אברהם רביץ: עם שר - הקטע הראשון חל עלי.

אברהם רביץ: בלי שר - הקטע השני.

אברהם רביץ: אני מתפלל, חברי חברי הכנסת, שאזכה להעניק רווחה לנדכאי ישראל כולם.

אברהם רביץ: רבותי, אני רק רוצה לבשר לכם, שבוועדת החוקה, חוק ומשפט, בעבודה על חקיקת חוקה, הצעתי שלא יוכלו עוד למנות סגני שרים, אלא אם ייתנו להם תפקיד מוגדר ובעל סמכויות, וזה נכנס לשם.

אברהם רביץ: אני מקווה שזה יהיה חלק מספר החוקים שלנו.

חיים אורון: זה נכנס לשם כמו עוד הרבה דברים.

אברהם רביץ: עכשיו, מכיוון שנותרה לי דקה, אני רוצה לדבר אל חברי, חברי הכנסת הערבים.

אברהם רביץ: היום זה יומא אל-ארד, יום האדמה.

אברהם רביץ: כדי שהדבר הזה לא יחזור, אני רוצה לחזור על מה שאמרתי באחד הנאומים ביום האדמה בשנים קודמות: אם אתם תצליחו, על-ידי הנהגתכם ועל-ידי מנהיגיכם, לבטל את החרם על מכירת קרקעות לכל מאן דבעי, אפילו הם יהודים, לא יהיה יותר יום אדמה.

אברהם רביץ: תודה.

יולי יואל אדלשטיין: אני מודה מאוד לחבר הכנסת הרב המשורר הרב רביץ.

יולי יואל אדלשטיין: נעבור לנואם הבא - חבר הכנסת עזמי בשארה.

יולי יואל אדלשטיין: לתשומת הלב של חברי הכנסת, חבר הכנסת בשארה ידבר עשר דקות, ובכך ינצל את כל הזמן שעומד לרשות סיעתו.

יולי יואל אדלשטיין: חבר הכנסת ואסל טאהא, לעומת זאת, לא ישתתף בדיון.

עזמי בשארה: אדוני היושב-ראש, חברי הכנסת, חבר הכנסת רביץ, אני רק מזהיר אותך שלא נותרה אדמה למכור אצל האוכלוסייה הערבית.

עזמי בשארה: אנחנו מקווים שהמדינה תמכור לנו בחזרה קצת מהאדמה שנותרה.

עזמי בשארה: אתה צריך כנראה להיות שמח היום שזה יום האדמה, ואנחנו פה, זה כבר משהו - שזה יום האדמה ואנחנו נמצאים פה ואין שביתה כללית.

עזמי בשארה: אבל למכור אדמות, לא נותרו אדמות, שתדע.

עזמי בשארה: אני מדבר ברצינות.

עזמי בשארה: התמקחנו היום עם שר השיכון, השר הרצוג – קודם כול, כבר יש שרים לדבר אתם בכמה עניינים ובכמה נושאים – דיברנו למשל על כפר שחסר לו בית-קברות.

עזמי בשארה: אין אדמה.

עזמי בשארה: לא נותרה אדמה.

עזמי בשארה: רוב האדמה של האוכלוסייה הערבית הופקעה אחרי שנהיו לאזרחים במדינת ישראל.

עזמי בשארה: 85%-90% מהאדמה הופקעו מאז 1949.

עזמי בשארה: לא במלחמה ולא בכלום, הופקעו על-ידי שישה חוקים.

עזמי בשארה: נחזור לנושא שלנו, הנושא שאנחנו מדברים עליו.

עזמי בשארה: שמעתי את חבר הכנסת בני אלון.

עזמי בשארה: הוא הביא דימויים מעולם הכלבים, אני מצטער להגיד, וחבר אחר, מיכי רצון, הביא את העולם של מקיאוולי.

עזמי בשארה: אני רוצה לעשות קומבינציה של שניהם ולהגיד: מקיאוולי הוא כלב קטן מול ראש הממשלה שרון, מכיוון שלדעתי אנשים באמת מוציאים את דיבתו של מקיאוולי רעה כאשר חושבים שכך הוא חשב שצריך להתנהל.

עזמי בשארה: מקיאוולי הוא אחד מהוגי הרנסנס האיטלקי.

עזמי בשארה: אגב, הוא מושמץ בגלל משפט אחד שהוא אמר, אבל הוא נחשב לאחד מהוגי ההומניזם, דעו לכם, והוא דגל בהחזרת המנדט של מקור הריבונות אל העם וכו'.

עזמי בשארה: אני לא רוצה להיכנס לכל ההתכתבויות החשובות שלו.

עזמי בשארה: אבל, אדוני היושב-ראש, חברי הכנסת, אם כבר בני אלון - - -

ראובן ריבלין: מדברים על "הנסיך" של מקיאוולי.

עזמי בשארה: אם כבר בני אלון עומד על עולם הדימויים שלו, אז אם אתה רוצה בכל זאת כלבים, הייתי מציע לך את הכלבים של פבלוב.

עזמי בשארה: למה הכלבים של פבלוב, מהפסיכולוגיה?

עזמי בשארה: מכיוון ששם הכלב, שלומד, תהליך הלמידה שנקרא "למידה מותנית" או אסוציאציה מותנית – ,conditional association אם אתה יודע- החיזוק צריך להגיע לפי התנהגות מסוימת מייד אחרי ההתנהגות.

עזמי בשארה: וזה מה שמפתיע, וזה מה שהרגיז את כולנו בעניין הזה של המינויים האלה בצורה הזאת, ממש.

עזמי בשארה: מייד אחרי ההתנהגות מקבלים את מה שנקרא ה-reinforcements - החיזוקים.

עזמי בשארה: החיזוקים צריכים להגיע מייד, שאף אחד לא יטעה – אם הוא מתנהג בסדר, הוא מייד מקבל את האתנן.

עזמי בשארה: אתם קראתם לזה "אתנן" ופבלוב קורא לזה reinforcement, חיזוק.

עזמי בשארה: נותנים לו את החיזוק.

עזמי בשארה: זה מה שקורה.

עזמי בשארה: לדעתי, מה שמפתיע את החברה הישראלית, אפילו החברה הפוליטית הישראלית, למודת השחיתות, מה שמפתיע אותה זה המיידיות של העניין.

עזמי בשארה: כלומר, המיידיות היא פה מלה אחרת לחוצפה לא בקונוטציה החיובית של המלה "חוצפה".

עזמי בשארה: כלומר, חוסר הצורך של ראש הממשלה אפילו לעשות טקטיקות, אפילו לתמרן.

עזמי בשארה: הכול ברור, בוטה ומיידי.

עזמי בשארה: יום אחרי.

עזמי בשארה: ואחר כך באים בטענות לציבור - למה זה פופוליזם להגיד מחלת הסרטן וכו'.

עזמי בשארה: אי-אפשר לא לעשות את האסוציאציה.

עזמי בשארה: אותם אנשים, על אותם ספסלים, לפני פחות מ-24 שעות הצביעו על הסתייגות בנושא תרופות לחולי סרטן והפילו אותה.

עזמי בשארה: לא עברו כמה שעות, הבוקר התבשרנו שאותה ממשלה יש לה כספים לשרים ולסגני שרים, שאפשר שהמדינה תתנהל בלעדיהם.

עזמי בשארה: אני בכלל לא יודע איך אפרים סנה יתפנה מענייני אירן לענייני משרדו.

עזמי בשארה: הוא "פול טיים ג'וב אירן", עסוק בנושא הזה, להזהיר את המדינה מזה.

עזמי בשארה: זה כמו לקחת את שטייניץ ולהגיד לו: אל תשחק יותר בנושא המצרי, יש לך משרד.

עזמי בשארה: בכלל בעיה, יש להם hobbies לאנשים האלה.

עזמי בשארה: עכשיו פתאום אתם רוצים לתת להם משרדים להתעסק בהם?

עזמי בשארה: לא חשוב.

עזמי בשארה: אני, על כל פנים, אדוני היושב-ראש, חושב שיש בוטות בהתנהגות הזאת, שאתמול אתה מפיל הסתייגויות – זו אחר זו, ולא רק על חולי סרטן; גם כיתות לימוד - הכי טוב בזה חבר הכנסת אורון.

עזמי בשארה: ג'ומס יזכיר לכם כל הסתייגות שהפילו.

עזמי בשארה: אותה ממשלה, אותה ממשלה מינתה.

עזמי בשארה: באותם כיסים יש מספיק כסף למנות סגנים וסגני שרים.

עזמי בשארה: אני לא רוצה לטעון לגבי כישוריהם של אנשים.

עזמי בשארה: חבר הכנסת שריד עומד פה תמיד על הנושא הזה ומעורר קצת רוגז בעניין הכישורים של האנשים.

עזמי בשארה: הרי לא מדובר פה בממשלה של טכנוקרטים.

עזמי בשארה: אלה פוליטיקאים, מה אני אגיד כישורים?

עזמי בשארה: זו ממשלה של פוליטיקאים ולא של טכנוקרטים.

עזמי בשארה: אני לא אטען משהו לגבי כישוריהם של האנשים.

עזמי בשארה: זה גם לא העניין פה, כמה צריך אדם להיות מוכשר בשביל להיות שר בממשלה שהיא לא ממשלה של טכנוקרטים.

עזמי בשארה: אבל יש לנו בעיה עם המנהג הזה.

עזמי בשארה: שמפלגה גדולה במדינה מקימה ממשלה, והיא צריכה אחר כך לתת משרדים לשותפיה בקואליציה – את זה מבינים.

עזמי בשארה: אף אחד לא יקרא לזה אתנן, חבר הכנסת רביץ.

עזמי בשארה: ככה נכנסות מפלגות לקואליציה.

עזמי בשארה: אבל זה שכל פעם שיש הצבעה הוא צריך לקנות קולות בתוך מפלגתו הוא על-ידי מינויים – זה עוד לא קרה.

עזמי בשארה: מפלגה מקימה ממשלה, היא בעלת-הבית בממשלה.

עזמי בשארה: היא מחלקת משרדים לשותפיה בקואליציה, אבל היא היא בעלת-הבית.

עזמי בשארה: עכשיו, מה הבעיה שלו?

עזמי בשארה: הבעיה שלו היא לא עם השותפים בקואליציה.

עזמי בשארה: לא עם יהדות התורה, לא עם אגודת ישראל.

עזמי בשארה: הבעיה שלו היא עם חבריו במפלגה, שהם בעלי הבית, שכל פעם שיש הצבעה הוא צריך לחלק משרדים וסגני שרים וכו'.

עזמי בשארה: זה מצב שאי-אפשר לקבל אותו.

עזמי בשארה: אגב, אותנו אתם לא צריכים לשכנע, חברי חברי הכנסת.

עזמי בשארה: אנחנו, היינו מוכנים שהממשלה תיפול בעניין התקציב.

עזמי בשארה: אין לנו בעיה.

עזמי בשארה: אנחנו רק לא יכולנו להפיל את ההתנתקות בקולותינו.

עזמי בשארה: אי-אפשר.

עזמי בשארה: אנחנו לא יכולים לעשות זאת.

עזמי בשארה: לעצם נושא ההתנתקות - אף שיש לנו בעיה עם ההתנתקות, דעו לכם, עם ההתנחלויות במעלה-אדומים וכל מה שקורה בצל ההתנתקות.

עזמי בשארה: היום קיבלתי מכתב מחקלאים בכפר נחלין שמפקיעים להם 2,000 דונם אדמה חקלאית בשביל התנחלויות גוש-עציון.

עזמי בשארה: 2,000 דונם.

עזמי בשארה: וכל זה קורה בצל ההתנתקות.

עזמי בשארה: יש לנו בעיה עם ההתנתקות.

עזמי בשארה: אבל אנחנו לא יכולים להפיל את זה בקולותינו אנו, עם נסיגת ההתנחלויות מהרצועה וכו'.

עזמי בשארה: אנחנו יודעים מה הוא מתכנן פוליטית, ראש הממשלה.

עזמי בשארה: אין לנו אשליות לגבי ההתנתקות.

עזמי בשארה: אבל אנחנו לא מוכנים להכשיר כל שרץ, לרבות תקציב המדינה בכל הנושאים, בשביל נושא ההתנתקות.

עזמי בשארה: באמת, ואנחנו לא עושים פה שום הטעיות – היינו מוכנים שהממשלה תיפול בנושא התקציב.

עזמי בשארה: אגב, לדעתנו, חברי הכנסת מהימין יכולים לטעון אחרת.

עזמי בשארה: אני טוען שהם עצמם יודעים שגורל ההתנחלויות בעזה נחרץ, עם שרון ובלי שרון.

עזמי בשארה: אני חושב שהם יודעים זאת.

עזמי בשארה: אני חושב שהם מנהלים מאבק על עתיד ההתיישבות בגדה.

עזמי בשארה: ולכן אני לא חושב שההתנתקות תלויה בשרון.

עזמי בשארה: אני חושב שההתנתקות – הפור נפל, מה שנקרא.

עזמי בשארה: תהיה התנתקות.

עזמי בשארה: יש בוש, יש מכתבים של בוש.

עזמי בשארה: יש שארם-א-שיח'.

עזמי בשארה: גם נתניהו, היקיר שלכם, עכשיו.

עזמי בשארה: אם הוא יהיה ראש ממשלה – הרי ראינו אותו באוסלו - גם הוא יצטרך לבצע.

עזמי בשארה: מה הוא יגיד לבוש ולקונדוליסה רייס?

עזמי בשארה: הסיפור הזה נגמר.

עזמי בשארה: יש התנתקות, תהיה התנתקות.

עזמי בשארה: ולכן אני לא מוכן להכשיר כל שרץ ולחשוב שהכול תלוי באיש שרון.

עזמי בשארה: יש לכם סיפור אישי עצוב עם שרון?

עזמי בשארה: זה שלכם.

עזמי בשארה: הרי הוא היה האפוטרופוס, ה-godfather, הסנדק, של כל פעילות ההתיישבות בשטחים, נגיד, בשני העשורים האחרונים.

עזמי בשארה: ויש לכם בעיה של אהבה-שנאה עם שרון, ובגידה ואכזבה, ואהבה נכזבת.

עזמי בשארה: אתם יודעים, אהבה נכזבת גורמת אחר כך לשנאה או-ווה.

עזמי בשארה: אז יש לכם בעיה כזאת.

עזמי בשארה: לי אין הבעיה הזאת.

עזמי בשארה: אין לנו הקטע הזה שאנחנו חושבים שיש מישהו אחר יותר טוב פה, שיעלה לראשות הממשלה ולא יבצע את ההתנתקות.

עזמי בשארה: תהיה התנתקות.

עזמי בשארה: אנחנו מוכנים שהוא ייפול, אנחנו מוכנים שהוא ייפול על זה.

עזמי בשארה: אנחנו לא ניתן את קולנו לשחיתות הזאת, שלא משאירה חלקה טובה בבית הזה.

עזמי בשארה: תודה רבה.

נסים זאב: אתה טועה, אתה טועה.

יולי יואל אדלשטיין: תודה רבה לחבר הכנסת עזמי בשארה.

יולי יואל אדלשטיין: חבר הכנסת עבד-אלמאלכ דהאמשה - בבקשה, אדוני.

יולי יואל אדלשטיין: גם לרשותך עד עשר דקות.

עבד-אלמאלכ דהאמשה: כבוד היושב-ראש, כנסת נכבדה, האמת, אכזבה פורתא יש לנו שלאחר שגמרנו את כל יום התלאות של התקציב אתמול, מאריכים לנו עכשיו את הדיונים על דבר שאיננו במקומו.

עבד-אלמאלכ דהאמשה: הוא איננו במקומו מבחינת הזמן והעיתוי, והוא איננו במקומו מבחינה מהותית.

עבד-אלמאלכ דהאמשה: מה חסר לה, לממשלה הזאת?

עבד-אלמאלכ דהאמשה: חסרים שרים?

עבד-אלמאלכ דהאמשה: חסרים סגני שרים?

עבד-אלמאלכ דהאמשה: השולחן הזה כבר גולש.

עבד-אלמאלכ דהאמשה: איך אמרו את המלה במרוקאית, שהיא מלה ערבית-ספרותית?

עבד-אלמאלכ דהאמשה: "פאד".

עבד-אלמאלכ דהאמשה: גולש.

עבד-אלמאלכ דהאמשה: יותר מדי תוכן יש.

עבד-אלמאלכ דהאמשה: יותר מדי שרים ופחות מדי מקום להכילם.

עבד-אלמאלכ דהאמשה: לכן אני חושב שגם מעבר לכך – אם זה נראה כמו שחיתות, זו כנראה שחיתות.

עבד-אלמאלכ דהאמשה: ואם זה נראה כמו תגמול על הצבעות, זה כנראה תגמול, שאיננו במקום.

עבד-אלמאלכ דהאמשה: עושים את הדבר בדקה ה-91, למורת רוחם של כלל חברי הכנסת.

עבד-אלמאלכ דהאמשה: הוא נעשה למורת רוחנו, במיוחד, כי במקום להיות עכשיו עם הציבור שלנו, ובכפרים הבלתי-מוכרים שלנו, במקום להיות עכשיו באבו-תלול וביום האדמה, אני נאלץ לשבת פה, על המשמר, כדי לומר את הדברים שיש לומר.

עבד-אלמאלכ דהאמשה: אין מקום למינויים האלה.

עבד-אלמאלכ דהאמשה: בלשון תרבותית - הם מיותרים, הם לא נכונים, הם גם רעים בצורה מסוימת.

עבד-אלמאלכ דהאמשה: ולכן אנחנו נתנגד להם, בוודאי.

עבד-אלמאלכ דהאמשה: ברשותך, אדוני היושב-ראש, אומר את עיקר דברי בערבית, ושמעתי את המלצתך לקצר, אני מקווה שנוכל לחסוך גם מזמני, אבל אני צריך להפנות דברים גם לצופינו הערבים, ובמיוחד ביום הזה.

ראובן ריבלין: אהלן וסהלן.

עבד-אלמאלכ דהאמשה: (נושא דברים בשפה הערבית; להלן תרגומם לעברית: בשם האל הרחמן והרחום.

עבד-אלמאלכ דהאמשה: אחי הצופים, ראשית ברצוני לומר לכל בני עמנו באבו-תלול, בעראבה ובכל מקום: כן, זהו יום הזיכרון ה-29 של יום האדמה הנצחי.

עבד-אלמאלכ דהאמשה: לצערנו, איננו יכולים להיות עמכם ביום זה בעראבה, באבו-תלול או בכל כפר נטוש או בלתי מוכר אחר.

עבד-אלמאלכ דהאמשה: חובתנו לומר מעל במה זו את האמת והצדק.

עבד-אלמאלכ דהאמשה: כן, נשארנו פה כדי לומר למר שרון, שההצעה שלו להרחיב את שורות הממשלה, ולהוסיף שרים חדשים וסגני שרים, היא לכל הפחות לא במקומה, ויש לדחותה בצורה מוחלטת.

עבד-אלמאלכ דהאמשה: בהצעה זו יש דבר זול, והיא סוג של שוחד.

עבד-אלמאלכ דהאמשה: ראש הממשלה רוצה לקדם כמה שרים במפלגתו על חשבון אחרים, אך ורק משום שהסכסוכים הפנימיים במפלגת הליכוד מחייבים זאת.

עבד-אלמאלכ דהאמשה: מר שרון, אם אתה רוצה להתחשבן עם חברים מסוימים ולקדם אחרים זהו עניינך, אבל אנחנו פה כפרלמנט איננו רוצים להיות שותפים במשחק הזה.

עבד-אלמאלכ דהאמשה: אנחנו רוצים שעד יום האדמה הבא תקיים הממשלה את הבטחותיה, החוזרות ונשנות זה שנים, לתת לכפרים הבלתי-מוכרים עד עתה, ולכפרים שהוכרו רק על הנייר, ולפי מה שהוסכם עם הרשימה הערבית המאוחדת אך לפני שבוע, את כל התקציבים הנחוצים למפות מיתאר, כדי שהם יזכו במים, חשמל, תשתיות, ויהפכו להיות כפרים משגשגים וחיים, כפי שצריך להיות גם אצל אנשינו האחרים בנגב ובשאר המדינה.

עבד-אלמאלכ דהאמשה: אנחנו רוצים שממשלה זו תגלה יותר אחריות במילוי חובותיה כלפי האזרחים.

עבד-אלמאלכ דהאמשה: אך אתמול סירבו הממשלה והקואליציה להוסיף תקציב כלשהו לתיק הבריאות, לתיק החולים.

עבד-אלמאלכ דהאמשה: אך אתמול סירבו הממשלה והקואליציה להפסיק את הקיצוצים בקצבאות הביטוח הלאומי המשתלמות לילדים, לזקנים, לעניים ולנכים.

עבד-אלמאלכ דהאמשה: אנו דרשנו זאת, והממשלה אמרה באופן ברור: איננו יכולים להיכנס לעניינים אלה, ואין לנו שום אפשרות לעשות הקלות בקיצוצים אלה.

עבד-אלמאלכ דהאמשה: אם אין בידי הממשלה עשרות מעטות של מיליוני ש"ח לסיבות צודקות ולמטרות טובות מעין אלה, כיצד היא עוסקת כעת במינויים חדשים, ובהרחבות חדשות, המסתכמות לכל הפחות ב-200 מיליון ש"ח, עלות השרים וסגני השרים שהממשלה רוצה למנותם כעת?

עבד-אלמאלכ דהאמשה: אנחנו רוצים שעד יום האדמה הבא כל התושבים יזכו באזרחות שווה, בזכויות שוות, ושלא נישאר חשופים למדיניות גזענית מסורתית ומכוונת זה עשרות שנים.

עבד-אלמאלכ דהאמשה: לחבר הכנסת רביץ אני אומר, שאדמותינו, חבר הכנסת רביץ, אינן נתונות או מוצעות למכירה.

עבד-אלמאלכ דהאמשה: כפי שאמר האח עזמי בשארה, אין לנו מה למכור, שהרי כל האדמות כבר הופקעו, ונשארו רק מקומות מגורים ותשתיות עבור הדור הצעיר.

עבד-אלמאלכ דהאמשה: אנחנו פה דורות צעירים, ואנו רוצים שהאדמות, הבתים, הכפרים והערים יישארו לנו במולדת זו.

עבד-אלמאלכ דהאמשה: היינו רוצים שהממשלה והנבחרים ינהגו ביתר צדק ושוויון, ושאתה, חבר הכנסת רביץ, תפנה אל הממשלה את קריאתך, להשיב את האדמות לבעליהן ולחדול סופית ממדיניות ההפקעה, הרס הבתים והכפרים הלא-מוכרים.

עבד-אלמאלכ דהאמשה: אני ואתה צריכים להפנות קריאה זו לממשלה, ואני מקווה שזו תהיה המגמה.

עבד-אלמאלכ דהאמשה: אם אתה דבק בכך שהמכירה היא חופשית לכולם, אזי אתה צריך לפנות לקרן הקיימת שתרשה למכור אדמות לערבים.

עבד-אלמאלכ דהאמשה: בידי הקרן הקיימת יש אדמות בשיעור הגבוה פי כמה וכמה משיעורן אצל הערבים.

עבד-אלמאלכ דהאמשה: היא זו שצריכה למכור את האדמות לערבים, ולא לבוא בדרישה אל הערבים שימכרו את האדמות ליהודים, כפי שעשית.

עבד-אלמאלכ דהאמשה: אני חושב שאתה שוגה בקריאת המפה, אבל זוהי התשובה.

עבד-אלמאלכ דהאמשה: אדוני, יושב-ראש הישיבה, אני איעתר לבקשה ואקצר כדי שנוכל להתקדם בסדר-היום שלנו.

עבד-אלמאלכ דהאמשה: תודה.

עבד-אלמאלכ דהאמשה: שלום עליכם ורחמי האל.

עבד-אלמאלכ דהאמשה: )

ראובן ריבלין: שוכראן.

ראובן ריבלין: תודה רבה לחבר הכנסת.

בנימין אלון: - - -

ראובן ריבלין: מותר לו, חבר הכנסת בני אלון.

ראובן ריבלין: השפה הערבית היא שפה רשמית שניתן לדבר בה בכנסת.

בנימין אלון: מדינת יהודים, שילמדו עברית.

ראובן ריבלין: הוא יודע עברית, הוא רוצה לדבר גם בשפה השנייה, שהיא שפה רשמית.

ראובן ריבלין: אדוני יכול להגיש הצעת חוק, אבל אנחנו מכבדים את החוקים.

ראובן ריבלין: אני מזמין את חבר הכנסת משה גפני.

ראובן ריבלין: אם תוכל להסתפק בפחות מחמש דקות, אנחנו נודה לך מאוד.

משה גפני: אני אשתדל.

משה גפני: אדוני היושב-ראש, רבותי חברי הכנסת, אני עומד די נדהם ממה שקורה כאן היום.

משה גפני: לי הסבירו כל הזמן, שבכל אופן יש חוקי-יסוד, וחוקי-יסוד הם דברים רציניים.

משה גפני: אני זוכר שלא מכבר, לפני שנים מספר, היה חוק-יסוד, חוק-יסוד נכון, שהגביל את מספר השרים ואת מספר סגני השרים.

משה גפני: יש חוקי-יסוד שאני חושב שכן צריך אותם, שלא צריך אותם, אבל ביום אחד ביטלו את חוק-היסוד ואין הגבלה של מספר השרים ואין הגבלה של מספר סגני שרים.

משה גפני: אנחנו בדגל התורה הצטרפנו לקואליציה, ואנחנו לא שמחים עם הקואליציה הזאת, אדוני היושב-ראש, ולכן גדולי התורה הורו לנו שלא לקחת תפקידים, להיות עם רגל בפנים ורגל בחוץ.

משה גפני: אבל במקרה שעליו אנחנו מדברים, מכיוון שמשרד הרווחה עמד ללא שר או סגן שר שממונה על המשרד, ההכרעה אצלנו היתה שעכשיו הרב רביץ ייקח את התפקיד במשרד הרווחה - של סגן שר במעמד של שר.

משה גפני: במצב הזה, אחרי מה שמשרד האוצר ושר האוצר עשו לעם ישראל בשנים האחרונות, צריך שיהיה מישהו עם לב חם שיטפל בכל אלה שמשרד האוצר הוביל אותם למשרד הרווחה.

משה גפני: אני מאחל לחברי הרב רביץ שהוא יעשה את תפקידו כפי שהוא ידע לעשות בכל התפקידים האחרים, והשם יעזור לו שהוא יצליח ויעשה את זה במסירות ובנאמנות.

משה גפני: אנחנו כולנו תפילה שהוא אכן יצליח.

בנימין אלון: למה להיכנס בדלת כזאת ובקומבינה כזאת?

ראובן ריבלין: חבר הכנסת רביץ לא נמצא עכשיו בדיון.

ראובן ריבלין: עכשיו מדברים רק על השרים.

ראובן ריבלין: לגבי חבר הכנסת רביץ, יכול לעלות נציג הממשלה ולהודיע "אנחנו מודיעים על מינויו של חבר הכנסת רביץ", הכנסת כולה יכולה למחוא כפיים, היא לא צריכה להצביע.

משה גפני: מבחינתנו, אנחנו לא נכנסים בשום דלת, להיפך.

משה גפני: חבר הכנסת בני אלון, זה לא קשור.

משה גפני: המינוי של הרב רביץ איננו קשור לכל מה שמתרחש כאן מסביב.

משה גפני: היינו יכולים לעשות את זה לפני שלושה חודשים, זה לא קשור.

בנימין אלון: - - - אבל שטרית יקרא את ההודעה.

משה גפני: לא קשור.

משה גפני: לא יכולתי להתאפק, מכיוון שבתחילת הדיון דיבר פה טומי לפיד, יושב-ראש האופוזיציה, והוא אמר לי שאני לא מבין בדמוקרטיה.

משה גפני: זה לא יכול להיות.

משה גפני: אני התחלתי לחשוב, כשהוא מדבר נגד מינוי השרים, שאם אני זוכר נכון, לא מכבר, עוד בקדנציה הזאת, כתוצאה מביטול חוק-היסוד שמגביל את מספר השרים שטומי לפיד דיבר נגדו בחריפות, מינו חמישה שרים.

משה גפני: אז מינו שר המשפטים – צריך; שר התשתיות הלאומיות, חבר הכנסת פריצקי – צריך.

יוסף יצחק פריצקי: לא, לא צריך.

נסים דהן: היום הוא יודע שלא היה צריך.

משה גפני: המציאו.

משה גפני: מפני שהיה צריך לתת עוד תפקיד למישהו בשינוי, המציאו את משרד המדע והטכנולוגיה.

משה גפני: זה נכון, אמר פה קודם יוסי שריד, שכולנו רוצים מדע וכולנו רוצים טכנולוגיה, אבל את כל הפונקציות העבירו למשרד החינוך.

משה גפני: המדע והטכנולוגיה - הכול נמצא במשרד החינוך.

רשף חן: אבל ביטלו את משרד הדתות.

משה גפני: תודה רבה, אני מודה לך.

משה גפני: עוד מעט תטיף לי גם על זה מוסר.

רשף חן: אני רוצה להרגיע אותך.

משה גפני: אתם הרי גדולים בהטפת מוסר.

משה גפני: ואתם יצרתם משרד מפני שהייתם צריכים לתת למישהו מחבריכם תפקיד נגד חוק-היסוד שהיה - בזבוז כספי ציבור, חמישה שרים.

משה גפני: אני לא מדבר על סגני שרים, אני לא מדבר על הכול.

משה גפני: ואני לא מבין בדמוקרטיה?

משה גפני: אני יושב עם חברי הרב רביץ, אנחנו דנים, מביאים בפני גדולי התורה.

משה גפני: אנחנו מעלים את הדברים, מדברים.

משה גפני: מי מדבר אצלכם בשינוי?

משה גפני: מי מעז בכלל בדמוקרטיה הזאת שנקראת שינוי לפתוח את הפה?

משה גפני: הרי אם אני אספר מה שמדברים על טומי לפיד בשינוי יסמרו שערות הראש.

משה גפני: אף אחד לא מעז לפצות פה ולצפצף.

משה גפני: נכון שאני חרדי, פרימיטיבי כזה, לא מבין בדמוקרטיה.

משה גפני: אני רואה את טומי לפיד, והוא עוד מטיף לי מוסר שאני לא מבין בדמוקרטיה.

משה גפני: אני נמצא במפלגתי - מהציבור, מהאנשים, מחברי מרכז אצלנו, מחברי הנהלה, מקבל ביקורת כל יום.

משה גפני: מי מעז להעביר עליו ביקורת?

משה גפני: מזל שיש ציבור אינטליגנטי בישראל ובעזרת השם בבחירות הוא יעביר עליו את הביקורת.

ראובן ריבלין: תודה לחבר הכנסת גפני.

ראובן ריבלין: חבר הכנסת רשף חן, לרשותך חמש דקות.

ראובן ריבלין: אתה יכול להסתפק בפחות, ואז נוכל לקצר את הדיון ולעבור להצבעה.

ראובן ריבלין: הרי פה מבקשים להצביע וצריכים להצביע.

נסים דהן: הממשלה תמשוך.

ראובן ריבלין: אבל להצביע צריך.

ראובן ריבלין: צריך להביא אותה למצב שהיא תחליט מה היא רוצה.

ראובן ריבלין: חברי הכנסת, אני לא מתווכח, כי יותר בזול לא להתווכח.

ראובן ריבלין: חבר הכנסת רשף חן, בבקשה.

רשף חן: אדוני היושב-ראש, חברי חברי הכנסת, ההתנתקות והיציאה מעזה הן מטרה טובה.

רשף חן: לא תשמעו ממני מלה אחת נגד היציאה מעזה.

רשף חן: אבל אפילו היציאה מעזה לא מקדשת כל אמצעי, והיא לא מקדשת את האמצעי הזה.

רשף חן: כי האמצעי שאנחנו מדברים עליו הוא בעצם שיחוד חברי הסיעה של ראש הממשלה כדי שהם יצביעו אתו.

רשף חן: אלמלא ידעתי שזה בדיוק מה שקורה פה, לא הייתי מאמין שזה מה שצריך לקרות בשביל שהסיעה של ראש הממשלה תצביע עם ראש הממשלה.

רשף חן: אני חייב לומר שהליכוד שאני רואה פה - הלוא אני פעם ראשונה בכנסת - זו תופעה מיוחדת.

רשף חן: אומרים לי שזו תופעה יוצאת דופן, שלא היה דבר כזה, ואני מקווה שלעולם לא יהיה דבר כזה, מפני שזה מין פרודיה על סיעה בכנסת.

רשף חן: אתה מדבר על דמוקרטיה, ודמוקרטיה זה דבר טוב, ואחר כך החופש בתוך הסיעה.

רשף חן: האמן לי, יש הרבה יותר חופש ממה שאתה חושב.

משה גפני: איפה, אצלכם?

רשף חן: כן.

יוסף יצחק פריצקי: - - - מה שהם רוצים.

ראובן ריבלין: חבר הכנסת פריצקי, לא להפריע.

ראובן ריבלין: חבר הכנסת גפני.

רשף חן: לא למשוך איש את רעהו בלשונו.

רשף חן: מה שקורה פה, חבר הכנסת גפני, זה פשוט טירוף מערכות מוחלט.

רשף חן: בסיעת הליכוד, כאשר מכריזים על משמעת סיעתית, זה אות ברור ומוחלט שאיש הישר בעיניו יעשה.

רשף חן: לא עולה על דעתם בכלל לעשות דבר כזה.

רשף חן: הסכם קואליציוני?

רשף חן: איזה הסכם קואליציוני.

רשף חן: זו פשוט הפקרות מוחלטת.

רשף חן: זו סיעה שמוכיחה יום-יום שהיא לא מסוגלת לעשות שום דבר.

רשף חן: פעם אמרו לנו: רק הליכוד יכול.

רשף חן: כלום הליכוד לא יכול לעשות.

רשף חן: הוא לא מסוגל לתמוך בראש הממשלה שלו, הוא לא מסוגל לבצע מדיניות כלשהי, הוא לא מסוגל לשלוט, אלא אם כן ממנים את כל חברי סיעת הליכוד לשרים בממשלה.

רשף חן: זה מין טירוף מערכות מוזר כזה.

צבי הנדל: אתה מוכן להחליף אותם?

רשף חן: ומה שקורה פה זה חלק מהפארסה הזאת.

רשף חן: מעבר לתופעה הביזארית הזאת שקוראים לה סיעת הליכוד בכנסת - - -

ראובן ריבלין: לא תמיד.

ראובן ריבלין: בליכוד, כשממנים מישהו לשר בממשלה הוא לא אומר לראש הממשלה: אני לא יודע אם אני יד ימינך או יד שמאלך.

ראובן ריבלין: תדע את זה.

ראובן ריבלין: גם שרים הם מרדנים.

רשף חן: כן, זה נכון.

רשף חן: אני חייב לומר שזה חלק מהמוזרות של מה שקורה פה.

צבי הנדל: כי לא תמיד ראש הממשלה יודע אם הוא מהשמאל או מהימין.

רשף חן: יש מצב שבאמת אתה בסיעה שאתה לא יכול לקבל החלטה, אלא אם כן אתה יודע מה הרב שלך אמר או מה הרב של הסיעה האחות שלך אמר, ואתה צריך לומר את ההיפך.

רשף חן: יש מצב שבו אין שום דבר שדומה אפילו למשמעת סיעתית.

רשף חן: נדמה לי שאדוני היה פעם מצליף של הסיעה הזאת, והוא זוכר משהו על איך זה אמור לעבוד.

ראובן ריבלין: הייתי בסיעה הזאת בכל התפקידים, חוץ מראש ממשלה.

צבי הנדל: זה עוד יגיע.

רשף חן: הבעיה, אדוני היושב-ראש, בנושא הזה, היא הרבה מעבר לבעייתיות של סיעת הליכוד שאני כבר התרגלתי אליה.

רשף חן: הבעיה היא המשמעות האמיתית של מה שאנחנו עושים פה.

רשף חן: אנחנו מדברים על הקמת ממשלה שיהיו בה 27 שרים, לא מספיק 24 שכבר עכשיו יש; יהיו בה 27 שרים ותשעה סגני שרים.

רשף חן: אני לא יודע, יאמרו לי הוותיקים פה, אם אי-פעם היתה ממשלה בגודל כזה.

רשף חן: ואני אזכיר לנו מה המשמעות.

רשף חן: כל שר כזה, זו תוספת של 1.5 מיליון שקלים לשנה לתקציב המדינה.

רשף חן: זה לא מעט כסף.

רשף חן: ולא ספרתי את סגני השרים, וגם זה לא מעט.

רשף חן: זה לשכה ורכב ועוזרים ו"געשעפט" שלם.

רשף חן: וזה בזמן שיש פה שרים בלי תיק.

רשף חן: הרי אם צריך לאייש משרדים, ואני מסכים שצריך לאייש משרדים, יש למי לתת.

רשף חן: זו לא בעיה.

רשף חן: ופה הבעיה הגדולה והמרכזית, חבר הכנסת גפני.

רשף חן: אנחנו באים לציבור ואומרים לו שאנחנו צריכים לחתוך בבשר החי, המדינה הזאת נמצאת במיתון, אתה חייב לקבל פחות משכורת, אתה אולי צריך לאבד את מקום העבודה שלך.

רשף חן: רמת החיים של כל הציבור יורדת באופן משמעותי, לרבות, אגב, כל המגזר הציבורי שהמשכורת שלו קטנה משמעותית בתקופה האחרונה.

רשף חן: בזמן הזה אנחנו באים אל הציבור ואומרים: כן, אבל למנות עוד שלושה שרים ועוד שישה סגני שרים, זה בסדר, אין בעיה.

רשף חן: זה כסף קטן בשבילנו.

רשף חן: למה?

רשף חן: כי זה כסף ציבורי.

רשף חן: חבר הכנסת גפני, אני שמתי לב מזמן - כסף ציבורי זה לא השקל שיש לנו בכיס, זה שקל אחר לגמרי.

רשף חן: הוא כזה פיצי-פיצי, כל כך קטן שאתה צריך מיקרוסקופ כדי לראות אותו.

רשף חן: אם זה בא ביחידות של מיליון, אז בקושי שמים לב, וזו בעיה.

רשף חן: דבר נוסף שהבית הזה צריך להתייחס אליו, הוא עבודת הבית הזה.

רשף חן: אנחנו מגיעים למצב שבו יותר משליש מחברי הכנסת הם לא בכנסת, הם בממשלה.

רשף חן: והתוצאה של זה היא שבוועדות אין חברי כנסת.

רשף חן: יש חברי כנסת - האמת, יש פה איזו תופעה מוזרה שאני לא יודע למה היא לא מפריעה לראש הממשלה, שמי שיושב בוועדות הכנסת זה האופוזיציה ומורדי הליכוד, ואולי זה לא כל כך רע.

רשף חן: תודה רבה.

ראובן ריבלין: תודה רבה לחבר הכנסת רשף חן, מרכז סיעות האופוזיציה.

ראובן ריבלין: אני מזמין את חבר הכנסת דני יתום, ואחריו את חבר הכנסת נסים זאב, לשלוש דקות.

ראובן ריבלין: הפעם אני אקפיד.

ראובן ריבלין: לחבר הכנסת יתום - חמש דקות.

ראובן ריבלין: לא צריך את כל חמש הדקות.

דני יתום: לא, לא.

דני יתום: אדוני היושב-ראש, חברי השר, חברי וחברותי חברי הכנסת, אני לא מדבר בשם סיעת העבודה, כיוון שסיעת העבודה עדיין מכונסת ודנה בשאלה כיצד להתייחס להצעת ראש הממשלה, האם להצביע ולתמוך בניפוח הממשלה ובתוספת שמונה המשרות, או שמא להתנגד.

דני יתום: על כן, אני אדבר בשמי.

דני יתום: אני אתנגד.

דני יתום: אני חושב שמי שיצביע בעד ניפוח נוסף של הממשלה ויביא את מספר השרים וסגני השרים למספר האסטרונומי של 35 או 36, לפי רשף חן - 36, יעניק לגיטימציה למתן אתנן פוליטי.

דני יתום: אני אינני יכול לקרוא לזה אחרת.

דני יתום: אתמול אמר ראש הממשלה: אתם הצבעתם אתי, היום אני מחזיר לכם כגמולכם.

דני יתום: אני מניח שהמיועדים המאושרים לא שמעו את זה הבוקר בפעם הראשונה.

דני יתום: אני מציע שנבדוק אם אין מאחורי הדברים מעשה שאסור לנו, באי הבית הזה וחברי הכנסת, לתת לו יד, קרי, שראש הממשלה קנה את קולותיהם של חבריו בליכוד בהבטחה שלאחר שיעביר את התקציב ולאחר שיפיל את חוק משאל העם, ובהנחה שהם יתמכו בהפלת משאל העם ובהעברת התקציב, הוא ייתן להם אתנן פוליטי בדמות משרה.

ראובן ריבלין: אני מציע לך לומר, שהאדם הסביר יכול היה לחשוב.

דני יתום: האדם הסביר יכול היה לחשוב.

ראובן ריבלין: אתה לא יודע או אתה חושב.

דני יתום: אני לא יודע, האדם הסביר.

דני יתום: לא יעלה על הדעת שאדם סביר היה חושב אחרת, נאמר זאת כך.

ראובן ריבלין: לא, אני מציע לך לומר: האדם הסביר היה מפרש את זה בדרך הזאת גם אם זה לא - - -

דני יתום: מה שאתה אומר, אדוני היושב-ראש, אני מקבל.

דני יתום: אבל מי שיצביע בעד ניפוח הממשלה, לא רק יעניק לגיטימציה למתן אתנן פוליטי ויוריד לשפל המדרגה את הפוליטיקה בישראל.

דני יתום: אל יקל הדבר בעיניכם, כי אחר כך אנחנו עצמנו בוכים ומקטרים על זה שהעם לא נותן אמון בפוליטיקאים והבית הזה זוכה לציונים נמוכים מאוד בציבור.

דני יתום: הדבר קשור להתנהגותנו ותלוי באופן שבו נתייחס לדברים.

דני יתום: מי שיצביע בעד ניפוח הממשלה, ייתן את ידו למינהל לא תקין, ייתן את ידו לבזבוז מיותר של כספי ציבור ויטיל העמסה נוספת על כתפי משלם המסים.

דני יתום: אני חבר ועדת הכספים.

דני יתום: ימים ולילות ישבנו ודנו בסוגיות שעלותן מאות מיליוני שקלים, מיליארדים של שקלים, עשרות מיליונים של שקלים ומיליוני שקלים בודדים, עד כדי עשרות אלפי שקלים.

דני יתום: אני זוכר לילות וימים שבהם דנו בשאלה מה עושים כדי לסייע לחלשים, כדי לסייע לנזקקים.

דני יתום: פתאום יש מיליוני שקלים רבים, או יש הטוענים שיש עשרות מיליוני שקלים רבים, כדי לאכלס שמונה לשכות בשמונה בעלי תפקידים, עם כל העוזרים שהם מביאים וצועדים באון ובגאון אחריהם?

דני יתום: אם יש כסף כזה, אני מבקש להעביר אותו לחלשים, אני מבקש להעביר אותו לנזקקים, אני מבקש להעביר אותו לאלה שהתקציב לא נותן להם מענה וממשיך להתעמר בהם ולהתעלל בהם.

דני יתום: אני לא אוכל לתת ידי, אדוני היושב-ראש, למהלך שכזה.

דני יתום: אני מקווה מאוד שהסיעה שלי לא תעמיד אותי בפני הצורך להחליט על הפרת משמעת סיעתית.

דני יתום: יש רגעים בחייו של אדם, גם אם הוא פוליטיקאי, שהם רגעים שבהם צו המצפון אומר לו: עד כאן ודי.

דני יתום: הסכמתי לאכול צפרדע אחר צפרדע בכל מה שקשור לתקציב, בשם ההינתקות, ועל מנת להבטיח שהממשלה לא תיפול.

דני יתום: המשחק הזה הסתיים לו.

דני יתום: כאן לא מדובר בהשארת הממשלה על כנה; כאן מדובר בגחמה, כאן מדובר בעניינים פנימיים של הליכוד, ואסור שניתן את ידנו לכך שבתקציב, שהוא של כולנו, נסייע בדרך לא כשרה, בדרך עקומה, לפתור בעיה, ולאחר מכן לא נוכל להביט בעצמנו במראה ולא נוכל לעמוד בפני הציבור ולהסביר מדוע נתנו את ידנו לכך.

ראובן ריבלין: תודה רבה.

ראובן ריבלין: חבר הכנסת נסים זאב כבר בדרכו אלינו; שלוש דקות עומדות לרשותו.

דניאל בנלולו: עשיתם הכול כדי להיכנס לממשלה.

דני יתום: מה זה שייך?

דני יתום: זה היה חלק מההסכם הקואליציוני, עכשיו זה לא חלק מההסכם הקואליציוני.

דני יתום: זאת תוספת - - -

דניאל בנלולו: רק בגלל ההתנתקות.

דני יתום: יש גבול לכל תעלול, איך אתה מעז?

דניאל בנלולו: - - -

ראובן ריבלין: אין לנו זמן עכשיו.

ראובן ריבלין: חבר הכנסת דני יתום, תודה רבה.

ראובן ריבלין: חבר הכנסת יתום, היה לך נאום מצוין, למה אתה מקלקל?

ראובן ריבלין: חבר הכנסת נסים זאב, בבקשה.

נסים זאב: אדוני היושב-ראש, כנסת נכבדה, אני לא מבין מה התמיהות על ראש הממשלה.

נסים זאב: הלוא רק השבוע קראנו את מגילת אסתר.

נסים זאב: אחשוורוש שאל את המן, מה לעשות באיש אשר המלך חפץ ביקרו?

נסים זאב: אמר לו בתשובה: איש אשר המלך חפץ ביקרו, יביאו לבוש מלכות אשר לבש בו המלך וסוס אשר רכב עליו המלך ואשר ניתן כתר מלכות בראשו, ונתון הלבוש והסוס על יד איש משרי המלך הפרתמים, והרכיבהו על הסוס ברחוב העיר, וקראו לפניו: ככה ייעשה לאיש אשר המלך חפץ ביקרו.

נסים זאב: אני חושב, אדוני היושב-ראש, שאני היחיד מבין החברים פה שמבין מדוע ראש הממשלה החליט על מינוי של שלושה שרים בלבד.

נסים זאב: מדוע ראש הממשלה מסתפק במועט כל כך, מדוע המינוי נעשה דווקא בשבוע של חג הפורים.

נסים זאב: הפורים – אני רוצה להזכיר לכל החברים - הוא משולש השנה, וראש הממשלה הסתפק בשלושה שרים.

נסים זאב: תארו לכם אם היה פורים מרובע, אז היו ארבעה שרים.

נסים זאב: ראש הממשלה ממשיך לחגוג את חג הפורים.

נסים זאב: זוהי גם ממשלה משולשת.

נסים זאב: פעם הממשלה הזאת החליטה ללכת עם הימין, ממשלת ימין קראו לה; אחר כך ממשלת שינוי; ועכשיו, ברוך השם, יש ממשלה קצת יותר מאוזנת - מפלגת העבודה עם אגודת ישראל.

נסים זאב: אדוני היושב בראש, שכחנו כיצד ראש הממשלה מתנהג, באיזו עריצות?

נסים זאב: זה גם כן מן המגילה: כל עבדי המלך ועם מדינות המלך יודעים אשר כל איש ואשה שיבוא אל המלך אשר לא ייקרא אחת דתו להמית.

נסים זאב: אין דבר כזה, מי שלא עושה מה שהמלך רוצה, עורפים את ראשו.

נסים זאב: תראו כמה ראשים ערפו במהלך הקדנציה הזאת.

נסים זאב: ערפו את ראשה של שינוי, באיזו הנאה.

נסים זאב: אבל לפני כן, את הראשים – יושב פה חבר הכנסת בני אלון, השר לשעבר - של כל שרי הימין, ערפו את ראשם.

נסים זאב: מה חושבים היום מפלגת העבודה, שאת ראשם לא יערפו בעוד איזה זמן?

נסים זאב: אני רוצה לומר לכם, ראש הממשלה עובד לפי האינטרסים, וצריכים לזכור, כשהוא רצה לפטר את שרי ש"ס, הוא קם בדיוק כמו פרעה בחצי הלילה: קומו צאו מתוך עמי.

נסים זאב: אסור לנו לשכוח זאת.

נסים זאב: שלא יחשבו אלה שהיום חברו אליו, שיראו ימים של שקט ומנוחה.

נסים זאב: זו מנוחה נכונה.

יולי יואל אדלשטיין: תודה רבה לחבר הכנסת נסים זאב.

יולי יואל אדלשטיין: חבר הכנסת אריה אלדד, שלוש דקות לרשותך.

יולי יואל אדלשטיין: אחריו – חבר הכנסת אבשלום וילן.

אריה אלדד: אדוני היושב-ראש, אדוני השר, חברי חברי הכנסת, הכנסת היא מקום רווי אדרנלין, סערת רגשות, לפעמים שמחה, לפעמים החלטות הרות גורל, לפעמים זעם.

אריה אלדד: הרבה זעם יש לאחרונה בכנסת על כך שהדמוקרטיה הישראלית מושפלת ונרמסת.

אריה אלדד: ראש הממשלה נוהג בשריו ובחברי הכנסת כבעגלים שבחוותו, מאביס אותם לצרכיו, מכה בהם כדי לאלף אותם בינה, מקריב רמטכ"ל כדי להפחיד את מי שראוי להפחידו, וכל הזמן בשיטת המקל והגזר, כמו לבהמות.

אריה אלדד: אתמול קנה תקציב במאות מיליונים, ומייד באה עת תשלום למלחכי הפנכה.

אריה אלדד: צדק חבר הכנסת בשארה, שהזכיר כי הוא עושה זאת בשיטת פבלוב.

אריה אלדד: צריך מייד לתת פרס לכלב כדי שיזכור מי אדוניו וימשיך לומר אמן בכל פעם שהוא רואה אותו.

אריה אלדד: פעם היינו אומרים: כולם עושים, אבל הוא - מהמקפצה.

אריה אלדד: ייתכן, חברי הכנסת, שבימים האחרונים באמת יש סיבה טובה שלא להשתמש בחדרי השירותים בבניין הזה, לך תדע מה תשמע שם.

אריה אלדד: אבל הדיקטטור בטוח שגם אם יעשה זאת מהמקפצה, לא תיפול שערה משערות ראשו ארצה.

אריה אלדד: חברי הכנסת, הזעם מתחלף בתחושת גועל, בחילה אמיתית.

אריה אלדד: קליגולה, קיסר רומי, היה חסיד אומות העולם ביחס למה שאנחנו רואים כאן היום.

אריה אלדד: הוא רק מינה את סוסו לסנאטור, סוס ראוי מאוד, אומרים ההיסטוריונים.

אריה אלדד: איך לא מציפה בחילה את יושבי השולחן הזה כולם, על הזילות הנוראה של התואר שר, סגן שר.

אריה אלדד: איך הם לא קמים למחות על כך?

אריה אלדד: כל מי שמלחך פנכה?

אריה אלדד: כל מי שמלחך?

אריה אלדד: מהי הגדרת שוחד, חברי הכנסת?

אריה אלדד: קבלת טובת הנאה עבור הטיית משפט, החלטה, הצבעה?

אריה אלדד: אם הכנסת תאשר היום את החרפה הזאת, על הממשלה הזאת כולה, על אלה שחטאו ועל אלה שלא חטאו, עליהם ייאמר הפסוק מהנביא: שרייך סוררים, חבר גנבים, כולו אוהב שוחד ורודף שלמונים, יתום לא ישפוטו וריב אלמנה לא יבוא.

יצחק הרצוג: כל השרים?

אריה אלדד: אמרתי, גם על אלה שחטאו וגם על אלה שלא חטאו, כי לא מחו על החרפה הזאת של מינוי אנשים שהם אומרי אמן.

אריה אלדד: חברי הכנסת, הלוואי שהיו ממנים סוסים - סוסים מסתפקים בשעורה.

יולי יואל אדלשטיין: תודה לחבר הכנסת אריה אלדד.

יולי יואל אדלשטיין: חבר הכנסת אבשלום וילן - בבקשה, אדוני; חמש דקות לרשותך, אפשר גם פחות.

יולי יואל אדלשטיין: אחריו - חבר הכנסת יצחק לוי.

אבשלום וילן: אדוני היושב-ראש, רבותי חברי הכנסת, אדבר פחות מחמש דקות.

אבשלום וילן: אני מסכים - - -

צבי הנדל: אין אחד שמגן עליהם?

אבשלום וילן: אני מסכים עם כל מלה שאמר חבר הכנסת אריה אלדד, מההתחלה ועד הסוף.

אבשלום וילן: אני חושב שאם הערב המינויים האלה עוברים - אני מקווה שהכנסת הזאת תתעשת ולא תיתן להם לעבור - ייקרא שמנו בעולם כולו לא מדינת ישראל כי אם מדינת ג'וביסטן.

אבשלום וילן: ג'וביסטן.

אבשלום וילן: הגיע הזמן שבכל הכבוד הראוי נעמיד את לובנגולו מלך זולו במקום.

אבשלום וילן: לא יכול להיות מצב, כפי שציינו כאן כולם, שנותנים שוחד ואתנן פוליטי למי שהצביע כך ולא אחרת ורומסים את כל הנורמות הכי בסיסיות, גם אם הדבר כשר וחוקי למהדרין.

אבשלום וילן: אדוני היושב-ראש, הכול מתחיל מהשיטה הרקובה של הג'ובים והתלות בחברי מרכז, הזילות של הכנסת והתפקיד חסר התוכן - חבר הכנסת רביץ, אולי פעם מישהו יסביר לי מהו תפקיד סגן שר?

אבשלום וילן: רכב - יש היום לכל אחד.

אבשלום וילן: עוזרים - יש לכל אחד.

דניאל בנלולו: אולי תסביר לנו, אתה היית פעם סגן שר.

יולי יואל אדלשטיין: נהג.

אבשלום וילן: אני לא יודע, רוב האנשים אוהבים לנהוג בעצמם.

אבשלום וילן: לא הייתי סגן שר, ותרשום בפרוטוקול, חבר הכנסת בנלולו, וגם לעולם לא אהיה סגן שר.

אבשלום וילן: אתה יכול לרשום את זה בפרוטוקול.

דניאל בנלולו: כי אתה רוצה להיות שר מייד.

אבשלום וילן: לא, משום שאני חושב שאדם בעל כבוד עצמי לא לוקח תפקידים ריקים מתוכן, לא נכנס אליהם בצורה מושחתת, מעוותת ומושפלת.

אבשלום וילן: אם יש טיפה כבוד עצמי לחמשת סגני השרים מהליכוד, אני מקווה שאמצא לפחות אחד מהם שיגיד: את הפארסה הזאת אינני משחק, אני לא שותף לבדיחה הזאת.

אבשלום וילן: אבל, אדוני היושב-ראש, יש בכוחה של הכנסת הזאת להגיד בעוד כמה דקות לא, לא לשחיתות, כן לטוהר המידות, כן לדרך ארץ, כן להתנהגות ראויה, שתחזיר את כבודו של הבית הזה.

אבשלום וילן: תודה, אדוני היושב-ראש.

יולי יואל אדלשטיין: תודה רבה לחבר הכנסת אבשלום וילן.

יולי יואל אדלשטיין: חבר הכנסת יצחק לוי - בבקשה, אדוני.

יצחק לוי: אדוני היושב-ראש, רבותי חברי הכנסת, אתייחס לשלוש נקודות.

יצחק לוי: האחת, הנקודה האחרונה שהעלה חבר הכנסת אבו וילן.

יצחק לוי: הייתי סגן שר - משרות מיותרות; האמן לי, משרות מיותרות.

יצחק לוי: האמן לי, אני אומר לך, הייתי שר והייתי סגן שר, והייתי שר שהיו לו סגני שר, לא אזכיר מי הם היו משום כבודם, כי חלקם יושבים בכנסת עד היום וחלקם לא, ואני יודע מה הם עשו.

יצחק לוי: אני יודע בדיוק איך היתה חלוקת התפקידים.

יצחק לוי: עיקר התפקיד היה לענות על שאילתות מעל דוכן הכנסת.

יצחק לוי: אני אומר לך שתפקידי סגני שרים מיותרים, אני אומר את זה בצורה ברורה.

יצחק לוי: הייתי מציע לחברי מהליכוד, חברים שלי, אנשים שאני מעריך אחד אחד, חברי כנסת מכובדים שהוכיחו את עצמם בכנסת ועשו עבודה מאוד חשובה בכנסת: אל תלכו להיות סגני שרים, בזה גמרתם את העשייה הפוליטית שלכם.

יצחק לוי: נגמר העניין, כבר לא תעשו שום דבר.

יצחק לוי: זה מיותר לגמרי.

יצחק לוי: זאת נקודה אחת שרציתי לומר.

יצחק לוי: אני פונה לסגני השרים: גלו אומץ ציבורי, קומו והגידו, אין אנו רוצים במשרה הריקה הזאת.

יצחק לוי: נקודה שנייה שרציתי להדגיש היא השחיתות של הממשלה הזאת ושל העומד בראשה.

יצחק לוי: חבר הכנסת בנלולו, אנחנו יודעים כמה עולות לשכות סגני השרים והשרים.

יצחק לוי: אתמול נדחתה הסתייגות שעמדה להעניק עוד 100 מיליון שקלים של חיים לאנשים, ממש חיים, והכנסת דחתה זאת כי אין כסף.

יצחק לוי: אני אומר לך, אם העלות השנתית של כל הלשכות האלה תהיה 20 מיליון, 30 מיליון, המעטתי.

יצחק לוי: שרים, סגני שרים, רכבים, עוזרים, נהגים, נסיעות לחו"ל, אני מכיר את זה, אמרתי לך שהייתי גם שר וגם סגן שר.

יצחק לוי: לשכה של שר וסגן שר עולה כ-2 מיליוני שקלים בשנה, העוזרים שלו עולים עוד 2-3 מיליונים בשנה.

יצחק לוי: 5 מיליונים בשנה לכל סגן שר.

יצחק לוי: תעשה מכפלה של תשעה סגני שרים, יש לך 50 מיליון.

יצחק לוי: אדוני יושב-ראש ועדת הכספים, ב-50 מיליון אפשר לעשות הרבה דברים.

יצחק לוי: אפשר לקנות תרופות, אפשר להחזיק ישיבות, אפשר לפתור בעיות של קשישים, אפשר לתת אוכל לילדים.

יעקב ליצמן: ו-290 מיליון שקל רק לשינוי - - -

יצחק לוי: איפה המוסר?

יצחק לוי: ממשלה שעוברת את קו המוסר היא ממשלה מושחתת.

יצחק לוי: ראש ממשלה שעובר את קו המוסר הוא ראש ממשלה מושחת.

יצחק לוי: אני מצטער שאריאל שרון לא יושב פה ושומע את הדברים.

יצחק לוי: אין הצדקה לממשלה כזאת אם אין לה המוסר הבסיסי כלפי העם שלה וכלפי האזרחים שלה.

יולי יואל אדלשטיין: נא לסיים.

יצחק לוי: לכן, אדוני היושב-ראש, אני מאוד מקווה שבעוד שעה לא נתבייש להסתובב ברחוב כחברי הכנסת, שיצביעו עלינו ויגידו: מושחתים לכו הביתה, כי הציבור לא מבחין בין אלה לבין אלה.

יצחק לוי: אני מקווה שכך יהיה.

יצחק לוי: אני מקווה שלכנסת יהיה מספיק אומץ לדחות את הצעד המושחת הזה.

יצחק לוי: תודה רבה.

יולי יואל אדלשטיין: תודה לחבר הכנסת לוי.

יולי יואל אדלשטיין: חבר הכנסת יעקב ליצמן.

יולי יואל אדלשטיין: לרשות אדוני עד חמש דקות.

יולי יואל אדלשטיין: עד חמש דקות, אפשר פחות.

יעקב ליצמן: אדוני היושב-ראש, כנסת נכבדה, הנושא היום הוא הרחבת הממשלה, עוד שרים וסגני שרים.

יעקב ליצמן: ראשית, אני רוצה לדבר גם על עצמי, מפלגתי, אגודת ישראל.

יעקב ליצמן: לאגודת ישראל יש הסכם קואליציוני חתום.

יעקב ליצמן: זה שלא קיבלנו את זה עד עכשיו, אדוני היושב-ראש, היו לזה כל מיני סיבות.

יעקב ליצמן: פעם אחת שמעתי מחבר כנסת שאמר, כאן במדינה, לאחר שחותמים על הסכם, מתחיל משא-ומתן.

יעקב ליצמן: אני מקווה שזה לא כך, כי אצלנו לפחות יש הסכם קואליציוני.

יעקב ליצמן: הסכם קואליציוני - אנחנו מטיפים כל הזמן מוסר - צריך לקיים.

יעקב ליצמן: אני שמח שידידי חבר הכנסת הרב הלפרט ימונה לסגן שר התחבורה.

יעקב ליצמן: כסגן שר התחבורה הוא יפעל ויעשה מה שצריך לסקטור שהוא מייצג ולציבור הרחב.

יעקב ליצמן: אבל, אני חייב לחזור ל-700 מיליון השקל של שינוי.

יעקב ליצמן: הרב לוי שאל אותי, מה אפשר לעשות ב-50 מיליון שקל?

יעקב ליצמן: אדוני, ב-700 מיליון שקל מה אפשר לעשות?

יעקב ליצמן: אני אגיד לכם מה.

יעקב ליצמן: אתה יודע איזה סכום זה?

יעקב ליצמן: אני מניח שזה יבוא לוועדת כספים – לא נראה לי שזה עובר כל כך מהר.

יעקב ליצמן: ואתה מבין לבד, הרב לוי, שאם יש הסכם עם שינוי שמותר לה להצביע נגד, אז קל וחומר בן בנו של קל וחומר שמותר לי להצביע נגד.

יעקב ליצמן: לא רק להצביע נגד, לפעול נגד.

יעקב ליצמן: ולכן, אני לא יודע, חוץ משני חברי שינוי, מי יתמוך בזה בוועדת הכספים.

יעקב ליצמן: אני לא רואה – אחד לא.

יעקב ליצמן: אולי תביא לי אחד שיגיד לך – ואני שומע בכלל, קורא עיתון, ושמעתי את זה מחברי כנסת כאן, ש-30 מיליון שקל צריך להעביר לאיזו שלוחה בהרצלייה, במקום אחר, שמייצג יושב-ראש המפלגה, שהוא בעל-הבית על זה.

רשף חן: איפה שמעת את השקר הזה?

יעקב ליצמן: אני קראתי את זה בעיתון, כמוך, היום.

יעקב ליצמן: ואני שמעתי את זה כאן.

יעקב ליצמן: נכון שהוא הגיב שהוא לא ביקש.

יעקב ליצמן: ואתה יודע מה, תתאר לך שאם לפני שנה - לא שנה, לפני שלוש שנים - היתה ש"ס באה ואומרת: אני רוצה עבור "אל המעיין" 30 מיליון שקל.

רשף חן: - - -

יעקב ליצמן: היועץ המשפטי היה מגיב, יאח"ה היתה חוקרת, מה, אל תשאל מה שהיו עושים לנו כאן.

יעקב ליצמן: פתאום, אתמול, 700 מיליון שקל, בריזון מחלק שם בוועדת כספים עם כמה חברים.

יעקב ליצמן: הכול בסדר.

יעקב ליצמן: שקט.

רשף חן: שקר.

יעקב ליצמן: שקט, אדוני.

יעקב ליצמן: לא שקר.

יעקב ליצמן: 700 מיליון שקל.

יעקב ליצמן: ולכן, רבותי, אני לא שותף לזה.

יעקב ליצמן: ולא נראה לי שאיזו מפלגה בוועדת הכספים תהיה שותפה לזה.

יעקב ליצמן: רוצים לחלק כסף?

יעקב ליצמן: תביאו 700 מיליון שקל לוועדת כספים, נחלק.

יעקב ליצמן: תרופות, פגיות – יש לנו עוד הרבה מה לעשות.

יעקב ליצמן: אגב, אני חייב להדגיש: אני לא נגד הסטודנטים, צריך להוריד להם את שכר הלימוד, כפי שאני חושב שצריך להוריד את שכר הלימוד בישיבות.

יעקב ליצמן: אני בעד זה.

יעקב ליצמן: שלא תתרגמו מה שאני אומר לכך שאני נגד הסטודנטים.

יעקב ליצמן: אני בעד מאבקם.

רשף חן: מה שכר הלימוד בישיבות?

יעקב ליצמן: אבל, מי הולך לקבל את הכסף?

יעקב ליצמן: השלוחות?

יעקב ליצמן: מי הולך לקבל?

יעקב ליצמן: מי מחלק את הכסף?

יעקב ליצמן: המדינה?

יעקב ליצמן: קריטריונים?

רשף חן: מה גובה שכר הלימוד בישיבות?

יעקב ליצמן: אין לי מושג.

יעקב ליצמן: את הילדים שלי כבר חיתנתי, לא יודע.

רשף חן: - - -

יעקב ליצמן: אבל, שמעתם דבר כזה?

יעקב ליצמן: יושבים שני אנשים, בלי בושה, מטיפים לנו מוסר – מינהל תקין, כל הזמן מינהל תקין; פונים ליועץ המשפטי 20 פעם על ש"ס – ש"ס צדיקים לעומתכם.

יעקב ליצמן: צדיקים גמורים לעומתכם.

יעקב ליצמן: לפחות הם מייצגים את הילדים והמסכנים.

יולי יואל אדלשטיין: נא לסיים.

יעקב ליצמן: מה שאתם הרסתם בשנתיים האחרונות - - -

יולי יואל אדלשטיין: נא לסיים.

יעקב ליצמן: ולכן, אדוני, מעבר לדברים, אני מציע: בואו נתחיל לדבר קודם כול על 700 מיליון השקל.

יעקב ליצמן: תודה.

יולי יואל אדלשטיין: תודה רבה לחבר הכנסת ליצמן.

יולי יואל אדלשטיין: חבר הכנסת יורי שטרן - בבקשה, אדוני; שלוש דקות לרשותך.

יולי יואל אדלשטיין: אחריו - חבר הכנסת ניסן סלומינסקי.

יורי שטרן: כבוד היושב-ראש, חברי, בימים האחרונים של הדיונים יצא לי ולעוד כמה חברי כנסת להצביע על השחיתות הנוראית ועל שבירת כל כללי המשחק לטובת ההינתקות, כביכול.

יורי שטרן: זאת אומרת: בשביל לגרש את היהודים מהיישובים היהודיים בחבל-עזה, להוציא את צה"ל משם, לתת את כל המרחב למחבלים, לפרק את היישובים הישראליים – בשביל זה הכול קדוש היום.

יורי שטרן: ובין היתר, השחיתות חוגגת.

יורי שטרן: השחיתות היא בין-מפלגתית ופנים-מפלגתית.

יורי שטרן: כידוע, לראש הממשלה אין רוב בסיעתו.

יורי שטרן: אין לו רוב במרכז המפלגה שלו, אין לו רוב בין חברי המפלגה שלו, שהצביעו בשיעור של כשני-שלישים נגד תוכנית ההינתקות – אני פשוט מתקשה לבטא את השם השקרי הזה של תוכנית גירוש היהודים מהיישובים.

יורי שטרן: ולכן, מה עושה ראש הממשלה?

יורי שטרן: הוא ממנה את כל אלה שהיו "יסמנים" שלו, שחלקם אנשים שבתוכם הם מתנגדים לתוכנית הזאת, וכל אלה שהולכים אחריו – רובם, לפחות – הולכים מסיבות מאוד מאוד פשוטות וקרייריסטיות.

יורי שטרן: אז עכשיו ראש הממשלה מצ'פר אותם.

יורי שטרן: אני לא מדבר על טיב האנשים.

יורי שטרן: כולם ראויים להיות גם שרים, גם סגני שרים, כמו שעוד כמה חברי כנסת פה, בבניין הזה, ראויים להיות שרים וסגני שרים.

יורי שטרן: לא ממנים אותם.

יורי שטרן: לא משום שתכונותיהם, סגולותיהם, פחותות.

יורי שטרן: הם אפילו גם שייכים לקואליציה.

יורי שטרן: אלא שהם לא היו "יסמנים" של ראש הממשלה.

יורי שטרן: וראש הממשלה, כפי שהוא מנהל את החווה הפרטית שלו, כך הוא מנהל את המדינה.

יורי שטרן: עורך-דינו הפרטי שמעורב, עסקית, בקזינו ביריחו, מנהל בשם מדינת ישראל משא-ומתן על פתיחת קזינו ביריחו.

יורי שטרן: לאן הגענו?

יורי שטרן: וכל הניהול הפרטי הזה הוא ניהול פרטי של הממשלה, של המפלגה, וכל מה שבא בתור.

יורי שטרן: לכן, אנחנו מצביעים נגד המינויים האלה לא כהבעת אי-אמון בחברים אלה או אחרים, שחלק מהם באמת ראויים מאוד.

יורי שטרן: אני גם שמח אישית שחברת הכנסת מרינה סולודקין תהיה סגנית במשרד הקליטה.

יורי שטרן: סוף-סוף, אחרי הפסקה של כמה שנים, יהיה בהנהלה של משרד הקליטה מישהו שמבין רוסית.

יורי שטרן: זה הישג.

יורי שטרן: אני חושב שזה צעד נכון.

יורי שטרן: אפשר היה לעשות אותו גם לפני כמה חודשים.

יורי שטרן: למה לא עשו?

יורי שטרן: בשביל לשמור על הסוכריות האלה עד לאחר ההצבעות.

יורי שטרן: כדי שמרינה סולודקין תלך נגד החלטת הסיעה שלה, ועכשיו היא מקבלת צ'ופר.

יורי שטרן: על מה הצ'ופר?

יורי שטרן: הצ'ופר ניתן לאנשים שהפירו את החלטת סיעתם.

יורי שטרן: החלטת מרכז המפלגה שלהם.

יורי שטרן: על זה הצ'ופר.

יורי שטרן: עכשיו, זה שיא השחיתות.

יורי שטרן: ולכן אני אומר - - -

ראובן ריבלין: תודה רבה.

אבשלום וילן: - - -

יורי שטרן: חברי, חברי הטובים, שאת המינוי שלהם אנחנו מתבקשים לאשר היום, אל תראו את זה אישית, זו פשוט הבעת מחאה נגד הסגנון הדורסני הזה, שהורס כל חלקה טובה במדינה, שהיא המדינה שלכם כמו שהיא המדינה שלנו.

אבשלום וילן: אדוני היושב-ראש, מי הבא בתור?

אבשלום וילן: אדוני היושב-ראש?

ראובן ריבלין: אני מאוד מודה לכם.

ראובן ריבלין: יש לי התייעצות עם שר החוץ, רבותי.

ראובן ריבלין: יש לנו משלחת של הכנסת, חבר הכנסת וילן יוצא, שר החוץ מבקש להתעניין ולדעת.

ראובן ריבלין: חבר הכנסת ניסן סלומינסקי, אחרון הדוברים - בבקשה, אדוני.

נסים דהן: צלצל להצבעה, בבקשה.

נסים דהן: שלא יגידו - - -

ראובן ריבלין: כן, בבקשה.

ראובן ריבלין: חבר הכנסת סלומינסקי, לאדוני שלוש דקות, ולאחר מכן אנחנו עוברים להצבעה, רבותי.

ניסן סלומינסקי: אדוני היושב-ראש, השרים, חברי חברי הכנסת, אני חושב שכל אלה שגם דיברו לפני או רובם, לא דיברו אישית על שר זה או על סגן שר זה, שלו היה מגיע מינוי שלו באיזה שלב בקדנציה, הם היו מסכימים לכך או לא, או אם הוא ראוי לכך או לא.

ניסן סלומינסקי: לא זה ה-issue כרגע.

ניסן סלומינסקי: אני רוצה לציין רק שתי נקודות שבגללן אני חש בושה ולכן עליתי לדבר.

ניסן סלומינסקי: הבושה הראשונה - אתמול היתה הצבעה על התקציב, ולפני כן ישבנו, שדולת הגמלאים, עם נציגי הגמלאים ונציגי כל הסיעות בכנסת, חברי ועדת הכספים וכאלה שלא.

ניסן סלומינסקי: ומתוך רשימת כל הבעיות שיש לגמלאים, כל הדברים שהם נפגעים מהם בתקציב, הוצאנו שני דברים ואמרנו: נלך רק עליהם.

ניסן סלומינסקי: נהיה קטנים; לא עם עיניים גדולות.

ניסן סלומינסקי: ולקחנו נושא אחד: להוסיף 10 מיליוני שקל למרכזי היום לקשישים.

ניסן סלומינסקי: 10 מיליוני שקל.

ניסן סלומינסקי: תשמעו על מה מדובר.

ניסן סלומינסקי: זו היתה בקשה של כל הגמלאים, כל הקשישים, מכל סיעות הבית, החלטה של כל הנציגים, חוצי סיעות ומפלגות, ועוד אתמול בבוקר דיברנו על כך שכולנו נצביע בעד 10 מיליונים.

ניסן סלומינסקי: שעה לפני ההצבעה באים אלי בבושת פנים נציגי כל הסיעות שבקואליציה, בזה אחר זה.

ניסן סלומינסקי: זה התחיל עם העבודה, הם אמרו לי: אנחנו חשים בושה.

ניסן סלומינסקי: הם אמרו לי: נצטרך להצביע נגד.

ניסן סלומינסקי: נגד 10 המיליונים לקשישים ולגמלאים שלנו.

ניסן סלומינסקי: למה?

ניסן סלומינסקי: הודיעו לנו, שאם אין אישור של ראש הממשלה, אסור לנו להצביע בעד, אחרת הכול מתפוצץ.

ניסן סלומינסקי: 10 מיליונים – נצטרך להצביע נגד.

ניסן סלומינסקי: עברתי בין חברי הכנסת של מפלגת העבודה, וכל אחד בבושת פנים אומר לי: זה המצב, אני לא יכול.

ניסן סלומינסקי: הלכתי לליכוד, שגם הם היו שותפים בהחלטה, והם אמרו אותו דבר: אנחנו נכפים.

ניסן סלומינסקי: אסור.

ניסן סלומינסקי: 10 המיליונים האלה ממוטטים את הקואליציה, ממוטטים את התקציב, לא נוכל להצביע.

ניסן סלומינסקי: כך עברתי ביניהם כתגרן בשוק.

ניסן סלומינסקי: אחרי הכול ביקשתי הצבעה אישית.

ניסן סלומינסקי: אמרתי שאולי כשזה אישי, כשיושבים כל הגמלאים והקשישים ומסתכלים, אולי אז יימצאו 10 מיליוני שקלים - תקציב של סגן שר אחד.

ניסן סלומינסקי: על זה מדובר.

ניסן סלומינסקי: קראו שם אחר שם, והפחד מהשליט, החשש שמא בגלל 10 מיליונים התקציב מתמוטט, שמא כל ההסכמים הקואליציוניים מתפרקים, כי כך הפחידו אותם, בגלל זה כל אחד ואחד עם עיניים כבושות בקרקע אמר שהוא מתנגד להסתייגות.

ניסן סלומינסקי: מתנגד.

ניסן סלומינסקי: מתנגד.

ניסן סלומינסקי: והיא נפלה.

ניסן סלומינסקי: 10 מיליונים לקשישים, שהיו בהסכמה של כולם.

ניסן סלומינסקי: זו הבושה הראשונה.

ניסן סלומינסקי: ומייד למחרת, יום אחרי כן, כשעוד לא הספקנו לשכוח, אנחנו צריכים להצביע - - -

עמרם מצנע: ניסן, רק שכחת שגם אתה הצבעת נגד חוקים שחתמת עליהם.

ניסן סלומינסקי: עזוב.

ניסן סלומינסקי: עזוב.

ניסן סלומינסקי: עזוב.

ניסן סלומינסקי: עזוב.

ניסן סלומינסקי: לא באתי לתקוף אתכם עכשיו.

עמרם מצנע: תעבור לליכוד.

ניסן סלומינסקי: הזכרתי גם את הליכוד.

ניסן סלומינסקי: דיברתי גם עליהם.

ניסן סלומינסקי: אתה לא שמעת.

ניסן סלומינסקי: הבושה השנייה היא תחושה שלא רק שמשלמים את זה, אלא משלמים את זה במזומן.

ניסן סלומינסקי: זו כאילו היתה הדרישה.

ניסן סלומינסקי: לא היה אפילו השכל לחכות שבוע, חודש.

ניסן סלומינסקי: זה נותן תחושה נוראה.

ניסן סלומינסקי: ואנחנו הרי יודעים על מי מדובר.

ניסן סלומינסקי: אני לא נכנס אישית לכל אחד, אבל אנחנו יודעים בדיוק איך הם פעלו לאורך כל התקציב, לאורך כל התקופה, מה הם שירתו, איזו תפיסה, איזו מדיניות הם שירתו, את מי הם שירתו, ובדיוק להם, ורק להם, והם היחידים הטובים בליכוד, אין אחרים, רק להם מגיע, רק הם ראויים משום שהם טובים.

ניסן סלומינסקי: בדיוק.

ניסן סלומינסקי: מעניין.

ניסן סלומינסקי: כשאתה רואה איך זה הולך, ובדיוק תשלום במזומן, זה הגועל-נפש.

ניסן סלומינסקי: הרי כשאנשים מתביישים, הם לפחות לא משלמים במזומן, נותנים שיק דחוי, מחכים קצת זמן, שיירגע, שיישכח, שלפחות מי שלא מכיר לא יקשור דבר לדבר.

ניסן סלומינסקי: עד כדי כך הכנסת הידרדרה, או מי שרוצה להביא את זה עד כדי כך הידרדר, שאפילו אין הבושה המינימלית.

ניסן סלומינסקי: תחכה שבוע, תחכה חודש, מה קרה.

ניסן סלומינסקי: ועוד יוצאים לפגרה.

ניסן סלומינסקי: מה יקרה?

ניסן סלומינסקי: לא מזומן.

ניסן סלומינסקי: כנראה ההתחייבויות היו שהכול במזומן, היום כבר לא מאמינים לאיש, אפילו לא לשיק שהוא חותם, רק תשלום במזומן.

ניסן סלומינסקי: בגלל זה סיעתי, המפד"ל, תצביע נגד.

ניסן סלומינסקי: אף שמינוי סגני השרים לא תלוי בנו, לפחות במה שכן תלוי בנו נצביע נגד.

ראובן ריבלין: אני מאוד מודה לחבר הכנסת סלומינסקי.

ראובן ריבלין: ובכן, רבותי, תם הדיון.

ראובן ריבלין: האם השר שטרית רוצה להשיב?

ראובן ריבלין: האם השר שטרית רוצה להשיב?

יוסי שריד: אולי גם - - - רוצה להשיב?

ראובן ריבלין: חבר הכנסת שריד, השר המקשר הוא השר שטרית.

ראובן ריבלין: רבותי חברי הכנסת, קיבלתי הודעה מוקדמת שמא הממשלה רוצה לתת לי איזו הודעה.

ראובן ריבלין: אני מודיע לכם, שאם בעוד כמה דקות, עד אשר אמסור לכם את הוראות הבימוי, כדי שנוכל לקיים את המשך הדיון ולגבי הדרך שבה אנחנו - - -

בנימין אלון: יש הצבעה.

רן כהן: אדוני היושב-ראש, צריך לעבור להצבעות.

נסים דהן: לא למשוך זמן.

ראובן ריבלין: אני רוצה לומר, ש-25 חברי כנסת - - -

איוב קרא: למה אתה לא מצביע?

ראובן ריבלין: סליחה?

איוב קרא: למה אתה לא מצביע?

ראובן ריבלין: חבר הכנסת איוב קרא, אני מאוד מודה לך על תשומת לבך למעשי ולדרכי.

ראובן ריבלין: רבותי, 25 חברי כנסת מסרו לי בקשה להצבעה אישית.

ראובן ריבלין: אדוני יושב-ראש סיעות האופוזיציה, האם אני יכול להתחיל בהצבעה?

יוסף (טומי) לפיד: כן.

ראובן ריבלין: שרת המשפטים ביקשה להודיע לי, שהממשלה מבקשת למשוך את - - -

קריאה: אי-אפשר.

ראובן ריבלין: רק רגע, רק רגע, נא לשבת.

חיים רמון: מה זה אי-אפשר?

ראובן ריבלין: אפשר גם אפשר.

נסים דהן: למה?

ראובן ריבלין: חבר הכנסת דהן - - -

קריאות: - - -

ראובן ריבלין: אתן לכם.

ראובן ריבלין: הממשלה רשאית למשוך את הצעתה.

ראובן ריבלין: עכשיו אומר לי השר רמון: תשובה והצבעה במועד אחר.

ראובן ריבלין: זה לא יהיה - - -

בנימין אלון: הם מפחדים.

ראובן ריבלין: זה לא יהיה, כי על זה הייתם צריכים לומר לי בטרם הצבעה, בדיוק כפי שנדרשתי על-ידך, השר רמון, כאשר הובא לכאן חוק משאל עם, וצדקת מאוד.

יוסי שריד: הוא היה השרת העלוב.

קריאות: - - -

ראובן ריבלין: חבר הכנסת אריאל, האבוב שביקש מהכנסת יכול למשוך.

ראובן ריבלין: השאלה שתהיה תעלה כאשר תתבקש בקשה נוספת, שנתחיל את כל הדיון מחדש.

ראובן ריבלין: זה הכול.

קריאות: - - -

ראובן ריבלין: רבותי.

ראובן ריבלין: חבר הכנסת דהן, שב.

נסים דהן: יש לי הערה לסדר הדיון.

ראובן ריבלין: שמעתי.

ראובן ריבלין: חבר הכנסת, שב.

נסים דהן: אדוני היושב-ראש, הערה לסדר הדיון.

ראובן ריבלין: חבר הכנסת דהן, שב, בבקשה.

ראובן ריבלין: אדוני יושב-ראש האופוזיציה, זכותך.

ראובן ריבלין: בבקשה.

יוסף (טומי) לפיד: אדוני, בשם כל האופוזיציה אני מודיע שזה כישלון ניהולי חמור של הממשלה וניצול לרעה - - -

ראובן ריבלין: אני מדבר רק על הפרוצדורה, אין הצהרות.

ראובן ריבלין: תודה רבה.

ראובן ריבלין: נא לשבת.

נסים דהן: - - -

ראובן ריבלין: תודה רבה.

ראובן ריבלין: לשבת.

ראובן ריבלין: לשבת, חבר הכנסת דהן.

ראובן ריבלין: תשב, חבר הכנסת דהן.

קריאות: - - -

ראובן ריבלין: רבותי, קודם כול שיהיה ברור לכל מי שרוצה לדבר כאן, שכאן זו לא מסיבת עיתונאים.

ראובן ריבלין: כל מי שרוצה - ילך לעיתונאים אחרי כן ויאמר את דברו.

ראובן ריבלין: אני רוצה לומר, שאם הממשלה מושכת את בקשתה, אין לנו, לכנסת, מה לדון ומה להצביע.

חיים אורון: נגמר העניין.

נסים זאב: - - -

ראובן ריבלין: חבר הכנסת נסים זאב.

ראובן ריבלין: חבר הכנסת דהן, תכתוב לי.

נסים זאב: הכנסת רוצה להצביע.

נסים דהן: - - - אנחנו התחלנו בהצבעה - - -

ראובן ריבלין: לא התחלנו בהצבעה.

ראובן ריבלין: חבר הכנסת דהן, תודה רבה, מספיק.

ראובן ריבלין: שאלתי את חבר הכנסת רשף חן, והלכתי לשאול את חבר הכנסת גדעון סער, ואז שרת המשפטים הואילה להאיר את עיני.

ראובן ריבלין: רבותי, גם לנצח צריך לדעת.

ראובן ריבלין: רבותי, כבוד השר שטרית, נא למסור את הודעתך.

צבי הנדל: ראש הממשלה יודע - - -

ראובן ריבלין: חבר הכנסת הנדל.

ראובן ריבלין: חבר הכנסת הנדל.

יצחק וקנין: לחולים לא יהיה כסף.

יצחק וקנין: לחולים לא יהיה כסף.

צבי הנדל: מושחתים, נמאסתם, די.

ראובן ריבלין: אני רוצה לומר לכם, שאומרים שחברי הכנסת לא עושים את מלאכתם.

ראובן ריבלין: היו פה חברים שאני יודע שבשעה 15:00 היו בעכו, היו חברים שהיו בנגב הרחוק, וכולם הצליחו להגיע לכאן.

ראובן ריבלין: השר שטרית, בבקשה.

נסים זאב: כל עם ישראל יהיה פה.

ראובן ריבלין: מספיק.

ראובן ריבלין: מספיק.

אורי אריאל: מושחתים, נמאסתם.

מאיר שטרית: אדוני היושב-ראש, רבותי חברי הכנסת, בבוקר, או בצהריים, כאשר מסרתי את ההודעה מטעמה של הממשלה על מינוים של השרים - - -

צבי הנדל: לא ידעתי שאין לי רוב כאן.

ראובן ריבלין: חבר הכנסת הנדל, אל תגרום ליושב-ראש שלא למלא את תפקידו ברצינות.

אורי אריאל: למה אתם משחיתים את הכנסת - - -

ראובן ריבלין: מספיק.

מאיר שטרית: אני אמרתי בתום ההודעה, שבתום הדיון בהודעה שלי, אני אמסור הודעה נוספת לכנסת, אדוני היושב-ראש, ואני מתכבד - - -

מוחמד ברכה: בשביל מה עשית את כל זה?

ראובן ריבלין: חבר הכנסת ברכה.

מוחמד ברכה: בשביל מה?

מוחמד ברכה: לטרטר את הכנסת.

ראובן ריבלין: חבר הכנסת ברכה, בסדר.

מוחמד ברכה: הוא ידע שהוא הולך למשוך.

ראובן ריבלין: לא, הוא לא ידע.

מוחמד ברכה: איזו הודעה נוספת?

מוחמד ברכה: הופכים את הכנסת לבדיחה.

ראובן ריבלין: חבר הכנסת ברכה.

נסים זאב: - - -

ראובן ריבלין: חבר הכנסת זאב, נא לשבת.

ראובן ריבלין: חבר הכנסת זאב, אני קורא אותך לסדר פעם ראשונה.

נסים זאב: - - -

ראובן ריבלין: אני קורא אותך לסדר פעם שנייה.

ראובן ריבלין: תודה.

אפי איתם: זאת - - - חזירית - - -

ראובן ריבלין: חבר הכנסת איתם.

קריאות: - - -

ראובן ריבלין: חבר הכנסת אריאל, אני קורא אותך לסדר פעם ראשונה.

גאלב מג'אדלה: - - - גזען.

גאלב מג'אדלה: גזען.

ראובן ריבלין: חבר הכנסת מג'אדלה.

מאיר שטרית: אדוני היושב-ראש - - -

גאלב מג'אדלה: הוא מחק את הסעיפים - - -

מאיר שטרית: אולי אפשר לדבר?

מאיר שטרית: מה קרה לך?

מאיר שטרית: מה העניין?

ראובן ריבלין: חבר הכנסת מג'אדלה, אני קורא אותך לסדר פעם ראשונה.

מאיר שטרית: מה הבעיה?

מוחמד ברכה: שום בעיה.

מוחמד ברכה: מה הבעיה.

ראובן ריבלין: חבר הכנסת וקנין.

ראובן ריבלין: לא קראתי לך, לא קראתי.

מאיר שטרית: אנחנו יודעים את עמדתך, אמרת אותה, לא הפריעו לך.

מאיר שטרית: מה אתה מפריע לי, אני לא מבין.

ראובן ריבלין: חבר הכנסת ברכה, אני מבקש.

ראובן ריבלין: מרגע זה, כל מי שיקרא קריאת ביניים - אני מוציא אותו מהאולם.

ראובן ריבלין: כל הכנסת מוזהרת.

ראובן ריבלין: פעם ראשונה - כל הכנסת מוזהרת; פעם שנייה, הפעם השלישית - יוצאים.

ראובן ריבלין: זה הכול.

ראובן ריבלין: בבקשה, נא לדבר.

קריאות: - - -

אורי אריאל: אתם מושחתים.

אורי אריאל: אתם מושחתים.

אורי אריאל: ראש הממשלה - - -

ראובן ריבלין: חבר הכנסת אריאל, פעם שלישית.

ראובן ריבלין: להוציא את חבר הכנסת אריאל.

ראובן ריבלין: להוציא את חבר הכנסת אריאל.

אורי אריאל: - - -

ראובן ריבלין: להוציא את חבר הכנסת אריאל.

ראובן ריבלין: תודה.

ראובן ריבלין: פעם שלישית - להוציא אותו.

ראובן ריבלין: להחזיר אותו רק להצבעה.

ראובן ריבלין: בבקשה.

אורי אריאל: - - -

נסים דהן: אין הצבעה.

ראובן ריבלין: חבר הכנסת דהן.

ראובן ריבלין: אמרתי, להחזיר אותו רק להצבעה.

ראובן ריבלין: אז הוא לא יוחזר.

ראובן ריבלין: (חבר הכנסת אורי אריאל יוצא מאולם המליאה.)

מאיר שטרית: אדוני היושב-ראש, אני חוזר על הודעתי.

מאיר שטרית: כאמור, בתחילת הדיון הזה - כשמסרתי את ההודעה על חלוקה אחרת של התפקידים בממשלה ועל צירוף שרים לממשלה - אמרתי שבתום הדיון שיתקיים בכנסת - שלא ידעתי תוצאותיו מה יהיו - אני אמסור הודעה נוספת, ואדוני היושב-ראש, אני מתכבד למסור - - -

בנימין אלון: - - -

צבי הנדל: - - - זאת הודעת התפטרות - - -

ראובן ריבלין: חבר הכנסת הנדל.

יוסי שריד: - - -

ראובן ריבלין: חבר הכנסת שריד.

מאיר שטרית: אני מתכבד למסור הודעה נוספת לכנסת, בהתאם לסעיף 15 לחוק-יסוד: הממשלה.

מאיר שטרית: אני מבקש להודיע לכנסת, כי הממשלה החליטה, בהתאם לסעיף 26(3) לחוק-יסוד: הממשלה, על מינוים של סגני השרים האלה - - -

בנימין אלון: איזו חוצפה.

ראובן ריבלין: טוב, חבר הכנסת אלון.

ראובן ריבלין: אדוני יוצא בעצמו, בסדר.

ראובן ריבלין: חבר הכנסת דני יתום, כולכם מוזהרים.

ראובן ריבלין: להוציא את חבר הכנסת אלון.

קריאות: - - -

ראובן ריבלין: להוציא את חבר הכנסת אלון.

ראובן ריבלין: חבר הכנסת אלדד.

ראובן ריבלין: בבקשה.

ראובן ריבלין: (חבר הכנסת בנימין אלון יוצא מאולם המליאה.)

מאיר שטרית: חברים, בהתאם לסעיף 25(א) לחוק-יסוד: הממשלה, אני כאמור מתכוון להודיע לכנסת כי הממשלה החליטה לאשר את מינוים של סגני השרים האלה, לאחר שניתנה הסכמת ראש הממשלה למינוים: חברת הכנסת רוחמה אברהם - לתפקיד סגנית שר במשרד הפנים, ממונה על-ידי שר הפנים; חבר הכנסת אלי אפללו - לתפקיד סגן שר במשרד התעשייה והמסחר, ממונה על-ידי שר התעשייה, המסחר והתעסוקה; חברת הכנסת גילה גמליאל - לתפקיד סגנית שר במשרד החקלאות ופיתוח הכפר, ממונה על-ידי שר החקלאות ופיתוח הכפר; חבר הכנסת שמואל הלפרט - לתפקיד סגן שר במשרד התחבורה, ממונה על-ידי שר התחבורה; חבר הכנסת מגלי והבה - לתפקיד סגן שר במשרד ראש הממשלה; חבר הכנסת אברהם רביץ - לתפקיד סגן שר במשרד הרווחה, ממונה על-ידי ראש הממשלה ושר הרווחה.

מל פולישוק-בלוך: גפני, אין לכם כלום - - -

ראובן ריבלין: חברת הכנסת פולישוק.

יצחק וקנין: - - -

ראובן ריבלין: חבר הכנסת וקנין.

מאיר שטרית: אחרונה חביבה, חברת הכנסת מרינה סולודקין - לתפקיד סגנית שר במשרד לקליטת העלייה, ממונה על-ידי השרה לקליטת העלייה.

מאיר שטרית: תודה, אדוני.

ראובן ריבלין: תודה רבה.

ראובן ריבלין: נציג האופוזיציה, חבר הכנסת רשף חן.

נסים זאב: מה אתי?

נסים זאב: הוא שכח אותי.

ראובן ריבלין: חבר הכנסת נסים זאב, אתה ברשימה הבאה, לא ברשימה הזאת.

ראובן ריבלין: בבקשה.

רשף חן: אדוני היושב-ראש, אני מבקש - - -

קריאות: - - -

ראובן ריבלין: רק רגע.

ראובן ריבלין: חבר הכנסת פרץ.

ראובן ריבלין: חבר הכנסת רשף חן, בבקשה.

רשף חן: הערה לסדר.

רשף חן: אנחנו נמצאים כאן - - -

קריאות: - - -

ראובן ריבלין: בבקשה להגביר את הרמקולים.

רשף חן: אדוני היושב-ראש, אנחנו נמצאים כאן בדיון לפי סעיף 15 לחוק-יסוד: הממשלה.

רשף חן: זה דיון שמתחיל בהודעה של הממשלה על צירוף שרים ונמשך בדיון של הכנסת לאישור ההודעה הזאת.

ראובן ריבלין: אנחנו כבר מעבר לזה.

רשף חן: אני לא רואה בשום מקום בתקנון - -

ראובן ריבלין: תודה רבה.

רשף חן: - - איזו התייחסות לאפשרות של הממשלה - -

ראובן ריבלין: אדוני, הנחת היסוד שלך - - -

רשף חן: - - להפסיק את הדיון הזה באמצע ולמנוע הצבעה.

ראובן ריבלין: תודה רבה.

ראובן ריבלין: שב.

ראובן ריבלין: תשובתי היא כדלקמן.

ראובן ריבלין: אנחנו מזמן כבר סיימנו את הדיון לפי סעיף 15.

ראובן ריבלין: הממשלה משכה את בקשתה, ואם היא תגיש אותה פעם נוספת - -

חיים אורון: אין יותר בקשה.

ראובן ריבלין: - - היא תגיש אותה פעם נוספת.

ראובן ריבלין: אנחנו נכריע ונחליט אחר כך אם הדיון היה או לא היה.

ראובן ריבלין: עכשיו אנחנו נמצאים בשלב השני, שבו הממשלה מסרה הודעה לפי סעיף 25.

ראובן ריבלין: אין לכנסת אלא לשמוע את אשר הממשלה - - - אני מברך את סגני השרים אשר נכנסו לתפקידם מרגע זה עקב הכרזת הממשלה בפני הכנסת.

ראובן ריבלין: תודה רבה.

ראובן ריבלין: הודעה לסגן מזכיר הכנסת.

סגן מזכיר הכנסת דוד לב: ברשות יושב-ראש הכנסת, הנני מתכבד להודיעכם, כי הונחו היום על שולחן הכנסת – לדיון מוקדם:

סגן מזכיר הכנסת דוד לב: הצעת חוק לתיקון פקודת העיריות (פסלות כהונה של מועמדים בבחירות), התשס"ה-2005, מאת חברי הכנסת חמי דורון, ויקטור בריילובסקי, רוני בריזון ורשף חן; הצעת חוק לתיקון פקודת העיריות (כשירות מבקר העירייה), התשס"ה-2005, מאת חבר הכנסת איתן כבל; הצעת חוק קביעת הזמן (תיקון - מועד קביעת שעון קיץ), התשס"ה-2005, מאת חבר הכנסת אברהם פורז; הצעת חוק כביש עוקף- קריות, התשס"ה-2005, מאת חבר הכנסת איוב קרא; הצעת חוק הספקת חשמל (הוראת שעה) (תיקון - הסכמת שר הפנים), התשס"ה-2005, מאת חבר הכנסת ניסן סלומינסקי; הצעת חוק תקופת כהונת ראש המטה הכללי, התשס"ה-2005, מאת חבר הכנסת יובל שטייניץ וקבוצת חברי הכנסת; הצעת חוק לתיקון פקודת העיריות (פסלות כהונת עובד עירייה), התשס"ה-2005, מאת חבר הכנסת חמי דורון וקבוצת חברי הכנסת; הצעת חוק מרשם הפרות מעבידים, התשס"ה-2005, מאת חבר הכנסת יגאל יאסינוב וקבוצת חברי הכנסת; הצעת חוק הגבלת העישון במקומות ציבוריים (תיקון - סמכויות סדרן בתחנת רכבת), התשס"ה-2005, מאת חבר הכנסת שאול יהלום; הצעת חוק לתיקון פקודת התעבורה (עבריין תנועה מועד), התשס"ה-2005, מאת חבר הכנסת אילן ליבוביץ וקבוצת חברי הכנסת; הצעת חוק יישום תוכנית ההתנתקות (תיקוני חקיקה), התשס"ה-2005, מאת חבר הכנסת יורי שטרן; הצעת חוק התכנון והבנייה (תיקון - מטרות תוכנית מיתאר מקומית), התשס"ה-2005, מאת חבר הכנסת אילן ליבוביץ וקבוצת חברי הכנסת; הצעת חוק איסור ניהול משא-ומתן בעניין שחרור אסירים ביטחוניים, התשס"ה-2005, מאת חבר הכנסת משה כחלון; הצעת חוק עלייה לרגל לירושלים, התשס"ה-2005, מאת חבר הכנסת זבולון אורלב; הצעת חוק לתיקון פקודת העיריות (סימון כלי רכב), התשס"ה-2005, מאת חבר הכנסת חמי דורון וקבוצת חברי הכנסת; הצעת חוק שירות המדינה (מינויים) (תיקון - מינוי בהתייעצות עם ועדת החוץ והביטחון של הכנסת), התשס"ה-2005, מאת חברי הכנסת יורי שטרן ואליעזר כהן; הצעת חוק ביטוח בריאות ממלכתי (תיקון - קיצור תקופת ההמתנה לתושב חוזר), התשס"ה-2005, מאת חברת הכנסת זהבה גלאון; הצעת חוק פיצויי פרישה ממקום עבודה,

סגן מזכיר הכנסת דוד לב: התשס"ה-2005, מאת חבר הכנסת חיים אורון וקבוצת חברי הכנסת; הצעת חוק-יסוד: הכנסת (תיקון - יושב ראש הכנסת והסגנים), מאת חברי הכנסת אורי אריאל ואריה אלדד; הצעת חוק לתיקון פקודת העיריות (חיוב כביש אגרה בארנונה), התשס"ה-2005, מאת חבר הכנסת אבשלום וילן; הצעת חוק אימוץ ילדים (תיקון - חלוקת סמכויות בין פקידי הסעד), התשס"ה-2005, מאת חבר הכנסת שאול יהלום; הצעת חוק הביטוח הלאומי (תיקון - ביטול הכרה בקצבת ילדים כחלק מהכנסה), התשס"ה-2005, מאת חברי הכנסת יעקב מרגי ונסים דהן; הצעת חוק תרומת ביציות, התשס"ה-2005, מאת חברת הכנסת אראלה גולן וקבוצת חברי הכנסת; הצעת חוק משך כהונת ראש המטה הכללי, התשס"ה-2005, מאת חבר הכנסת אהוד רצאבי וקבוצת חברי הכנסת; הצעת חוק הביטוח הלאומי (תיקון - סיוע כספי חודשי לסטודנטים), התשס"ה-2005, מאת חבר הכנסת חמי דורון וקבוצת חברי הכנסת; הצעת חוק לתיקון פקודת המשטרה (ראשות המחלקה לחקירות שוטרים), התשס"ה-2005, מאת חברי הכנסת עסאם מח'ול, מוחמד ברכה ואחמד טיבי; הצעת חוק משפחות חיילים שנספו במערכה (תגמולים ושיקום) (תיקון - תשלום מענק חד-פעמי לאלמנות מילואים של כלל צה"ל - תיקון אפליה), התשס"ה-2005, מאת חבר הכנסת אהוד יתום וקבוצת חברי הכנסת; הצעת חוק מימון מפלגות (תיקון - ביטול מימון נוסף לסיעה המורכבת מיותר ממפלגה אחת), התשס"ה-2005, מאת חבר הכנסת אילן שלגי וקבוצת חברי הכנסת; הצעת חוק יישום תוכנית ההתנתקות, התשס"ה-2005, מאת חברי הכנסת יולי-יואל אדלשטיין ואריה אלדד; הצעת חוק פיצויי פיטורים (תיקון - התרת עיקול לטובת עובד), התשס"ה-2005, מאת חברי הכנסת עמיר פרץ ואילנה כהן; הצעת חוק הביטוח הלאומי (תיקון - קצבה מוגדלת לנכים בגירים), התשס"ה-2005, מאת חבר הכנסת אפרים סנה; הצעת חוק הרשויות המקומיות (בחירת ראש הרשות וסגניו וכהונתם) (תיקון - עיסוק נוסף למטרות צדקה), התשס"ה-2005, מאת חבר הכנסת משה כחלון; הצעת חוק ביטוח בריאות ממלכתי (תיקון - שירותי בריאות השן לתלמידים), התשס"ה-2005, מאת חבר הכנסת זבולון אורלב; הצעת חוק שמירת הניקיון (הגברת האכיפה),

סגן מזכיר הכנסת דוד לב: התשס"ה-2005, מאת חברי הכנסת לאה נס, משה גפני, מיכאל נודלמן ויורי שטרן; הצעת חוק לתיקון פקודת בריאות העם (הגבלת שעות תורנות רצופות של צוות רפואי), התשס"ה-2005, מאת חבר הכנסת דוד אזולאי; הצעת חוק הביטוח הלאומי (תיקון - ביטוח זכויות עובדי הרשויות המקומיות והמועצות הדתיות), התשס"ה-2005, מאת חבר הכנסת עמרם מצנע וקבוצת חברי הכנסת; הצעת חוק התכנון והבנייה (תיקון - בקשה להיתר), התשס"ה-2005, מאת חברי הכנסת רשף חן ורוני בריזון; הצעת חוק אחזקת כבישים ראשיים ברשויות מקומיות, התשס"ה-2005, מאת חברי הכנסת עמרם מצנע, אהוד רצאבי ורשף חן; הצעת חוק המפלגות (תיקון - רישום חברי מפלגה), התשס"ה-2005, מאת חברי הכנסת איתן כבל ורשף חן; הצעת חוק זכויות חברתיות, התשס"ה-2005, מאת חברי הכנסת מוחמד ברכה, עסאם מח'ול ואחמד טיבי; הצעת חוק עסקאות גופים ציבוריים (תיקון - תנייה חוזית בדבר הפרת חוקי העבודה), התשס"ה-2005, מאת חבר הכנסת יגאל יאסינוב וקבוצת חברי הכנסת; הצעת חוק התכנון והבנייה (תיקון - שימור ושיקום), התשס"ה-2005, מאת חבר הכנסת יורי שטרן וקבוצת חברי הכנסת; הצעת חוק התכנון והבנייה (ביטול פטור גורף מהיטל השבחה בעת מכירת נכס), התשס"ה-2005, מאת חברי הכנסת אהוד רצאבי, רוני בריזון ורשף חן; הצעת חוק הביטוח הלאומי (תיקון - ביטוח שאירים לאלמן), התשס"ה-2005, מאת חבר הכנסת דוד אזולאי וקבוצת חברי הכנסת; הצעת חוק משק הגז הטבעי (תיקון - רשות ומינהל גז טבעי), התשס"ה-2005, מאת חבר הכנסת אליעזר זנדברג וקבוצת חברי הכנסת; הצעת חוק רישום בני-זוג, התשס"ה-2005, מאת חבר הכנסת יוסף פריצקי; הצעת חוק זכויות התלמיד (תיקון - איסור החזקת נשק על-ידי תלמיד במוסד חינוך), התשס"ה-2005, מאת חבר הכנסת אליהו ישי וקבוצת חברי הכנסת; הצעת חוק העונשין (תיקון - חובת הדיווח על עבירות מין ועבירות אלימות חמורות בקטינים במשפחה), התשס"ה-2005, מאת חבר הכנסת יצחק לוי; הצעת חוק שירות לאומי (תיקון - הסדרת שירות לאומי למתנדבים מחו"ל זכאי עלייה), התשס"ה-2005, מאת חבר הכנסת מיכאל איתן; הצעת חוק הגבלת עישון במקומות ציבוריים (תיקון - אחריות המחזיק במקום ציבורי המתיר עישון),

סגן מזכיר הכנסת דוד לב: התשס"ה-2005, מאת חבר הכנסת איוב קרא; הצעת חוק זכויות התלמיד (תיקון - ביטול סייגים לתחולה), התשס"ה-2005, מאת חברי הכנסת מל פולישוק-בלוך, אראלה גולן, רשף חן ורוני בריזון; הצעת חוק השבות (תיקון - זכויות לבן משפחה של יהודי ותיקון סייג לזכויות בני משפחה), התשס"ה-2005, מאת חבר הכנסת אברהם רביץ; הצעת חוק נאות-קדומים (השמורה הלאומית של טבע הארץ במקורות ישראל ע"ש הנשיא החמישי יצחק נבון), התשס"ה-2005, מאת חברי הכנסת אהוד יתום, רן כהן, שאול יהלום ואיתן כבל; הצעת חוק לתיקון פקודת העיריות (הזמנת חברי מועצה לישיבות), התשס"ה-2005, מאת חבר הכנסת חמי דורון וקבוצת חברי הכנסת; הצעת חוק שעות עבודה ומנוחה (תיקון - ביטול סמכות הארכת יום עבודה בתחום השמירה), התשס"ה-2005, מאת חבר הכנסת יגאל יאסינוב וקבוצת חברי הכנסת; הצעת חוק-יסוד: משאל עם בנושא נישואין וגירושין אזרחיים, מאת חברת הכנסת אתי לבני; הצעת חוק הרשות הלאומית לתרבות יהדות בוכרה, התשס"ה-2005, מאת חבר הכנסת אמנון כהן; הצעת חוק לתיקון פקודת העיריות (מסלולי הליכה), התשס"ה-2005, מאת חברי הכנסת יורי שטרן ואליעזר כהן; הצעת חוק עבודת נשים (תיקון - הגבלת פיטורים של אשה השוהה במקלט לנשים מוכות), התשס"ה-2005, מאת חברי הכנסת לאה נס ואורי אריאל; הצעת חוק התכנון והבנייה (תיקון - תוכניות מיתאר ליישובים בדואיים בנגב), התשס"ה-2005, מאת חבר הכנסת טלב אלסאנע; הצעת חוק יישום תוכנית ההתנתקות (תיקון - השהיית ביצוע), התשס"ה-2005, מאת חברי הכנסת עוזי לנדאו, איוב קרא, אהוד יתום ויולי-יואל אדלשטיין; הצעת חוק יישום תוכנית ההתנתקות (תיקון - כניסה ותנועה של חבר הכנסת בשטח מפונה), התשס"ה-2005, מאת חבר הכנסת יצחק לוי; הצעת חוק יישום תוכנית ההתנתקות (תיקון - יום הפינוי), התשס"ה-2005, מאת חבר הכנסת זבולון אורלב; הצעת חוק יישום תוכנית ההתנתקות (תיקוני חקיקה), התשס"ה-2005, מאת חבר הכנסת יצחק לוי.

סגן מזכיר הכנסת דוד לב: תודה.

ראובן ריבלין: רבותי חברי הכנסת, רבותי השרים, תם כנס החורף של המושב השלישי של הכנסת השש-עשרה.

ראובן ריבלין: אני מבקש בשם כולכם להודות למזכיר הכנסת, לסגניתו ולסגנו; אני מבקש להודות לקצין הכנסת, למשמר הכנסת, לדובר הכנסת, לחשב הכנסת; אני מבקש להודות למחלקת הפרוטוקולים; אני מבקש להודות לסדרנים - סדרני הכנסת הנאמנים; אני מבקש להודות ליועצים המשפטיים; אני מבקש להודות לאנשי קשרי החוץ, לעובדי הדפוס, לאגף הבינוי, האפסנאות והמשק; אני רוצה להודות לרופא הכנסת ולאחיות במרפאה; למנהלות הוועדות ולעובדי הוועדות, למנהלי הסיעות ולעובדי הסיעות; לעוסקים ב"דברי הכנסת"; לאנשי הממ"מ; לאנשי הארכיון; להודות לוועד העובדים, למועצת העובדים וליושב-ראש מועצת העובדים - על שיתוף הפעולה הנאמן והמסור במקום זה, שהוא בית לכולנו, בית, בית-זכוכית, אשר באמת מביא לעולם כולו ולעם ישראל את דבר הכנסת והכרעותיה.

ראובן ריבלין: אני מבקש לאחל לכל אלה אשר בירכתי אותם - כמו גם לחברי הכנסת, לשרי הממשלה, לסגני השרים, ליושבי-ראש הוועדות המצוינים של הכנסת - ברכת חג שמח, פסח כשר ותקווה גדולה לחירות ולישועה לעם ישראל, שלום לדורי-דורות על כולנו, על כל עם ישראל ועל העולם כולו.

ראובן ריבלין: רבותי חברי הכנסת, תם כנס החורף של המושב השלישי של הכנסת השש-עשרה ותם סדר-היום.

ראובן ריבלין: הישיבה הבאה תתקיים, אם ירצה השם, ביום שני, ז' באייר התשס"ה, 16 בחודש מאי 2005, למניינם, בשעה 16:00.

ראובן ריבלין: ישיבה זו נעולה.

ראובן ריבלין: חג שמח לכל עם ישראל.